
J. G. BALLARD 


SAULĖS 
IMPERIJA 


Iš anglų kalbos vertė 


Irena Jomantienė 


Saulės imperija pagrįsta tuo, ką patyriau Antrojo pasaulinio karo 
metais Kinijoje, Šanchajuje ir Longhua civilių asmenų sulaikymo 
centre, kur buvau internuotas 1942-1945 metais. Daugiausia ir pa- 
sakoju tai, ką patyriau japonų okupuotame Šanchajuje ir Longhua 
stovykloje. 

Perl Harborą japonai puolė sekmadienį, 1941 metų gruodžio 
7-ąją, bet kitoje Ramiojo vandenyno laiko juostos pusėje jau buvo 
išaušęs gruodžio 8-o0si0s, pirmadienio, rytas. 

PIRMAS SKYRIUS 
Perl Harboro išvakarės 


Karai Šanchajų užklupdavo anksti, gindami vienas kitą kaip Jangdzės 
upėje jūros potvyniai ir atoslūgiai, kurie parplukdydavo atgal į šį at- 
grasios prabangos miestą visus nuo Bundo laidotuvių molų vandenin 
paleistus karstus. | 

Džimui ėmė sapnuotis karai. Tie patys nebylūs filmai, regis, 
šmėkščiojo naktimis ant miegamojo sienų Amhersto prospekte, o jo 
užsnūdusi sąmonė virsdavo apleistu kino kronikos teatru. 1941-ųjų 
žiemą Šanchajuje visi rodė karo filmus. Sapnų skivytai sekiojo 
Džimą po miestą, parduotuvių ir viešbučių fojė iš prikimštos jo 
galvos 1mdavo drykti Diunkerko ir Tobruko epizodai, „Barbarosos“ 
operacija ir Nankino žudynių vaizdai. 

Džimo nusivylimui, netgi Šanchajaus katedros dekanas įsitaisė 
senovišką projektorių. Po sekmadienio mišių gruodžio 7-ąją — Perl 
Harboro išvakarėse — choro berniukus sustabdė ir prieš paleidžiant 
namo surikiuotus nuvedė į kriptą. Net nepersivilkę sutanų choristai 
sėdėjo iš Šanchajaus jachtų klubo rekvizuotų šezlongų eilėse ir žiū- 
rėjo metų senumo Laiko žygį. 

Džimas tampė rauktą apykaklę, mintydamas apie savo neramius 
sapnus, jį glumino dingęs tų sapnų garso takelis. Sugriaudėjo vargonų 
postliudas, tas garsas it galvos skausmas gręžėsi pro betonines stogo 
čerpeles, o ekrane šmėsčiojo pažįstami tankų mūšių ir oro kautynių 
vaizdai. Džimas nekantravo taisytis į kalėdinį karnavalą, kurį pavakariu 
rengia Britanijos piliečių sąjungos vicepirmininkas daktaras Lokvudas. 
Jiems teks važiuoti per japonų linijas į Hangdžou, o paskui laukia kinų 
fokusininkai, fejerverkai ir dar viena porcija kino kronikos, bet keliauti 
į daktaro Lokvudo vakarėlį Džimas nekantravo dėl savų sumetimų. | 

Prie zakristijos durų erzeliavo pakardų ir biuikų vairuotojai 
kinai. Daugybę kartų matytas filmas varė Džimui nuobodį, tad jis 

klausėsi, kaip tėvo vairuotojas Jangas erzina zakristijoną australą. 
Žiūrėti kino kronikas tapo kiekvieno brito patriotine pareiga, kaip 
ir dalyvauti užmiesčio klubų rengiamose labdaros loterijose. Per 
šokius ir vakarėlius atvirame ore tuštinant nesuskaičiuojamus ško- 
tiškojo viskio butelius karui remti (nors Džimui, kaip visiems vai- 
kams, alkoholis žadino smalsumą, jis jautė, kad gėrimui nepritaria) 
netrukus pavyko sukaupti pinigų ,„Spitfire“ naikintuvui - tikriausiai 
vienam iš tų, manė Džimas, kuriuos pašovė pirmąkart pakilusius, 
lakūnui alpėjant ,,Johnnie Walker“ viskiu dvokiančioje kabinoje. 

Paprastai Džimas ryte rydavo kino kronikas — britų ambasada 
taip vykdė propagandinę kampaniją, kad atsikirstų vokiečių ir italų 
karo filmams, rodomiems miesto kino teatruose bei Šanchajaus 
ašies klubuose. Kartais anglų „Pathė“ kino kronikos sukurdavo 
įspūdį, jog nepaisydami nenutrūkstamos pralaimėjimų grandinės 
britai nuoširdžiai mėgaujasi karu. Laiko žygio filmai buvo niū- 
resni, Džimui patiko kaip tik tokie. Dusdamas ankštoje sutanoje, 
jis Žiūrėjo, kaip degantis „„Hurricane“ naikintuvas krinta iš pilno 
„Dornier“ bombonešių dangaus į Anglijos pievas lyg iš paveiks- 
luotos vaikiškos knygelės — gyvenime tokių jis nebuvo matęs. „Graf 
Spee“ stūksojo nugramzdintas melancholiškoje La Platoje, prime- 
nančioje Jangdzę, dūmų kamuoliai kilo virš nežinomo apšiurusio 
miesto Rytų Europoje — juodojoje planetoje, iš kurios prieš šešetą 
mėnesių pabėgėlių laivu paspruko Vera Frenkel, septyniolikmetė 
Džimo guvernantė. 

Džimas apsidžiaugė kino kronikai pasibaigus. Su kitais choris- 
tais ištapeno į keistą dienos šviesą, kur jų laukė vairuotojai. Arti- 
miausias Džimo draugas Patrikas Makstedas su motina išplaukė iš 
Šanchajaus į britų tvirtovę Singapūre, vildamiesi, jog ten saugiau, 
taigi Džimas jautė priedermę žiūrėti filmus už Patriką ir net už bal- 
taruses, pardavinėjančias savo papuošalus ant katedros laiptų, ir už 
kinų vargetas, besiilsinčius tarp antkapių. 

Iriantis per Šanchajaus gatvių spūstį tėvų pakardu, Džimo gal- 
voje vis dar gaudė komentatoriaus balsas. Greitakalbis vairuotojas 
Jangas kadaise filmavosi kaip statistas Šanchajuje suktame filme, 
kuriame pagrindinį vaidmenį atliko Čiang Čing — paskui ji metė 
aktorystę ir tapo ponia Mao. Jangui patiko stulbinti savo vienuolika- 
metį keleivį neįtikimais pasakojimais apie akrobatinius kino triukus 
ir efektus. Bet šiandien vairuotojas nepaisė Džimo ir ištrėmė jį į už- 
pakalinę sėdynę. Pats maigė rėksmingą pakardo signalą ir galynėjosi 
su įžūliais rikšomis, trukdančiais užsieniečių mašinoms išvažiuoti į 
Kunkuliuojančios Versmės kelią. Nuleidęs langą, Jangas šventino 
odiniu raitelio botagu neapdairius pėsčiuosius, slampinėjančias baro 
merginas su amerikietiškais rankinukais, senas tarnaites, dvilinkas 
nuo bambuko naščių su begalvių viščiukų kekėmis. 

Prieš juos staiga išsuko atviras sunkvežimis, prisėstas profesi- 
onalų baudėjų, vykstančių į viešą egzekuciją senamiestyje. Čiupęs 
progą, basas vargeta berniūkštis priskreto prie pakardo. Risnodamas 
šalimais, dunksėjo kumščiais į dureles ir atkišęs delną amsėjo Šan- 
chajaus gatvės šūkį: 

— Mamos nėr! Tėčio nėr! Viskio su sodos vandeniu nėr! 

Jangas šveitė berniukui botagu, jis parkrito ant žemės, bet spėjęs 
išnirti iš po priekinių priešais atvažiuojančio kraislerio ratų tuoj nu- 
sivijo aną automobilį. 

— Mamos nėr! Tėčio nėr... 

Botago Džimas nekentė, bet pakardo signalas jam patiko. Jis bent 
jau prislopindavo naikintuvo aštuonių kulkosvaidžių kalenimą, oro 
antskrydžių sirenų kauksmą Londone ir Varšuvoje. Europos karo 
jam buvo per akis. Džimas spoksojo į akį rėžiantį ,Sincere Com- 
pany“ parduotuvės fasadą, mažne uždengtą didžiulio Čiang Kaišeko 
portreto, raginančio kinus dar didesnėms aukoms kovoje su japonais. 
Blausi šviesa iš sugedusio neono vamzdelio švysčiojo virš švelnios 
vyriausiojo vado burnos; tokią šviesą Džimas regėjo sapnuose. 

Gal šitokia daugybė karo filmų pažeidė jo smegenis? Džimas 
bandė sapnus papasakoti motinai, bet ji neklausė — kaip visi suau- 
gusieji Šanchajuje tą žiemą, ji turėjo per daug rūpesčių. Veikiausiai 
mamą vargino jos pačios blogi sapnai. Tie grėslūs kaleidoskopiški 
tankų ir smingamųjų bombonešių vaizdai buvo visiškai nebylūs, 
tarsi miegantis protas stengtųsi atskirti tikrą karą nuo inscenizuotų 
mūšių, kuriuos kurpė „Pathė“ ir ,,Movietone“ studijos. 

Džimui nekilo abejonių dėl tikrovės. Tikras karas buvo visa tai, ką 
pats matė po japonų įsiveržimo į Kiniją 1937-aisiais, vietovėse, kur 
vyko Hangdžou ir Longhua mūšiai, — ten kas pavasarį ryžių laukuose 
iškildavo nepalaidotų žuvusiųjų kaulai. Tikras karas buvo tūkstančiai 
kinų pabėgėlių, mirštančių nuo choleros už aklinų užtvarų Pudonge, 
ant iečių palei Šanchajaus Bundą pamautos kraujais apgargėjusios 
komunistų galvos. Tikrame kare niekas nežino, kieno jis pusėje, ka- 
riaujama be vėliavų, komentatorių ar nugalėtojų. Tikrame kare nėra 
net priešo. 

Ir priešingai, bręstantis Britanijos ir Japonijos konfliktas, kurio 
Šanchajuje visi tikėjosi 1942-ųjų vasarą, priklausė gandams. Aprū- 
pinimo laivas, priskirtas prie vokiečių reiderio Kinijos jūroje, dabar 
atvirai atplaukdavo į Šanchajų, prisišvartuodavo upėje ir pasipil- 
dydavo degalų iš tuzino lichterių — daugelis jų, ironiškai pastebėjo 
Džimo tėvas, priklausė Amerikos naftos bendrovėms. Beveik visos 
amerikietės su vaikais evakavosi iš Šanchajaus. Katedros mokyklos 
klasėje aplinkui Džimą suolai buvo tušti. Dauguma jo draugų su 
motinomis išvyko kur saugiau — į Honkongą ir Singapūrą, o tėvai 
uždarę namus persikėlė į viešbučius Bundo rajone. 

Kartą gruodžio pradžioje Džimas po pamokų palypėjo su tėčiu 
ant jo kontoros stogo Sičuano kelyje ir padėjo sudeginti dėžes bylų, 
kurias kinų klerkai atgabeno liftu. Suanglėjusio popieriaus šleifas 
nusidriekė virš Bundo ir susimaišė su nekantrių kaminų dūmais 
iš paskutinių Šanchajų paliekančių garlaivių. Keleiviai būriavosi 

įėjimuose, eurazijiečiai, kinai ir europiečiai grūmėsi, verždamiesi į 
laivą su ryšuliais ir lagaminais, žinodami, kad prie Jangdzės žiočių 
rizikuoja susidurti su vokiečių povandeniniu laivu. Finansiniame ra- 
jone nuo kontorų pastatų stogų kilo dūmai, į juos, stovėdami ant be- 
tono daugiaaukščių kitoje upės pusėje Pudonge, pro žiūronus žvelgė 
japonų karininkai. Džimui didžiausią nerimą kėlė ne japonų pyktis, 
bet kantrybė. 


Vos jiems pasiekus namus Amhersto prospekte, Džimas nurūko 
laiptais aukštyn persirengti. Jam patiko persiškos šlepetės, siuvinėti 
šilkiniai marškiniai ir mėlynos aksominės kelnės, taip apsitaisęs jis 
buvo panašus į statistą iš filmo Bagdado vagis. Džimas nekantravo 
tuoj pat vykti į daktaro Lokvudo vakarėlį. Ištvers fokusininkus ir 
kino kronikas, užtat paskui jo laukia slaptas pasimatymas, kurį jau 
daugel mėnesių jam sutrukdydavo gandai apie karą. 

Dar vienas malonus dalykas — sekmadienis Verai buvo laisva 
diena ir ji lankydavo tėvus Hongkou gete. Ta nuobodžiaujanti mer- 
gina, pati dar beveik vaikas, nuolat sekiodavo Džimą kaip sarginis 
šuo. Kai Jangas parveš jį namo — tėvai pasiliks vakarienės pas 
Lokvudus — Džimas nevaržomai šmirinės po tuščius namus, 0 tai 
jam teikė didžiausią malonumą. Devynetas tarnų kinų bus namie, 
bet Džimui, kaip ir visiems britų vaikams, jie atrodė tokie pat be- 
valiai ir neregintys kaip baldai. Jis baigs impregnuoti savąjį lėktuvo 
modelį iš balzos medžio ir dar vieną vadovėlio, pavadinto Kaip lošti 
kontraktinį bridžą, skyrių. Knygą jis rašė mokykliniame pratybų 
sąsiuvinyje. Ištisus metus klausėsi, kaip lošiama motinos bridžo va- 
karėliuose, ir bandė įžvelgti kokią nors lošikų skelbimų „būgnas“, 
„pasas“, „trys čirvai“, „trys be kozirių“, „kontra“ „rekontra“ logiką, 
pagaliau išzyzė, kad mama išmokytų jį taisyklių, ir netgi perprato 
žaidimo konvencijas — kodą kodo viduje, būtent tai žavėjo Džimą. 
Su Ilio Kalbertsono vadovėliu po ranka jis jau buvo bepradedąs 

sunkiausią skyrių apie blefavimus skelbiant, be to; jo vis dar laukė 
pirmasis padalijimas. 

Bet jeigu ši užduotis pasirodys per daug varginanti, vyks į žygį 
dviračiu po prancūzų koncesiją, apsiginklavęs oriniu šautuvu - jei 
susidurtų su dvylikamečiais prancūziukais, Fošo prospekto gauja. 
Grįžus namo jau bus metas radijo serialui apie Flešą Gordoną per 
„XMHA“ stotį, o po jos — įrašų programai, į kurią skambindavo ir 
užsakymus pateikdavo jis pats su draugais, prisidengę naujausiais 
slapyvardžiais Betmenas, Bakas Rodžersas ir (Džimo) Tūzas - jam 
patikdavo klausytis, kaip pranešėjas juos perskaito, nors kaskart su- 
sidrovėjęs susigūždavo. 

Kai švystelėjęs amai sutaną Džimas persivilko vakarėlio kos- 
tiumu, paaiškėjo, kad jo planui iškilo grėsmė. Gandai apie karą taip 
aptemdė Verai protą, jog toji nusprendė nebelankyti tėvų. 

— Tu eisi į vakarėlį, Džeimsai, —- pranešė ji, sagstydama šilkinius 
berniuko marškinius, — o aš paskambinsiu tėvams ir papasakosiu 
apie tave. 

— Bet Vera, jie nori tave pamatyti. Žinau, kad nori. Derėtų jais 
pasirūpinti, Vera... 

Apstulbęs Džimas nedrįso skųstis. Mama buvo prisakiusi gra- 
žiai elgtis su Vera ir neerzinti jos kaip ankstesnės guvernantės. 
Ana niūri baltarusė Džimui, vos atsigavusiam po raudonukės, 
buvo gerokai įvariusi siaubo: ji pareiškė, neva Amhersto prospekte 
girdėjusi Dievo balsą, įspėjusį juos atsiversti. Netrukus Džimas 
apstulbino mokyklos draugus pasiskelbęs ateistu. Vera Frenkel, 
priešingai, buvo rami mergina, niekada nesišypsojo, o Džimas ir 
jo tėvai ją labai stebino, kaip ir pats Šanchajus, žiaurus ir svetimas 
miestas kitame pasaulio krašte nei Krokuva. Vera su tėvais vienu 
paskutinių laivų pasitraukė iš hitlerinės Europos ir dabar gyveno 
su tūkstančiais žydų pabėgėlių Hongkou, slogiame nuomojamų 
būstų ir sunykusių daugiabučių rajone už Šanchajaus uosto. Džimo 

nuostabai, Herr Frenkelis ir Veros motina gyveno viename kam- 
baryje. 

— Vera, kur gyvena tavo tėvai? — Džimas žinojo atsakymą, bet 
nusprendė pabandyti klastą. — Ar jie gyvena name? 

— Jie gyvena viename kambaryje, Džeimsai. 

— Viename kambaryje! — Džimui tai buvo nesuvokiama, daug 
keisčiau negu Supermeno ar Betmeno komiksų išmonė. — O kokio 
dydžio tas kambarys? Kaip mano miegamasis? Kaip šitas namas? 

— Kaip tavo drabužinė, Džeimsai, — kai kurie Žmonės ne tokie 
laimingi kaip tu. 

Apstulbęs Džimas užsklendė drabužinės duris ir apsimovė akso- 
mines kelnes. Žvilgsniu išmatavo mažąją kamarėlę. Kaip du žmonės 
išgyvena taip ankštai, buvo toks pat kietas riešutas kaip kontraktinio 
bridžo konvencijos. Galbūt yra kažkoks labai paprastas būdas jam 
išgliaudyti — ir jis turėtų temą naujai knygai. 

Laimei, Veros išdidumas paskatino ją čiupti masalą. Kai ji išvyko 
pas tėvus — o jai teks gerokai paėjėti iki tramvajaus stotelės Žofrė 
prospekte, - Džimas susizgribo, kad vis dar vargsta narpliodamas to 
nepaprasto kambario paslaptį. Jis nusprendė apsvarstyti šį klausimą 
su mama ir tėčiu, bet kaip visada po radijo karo naujienų jie buvo 
per daug išsiblaškę, kad apskritai jį pastebėtų. Apsitaisę vakarėliui, 
tėčio kabinete jie klausėsi pranešimų iš Anglijos trumposiomis ban- 
gomis. Tėtis pirato kostiumu klūpojo prie radiolos — odinis raištis 
nusmauktas ant kaktos. su akiniais pavargusioms akims nelyginant 
koks piratas mokslininkas. Jis spoksojo į geltoną stočių apskritimą, 
įsodintą kaip auksinis dantis į raudonmedžio radiolos veidą. Ant ki- 
limo išskleistame Rusijos žemėlapyje tėtis pažymėjo naują gynybos 
liniją, iki kurios atsitraukė Raudonoji armija. Žvelgė į ją beviltiškai, 
neperprasdamas Rusijos platybių paslapties panašiai kaip Džimas 
mažojo Frenkelių kambarėlio. 

— Hitleris iki Kalėdų bus Maskvoje. Vokiečiai stumiasi priekin. 

Mama Pjero kostiumu rymojo prie lango, įsmeigusi akis į plie- 
ninį gruodžio dangų. Gatve bangavo ilgas kinų laidotuvių aitvaras- 
traukinys, linguodamas galva žarstė nuožmias šypsenas europiečių 
namams. 

— Maskvoje turbūt sninga. Galbūt juos sustabdys oras? 

— Kartą per šimtmetį? To net prašyti būtų per daug. Čerčilis turi 
įtraukti į karą amerikiečius. 

— Tėti, kas yra generolas Purvas? 

Tėtis pakėlė akis: Džimas laukė tarpduryje, 0 jo orinį šautuvą 
laikė tarnaitė — kaip mėlynu aksomu apsitaisiusio ir rusų karinei 
kampanijai padėti pasirengusio pėstininkų savanorio nešikas. 

— Neimk „BB“, Džeimi. Šiandien neimk. Geriau pasiimk lėktuvą. 

— Ama, neliesk! Užmušiu! 

— Džeimi! 

Tėtis atsisuko nuo radiolos, pasirengęs šerti jam. Džimas nu- 
ščiuvęs prigludo prie motinos, laukdamas, kas vyks. Nors mėgo 
bastytis po Šanchajų dviračiu, namuose Džimas laikėsi arčiau 
mamos, švelnios ir protingos moters. Jis buvo nusprendęs, kad pa- 
grindiniai jos gyvenimo tikslai yra vaikščioti į vakarėlius ir padėti 
jam atlikti lotynų namų darbus. Mamai išėjus berniukas ramiai 
leisdavo laiką jos miegamajame, maišydamas kvepalus, vartinė- 
damas mergautinius nuotraukų albumus — ten buvo sudėti kadrai 
iš stebuklingo filmo, kuriame ji vaidino vyresnės Džimo sesers 
vaidmenį. | 

— Džeimi! Niekuomet taip nesakyk... Nei tu užmuši amą, nei 
ką nors kitą. 

Tėtis atgniaužė kumščius, ir Džimas suvokė, koks jis iš- 
vargęs. Džimui dažnai atrodydavo, kad tėtis stengiasi būti per 
daug ramus, nors slegia komunistinių profsąjungų grasinimai jo 
įmonei, veikla Britanijos piliečių sąjungoje, baimė dėl Džimo ir 
mamos. Klausydamasis karo žinių jis atrodydavo tarsi paklaikęs. 

Tarp tėvų įsiplieksdavo tokios audros, kokių jis anksčiau nebuvo re- 
gėjęs. Tėtis supykdavo, bet sykiu nepaprastai domėjosi smulkiausiais 
dalykais Džimo gyvenime, tarsi tikėtų, kad padėti sūnui sukonstruoti 
lėktuvo modeliuką svarbiau už karą. Jis visai nesirūpino, kas vyksta 
mokykloje. Džimui kimšo keisčiausias žinias — apie šiuolaikines da- 
žymo medžiagas, apie jo bendrovės sukurtą kinų fabriko darbininkų 
gerovės schemą, apie mokyklą ir universitetą Anglijoje, kur Džimas 
mokysis po karo ir panorėjęs galės tapti gydytoju. Tos kalbos sukosi 
apie paauglystę, kurios, kaip, regis, manė tėvas, niekada nebus. 

Džimas supratingai nusprendė neprovokuoti tėčio ir neminėti pa- 
slaptingo Frenkelių kambarėlio Hongkou gete, blefavimo problemų 
nei jo galvoje dingusio garso takelio. Jis daugiau niekuomet negra- 
sins amai. Dabar jie eina į vakarėlį, ir jis pasistengs pralinksminti 
tėtį, paskui sugalvos, kaip sustabdyti vokiečius prie Maskvos vartų. 

Prisiminęs dirbtinį sniegą iš Jango pasakojimų apie Šanchajaus 
kino studiją, Džimas įsėdo į pakardą. Jis džiaugėsi matydamas, 
kad Amhersto prospektas buvo sausakimšas į kalėdinius pobūvius 
vykstančių europiečių automobilių. Vakariniuose priemiesčiuose 
visi vilkėjo karnavaliniais kostiumais, tarsi Šanchajus būtų virtęs 
klounų miestu. 


ANTRAS SKYRIUS 
Elgetos ir akrobatai 


Vykstant į Hangdžou, užmiesčio vietovę aštuonetas kilometrų nuo 
Šanchajaus, Džimo tėvai — Pjero ir piratas — sėdėjo automobilyje 
tylomis. Paprastai mama primindavo Jangui aplenkti senąjį elgetą, 
pūpsantį prieš išsukant iš keliuko. Bet kai šįsyk vairuotojas išvai- 
ravo sunkią mašiną pro vartus ir mažne nestabtelėjęs paspaudė į 
Amhersto prospektą, Džimas matė, kaip priekinis ratas sutraiškė 

žmogelio pėdą. Vargeta — tikras gyvų skudurų pėdas — atkeliavo 
prieš porą mėnesių. Vienintelis jo turtas buvo sutrintas popierinis 
čiužinys ir tuščia „„Craven A“ cigarečių skardinė, kurią senis purtė ir 
kaišiojo praeiviams išmaldos. Nuo čiužinio jis net nesikrutino, bet 
savo teritoriją už užsieniečio vartų gynė įnirtingai. Netgi Berniukas 
1 Pirmasis Kulis — jų parankinis darbininkas ir pagrindinis indų 
plovėjas — nepajėgė pajudinti jo iš vietos. 

Tačiau ši vieta seniui davė menką naudą. Tą žiemą Šanchajuje 
stojo sunkūs laikai, po šaltų orų savaitės jis buvo toks išsekęs, kad ne- 
įstengė net indelio pakelti. Džimas nuogąstavo dėl elgetos, bet mama 
nuramino, kad Kulis nunešė elgetai dubenėlį ryžių. Vieną gruodžio 
pradžios naktį sniegas storai užklojo žemę — senioko veidas kyšojo 
iš pusnies tarsi po pūkine antklode miegančio vaiko. Džimas tarė 
sau, kad žmogysta nejuda, nes po sniegu šilta. 

Šanchajuje buvo daugybė elgetų. Jie tupinėdavo už vartų Amhersto 
prospekte, purtydami „Craven A“ skardines it persiauklėję rūkoriai. 
Daugelis rodė kraupias žaizdas ir skaudulius, bet tą popietę niekas 
jų nepastebėjo. Į Šanchajų plūdo pabėgėliai iš aplinkinių miestų ir 
kaimų. Amhersto prospektą užtvindė rikšos ir mediniai vežimaičiai, 
kuriuose buvo sukrautas visas valstiečio šeimos turtas. Suaugusiųjų 
i1r vaikų nugaros linko nuo prijuostų ryšulių, rankomis jie dar stūmė 
ratelius. Šūkaliodami ir spjaudydamiesi kuliai tempė rikšų ietis, jų 
piršto storumo venos veržėsi iš patinusių blauzdų. Smulkūs klerkai 
varėsi dviračius, apkrautus čiužiniais, anglies krosnelėmis ir maišais 
ryžių. Bekojis elgeta oda apvyniotu liemeniu lyg didžiuliu batu bro- 
vėsi per ratų labirintą, abiejose rankose įsitvėręs po medinį svarmenį. 
Jangui pabandžius išstumti jį iš kelio, elgeta nusispjovė ir trinktelėjo 
į pakardą, paskui pradingo tarp minamųjų ir stumiamųjų rikšų ratų, 
nepraradęs pasitikėjimo savoje seilių ir dulkių karalijoje. 

Prie Didžiojo Vakarų kelio išvažiavimo iš Tarptautinės gyven- 
vietės abiejose patikros punkto pusėse nusidriekė eilės automobilių. 

Šanchajaus policija net nebandė tramdyti šių minių. Britų kari- 
ninkas stovėjo ant šarvuočio bokštelio, traukdamas dūmą žvelgė į 
tūkstančius pro jį besispraudžiančių kinų. Sikhų puskarininkis smė- 
liniu turbanu retsykiais pasilenkęs bambuko lazda perliedavo kinų 
nugaras. 

Džimas įsižiūrėjo į policininkus. Jį žavėjo šių prakaituotų, kū- 
ningų vyrų žibantys ,„Sam Browne“ diržai su perpetėmis, milžiniški 
lyties organai, nevaržomai demonstruojami prispyrus šlapintis, nu- 
blizginti ginklų dėklai, kuriuose jie laikė visą savo vyriškumą. Jis ir 
pats norėtų kada nors nešiotis dėklą, jausti prie šlaunies prigludusį 
didžiulį „„Webley“ revolverį. Tėčio spintoje tarp marškinių Džimas 
buvo radęs „Browning“ pistoletą, panašų į juvelyrinį dirbinį. Jis 
priminė tėvų kino kamerą — sykį netikėtai ją atidaręs, viduje 1š- 
vydo daugybę pėdų juostos. Sunku įsivaizduoti, kad tokios mažytės 
kulkos apskritai galėtų ką nors užmušti, kur jau ten kietus komunis- 
tinių profsąjungų organizatorius. 

Beje, aukštesnio laipsnio japonų puskarininkių mauzeriai buvo 
įspūdingesni už veblius. Mediniai pistoletų dėklai kabojo iki kelių, 
beveik kaip graižtvinių šautuvų makštys. Džimas stebėjo japonų 
seržantą prie patikros punkto, nediduką, bet raumeningą vyrą, kuris 
kumščiuodamas stūmė atgal kinus. Tačiau kaimiečių su vežimais 
ir rikšomis lavina jį beveik įveikė. Sėdėdamas greta Jango Džimas 
tvirtai spaudė balzos lėktuvėlį ir laukė, kada seržantas išsitrauks 
mauzerį ir iššaus į orą. Bet japonai nešvaistė amunicijos. Du karei- 
viai prastumdė Žmones aplinkui valstietę, stovinčią prie apversto ve- 
žimaičio. Pačiupęs durtuvą seržantas perrėžė maišą ir pažėrė ryžius 
moteriai po kojomis. Valstietė stovėjo apžiesta blizgančių pakardų ir 
kraislerių su jų užsieniečiais keleiviais karnavaliniais kostiumais ir 
pasilinguodama tęvai raudojo. 

Galbūt ji bandė per patikros punktą kontrabanda gabenti 
ginklą? Tarp kinų knibždėte knibždėjo Gomindano ir komunistų 

šnipų. Gailėdamas moters, veikiausiai teturėjusios šį ryžių mai- 
šelį, Džimas vis tiek žavėjosi japonais. Jam patiko jų drąsa ir stojiš- 
kumas - ir jų liūdnumas, keistai virpindavęs niekuomet neliūdinčio 
Džimo dvasios stygas. Kinus Džimas gerai pažinojo, šie buvo šalti 
ir dažnai žiaurūs Žmonės, bet kur svarbiau, visada laikėsi kartu, o 
japonai —- kiekvienas skyrium. Visi jie nešiojosi savo vienodų šeimų 
nuotraukas, nedidelius, oficialius atvaizdus, tarsi visa Japonijos ka- 
riuomenė būtų sudaryta tik iš pigių fotografų klientų. 

Nuo tėvų slepiamose dviračio klajonėse po Šanchajų Džimas 
praleisdavo ilgas valandas prie japonų patikros punktų ir kartais 
jam pavykdavo pelnyti nuobodžio apimto eilinio palankumą. Ta- 
čiau nė vienas jų niekada nėra parodęs savo ginklo — tai tau ne 
britų tomiai iš smėlio maišais apkrautų Bundo namų. Tomiai leis- 
davo Džimui pasikrapštyti prie jų „Lee-Enfield“ šautuvų spynų 
ir pavalyti vamzdžius, kol tvarsydavosi hamakuose, nekreipdami 
dėmesio į pakrantėj verdantį gyvenimą. Džimui jie patiko, patiko 
ir jų keisti balsai, jų kalbos apie nepažįstamą, neįsivaizduojamą 
Angliją. 

Jei prasidėtų karas, ar jie sumuštų japonus? Džimas tuo abejojo, 
žinojo, kad ir tėtis nėra tikras. 1937-aisiais prasidėjus karui prieš Ki- 
niją, upe atplaukė du šimtai japonų jūrų pėstininkų ir įsikasė juodojo 
purvo paplūdimiuose žemiau tėčio medvilnės fabriko Pudonge. Jie 
puikiai matė iš tėvų numerio „Palace“ viešbutyje, kaip japonus puolė 
ponios Čiang sūnėno vadovaujama kinų divizija. Penketą dienų ja- 
ponai kovėsi iš apkasų, kurie patvinus upei prisipildydavo vandens 
iki juostos, o paskui puolė su pritaisytais prie šautuvų durtuvais ir 
sutriuškino kinus. 

Pro patikros punktą slinko eilė automobilių su amerikiečių ir euro- 
piečių kompanijomis, jau vėluojančiomis į Kalėdų vakarėlius. Jangas 
atsargiai privažiavo, iš baimės net švilpdamas. Priešais juos laukė 
turistinis mersedesas, apkaišytas vėliavėlėmis su svastikomis, pilnas 

narčių jaunų vokiečių. Tačiau japonai šios mašinos vidų apieškojo ly- 
giai kruopščiai. 

Mama apkabino Džimą per pečius. 

— Ne dabar, mielasis. Gali išgąsdinti japonus. 

— Tai jų neišgąsdins. 

— Džeimi, ne dabar, — pakartojo tėtis ir nebūdingai pajuokavo: — 
Gali net sukelti karą. 

— Tikrai? 

Ši mintis sudomino Džimą. Jis nuleido lėktuvėlį pro langą. Japonų 
kareivis pervedė šautuvo durtuvu skersai priekinio stiklo, tarsi pra- 
drėksdamas nematomą voratinklį. Džimas žinojo, kad paskui jis pa- 
silenks prie keleivio lango, pakardas pasmirs nuo jo burnos dvoko ir 
visiems japonų kareiviams būdingo grasaus kvapo. Tuo metu visi sėdės 
nuščiuvę, nes menkiausią judesį sektų trumpa pauzė, o ją — audringa 
reakcija. Pernai, kai buvo dešimties metų, Džimas vos nesukėlė Jangui 
infarkto, kyštelėjęs japonų kapralui į veidą savo metalinį „Spitfire“ ir 
surikęs „tra ta ta ta../* Mažne minutę kapralas stebeilijo į Džimo tėvą 
be jokios išraiškos, lėtai linguodamas galva. Tėtis tvirtas Žmogus — 
Džimas žino, kad toks tvirtumas įgyjamas žaidžiant tenisą. 

Šįkart Džimas tenorėtų, kad japonai pamatytų jo lėktuvėlį - ne 
žavėtųsi juo, tik pripažintų jį esant. Dabar jis jau vyresnis ir jam 
patinka vaizduotis antruoju pakardo pilotu. Lėktuvai visada domino 
Džimą, o ypač japonų bombonešiai, nusiaubę Šanchajaus Nantao ir 
Hongkou rajonus 1937-aisiais. Gatvė po gatvės kinų būstai buvo su- 
lyginti su žemėmis, o Edvardo VII prospekte viena bomba užmušė 
tūkstantį žmonių — daugiausia per visą karų istoriją. 

Įdomiausia daktaro Lokvudo vakarėliuose buvo apleistas Hang- 
džou aerodromas. Nors atviras užmiesčio vietoves kontroliavo ja- 
ponai, jų pajėgos patruliavo prie Tarptautinės gyvenvietės ribos. 
Jie toleravo užmiestyje įsikūrusius amerikiečius ir europiečius, tad 
japonų kareivius retai čia teišvysdavai. 

Atvykus į nuošalų daktaro Lokvudo namą, Džimas su palengvė- 
jimu išvydo, kad vakarėlis per daug neįsisiūbuos. Prie namo laukė 
vos tuzinas automobilių, 0 jų vairuotojai blizgino veidrodėlius, ne- 
kantraudami kuo greičiau vynioti meškeres. Baseinas buvo tuščias, 
sodininkas kinas neskubėdamas traukė iš giliojo jo galo negyvą vo- 
lungę. Mažesni vaikai su amomis sėdėjo terasoje, žiūrėjo, kaip grupė 
vietos akrobatų laipioja keistomis kopėčiomis, vaidindami esą pra- 
dingsta danguje. Jie pavirto paukščiais, išskleidė sutrintus popierinius 
sparnus, pastrypinėjo aukštyn žemyn tarp cypiančių vaikų, paskui 
sušoko vienas kitam ant pečių ir tapo didžiuliu raudonu gaidžiu. 

Džimas išvairavo savo lėktuvėlį pro verandos duris. Apėjo visus 
vakarėlio svečius, suaugusiųjų pasaulis šurmuliavo jam virš galvos. 
Daugelis buvo nusprendę nesirengti karnavalo kostiumų, tarsi būtų 
pernelyg sunerimę dėl tikrųjų savo vaidmenų, kad pasirodytų su 
kaukėmis. Susibūrimas priminė Džimui naktines puotas Amhersto 
prospekte, trukdavusias iki kitos dienos popietės, kai apsiblaususios 
motinos sutrintomis vakarinėmis suknelėmis braukėsi palei baseiną, 
neva ieškodamos savo sutuoktinių. 

Daktarui Lokvudui įjungus trumpųjų bangų radijo imtuvą, po- 
kalbis nutrūko. Patenkintas, kad visi tikrai užsiėmę, Džimas pro šo- 
nines duris išėjo į užpakalinę terasą. Iš čia pamatė per lauką slenkant 
ravinčių moterų virtinę. Dvidešimt kinių juodomis palaidinėmis ir 
kelnėmis darbavosi pritūpusios kiekviena ant mažyčio suoliuko. 
Moterys sėdėjo petys į petį, žybčiojo žolėn smingančiais ravėtuvais 
ir nepaliaujamai tarškėjo. Už jų daktaro Lokvudo pievelė plytėjo 
kaip žalias šantungas“. 

— Sveikas, Džeimi. Vėl mąstai? 

Iš verandos išėjo geriausio jo draugo tėvas ponas Makstedas. Vie- 
niša, bet draugiška figūra ryklio odos kostiumu, į realybę žvelgianti 


* Lengvas šilkinis faktūrinis audinys. (Čia ir toliau — vert. past.) 

per vaizdą švelninantį didelį viskio su sodos vandeniu stiklą - dabar 
jis pro cigaro dūmus įsižiūrėjo į ravinčias moteris. 

— Jeigu visi žmonės Kinijoje susėstų į vieną eilę, ji nusidriektų 
nuo Šiaurės iki Pietų ašigalio. Ar pagalvojai apie tai, Džeimi? 

— Ir išravėtų visą pasaulį? 

— Gali sakyt ir taip. Girdėjau, išėjai iš skautukų. 

— Na... - Džimas abejojo, ar verta aiškinti ponui Makstedui, kodėl 
išėjo iš jaunųjų skautų — šiam maištingam veiksmui apsisprendė tie- 
siog tam, kad patikrintų jo poveikį. Džimo nuostabai ir nusivylimui, 
tėvų tai visiškai nesujaudino. Jis svarstė, ar nepasakius ponui Maks- 
tedui, kad jis ne tik išstojo iš skautų ir tapo ateistu, bet veikiausiai 
taps ir komunistu. Komunistai turi paslaptingą gebėjimą visiems 
kelti nerimą, o tokį talentą Džimas itin gerbė. 

Tačiau jis žinojo, kad pono Makstedo ši žinia nesukrės. Džimas 
žavėjosi Makstedu: kadaise buvęs verslininkas tapo architektu, 
suprojektavo „Metropolio“ teatrą ir daugybę Šanchajaus naktinių 
klubų. Ne sykį pabandė mėgdžioti ano atsainią manierą, bet ne- 
trukus suprato, kad toks atsipalaidavimas baisiai vargina. Savo 
ateities paveikslo Džimas beveik neturėjo — Šanchajuje gyvenimas 
pulsavo intensyvia dabartimi, — bet kartais įsivaizduodavo, kad už- 
augęs bus kaip ponas Makstedas. Amžinai nesiskiriantis su ta pačia 
viskio stikline, bent taip manė Džimas. Ponas Makstedas įkūnijo 
tobulai Šanchajuje prisitaikiusio anglo tipą — dėl savo rimtumo to 
taip ir nepavyko padaryti Džimo tėvui. Džimui visada smagu pa- 
sivažinėti su ponu Makstedu — jiedu su Patriku susėda į priekinę 
studebekerio keleivio vietą, ir visi leidžiasi į klajones po popiečio 
valandomis tuščių naktinių klubų ir kazino pasaulį. Ponas Maks- 
tedas pats vairavo studebekerį — tokia valiūkiška užgaida Džimui 
atrodė net šiek tiek diskredituojanti. Kol jiedu su Patriku iš Maks- 
tedo pinigų sukdavo neprižiūrimą ruletę, pakančiai besišypsant 
šilkines kojines adančioms baro merginoms baltarusėms, ponas 

Makstedas sėdėdavo kontoroje su savininku, dėliodami kitus ban- 
knotų pluoštus. Galbūt atsilyginant derėtų pakviesti poną Makstedą 
savo slapton ekspedicijon į Hangdžou aerodromą? 

— Nepraleisk filmo, Džeimi. Tikiuosi, pateiksi man naujausių 
karo aviacijos Žinių... 

Džimas žiūrėjo, kaip ponas Makstedas svirduliuoja nuožulniu 
tuščio baseino pakraščiu, ir spėliojo, ar jis įkris. Jeigu ponas Maks- 
tedas visada virsta į baseinus atsitiktinai, kodėl šie atsitiktinumai 
pasitaiko tik tada, kai baseinas sklidinas vandens? 


TREČIAS SKYRIUS 
Apleistas aerodromas 


Džimas nulipo nuo terasos. Nubėgo pieva pro ravinčias moteris, 
joms virš galvų skraidindamas lėktuvėlį. Moterys jo nepaisė, kapojo 
žolę, bet atklydęs pernelyg arti jų Džimas visada jausdavo keistą 
baimingą virpulį. Jis įsivaizdavo, kas nutiktų, jei apalptų joms po 
kojomis. 

Pietvakariniame šio žemės sklypo kampe buvo įrengta pono Lok- 
vudo radijo antena. Tiesiant atotampos vielas dalis medinės tvoros 
buvo pašalinta, ir Džimas pro skylę išlindo į apleisto lauko pakraštį. 
Lauko viduryje pūpsojo laukinėmis cukranendrėmis apžėlusi kapų 
kalvelė, o papuvę karstai nuslinkus žemei vypsojo kaip komodos 
stalčiai. | 

Džimas patraukė per lauką. Eidamas pro kalvelę sustojo prie 
atvirų karstų. Skeletai geltonavo lietaus išplautame dumble, tarsi tie 
vargingi valstiečiai gulėtų šilkuose. Džimą vėl sukrėtė skirtumas 
tarp beasmenių mirusiųjų kūnų, kuriuos matydavo kasdien, ir šių 
saulės sušildytų skeletų — kiekvienas jų atrodė tik vienas toks. Jam 
buvo smalsu apžiūrėti kaukoles su šnairuojančiomis akiduobėmis, 

išsiklaipiusiais dantimis. Daugeliu atžvilgių skeletai buvo gyvesni 
negu valstiečiai, neilgai vaikščioję su šiais kaulais. Džimas apsičiu- 
pinėjo skruostą ir žandikaulį, mėgindamas įsivaizduoti savo skeletą 
gulint saulėje šiame taikiame lauke, iš kurio matyti apleistas aero- 
dromas. 

Palikęs kapų kalvelę ir jos kaulų šeimyną, Džimas perėjo lauką 
iki žemaūgių tuopų eilės. Medine lipyne nusileido į išdžiūvusio ryžių 
lauko slėnumą. Patvoryje šešėlyje gulėjo oda aptraukti vandeninio 
buivolo griaučiai, bet daugiau apylinkėse nematyti nė dvasios, visi 
kinai iš Jangdzės baseino kaimų sugužėjo į Šanchajaus prieglobstį. 
Iškėlęs virš galvos lėktuvėlį Džimas bėgo slėnuma iki geležinio sta- 
tinio per šimtą jardų į vakarus, ant aukštumėlės šlaito. Dilgėlėmis 
ir cukranendrėmis apaugę betoninio tako likučiai vedė pro sugriu- 
vusią sargybinę, paskui pranyko atviroje žolių jūroje. 

Tai Hangdžou aerodromas, stebuklingoji Džimo vieta, kur net 
ore tvyro švajonės ir netikėtumai. Čia dar stūkso cinkuotos skardos 
angaras, bet tai ir viskas, kas liko iš karinio aerodromo, iš kurio kinų 
naikintuvai puolė japonų pėstininkų kolonas, artėjusias prie Šancha- 
jaus 1937-aisiais. Džimas įbrido į žolę sulig juosmeniu. Kaip jūroje 
prie Čingdao po šiltu paviršiumi čia plytėjo vėsus pasaulis su paslap- 
tingomis srovėmis. Smagus gruodžio vėjas talžė žolę, aplinkui jį lyg 
neregimo lėktuvo sukelti sukosi verpetai. Įsiklausęs Džimas beveik 
girdėjo beįsisukančių variklių garsą. 

Jis paleido savo modeliuką pavėjui ir sugavo grįžusį ant delno. 
Tas sklandytuvas jam jau nusibodo. Jis žaidžia, o čia stovėjo kinai 
ir japonai karo lakūnų kombinezonais, prieš kildami į ataką užsidė- 
davo apsauginius akinius. Džimas brido gilesne žole, dabar jam iki 
pečių. Tūkstančiai stiebelių braukė jo aksomines kelnes ir šilkinius 
marškinius, tarsi bandydami atpažinti mažąjį aviatorių. | 

Pietinis aerodromo kraštas baigėsi sekloku grioviu. Giliose dil- 
gėlėse gulėjo vieno variklio japonų naikintuvo liemuo. Tikriausiai jį 

pašovė bandant nutūpti ant gruntinio kilimo tako. Sparnai, sraigtas 
ir uodegos dalis buvo nuimti, bet lakūno kabina liko kaip buvusi, 
aprūdijusį kėdės ir valdymo svirčių metalą išplovė lietūs. Pro 
atviras radiatoriaus groteles Džimas įžiūrėjo cilindrus variklio, 
skraidinusio šį lėktuvą ir jo pilotą. Kadaise blizgus metalas dabar 
buvo šiurkštus ir korėtas kaip ruda pemza, kaip surūdiję povan- 
deninių laivų korpusai, ištraukti ant seklumos įlankėlėje prie vo- 
kiečių forto ties Čingdao. Kad ir aprūdijęs, šis japonų naikintuvas 
vis tiek priklausė dangui. Ištisus mėnesius Džimas suko galvą, kaip 
įtikinti tėtį pasiimti jį į Amhersto prospektą. Naktį jis gulėtų prie 
jo lovos, nušviestas galvoje besisukančių kino kronikų. Džimas pa- 
tupdė modeliuką ant variklio dangčio ir įlipęs pro priekinį langą 
klestelėjo į metalinę sėdynę. Parašiuto, kuris atstoja lakūnui sė- 
dynę, nebuvo, tad Džimas įsitaisė ant kabinos grindų, surūdijusio 
metalo oloje. Jis pažvelgė į prietaisų skydą su japoniškais rašme- 
nimis, vairalazdę, važiuoklės svirtelę. Po prietaisų skydu priekinio 
stiklo dangtyje matė kulkosvaidžių uoksus, šūvių su sraigto veleno 
sukimusi sinchronizavimo mechanizmą. Kabinoje tvyrojo ypatinga 
atmosfera — vienintelė Džimo ligi šiol patirta nostalgija, — neiš- 
blėsęs iš šios kabinos lėktuvą valdžiusio karo lakūno atminimas. 
Kur jis dabar? Džimas dėjosi junginėjąs valdymo prietaisus, tarsi 
šis įsijautusio berniuko veiksmas galėtų prišaukti seniai mirusio 
aviatoriaus dvasią. 

Po vienu apmūsojusiu ciferblatu prie prietaisų skydo buvo pritvir- 
tinta metalinė juostelė su eilute japoniškų rašmenų —- įvairių slėgio 
ar sraigto žingsnių nustatymo sąrašas. Džimas nugnybo juostelę 
nuo sudilusių kniedžių, atsistojęs įsikišo į aksominių kelnių kišenę. 
Išlindo iš kabinos ir užlipo ant variklio dangčio. Nuo užplūdusių 
prieštaringų jausmų, kuriuos kaskart jam sukeldavo šis sunykęs lėk- 
tuvas, virpėjo rankos ir pečiai. Iš to jaudulio čiupo savąjį modeliuką 
ir paleido sklęsti oru. 

Pagautas vėjo, modeliukas pasisuko, paskui pakilęs aukštyn 
nusklendė aplink visą aerodromą. Nučiuožęs senojo betoninio 
forto stogu, nukrito į žolę už nugaros. Nustebęs dėl tokio lėktu- 
vėlio greičio, Džimas nušoko nuo variklio dangčio ir nubėgo forto 
link, išskėtęs rankas tratino kulkosvaidžiais šmėkščiojančius 
vabzdžius. 

— Tra ta ta ta... Vera Vera Vera!.. 

Už apžėlusio aerodromo ribos griovio plytėjo 1937-aisiais Vy- 
kusio mūšio laukas. Čia kinų armijos, bandydamos stabdyti prie 
Šanchajaus artėjančius japonus, buvo surengusios vieną iš bevaisių 
pasipriešinimų. Sunykę apkasai vingiavo zigzagais, suiręs Žemės 
palisadas sulygino kapų kauburėlius, supiltus ant nebenaudojamo 
kanalo pylimo. Džimas prisiminė, kaip lankėsi Hangdžou su tė- 
vais 1937-aisiais kelios dienos po mūšio. Iš Šanchajaus atvažiavo 
grupelės europiečių ir amerikiečių, limuzinus pasistatė ant šovinių 
tūtomis nusėtų kaimo keliukų. Damos šilkinėmis sukniomis ir 
jų vyrai pilkais kostiumais vaikštinėjo per karo liekanas įkandin 
čia padirbėjusio sprogdintojų būrio. Džimui mūšio laukas atrodė 
veikiau kaip pavojingo šlamšto sąvartynas: palei kelią išdraikytos 
amunicijos dėžės ir rankinės granatos, numesti šautuvai stirksojo 
kaip mietai, nuo arklių lavonų neatkinkyti artilerijos pabūklai. Kul- 
kosvaidžių šovinių juostos draikėsi žolėje lyg nuodingų gyvačių 
išnaros. Aplink kur pažvelgsi —- žuvusių kinų kareivių kūnai. Vir- 
tinės jų tįsojo pakelėse, jie plūduriavo kanaluose, stumdėsi srovės 
sunešti aplink tiltų stulpus. Apkasuose tarp kapų kauburėlių šimtai 
mirusių kareivių sėdėjo vienas prie kito, galvas įrėmę į išdraskytą 
žemę, tarsi visi kartu būtų užmigę giliu karo miegu. 


Džimas priėjo betoninį fortą. Pro šaudymo angas į drėgną jo pasaulį 
sklido blanki šviesa. Užlipęs ant stogo, perėjo atvirą aikštelę, po 


dilgėmis apaugusius šlaitus dairydamasis lėktuvėlio. Šis gulėjo per 

dvidešimt pėdų įstrigęs spygliuotoje senų apkasų vieloje. Popierius 
nuo sparnų nuplyšo, bet rėmas liko sveikas. | 

Džimas buvo bešokąs nuo forto, bet pastebėjo iš apkaso į jį Žiū- 
rintį veidą. Japonų kareivis su visa ekipuote tupėjo prie apirusio py- 
limo, jo šautuvas, mantos diržas, kareiviškas paklotas gulėjo šalia 
tarsi išdėti patikrinimui. Ne vyresnis nei aštuoniolikos, ramiu ap- 
skritu veidu jis žvelgė į Džimą, nė kiek nenustebęs staiga išdygus 
europiečiui berniukui mėlynomis aksominėmis kelnėmis ir šilki- 
niais marškiniais. 

Džimas žvilgsniu yrėsi apkasu. Dar du japonų kareiviai suspaudę 
tarp kelių šautuvus sėdėjo ant kyšančio iš žemės medinio rąsto. Visas 
apkasas buvo pilnas ginkluotų vyrų. Už penkiasdešimties jardų po 
bunkerio brustveru tupėjo antras būrys, rūkė ir skaitė laiškus. Toliau 
dar keletas grupelių kareivių, kurių galvas vos įžiūrėjo tarp dilgėlių 
ir cukranendrių. Buvusiame mūšio lauke ilsėjosi visa japonų pėsti- 
ninkų kuopa, tarsi atvykusi papildyti gretų ankstesnio karo Žuvu- 
siaisiais, iš kapo pakilusiomis bendražygių vėlėmis, aptaisytomis 
naujomis uniformomis ir aprūpintomis žygio daviniais. Kareiviai 
traukė dūmą mirksėdami neįprastoje saulės šviesoje atsigręžę į 
Šanchajaus centro dangoraižius su neono atšvaitais, žybčiojančiais 
viršum plynų ryžių laukų. 

Džimas grįžtelėjo į naikintuvo liemenį — bene pamatys kabinoje 
sėdintį žuvusį karo lakūną. Gilia žole tarp forto ir lėktuvo brido 
japonų seržantas. Tvirtos jo kojos jam įkandin brėžė geltonuojančią 
skrodę. Jis iki pirštų surūkė cigaretę, paskutinius dūmus įtraukė į 
plaučius. Nors seržantas tarsi jo nematė, Džimas žinojo, kad jis jau 
nusprendęs, kaip su berniuku pasielgs. 

— Džeimi!.. Mes visi laukiame... Tau staigmena! 

Tai tėtis šaukė Džimą. Stovėdamas aerodromo viduryje matė 
šimtus japonų kareivių apkasuose. Buvo su akiniais, nusimetęs pi- 
rato akies raištį ir kostiumo švarką. Jis bėgo nuo daktaro Lokvudo 

namų, bet net ir gaudydamas kvapą prisivertė stovėti ramiai, kad ja- 
ponams kuo mažiau užkliūtų. Kinams, kurie išsigandę visada verkia 
ir mosuoja rankomis, tai buvo nesuprantama. 

Ir vis tiek Džimas nustebo, kad tokio menko pagarbos ženklo 
seržantui, regis, buvo gana. Nė nedirstelėjęs į Džimą, jis nusviedė 
nuorūką ir peršoko aerodromo ribos griovį. Nupešęs nuo spygliuotos 
vielos Džimas švystelėjo lėktuvėlį į dilgėles. 

— Džeimi, metas fejerverkams... — tėtis ramiai brido žole. - Reikia 
eiti namo. 

Džimas nulipo nuo forto stogo. 

— Mano lėktuvas ten. Turbūt galėčiau jį pasiimti. 

Tėtis žvelgė į apkasų pylimu einantį seržantą. Džimas matė, kad 
jam sunku kalbėti. Įsitempusiame veide nebeliko nė lašo kraujo, 
kaip tąkart, kai medvilnės fabriko profsąjungų aktyvistai grasino jį 
užmušti. Bet jis dar kažką galvojo. 

— Paliksime jį kareiviams, kas rado, to ir yra. 

— Kaip aitvarus? 

— Taigi. 

— Jis labai nesupyko. 

— Atrodo, kad jie čia kažko laukia. 

— Karo? 

— Nemanau. 

Susiėmę rankomis jiedu ėjo per lauką. Niekas nė nekrustelėjo, tik 
nenuilsdama bangavo žolė, repetuodama būsimas lėktuvų sraigtų 
sroves. Priėjus angarą, tėtis stipriai, beveik skaudžiai apglėbė 
Džimą, tarsi būtų jį visam laikui praradęs. Jis nepyko ant sūnaus ir 
lyg džiaugėsi, kad teko apsilankyti senajame aerodrome. 

Bet Džimas jautė keistą kaltę, irzulį dėl savęs. Praganė lėktuvėlį 
ir įviliojo tėtį į pavojingą susitikimą su japonais. Japonams pasi- 
painioję pavieniai europiečiai paprastai būdavo paliekami negyvi 
pakelėje. 

Jiems grįžus į Lokvudo namus, svečiai jau skirstėsi. Surinkę 
vaikus ir jų amas, paskubomis lipo į automobilius ir lydimi kon- 
vojaus vyko į Tarptautinę gyvenvietę. Daktaras Lokvudas, Kalėdų 
Senelio kelnėmis, su vatine barzda, jiems mojavo, ponas Makstedas 
gurkšnojo viskį prie tuščio baseino, o Kantono fokusininkai paly- 
pėję kopėčiomis vaizdavo fantastinius paukščius. 


Džimas sėdėjo pakardo užpakalinėje sėdynėje tarp tėvų, vis dar ge- 
dėdamas prarasto lėktuvėlio. Gal jie baiminosi, kad jis vėl sumanys 
kokią šunybę, jeigu atsisės prie Jango? Juk sugebėjo sugadinti 
pono Lokvudo vakarėlį ir neteko vilties kada nors vėl apsilankyti 
Hangdžou aerodrome. Džimui neišėjo iš galvos svajomis apipintas 
sudužęs naikintuvas ir žuvęs lakūnas, kurio buvimą pajuto rūdijan- 
čioje kabinoje. 

Nepaisant šių nesėkmių Džimas apsidžiaugė mamai pasakius, 
kad jie keletui dienų išsikraustys iš namų Amhersto prospekte ir 
pagyvens bendrovės apartamentuose „Palace“ viešbutyje. Kitą 
dieną katedros mokykloje prasideda baigiamieji mokslo metų egza- 
minai — geometrija ir Šv. Raštas. Katedra vos už kelių šimtų jardų 
nuo viešbučio, tai rytą turės sočiai laiko pasikartoti. Džimą itin do- 
mina Šv. Raštas, ypač dabar, kai tapo ateistu, tad visada džiaugiasi, 
kai tradicinis pastoriaus Mato pagerbimas skiriamas jam (,„Pirmasis 
ir visų didžiausias klasės pagonis yra...“). 

Džimas laukė pakardo priekinėje keleivio vietoje, kol tėvai per- 
sirengė ir susikrovė lagaminus į bagažinę. Išsukus pro vartus, jis 
pažvelgė į nejudantį elgetą ant popierinio čiužinio. Ant kairės jo 
pėdos pastebėjo pakardo „Firestone“ padangų raštą. Žmogystos 
galvą apnešė lapais ir laikraščių draiskanomis, jis virto tuo pačiu 
beformiu šlamštu, iš kurio seniau stirksojo jo kūnas. Džimas gai- 
lėjo elgetos, bet kažin kodėl pajėgė galvoti tik apie žymes ant jo 
pėdos. Jeigu jie būtų važiavę pono Makstedo studebekeriu, raštas 

būtų buvęs kitoks — senis būtų buvęs pažymėtas „Goodyear“ ben- 
drovės atspaudu. 

Bandydamas ginti šias mintis Džimas įjungė automobilio radiją. 
Jis visada laukė vakarinių pasivažinėjimų po Šanchajaus centrą, po šį 
įelektrintą, Žaižaruojantį miestą, jaudinantį labiau nei bet koks kitas 
miestas pasaulyje. Jiems privažiavus Kunkuliuojančios Versmės 
kelią, Džimas prilipo prie priekinio stiklo, tyrinėdamas naktinių 
klubų ir lošimo landynių aptūptas pakeles, būrius baro merginų 
1r banditų, turtingų elgetų su jų apsauginiais. Už šešių tūkstančių 
mylių, kitapus datos keitimosi linijos, sekmadienio paryčiu Hono- 
lulu mieste amerikiečiai tebemiegojo, bet čia laikas, kaip ir visa 
kita, jau skubėjo visa diena priekin — Šanchajus jau pasirengęs pra- 
dėti naują savaitę. Lošėjų minios smelkėsi į čailai" stadionus, užtver- 
damos eismą į Kunkuliuojančios Versmės kelią. Šaligatvį ištuštino 
priešais pakardą įsukęs šarvuotas policijos autobusiukas su dviem 
„Thompson“ kulkosvaidžiais plieno bokštelyje viršum vairuotojo. 
Pulkelis jaunų kinių blizgučiais nusagstytomis suknelėmis užkliuvo 
už popierinėmis gėlėmis papuošto vaiko karstelio. Nepaleisdamos 
sukabintų rankų atšlijo į pakardo radiatoriaus groteles, sušmėžavo 
pro Džimo langą, ėmė pliaukšėti į priekinį stiklą delniukais ir 
šūkčioti nešvankybes. Šimtai eurazijiečių baro merginų kailiniais 
iki kulkšnių pūpsojo rikšų eilėse prie „Parko“ viešbučio, švilpčio- 
damos pro dantis viešbučio gyventojams, Žžengiantiems pro suka- 
mąsias duris, 0 jų suteneriai ginčijosi su pusamžėmis čekų ir lenkų 
poromis tvarkingais sulopytais kostiumais, bandančiomis parduoti 
paskutinius savo papuošalus. Netoliese prie ,„Sun Sun“ parduotuvės 
Nankino kelyje grupelė jaunų Europos žydų plaukiančioje minioje 
mušėsi su gauja vyresnių svastikomis rankoves persirišusių vokiečių 


* Itin daug lažybų pritraukiantis į lauko tenisą panašus žaidimas, baskų pelotos 


atmaina. 

iš „Grafo Cepelino“ klubo. Išbaidyti policijos sirenų, jie smuko pro 
didžiausio pasaulyje ,„Cathay“ kino teatro įėjimą, knibždėlynas kinų 
pardavėjų ir mašininkų, elgetų ir kišenvagių, susirinkusių pavėp- 
soti į vakariniam seansui atvykstančius Žmones, pasiliejo į gatvę. 
Išlipusios iš limuzinų damos ilgais sijonais yrėsi pro penkiasde- 
šimties kuprių viduramžių kostiumais garbės sargybą. Prieš trejetą 
mėnesių, kai tėvai buvo atsivedę Džimą žiūrėti Paryžiaus katedros 
kupriaus premjeros, jų laukė du šimtai kuprių, kino teatro vadovybės 
užverbuotų iš visų Šanchajaus akligatvių. Kaip paprastai, reginys 
prie teatro gerokai pranoko ekrane rodomus vaizdus, ir Džimas ne- 
kantravo trauktis ant šaligatvio, kuo toliau nuo kino kronikų bei ne- 
paliaujamo karo priminimo. 

Po vakarienės gulėdamas miegamajame vienuoliktame „Palace“ 
viešbučio aukšte Džimas stengėsi nemiegoti. Klausėsi japonų hidro- 
plano, tupiančio ant upės Nantao jūrų aviacijos bazėje, gaudimo. 
Galvojo apie sudužusį naikintuvą Hangdžou aerodrome ir apie ja- 
ponų karo lakūną, kurio vietoje šią popietę sėdėjo. Gal į jį įžengė žu- 
vusio aviatoriaus dvasia, ir japonai įsitrauks į karą vienoje pusėje su 
britais? Džimas sapnavo artėjantį karą, kino kroniką, kurioje jis sto- 
vėjo lakūno kombinezonu ant tylaus lėktuvnešio denio, pasirengęs 
skristi su tais vienišais Kinijos jūros salos tautos vyrais, nešamas 
drauge su jais per Ramųjį vandenyną dieviško vėjo dvasios. 


KETVIRTAS SKYRIUS 
Kanonierės „Petrel“ užpuolimas 


Popierinių gėlių kilimas plūduriavo ryto potvynio vandenyse, spie- 
tėsi prie alyvoj išmirkusių molo polių, aptaisė juos ryškių spalvų 
raukiniais. Keletą minučių prieš auštant Džimas sėdėjo prie savo 
miegamojo „Palace“ viešbutyje lango. Jis vilkėjo uniformą, buvo 

guviai nusiteikęs valandą iki pusryčių pasikartoti egzaminui. Ta- 
čiau kaip visuomet sunkiai pajėgė atplėšti akis nuo Šanchajaus pa- 
krantės. Po viešbučio langais iš prekeivių keptuvių jau kilo žemės 
riešutų aliejuje čirškinamų žuvų galvų ir sojų varškės kvapas. Ki- 
ninės vernicijos aliejumi įtrintos džonkos su nupaišytomis akimis 
ant pirmagalių plaukė pro opijaus laivus-sandėlius, užplukdytus ant 
seklumos Pudongo krante. Tūkstančiai sampanų ir keltų plūduriavo 
pririšti palei Bundą - lūšnų miestą ant vandens dar gaubė tamsa. Bet 
tarp Pudongo fabrikų kaminų virš upės jau smelkėsi pirmieji saulės 
spinduliai, jie išryškino kvadratinius amerikiečių ,„Wake“ ir Jos Di- 
denybės „Petrel“ laivų siluetus. 

Amerikiečių ir britų kanonierės buvo prišvartuotos vidupyje 
priešais Bundo bankus ir viešbučius. Džimas žiūrėjo, kaip motorinė 
valtis plukdo du britų karininkus į „Petrel“ laivą po vakarėlių krante. 
„Petrel“ kapitoną Polkinhorną Džimas buvo matęs elitiniame Šan- 
chajaus užmiesčio klube. Jis Žinojo visus upėje stovinčius laivus; 
net šioje pilkšvoje šviesoje berniukas pastebėjo, kad italų monitorius 
„Emilio Carlotta“, anksčiau buvęs prišvartuotas netoliese Bundo 
miesto sodo — provokuojamai priešais Britanijos konsulatą, — šią 
naktį pakėlė inkarą. Jo vietą užėmė japonų kanonierė, kresnas, kare 
suvargęs laivas apskretusiais pabūklų vamzdžiais, paprastu mas- 
kavimo piešiniu ant kamino ir antstato. Iš inkaro angų abiejose jo 
pirmagalio pusėse sunkėsi rūdys. Tiltelio plieno langinės tebebuvo 
užsklęstos, smėlio maišai pūpsojo aplink priešakinio ir užpakalinio 
pabūklų aikšteles. Žiūrėdamas į šį galingą laivą Džimas svarstė, ar 
jis nukentėjo patruliuodamas Jangdzės tarpekliuose. Jūreiviai ir ka- 
rininkai zujo aplinkui kapitono tiltelį, signalinė lempa siuntė prane- 
šimą per upę. | 

Už poros mylių prieš srovę, už Nantao jūrų aviacijos bazės, stūk- 
sojo kinų laivų užtūra: laivai buvo nugramzdinti 1937-aisiais, suma- 
nius užtverti upę. Saulės šviesa košė pro plieno stiebus ir kaminus, iš 

jūros kylantis vanduo plovė jų denius, skalavo kajutes. Plaukdamas 
bendrovės kateriu iš viešnagės tėčio medvilnės fabrike, Džimas 
kiekvieną kartą trokšdavo įlipti į tuos krovininius laivus ir paklajoti 
po jų apsemtas kajutes, po rūdžių urvais virtusį pamirštų kelionių 
pasaulį. 

Jis stebėjo japonų kanonierę prie miesto sodo. Signalinė lempa 
nuo tiltelio atkakliai švytravo. Ar ši nuvargusi ginklų platforma ke- 
tina nugrimzti ant savo inkarų? Nors Džimas labai gerbė japonus, 
apie jų laivus Šanchajuje britai kalbėjo nepagarbiai. Linijinis krei- 
seris „Idzumo“, prišvartuotas šalia Japonijos konsulato Hongkou 
per pusę mylios pasroviui, atrodė daug įspūdingiau negu kanonierės 
„Wake“ ir „Petrel“. Tiesą sakant, „Idzumo“ - japonų Kinijos laivyno 
flagmanas — buvo pastatytas Anglijoje, o prieš parduodant japonams 
1905-aisiais, per Rusijos—Japonijos karą, buvo tarnavęs Karališka- 
jame jūrų laivyne. 

Šviesa sklido upe išryškindama popierines gėles — atrodė, tarsi 
jūreivių sveikintojai paleido vandenin paskuigalį puošusias gir- 
liandas. Kiekvieną naktį vargetos Šanchajaus kinai, neištenkantys 
sumokėti už palaidojimą, išplukdydavo giminaičių palaikus nuo lai- 
dotuvių molų, karstus apkaišę popierinėmis gėlėmis. Panešėtus tolyn 
slūgstančio vandens potvynis juos grąžindavo atgal kartu su visomis 
kitomis miesto išmestomis atliekomis. Plūduriuojančios popierinių 
gėlių pievos tyvuliavo upės paviršiuje, susitelkdavo į plaukiojančius 
gėlynus apie išpurtusius, tarsi pernakt kantriosios Jangdzės penėtus 
senų vyrų ir moterų, jaunų motinų ir mažų vaikų kūnus. 

Džimas nemėgo šios lavonų regatos. Kylančios saulės šviesoje 
popieriniai žiedlapiai priminė žarnų ringes ant teroristų bombų 
aukų Nankino kelyje. Jis atkreipė dėmesį į japonų kanonierę. Iš jos 
nuleido motorinę valtį, kuri dabar kirto upę, artėdama prie ame- 
rikiečių „Wake“. Tuzinas japonų jūrų pėstininkų sėdėjo veidais 
vienas į kitą iškėlę šautuvus kaip irklus. Paradine uniforma apsitaisę 

karininkai stovėjo pirmagalyje, vienas pirštinėtomis rankomis laikė 
megafoną. 

Suglumęs, kad jie tokį ankstyvą rytą susirengė mandagumo 
vizito, Džimas užlipo ant palangės ir prisiplojo prie lango stiklo. 
„Idzumo“ nuleido porą patrulinių laivų, kiekviename po penkias- 
dešimt jūrų pėstininkų. Trys laivai susitiko upės viduryje ir išjungė 
variklius. Jie murdėsi tarp popierinių gėlių ir senų pakuočių. Pro 
juos praūžė motorinė džonka bambuko narvais nukrautu deniu su 
lojančiais šunimis, gabenamais į Hongkou mėsos turgų. Prie vairo 
stovėjo nuogas kulis ir maukė alų iš butelio. Jis net nesistengė pa- 
sukti šalin džonkos čiurkšlėms merkiant išlipusiuosius iš kanonierės. 
Nesibaidydamas purslų japonų karininkas per megafoną kreipėsi į 
amerikiečių laivą. 

Netverdamas juoku Džimas delnais būgnijo į langą. Visas Šan- 
chajus puikiai Žino, kad nė vieno amerikiečių karininko laive nėra. 
Visi jie kietai miega savo kambariuose „Parko“ viešbutyje. Ir tikrai, 
iš po priekinio denio išniro apsimiegojęs įgulos narys kinas su šor- 
tais ir liemene. Jis pakraipė galvą, išvydęs atplaukiantį japonų pa- 
trulinį laivą, 1r šoko blizginti bronzinių turėklų. Jūrų pėstininkai 
sulipo trapu ir spėriai nubėgo į denį. Nešini šautuvais su pritaisytais 
durtuvais jie šukavo visą laivą, ieškodami amerikiečių įgulos narių. 

Motorinė valtis, o įkandin jos ir antras patrulinis laivas priplaukė 
prie Jos Didenybės kanonierės „Petrel“. Pokalbis su jaunu britų ka- 
rininku ant tiltelio buvo trumpas ir atžarus, britas atstūmė japonus 
be ceremonijų, kaip Džimas buvo matęs tėvus atstumiant medines 
galvas ir raižytus dramblius iš Javos siūlančius prekeivius, skob- 
tomis valtimis apspintančius turistinius laivus Šanchajaus uoste. 

Ar japonai bando ką nors parduoti britams ir amerikiečiams? 
Džimas žino, kad jie tik gaišta laiką. Stovėdamas prie lango išties- 
tomis rankomis jis bandė prisiminti signalinę sistemą, kurios taip 
nenoriai mokėsi būdamas skautas. Japonų karininkas motorlaivyje 

pasiuntė šviesos signalą karo laivui prie miesto sodo. Šviesai šokčio- 
jant vandens paviršiumi, Džimas pastebėjo šimtus kinų, kurnančių 
pro Britanijos konsulatą. Kanonierės kaminas pumpavo dūmų ir 
garų kamuolius, atrodė, tarsi laivas tuoj pat sprogs. 

Priešakinio pabūklo vamzdis driokstelėjo vieną pliūpsnį, apsvi- 
lino tiltelį ir denį. Sprogimas pasigirdo už šešių šimtų jardų, svie- 
dinys trenkė į „Petrel“ antstatą. Sprogimo banga sudrebino Bundo 
viešbučių langus, sunkus stiklas trenkė Džimui per nosį. Karo laivui 
iššovus antrą sviedinį iš galinio bokštelio, jis šoko ant lovos ir pra- 
virko, paskui susitvardęs susigūžė raudonmedžio lovos galvūgalyje. 

Greta Japonijos konsulato prišvartuotas kreiseris „Idzumo“ irgi 
atidengė ugnį. Jo pabūklai žybsėjo pro trijų laivo kaminų dūmus, 
kurie raitėsi pavandeniui kaip juodų plunksnų boa. „„Petrel“ jau už- 
klojo garo skraistė, žemiau jos vandenyje atsispindėjo įnirtingos 
ugnies pliūpsniai. Du japonų naikintuvai nardė virš Bundo taip 
žemai, kad Džimis galėjo įžiūrėti lakūnus kabinose. Kinų minios 
blaškėsi per tramvajaus linijas, vieni prieplaukos pusėn, kiti bandė 
slėptis ant viešbučių laiptų. 

— Džeimi! Ką tu darai? — dar su pižama ir basas tėtis įsiveržė 
į miegamąjį. Sutrikęs spoksojo į baldus, tarsi nebepažindamas šio 
kambario. — Džeimi, pasitrauk nuo lango! Apsirenk ir daryk, ką 
lieps mama. Išvykstame po trijų minučių. 

Jis, regis, nepastebėjo, kad Džimis vilki mokyklinę uniformą. 
Kai jie prisidengė akis nuo horizontalių artilerijos ugnies pliūpsnių, 
vidupyje nugriaudėjo baisus sprogimas. Liepsnojančios „Petrel“ 
nuolaužos kaip fejerverko raketos išlėkė į orą ir tėškėsi vandenin. 
Nuo triukšmo ir dūmų Džimas apmirė. Žmonės bėgo viešbučio 
koridoriais, pagyvenusi anglė spiegė į lifto šachtą. Džimas sėdėjo 
ant lovos neatplėšdamas akių nuo grimztančio į upę liepsnojančio 
kiauto. Kas kelias sekundes iš jo plykstelėdavo ugnis. Britų jūreiviai 
laive gynėsi. Jie sutelkė vieno pabūklo komandą ir šaudė į „Idzumo“. 

Bet Džimas žvelgė į juos niauriai. Jis suvokė, kad tikriausiai pats 
pradėjo karą, pro langą pasiuntęs ne tuos signalus, 0 juos neteisingai 
suprato japonų karininkai motorinėje valtyje. Dabar jau žino, kad 
geriau būtų likęs su skautais. Galbūt pastorius Matas duos jam lazdų 
priešais visą klasę už šnipinėjimą. 

— Džeimi! Gulk ant grindų! 

Mama priklaupė koridoriuje. Tarp sviedinių salvių ji atplėšė jį 
nuo drebančių langų ir laikė prispaudusi prie kilimo. 

— Ar aš eisiu į mokyklą? Šiandien Šv. Rašto egzaminas. 

— Ne, Džeimi, šiandien atostogos. Pažiūrėsime, ar Jangas galės 
parvežti mus namo. 

Džimas žavėjosi jos ramumu. Nusprendė, nesakys mamai pra- 
dėjęs karą. Tėvai paskubom apsirengė, ir jie pajudėjo iš viešbučio. 
Europiečių ir amerikiečių svečių minia šturmavo liftus. Laiptais jie 
nesileido, bet stovėjo ir šūkavo žemyn į liftų šachtas. Nešėsi laga- 
minus, buvo apsitaisę paltais ir skrybėlėmis, tarsi nusprendę lipti į 
kitą garlaivį, vykstantį Honkongan. Mama buvo beliekanti su jais, 
bet tėtis paėmė ją už rankos ir prasibrovė iki laiptų. 

Per skubėjimą daužydamasis kelius Džimas pirma jų pasiekė 
holą. Virėjai ir padavėjai kinai, pirmų aukštų svečiai, baltarusės 
administratorės gūžėsi už odinių baldų ir palmių vazonų, bet Džimo 
tėvas prasiyrė pro juos iki sukamųjų durų. 

Šaudymas nurimo. Bundu tarp sustojusių tramvajų ir sustatytų 
automobilių skuodė pulkai kinų: šlubčiojančios senos amos juo- 
domis kelnėmis, kuliai, traukiantys tuščias rikšas, elgetos ir sam- 
panų berniukai, uniformuoti viešbučių padavėjai. Upę dengė pilkų 
dūmų skraistė, milžiniška kaip ūke nuskendęs miestas, o iš jos ky- 
šojo „Idzumo“ ir „Wake“ stiebai. Prie miesto sodo japonų kanonierės 
kaminas vis dar pumpavo įkaitusius iki baltumo pelenus. 

„Petrel“ grimzdo ant inkaro. Garai kilo iš laivo galo ir vidurio, o 
pirmagalyje Džimas matė jūreivius, laukiančius eilėje išplaukti laivo 

kateriu. Per Bundą šliaužė japonų tankas vikšrais skeldamas Žžie- 
žirbas iš tramvajaus bėgių. Trūkčiodamas apsuko paliktą tramvajų 
ir pritrėškė rikšą prie telegrafo stulpo. Atitrūkęs nuo sumaitoto rėmo 
per kelią nudardėjo išlenktas ratas. Jis atkartojo puolantiems karei- 
viams komanduojantį karininką — tas suko ratą iškeltu kardu prie- 
šais jį. Du naikintuvai audė dangų virš pakrantės, jų sraigtų sukelta 
banga plėšė bambukinius stogus nuo sampanų — paskutinės šimtų 
susigūžusių kinų priedangos. Japonų pėstininkų batalionas žengė 
per Bundą, tarp dekoratyvinių miesto sodo medžių jie atrodė tarsi 
teatro scenoje. Vedamas karininko su mauzeriu būrys su pritaisytais 
šautuvų durtuvais skubiai pakilo Britanijos konsulato laiptais. 

— Štai automobilis... Reikia bėgt! 

Pačiupęs Džimą ir mamą už rankos tėtis išlakdino juos į gatvę. 
Džimą išsyk parbloškė pro šalį skuodžiantis kulis. Berniukas gulėjo 
apsvaigęs tarp dundančių kojų, tikėdamasis, kad anas kinas nuoga 
krūtine grįš ir atsiprašys. Paskui pats atsistojo, nusipurtė kepurę ir 
švarkelį ir nusekė tėvus į automobilį priešais „Šanchajaus“ klubą. 
Ant laiptų sėdėjo nusikamavusių kinių pulkelis, jos rikiavo savo 
krepšius, springdamos nuo dyzelio smarvės, kuris pasklido upėj iš 
apvirtusio ,„Petrel“ korpuso. 

Kai jie pajudėjo Bundo gatve, japonų tankas jau buvo pasiekęs 
„Palace“ viešbutį. Tanką apžiedė sprunkančio personalo minia, 
kinai pasiuntinukai amerikietiškais galionais puoštomis unifor- 
momis, padavėjai baltomis palaidinėmis ir viešbučio svečiai euro- 
piečiai, globiantys savo kepures ir lagaminus. Pirma tanko yrėsi 
du japonų motociklininkai, prie kiekvieno maskuote išmargintame 
lopšyje sėdėjo po ginkluotą kareivį. Pasistoję ant paminų jie stengėsi 
prasiveržti pro rikšas, arklių traukiamus vežimaičius ir gaujas kulių, 
trepsinčių po naščiais su medvilnės ryšiais. 

Minia užkimšo Bundo gatvę. Ir vėl Šanchajaus grūstis ir gaudesys 
prarijo įsiveržėlius. Galbūt karas jau baigėsi? Pro galinį spūstyje 

įstrigusio pakardo langą Džimas žiūrėjo į japonų puskarininkį, šū- 
kalojantį ant besigrūdančių kinų. Prie puskarininkio kojų gulėjo ne- 
gyvas kulis, iš jo galvos kliokė kraujas. Tankas įstrigo automobilių 
sąnašoje, o jam kelią užstojo baltas „Lincoln Zephyr“. Prunkšdamos 
į mažus delniukus mašiną bandė vairuoti dvi jaunos kailiniuotos, 
žiedais apsimausčiusios kinės, naktinio klubo, įsikūrusio „,„Socony“ 
pastato viršuje, šokėjos. 

— Palaukite čia! — Džimio tėvas atidarė savo dureles ir žengė į 
gatvę. —- Džeimi, saugok mamą! 

Amerikiečių kanonierę „„Wake“ užėmę japonų jūrų pėstininkai 
atidengė kulkosvaidžių ugnį. Šauliai nuo tiltelio pliekė į krantan 
plaukiančius britų jūreivius iš „„Petrel“ laivo. Laivo kateris, prisėstas 
sužeistų vyrų, grimzdo į seklų dumblyną ties prancūzų koncesijos 
pakrante. Jūreiviai iki šakumo suklimpo juodame dumble, jų rankos 
plūdo krauju. Sužeistas laivūnas įkrito į vandenį, srovė jį nešė juo- 
duojančio Bundo pylimo link. Kabindamiesi į vienas kitą jūreiviai 
beviltiškai kepurnėjosi dumble, aplinkui juos raibuliavo kylantis po- 
tvynio vanduo. Juos jau aptiko pirmosios laidotuvių gėlės ir ėmė 
telktis aplinkui pečius. 

Džimas žiūrėjo, kaip jo tėtis prasiyrė pro prieplauką užankštu- 
sius kulius iš sampanų. Iš „Šanchajaus“ klubo atbėgo pulkelis britų, 
nusimetė paltus ir švarkus. Vienmarškiniai, tik su liemenėmis jie 
šoko nuo laiptų aikštelės į dumblą, vasnojo rankomis, įstrigę iki ša- 
kumo. Japonų jūrų pėstininkai nuo amerikiečių „Wake“ be paliovos 
šaudė į katerį, bet du britai pasiekė sužeistą jūreivį. Apkabinę už 
pažastų tempė jį į dumbliną pakrantę. Džimo tėtis nubrido pro juos 
aptaškytais akiniais, kasdamasis per juodą dumblą. Kai pagaliau su- 
gavo sužeistą laivūną, plūduriuojantį tarp prieplaukos polių, vanduo 
jau buvo pakilęs jam iki krūtinės. Už vienos rankos ištempė jį į sek- 
lumą, nusikamavęs atsiklaupė prie jo į alyvuotą dumblą. Kiti gelbė- 
tojai pasiekė skęstantį katerį. Jie iškėlė likusius sužeistus jūreivius ir 

kartu sukrito į vandenį. Plaukė ir šliaužė į krantą, o dar viena britų 
grupė padėjo jiems išsikapstyti ant užliejamos pakrantės. 

Degė iš laivo „Petrel“ išsiliejusi alyva, debesys dūmų driko 
viršum Bundo ir gaubė įstrigusius spūstyje ir puolančius japonus. 
Džimas užsuko savo langą. Pakardą mestelėjo priekin, paskui įnir- 
tingai papurtė į šonus. Priekinis stiklas pažiro ant sėdynių. Džimis 
gulėjo ant grindų prie užpakalinės sėdynės, staiga kėbulo statramstis 
trenkė mamai per galvą. 

— Džeimi, lipk iš mašinos. Džeimi... 

Apsvaigusi ji atidarė dureles, išlipo lauk ir nuo siūbuojančios sė- 
dynės pasiėmė rankinę. Už jų japonų tankas bandė nustumti nuo kelio 
šokėjų kinių paliktą „Lincoln Zephyr“. Metaliniai vikšrai sužlėgė už- 
pakalinį sparną prie rato ir sugrūdo sunkų automobilį į pakardo galą. 

— Kelkis, Džeimi, eisim namo. 

Prisidengusi ranka sumuštą veidą mama traukė sulenktas užpa- 
kalines dureles. Prieš rėždamas linkolnui antrą kartą tankas sustojo. 
Japonų jūrų pėstininkai malėsi tarp automobilių ir rikšų, durtuvais 
badydami minią. Džimas perlipo į priekinę sėdynę, atidarė vairuo- 
tojo dureles, tada šoko į gatvę ir atsitūpė tarp rikšos su ryžių maišais 
ienų. Tankas stūmėsi pirmyn, iš jo variklio išmetamųjų angų veržėsi 
dūmai. Džimas matė, kaip mamą nusinešė kinų ir europiečių minia, 
jūrų pėstininkų genama per Bundą. Po pirmojo tanko atriedėjo an- 
tras, paskui — virtinė užmaskuotų sunkvežimių su japonų kariais. 

Iš amerikiečių laivo „Wake“ nuaidėjo paskutinis šūvis. Į dum- 
bliną pakrantę ištraukė paskutinius sužeistus britų jūreivius. Alyvos 
plėvė iš grimztančios kanonierės „Petrel“ ištįso per upę, ramybe 
užliejo mūšio vietą. Britų civiliai, padėję išgelbėti jūreivius, sėdėjo 
tepaluotais marškiniais šalia pašautų vyrų. Džimo tėtis vilko su- 
žeistą laivūną per dumblyną. Nusikamavusiam našta išsprūdo ir jis 
sukniubo seklioje srovėje, tekančioje iš nuotekų angos po molu per 
alyvuotą krantą. 

Japonų kareiviai Bunde ginė minią nuo pakrantės, kinus ir euro- 
piečius varė lauk iš automobilių ir rikšų. Džimo mama dingo, atkirsta 
nuo jo karinių sunkvežimių kolonos. Sužeistas britų jūreivis, ne vy- 
resnis nei aštuoniolikos, raudonplaukis, lipo laiptais nuo išsilaipinimo 
platformos ištiesęs rankas kaip kruvinas stalo teniso raketes. 

Pasitaisęs mokyklinę kepuraitę Džimas nuskuodė paskui jį ir 
Žiopsančius sampanų kulius. Nuskriejo laiptais ir nušoko nuo plat- 
formos ant klampios dumblinos pakrantės. Smukinėdamas iki kelių 
nubrido šlapiu purvu prie tėčio. 

— Mes juos ištraukėme — šaunuolis, Džeimi. 

Tėtis sėdėjo srovėje, laivūno kūnas gulėjo šalia. Tėtis pametė 
akinius ir vieną batą, bet tebebuvo su balta apykakle ir kaklaraiščiu. 
Vienoje rankoje laikė geltoną šilkinę pirštinę, matė mamą tokias 
maunantis į oficialius priėmimus Britanijos ambasadoje. Įsižiūrėjęs 
Džimas suvokė, kad tai nuo laivūno rankos numauta oda, nuvirusi 
mašinų skyriuje kilus gaisrui. 

— Jis tuoj... 

Tėvas šveitė pirštinę į vandenį it įkyraus elgetos ranką. Duslus, 
slopus sprogimas nugrumėjo per upę iš apvirtusio. ,„Petrel“ korpuso. 
Iš pakilusių denių prasiveržė galinga garo srovė, ir karo laivas pa- 
niro į bangas. Viršum vandens sukunkuliavo siautulingas dūmų de- 
besis, pasūkuriavo aplink lyg ieškodamas pranykusio laivo. 

Tėtis išsitiesė ant dumblo. Džimas pritūpė šalia. Tankų variklių 
riaumojimas Bunde, japonų puskarininkių šūkalojamos komandos, 
ratus sukančių lėktuvų gaudesys atrodė toli. Juos jau pasiekė pirmo- 
sios ,„Petrel“ liekanos — iš gelmėn besileidžiančio laivo išplaukusios 
gelbėjimo liemenės, lentgaliai, tento atplaiša su nudrikusiomis vir- 
vėmis tarsi milžiniška medūza. 

Pakrantėmis lyg begarsė artilerijos ugnis nužybsėjo šviesa. ' 
Džimas atsigulė šalia tėčio. Viršum jų Bunde rikiavosi šimtai japonų 
kareivių. Jų durtuvai stirksojo it saulę atspindinti kardų užtvara. 

— Mitsubišis... Dzerosen... ė... Nakadžima... ė... 

Džimas gulėjo lovelėje vaikų palatoje ir klausėsi, kaip jaunas 
japonų kareivis šūkaloja virš ligoninės skraidančių lėktuvų pava- 
dinimus. Danguje virš Šanchajaus buvo tiršta lėktuvų. Nors karei- 
viukas teskyrė porą pavadinimų, jis vos spėjo įkandin nenutrūkstamų 
aviacijos antskrydžių. 

Trejetą dienų Džimas ramiai ilsėjosi palatoje viršutiniame aukšte 
Švč. Mergelės Marijos ligoninėje prancūzų koncesijoje, trikdomas 
tik slapta rūkančio japonų kareivio ir jo nemokšiškų bandymų atpa- 
žinti lėktuvus. Likęs palatoje vienas, galvodavo apie mamą su tėčiu, 
tikėjosi, kad netrukus jie ateis jo aplankyti. Klausydavosi hidro- 
planų, kylančių iš Nantao jūrų aviacijos bazės. 

— E... ė... — kareivis papurtė galvą, vėl pritūpė ir pasidairė po šva- 
rutėlaites grindis nuorūkos. Koridoriuje po laiptais Džimas girdėjo 
prancūzes misionieres sesutes ginčijantis su japonų karo policinin- 
kais, dabar jie užėmė šį ligoninės sparną. Nepaisant kieto čiužinio, 
baltai dažytų sienų su labai nemaloniomis ikonomis viršum abiejų 
lovų — nukryžiuoto kūdikio Kristaus, apsupto mokinių kinų, — ir 
grėsmingo chemikalų kvapo (tikriausiai, spėjo Džimas, susijusio su 
stipriais religiniais jausmais), jis beveik negalėjo patikėti, kad karas 
pagaliau prasidėjo. Viską skyrė keistumo siena; kad ir koks veidas į 
jį būtų žvelgęs, visi kažkokie keisti. 

Jis prisiminė daktaro Lokvudo pobūvį Hangdžou ir paukščiais 
virtusius kinų fokusininkus. Bet „Petrel“ laivo apšaudymas, pakardą 
sužleginęs tankas, milžiniški „Idzumo“ pabūklai - visa tai priklausė 
vaizduotės sričiai. Džimas beveik tikėjosi, kad į palatą neskubė- 
damas įlinguos Jangas ir praneš, kad jie visi filmavosi Šanchajaus 
kino studijos spalvotame kino epe. 


44 


Saulės imperija 


Tikra, be abejonės, buvo dumblo pakrantė, į kurią tėtis padėjo 
išvilkti sužeistus jūreivius ir kur jie sėdėjo šešias valandas greta 
žuvusio laivūno. Japonus, regis, taip nustebino jų puolimo greitis, 
jog ne iškart visiškai suvokė savo pergalės prasmę. Praėjus kelioms 
valandoms po Perl Harboro puolimo, Šanchajų supantys daliniai 
įsitvirtino Tarptautinėje gyvenvietėje. Amerikiečių laivą „Wake“ 
užėmę ir Bundą okupavę jūrų pėstininkai dabar šventė, gausiais bū- 
riais žygiuodami priešais viešbučius ir bankų pastatus. 

"Tuo metu sužeisti „„Petrel“ įgulos nariai ir padėję juos išgelbėti 
britų civiliai liko dumblynėje prie nuotekų vamzdžio. Nuo prie- 
plaukos nulipo ginkluota karo policijos grupė, visus apėjo. Jie paėmė 
kapitoną Polkinhorną sužeista galva ir pirmąjį jo padėjėją, bet kitus 
paliko sėdėti saulėkaitoje. Uniformuotas japonų karininkas, piršti- 
nėta ranka laikydamas ginklo makštį, vaikštinėjo tarp sužeistų ir 
nusikamavusių vyrų, įdėmiai įsistebeilydamas į kiekvieną iš eilės. 
Jis apžiūrėjo Džimą, sėdintį su mokykliniu švarkeliu ir kepure prie 
nusigalavusio tėvo, akivaizdžiai suglumęs dėl įmantrios katedros 
mokyklos emblemos, matyt, nusprendė, kad Džimas esąs neįprastai 
jaunas karinio laivyno kariūnas. 

Po valandos kapitonas Polkinhornas buvo nuplukdytas motorine 
valtimi į tą vietą, kur nuskendo „Petrel“. Prieš palikdamas laivą ka- 
pitonas sugebėjo sunaikinti kodus, ir dar daug dienų po to japonai 
siuntė narus į skenduolį, nesėkmingai bandydami rasti kodų dėžes. 

"Tuoj po dešimtos japonai atidarė Bundą, tūkstančiai sunerimusių 
kinų ir neutralių europiečių buvo nulydėti krantine. Jie žiūrėjo žemyn 
į sužeistą „„Petrel“ įgulą ir tyliai stovėjo, kai ant JAV laivo „Wake“ 
stiebo iškilmingai iškilo tekančiosios saulės vėliava. Drebėdamas 
šalia tėčio šaltoje gruodžio saulėje Džimas žvelgė į susigrūdusių 
krantinėje kinų bereikšmes akis. Jie paliudijo visišką sąjungininkų * 
pažeminimą, patirtą iš Japonijos imperijos, o patys gavo akivaizdžią 
pamoką nenorintiems dėtis prie bendrojo klestėjimo. Laimei, po 

keleto valandų pareigūnų grupelė iš Viši Prancūzijos ir Vokietijos 
ambasadų prasibrovė pro minią. Jie daugžodžiaudami protestavo dėl 
tokio elgesio su sužeistas britais. Pasidavę labai greitai besikeičian- 
čioms nuotaikoms, japonai nusileido ir išgabeno kalinius į Švč. Mer- 
gelės Marijos ligoninę. 

Patekus į ligoninę, vienintelė Džimo mintis buvo kuo greičiau 
išeiti 1r grįžti pas mamą Amhersto prospekte. Gydytojas prancūzas, 
kuris patepė jam kelius gyvsidabrio tepalu, ir jį nupraususios seserys 
išsyk sumojo, jog jis mokinukas britas, ir bandė susitarti, kad Džimą 
paleistų. Bet japonai perėmė visą ligoninės sparną, išgyvendino li- 
gonius kinus ir kiekviename aukšte pastatė sargybą. Prie vaikų pa- 
latos stypsojo jaunas kareiviukas, kuris stūmė laiką prašinėdamas 
vienuoles cigarečių ir šūkalodamas lėktuvų pavadinimus. 

Vienuolė kinė pasakė Džimui, kad jo tėtis su kitais civiliais pa- 
latoje apačioje, dar sveiksta nuo širdies pertempimo ir sukrėtimo, 
bet po keleto dienų galės būti išleistas iš ligoninės. Tuo metu kaž- 
kokiais sumetimais aukščiausioji japonų vadovybė šoko liaupsinti 
kapitono Polkinhorno ir jo vyrų drąsą. Antrą dieną „Idzumo“ vadas 
atsiuntė į ligoninę uniformuotų karininkų grupę, kurie pagerbė su- 
žeistus jūreivius pagal geriausias bušido tradicijas, kiekvienam ats- 
kirai nusilenkdami. Britams priklausantis, bet jau seniai palankus 
japonams laikraštis anglų kalba Shanghai Times pirmame puslapyje 
išspausdino „Petrel“ nuotrauką ir straipsnį, garbstantį laivo įgulos 
drąsą. Pagrindinė antraštė buvo skirta japonų Perl Harboro atakai 
ir Klarko bazės prie Manilos bombardavimui. Nepriklausomos nau- 
jienų agentūros pateiktuose piešiniuose buvo užfiksuoti apokalipti- 
niai dūmų stulpai iš grimztančių amerikiečių laivų. 

Galbūt dabar, kai japonai laimėjo karą, mąstė Džimas, gyve- 
nimas Šanchajuje vėl grįš į įprastas vėžes. Kai jaunasis kareivis pa- 
rodė jam laikraštį, jis kruopščiai išnagrinėjo nuo japonų lėktuvnešių 
kylančių naikintuvų bombonešių nuotrauką — šiuos vaizdus jis, 


46 


Saulės imperija 


sakytum, prisiminė iš savo sapnų, kuriuos karo išvakarėse sapnavo 
miegamajame „Palace“ viešbutyje. 

Drybsodamas gretimoje lovoje, kareivis dūrė į šturmo lėktuvus, 
įsigeidęs padaryti Džimui įspūdį savo ginkluotės išmanymu. 

—Ė... ė... ė... 

— Nakadžima, — pasakė Džimas, — „Nakajima Hayabusa“. 

— Nakadžima? - kareivis giliai atsiduso, tarsi karo aviacijos tema 
būtų tikrai ne šio anglų berniūkščio nosiai. Tiesą sakant, Džimas 
skyrė beveik visus japonų lėktuvus. Britų kino kronikos apie kinų- 
japonų karą atvirai pajuokė japonų orlaivius ir jų pilotus, bet Džimo 
tėtis ir ponas Makstedas apie juos visada kalbėjo pagarbiai. 

Džimui svarstant, kaip jis galėtų pamatyti tėtį, apsaugos kapralas 
iš laiptų apačios riktelėjo kažkokią komandą. Jaunasis kareivis labai 
bijojo šito mažyčio nemalonaus kapralo - aiškiai svarbiausio laipsnio 
Japonijos kariuomenėje. Jis pasidėjo nuorūką, čiupo šautuvą ir nėrė 
iš palatos, įspėjamai pagrasinęs Džimui pirštu. 

Patenkintas likęs vienas Džimas tuoj pat išlipo iš lovos. Pro langą 
gretimo korpuso balkone matė grupelę sveikstančių našlaičių kinų. 
Apvilkti europietiškais chalatais - kaip ir Džimo, paaukotais vietos 
labdarių prancūzų, - jie ištisą dieną praleisdavo spoksodami į jį. Du 
korpusus jungė metalinės atsarginio išėjimo kopėčios, užankštos 
smėlio maišų krūvomis, sukrautomis palei langus 1937-aisiais, sau- 
gantis iš kitos upės pusės atklystančių sviedinių. 

Džimas basas nušlepsėjo per palatą iki užpakalinių durų. Tarp 
smėlio maišų vedė siauras takelis, nuobodžiaujantys gydytojai pran- 
cūzai gausiai prisėjo nuorūkų į pabirusį iš maišų smėlį. Taikydamas 
tarp stiklo šukių, Džimas nustypčiojo atsarginiu išėjimu. Iki prie- 
šais stovinčio korpuso galėjai nulipti metaliniais laipteliais, o iš čia į 
palatą po Džimo palata reikėjo eiti parūdijusiu tilteliu. 

Džimas greitai nulipo žemyn, perėjo tiltelį Kažkur šiame 
aukšte yra jo tėtis ir išgyvenusieji „„Petrel“ įgulos nariai. Į šią pusę 

išeinantys palatų langai nutepti šviesą temdančiu degutu. Stebimas 
našlaičių išplėstomis akimis Džimas apėjo korpusą juosusiu meta- 
liniu takeliu. Galines duris į palatą rado užsklęstas. Jam truktelėjus 
rankeną, vaikai kinai staiga pritūpė balkone. Ant stogo stovėjo gin- 
kluotas japonų kareivis ir rėkė žemyn, į šulinį tarp korpusų. Ka- 
reiviai su pritaisytais durtuvais bėgo ligoninės kiemu, o pro vartus 
įsuko motociklas su ginkluotu kareiviu lopšyje. Džimas išgirdo 
aulinius ir šautuvų buožes dunksint akmeniniais laiptais, vienuolė 
prancūzė protestuodama pakėlė balsą. 

Jis susigūžė tarp smėlio maišų už užsklęstų durų. Kareiviams bė- 
gant atsarginiu vaikų skyriaus išėjimu, pro surūdijusias groteles by- 
rėjo smėlis. Fošo prospekte nuaidėjo klaksonas, Džimas buvo tikras, 
kad jo ieško visos Japonijos okupacinės pajėgos Šanchajuje. 

Skląstis sutarškėjo, 1r durys į aptemdytą palatą atsivėrė. Trumpam 
įdrykusioje saulės šviesoje Džimas išvydo kambarį kaip urvą sausa- 
kimšą sutvarstytų vyrų, kai kurie gulėjo ant grindų tarp lovų. Ja- 
ponų kareiviai su šautuvais ir brezentiniais neštuvais stumdė šalin 
vienuoles. Kai išblyškę jaunų britų jūreivių veidai kryptelėjo į saulę, 
iš tamsios salės atplaukė ligų ir žaizdų tvaikas. 

Japonų kapralas spoksojo į Džimą, su pižama tupintį tarp nuo- 
rūkų. Paskui užtrenkė duris, ir Džimas girdėjo, kaip riktelėjęs smogė 
vienam japonų kareiviui kumščiu. 


Po valandos visi buvo išvykę, Džimas liko vienas vaikų palatoje. 
Fošo prospekte pasigirdus mašinų signalams, žiūrėjo, kaip karinis 
sunkvežimis atbulas įsuka į ligoninės kompleksą. „Petrel“ įgulą 
ir aštuonetą britų civilių, padėjusių išgelbėti jūreivius, nulaipino 
žemyn ir susodino į sunkvežimį. Sužeistieji ant neštuvų gulėjo po 
kojų kitiems, vos pajėgiantiems sėdėti. 

Džimas nepamatė tėčio, bet sesuo prancūzė sakė, kad jis nuėjęs į 
sunkvežimį, kuris išvežė visus į karo kalėjimą Hongkou. 

— Šį rytą pabėgo vienas iš jūsų jūreivių. Mums tai labai blogai, — 
sesuo nuvėrė jį nepritariamu japonų kapralo žvilgsniu. Ji pyko ant 
jo tokį naują pyktį Džimas pastebėjo pastarosiomis savaitėmis — ne 
už ką nors, ką būtų padaręs, bet dėl jo nesugebėjimo pakeisti susi- 
klosčiusių aplinkybių. 

— Tu gyveni Amhersto prospekte? Tuomet turi eiti namo, — 
prancūzė mostelėjo sesutei kinei, toji ant lovos padėjo jo išskalbtus 
drabužius. Jis matė, kad jos nori juo atsikratyti. — Tavo mama pri- 
žiūrės tave. 

Džimas apsitaisė, užsirišo kaklaraištį, rūpestingai ištiesino mo- 
kyklinę kepuraitę. Norėjo padėkoti sesutei, bet ji jau buvo išskubė- 
jusi rūpintis savo našlaičiais. 


ŠEŠTAS SKYRIUS 
Pusbernis su peiliu 


Karai įlieja Šanchajui energijos, pagreitina jo užkrešusių gatvių 
pulsą. Net lavonai nutekamuosiuose grioviuose atrodo gyvesni. 
Tuntai valstiečių moterų Fošo prospekte, prie prancūzų sporto klubo 
ratais susikimbantys prekeiviai, betaikant išsisukti su vežimaičiais, 
minamųjų ir stumiamųjų rikšų virtinės po dešimt gretoje aplink au- 
tomobilius, bandančius irtis su ištisinio signalo skydu. Jauni kinų 
banditai amerikietiškais kostiumais, besitrinantys ties gatvių kam- 
pais ir šūkalojantys vienas kitam, kiek stato čailai varžybose. Prie 
„Regency“ viešbučio išrikiuotose minamosiose rikšose kailiniuotos 
baro merginos su apsauginiais prie šono, tarsi pasivažinėjimo lau- 
kiančios prašmatnios žmonos. Visas miestas išsiliejo į gatves, 
gyventojai, sakytumei, šventė Tarptautinės gyvenvietės perėmimą — 
jos pagrobimą iš amerikiečių ir europiečių, kurį įvykdė kita Azijos 
valstybė. 

Džimas pasiekė Peteno ir Heigo prospektų sankryžą, čia virš 
minios nuo gembinio tilto eismą reguliavo sikhų puskarininkis ir 
britų policijos seržantas, stebimi vienintelio už nugarų stovinčio 
japonų kareivio. Ginkluoti japonų pėstininkai užmaskuotuose sun- 
kvežimiuose riedėjo gatvėmis kaip turistai. Pulkelis karininkų prie 
Radžio instituto taisėsi pirštines. Ant kokakolos ir „Caltex“ reklamų 
buvo šviežiai užklijuoti Vang Čingvėjaus — išverstakailio marione- 
tinio režimo lyderio — plakatai. Peteno prospekte Džimą aplenkė 
visuotiniame triukšme lozungus skanduojanti kinų kareivių kolona. 
Kolona — kulių armija blyškiomis oranžinėmis uniformomis ir 
amerikietiško stiliaus sportbačiais - nužygiavo tolyn, nedarniai pa- 
trepleno vietoje ties barokiniu „Del Monte Casino“ naktinio klubo 
fasadu, o paskui nubėgo pro kurtų lenktynių areną. 

Ties tramvajaus stotele Heigo prospekte šimtai keleivių trumpam 
nuščiuvo — vyko viešas galvos nukirsdinimas. Ant stotelės pakylos 
gulėjo vyro ir moters dygsniuotais valstiečių drabužiais kūnai, 
turbūt kišenvagių arba Gomindano šnipų. Kinų puskarininkiai 
šluostėsi aulinius, kraujas tekėjo į plieno bėgių griovelius. Priartėjo 
sausakimšas tramvajus, ir jo varpelis privertė egzekucijos komandą 
pasitraukti. Tramvajus pražlegsėjo — jo ūsai šnypštė ir skėlė žie- 
žirbas iš viršuje kabančio elektros laido, o priekiniai ratai paraudo- 
navo, tarsi nudažyti metiniam profsąjungų paradui. 

Paprastai Džimas sustodavo pažiopsoti į minią. Veždamas jį iš 
mokyklos namo Jangas dažnai prasukdavo pro senamiestį. Viešas 
smaugimas vykdavo mažyčiame stadione — jo medinės grindys 
buvo nušveistos, aplinkui tikmedžio egzekucijos stulpus stovėjo 
eilės pusapvalių suolų — ir visada sutraukdavo mąslią publiką. 
Džimas nusprendė, kad kinams patinka mirties reginys — kaip ne- 
tvarios jų būties priminimas. Dėl tos pačios priežasties jiems patiko 
elgtis Žiauriai — idant neužmirštų, kaip tuščia manyti, jog pasaulis 
kitoks. 

Džimas Žiūrėjo į valstietes ir kulius, spoksančius į žmones nukirs- 
tomis galvomis. Bet juos jau spaudė ir stūmė tramvajaus keleiviai, 
minia paglemžė šią mažytę mirtį. Pasisukdamas jis užkliudė žarijų 
indą, kuriame gatvės pardavėjas kepė gyvatės tešloje gabaliukus. 
Riebalai tėkštelėjo į medinę statinaitę, vienintelė joje plaukiojusi 
gyvatė pašoko ir trenkėsi išgąsdinta riebalų šnypštimo. Pardavėjas 
puolė ant Džimo su karštu samčiu, užsimojęs kaukštelėti per galvą, 
bet šis smuko tarp sustatytų rikšų ir spruko palei krauju išterliotus 
tramvajaus bėgius stoties įėjimo link. 

Jis prasibrovė tarp laukiančiųjų ir įsispraudė ant betono suolelio 
tarp valstiečių, vytelių krežiuose gabenančių viščiukus. Moterys 
trenkė prakaitu ir nuovargiu, bet Džimas buvo per daug nusika- 
mavęs judėti. Sausakimšais šaligatviais jis sukorė daugiau nei porą 
mylių. Jis žinojo, kad jam ant kulnų lipa kinas, gal raginantis nau- 
dotis minamųjų rikšų paslaugomis arba vieno iš dešimčių tūks- 
tančių Šanchajaus banditėlių pasiuntinukas. Aukštas pusbernis 
negyvu, neraiškių kaulų veidu, juodais susiriebalavusiais plaukais 
ir odiniu švarku Džimą pastebėjo prie kurtų arenos. Pagrobimai 
Šanchajuje buvo įprastas dalykas, ir kol neįsitikino galį pasitikėti 
Jangu, jo tėvai reikalaudavo, kad Džimas į mokyklą važinėtų su gu- 
vernante. Jis spėjo, kad vyruką vilioja jo švarkelis ir odiniai batai, 
aviatoriaus laikrodis ir amerikietiškas parkeris, prisegtas prie vir- 
šutinės kišenės. 

Pusbernis prasiyrė pro minią ir priėjo prie Džimo, jo geltonos 
rankos priminė šeškus. 

— Berniukas — amerikietis? 

— Anglas. Laukiu vairuotojo. 

— Anglas... Nagi eikš. 

— Ne, jis va ten. 

Vaikėzas pasilenkė ir kiniškai nusikeikęs čiupo Džimą už 
riešo. Pirštais graibė metalinį dirželį, bandydamas atsegti laikrodį. 

Valstietės, sakytumei, nei matyt jo nematė, laikė skreituose mie- 
gančius viščiukus ir tiek. Džimas atmušė vaikėzo ranką, bet pa- 
juto, kaip jo pirštai suspaudė dilbį. Iš odinio švarko jis išsitraukė 
peilį ir vos nenurėžė Džimo riešo. 

Džimas išsuko ranką iš jo gniaužtų. Nespėjus pusberniui jo 
vėl pastverti, bloškė žemėn vytelių krežį nuo kelių moteriai iš 
dešinės. Vaikėzas plojosi aukštielninkas, kulnais taškydamas 
kvaksinčius paukščius. Moterys pašoko spiegdamos. Nėmaž jų 
nepaisydamas, banditėlis įsikišo peilį. Ir toliau sekė Džimą, nar- 
dantį pro tramvajaus keleivių eiles, mėginantį parodyti jiems su- 
žeistą riešą. 

Per šimtą jardų nuo stoties Džimas pasiekė Žofrė prospektą. 
Atsipūtė prie spyna užrakinto įėjimo į „Nankino“ teatrą, kur 
praėjusiais metais rodė piratinę Vėjo nublokšti versiją. Apardyti 
Klarko Geiblo ir Vivjen Li veidai žvelgė nuo pastolių virš mažne 
natūralaus dydžio degančios Atlantos vaizdo. Kinų dailidės 
pjovė lentas su nutapytais aukštai į Šanchajaus dangų kylančiais 
dūmais, beveik neatskiriamais nuo liepsnų, dar siaučiančių virš 
senamiesčio daugiaaukščių, kur nereguliariosios Gomindano pa- 
Jėgos priešinosi japonų puolimui. 

Pusbernis su peiliu, apsiavęs pigiais sportbačiais, vis dar šuo- 
liavo iš paskos, šonu nėrė per minią. Žofrė prospekto viduryje 
buvo policijos patikros punktas, jo smėlio maišais apkrauta aikš- 
telė žymėjo vakarinę prancūzų koncesijos ribą. Džimas žinojo, 
kad nei Viši policija, nei japonų kareiviai nieko jam nepadės. 
Jie stebėjo vieno variklio bombonešį, skrendantį viršum bėgimo 
tako. 
kinas pačiupo jo kepurę ir sugriebė jį už pečių. Išsiplėšė 1š ano 
rankų ir puolė tiršta Žmonių gatve prie patikros punkto, pritūp- 
damas palei minamąsias rikšas ir šaukdamas: 

— Nakadžima!.. Nakadžima!.. 

Samdytas kinas Viši Prancūzijos kariuomenės uniforma bandė 
šerti jam lazda, bet vienas japonų sargybinis stabtelėjęs pažvelgė 
į Džimą. Jis pastebėjo japonų rašmenis ant metalinės juostelės, 
kurią Džimas buvo nusilupęs nuo naikintuvo liekanų Hangdžou 
aerodrome ir dabar laikė prie krūtinės. Akimirksnį parodęs ber- 
niukui pakantumo, jis ginklo buože mostelėjo Džimui eiti ir toliau 
patruliavo. 

— Nakadžima!.. - Džimas įsimaišė per patikros punktą slenkan- 
čioje pėsčiųjų minioje. Kaip ir spėjo, jo persekiotojas išnyko tarp 
elgetų ir besitrinančių rikšų kulių prancūziškoje spygliuotos vielos 
pusėje. Nebe pirmą kartą Džimas suvokė, kad japonai — oficialūs jo 
priešai — vieninteliai Šanchajuje jam pagelbėdavo. 

Globstydamas sumuštą ranką ir pykdamas ant savęs, kad prarado 
mokyklinę kepuraitę, Džimas pagaliau pasiekė Amhersto prospektą. 
Jis paslėpė tamsius rėžius ant riešo po marškinių rankove. Mama vis 
nerimaudavo dėl Šanchajaus gatvėse tykančio pavojaus ir smurto, 
bet ji nieko nežinojo apie ilgas jo keliones po miestą dviračiu. 

Amhersto prospektas ištuštėjo. Elgetų ir pabėgėlių tuntai kaip 
iššluoti. Dingo net senis su „Craven A“ skardine. Džimas nubėgo 
keliuku, nekantraudamas pamatyti mamą, atsisėsti ant sofos mie- 
gamajame ir pasišnekėti apie Kalėdas. Jis jau nusprendė, kad jiedu 
niekuomet nekalbės apie karą. Prie priekinių durų buvo prikaltas 
ilgas baltos drobės ritinys su japoniškomis raidėmis, antspaudais ir 
registracijos numeriais. Džimas paspaudė durų skambutį ir laukė, 
kol Antrasis berniukas atvers duris. Jautėsi nusikamavęs ir nusi- 
klampojęs kaip jo numinti batai, pastebėjo, kad vagis peiliu nurėžė 
jam švarkelio rankovę nuo pat alkūnės. 

— Žmogau, paskubėk!.. 

Jis jau Žiojosi sakyti: 

— Aš tave užmušiu... — bet laiku susigriebė. 

Name tvyrojo tyla. Negirdėti amų, besiginčijančių dėl skalbinių 
kubilo tarnų patalpose, nei sodininko žirklių čeksėjimo pievoje 
aplink gėlių klombas. Kažkas išjungė baseino siurblį, nors tėtis buvo 
taip patvarkęs, kad filtras veiktų visą žiemą. Pažvelgęs aukštyn į 
savo miegamojo langus, jis pamatė, kad oro kondicionieriaus gro- 
telės uždarytos. 

Džimas klausėsi, kaip skambutis gręžia tuščią namą. Buvo per 
daug nusivaręs, kad vėl siektų mygtuko, atsisėdo ant nublizgintų laiptų 
ir papūtė nubrozdintus kelius. Sunku įsivaizduoti, kaip jo tėvai, Vera, 
devyni tarnai, vairuotojas 1r sodininkas visi kartu galėjo išeiti. 

Kitame keliuko į namus gale dunkstelėjo prislopintas sprogimas, 
sučiaudėjo sunkaus automobilio išmetamasis vamzdis. Į Amhersto 
prospektą įsuko pusiau vikšrinis automobilis, tarp radijo antenų sto- 
vėjo įgula. Jie judėjo kelio viduriu, pakeliui prie vokiečių reziden- 
cijos stovėjusį prabangų mersedesą užstūmė ant šaligatvio. 

Džimas nušoko nuo priebučio ir užsiglaudė už kolonos. Namą 
supo aukšta, terakotos plytelėmis aptaisyta tvora su viršuje styran- 
čiomis stiklo šukėmis. Pirštų galais kibdamas už plytelių, Džimas 
užsikorė siena po drabužinės langu su grotomis. Prisitraukęs ir už- 
lipęs ant betono atbrailos, keliais įšliaužė tarp stiklo ašmenų. Pas- 
taraisiais metais, nežinant nei sodininkui, nei naktiniam sargui, jis 
ropštėsi šia siena daugybę kartų, kiekvieną sykį nuimdavo dar kelis 
aštrius smaigus. Dabar Džimas nusileido nuo briaunos ir nušoko į 
tamsias kedro šakas už pavėsinės. 

Priešais jį stūksojo uždaras ir tylus sodas, Džimui čia buvo 
jaukiau negu pačiame name. Sode jis žaisdavo vienas pats, atsi- 
duodamas vaizduotei. Ant rožių pergolės stogo tapdavo sudužusio 
lėktuvo lakūnu, snaiperiu - įsilipęs aukštai į tuopas už teniso aikš- 
telės, kaip pėstininkas puldavo per pievą su oro šautuvu, pašautas 
krisdavo į gėlių klombas ir vėl kildavo šturmuoti alpinariumo už 
vėliavos stulpo. 

Pasislėpęs šešėliuose už pavėsinės, Džimas pažvelgė aukštyn 
į verandos langus. Lėktuvas virš galvos įspėjo nebėgti per pievą 
staiga. Nors niekas nebuvo paliesta, sodas atrodė patamsėjęs ir 
sulaukėjęs. Nepjauta žolė bangavo, rododendrai atrodė niūresni. 
Džimo dviratis gulėjo ant terasos laiptelių, sodininkas jo nepa- 
statė. Tiršta žole Džimas nubrido iki baseino. Vanduo buvo pri- 
kritęs lapų, paskendusių vabzdžių ir nusekęs mažne per trejetą 
pėdų, šonai aptraukti apnašų užuolaida. Ant baltų plytelių mėtėsi 
sutrintos nuorūkos, o po nardymo tramplinu plūduriavo kiniškų 
cigarečių pakelis. 

Džimas takeliu paėjo iki tarnų patalpų už namo. Kieme stovėjo 
anglies krosnelė, bet virtuvės durys buvo užrakintos. Klausėsi, ar 
nepasigirs kas iš namo. Už virtuvės laiptų buvo įterptas šiukšlių 
smulkintuvo dangtis. Nuo jo iki virtuvės sienos už plautuvo vedė 
šiukšliavamzdis. Prieš porą metų dar mažesnis Džimas išgąsdino 
mamą išlįsdamas pro vamzdį, kai toji derino kviestinių pietų valgia- 
raštį su ūkio darbų berniuku. 

Šį kartą nekilo nė menkiausio pavojaus, kad ašmenys būtų pa- 
leisti. Jis atidengė metalinį dangtį, įlipo tarp pjautuvus primenančių 
ašmenų ir atsargiai išlindo riebaluotu vamzdžiu. Metalinis dangtis 
atsiknojo, atverdamas pažįstamą baltomis plytelėmis išklijuotos vir- 
tuvės vaizdą. 

— Vera! Aš namie! Tai bent! 

Džimas išlipo ant grindų. Dar nebuvo matęs šio namo tokio tam- 
saus. Stypčiodamas pro vandens balą aplink šaldytuvą įėjo į ištuštė- 
jusį holą. Kopdamas laiptais į mamos miegamąjį užsistovėjusiame 
ore užuodė nepažįstamą prakaitą. 

Mamos drabužiai buvo išdraikyti ant nepaklotos lovos, ant 
grindų kėpsojo atviri lagaminai. Kažkas nubraukė jos plaukų šepe- 
čius ir kvepalų buteliukus nuo tualetinio stalelio, talkas pabiro ant 
išblizginto parketo. Milteliuose įspausta daugybė pėdų, jo mamos 

basos pėdos sukosi tarp ryškių sunkių aulinių atspaudų, tarsi sudė- 
tingų šokių piešiniai iš tėvų fokstroto ir tango vadovėlių. 

Džimas sėdėjo ant sofos, žvelgdamas tiesiai į savo Žvaigždės 
pavidalo atvaizdą, žvaigždės spinduliai sklido iš veidrodžio centro. 
Kažkas sunkiu daiktu buvo įskėlęs veidrodį per visą 1lgį, ir Džimo 
dalelės, regis, skriejo per kambarį, barstėsi po visą tuščią namą. 

Jis užmigo motinos lovos kojūgalyje, paguostas jos šilkinių nak- 
tinių marškinių, po sprogstančio berniuko atvaizdu deimanto briau- 
nomis suspindusiame veidrodyje. 


SEPTINTAS SKYRIUS 
Tuščias baseinas 


Amhersto prospekte sustojo laikas, sustingo kaip dulkių siena, kuri 
tvyrojo visuose kambariuose ir akimirkai apsiausdavo šmirinėjantį 
po apleistus namus Džimą. Mažne užmiršti kvapai, vos juntamas 
kilimo dvelksmas priminė jam laikus prieš prasidedant karui. Tre- 
jetą dienų jis laukė sugrįžtant tėčio ir mamos. Kasryt lipdavo ant 
nuolaidaus stogo virš savo miegamojo lango ir žvalgydavosi po gy- 
venamųjų namų gatves vakariniuose Šanchajaus priemiesčiuose. Jis 
žiūrėjo, kaip į miestą iš kaimo juda japonų tankų kolonos, bandė 
susitaisyti švarkelį ir nekantriai laukė, kada pamatys parvažiuojant 
tėvus Jango vairuojamame pakarde. 

Virš galvos praskrisdavo daugybė lėktuvų, Džimas leido va- 
landas juos stebėdamas. Apačioje plytėjo laukėjanti pieva, kiek- 
vieną dieną vis tamsesnė sodininkui nešienaujant ir nebekarpant 
gyvatvorės. Popietėmis Džimas joje žaisdavo, šliaužiodavo po alpi- 
nariumą, dėdamasis vienu iš japonų jūrų pėstininkų, šturmavusių 
laivą „Wake“. Bet žaidimai sode galiausiai neteko žavesio, tad dau- 
giausia laiko jis praleisdavo ant sofos mamos miegamajame. Jis 

jautė ore jos kvapą lyg ją pačią, tik reikėjo neprisileisti deformuotos 
figūros suskaldytame veidrodyje. Džimas prisiminė ilgas valandas 
kartu prie lotynų namų darbų, mamos pasakojimus apie vaikystę 
Anglijoje — daug keistesnėje šalyje negu Kinija, — kur pasibaigus 
karui jis eis į mokyklą. 

Ant grindų išbirusiuose talko milteliuose Džimas įžvelgė mamos 
pėdas. Ji blaškėsi iš vienos pusės į kitą, sukama perdėm energingo 
partnerio, galbūt vieno iš japonų karininkų, kurį ji mokė šokti tango. 
Džimas pats pabandė šio šokio žingsnius, ir jie pasirodė siautulin- 
giausi iš visų jo regėtų, jis net sugebėjo pargriūti ir įsipjauti ranką į 
sudaužytą veidrodį. 

Čiulpdamas žaizdą Džimas prisiminė, kaip mama mokė jį žaisti 
madžongą, prisiminė paslaptingų spalvų kauliukus, kurie kleksė- 
davo ištraukiami ir įstumiami į raudonmedžio sieneles. Džimas ren- 
gėsi parašyti knygą apie madžongą, bet pamiršo didumą taisyklių. 
Ant svetainės kilimo atsinešė krūvą bambuko lazdų iš šiltnamio ir 
nuosekliai, kaip buvo išmokęs tėtis, ėmėsi konstruoti žmogų pake- 
liantį aitvarą. Tačiau japonų patruliai Amhersto prospekte pamatys 
iš sodo kylantį aitvarą. Padėjęs darbą šalin, Džimas trainiojosi po 
tuščią namą ir stebėjo iš lėto krintantį vandens lygį baseine. 

Maistas šaldytuve ėmė skleisti grasų kvapą, bet podėlio spintelės 
buvo pririkiuotos konservuotų vaisių, sausainių su įvairiausiais prie- 
dais, mėsos konservų — Džimo dievinamų skanumynų. Valgė prie 
stalo, sėsdavosi savo įprastinėje vietoje. Vakare, kai jau nesitikė- 
davo, kad tądien tėvai grįš, eidavo gultis į savo miegamąjį antrame 
aukšte, vieną iš lėktuvo modelių pasiimdavo į lovą — kaip tik tai 
Vera visuomet drausdavo. Tada jį lankydavo karo sapnai: visi japonų 
laivyno karo laivai plaukdavo Jangdzės upe, jų pabūklai šaudydavo 
skandindami „„Petrel“, o jis su tėčiu gelbėdavo sužeistus jūreivius. 

Ketvirtą rytą nusileidęs žemyn pusryčių, Džimas pamatė, kad 
buvo pamiršęs užsukti virtuvės čiaupą ir visas vanduo iš talpyklos 

ištekėjo. Podėlyje buvo gausybė pilnų sifonų. Dabar jis jau buvo su- 
sitaikęs su tuo, kad tėtis su mama namo nebegrįš. Jis žiūrėjo pro 
verandos langus į prižėlusį sodą. Nepasakytum, kad karas viską 
pakeitė — tiesą sakant, Džimui permainos teikė didžiausią peną, — 
veikiau jis viską paliko kaip buvę, tik kažkokiais keistais, baugiais 
pavidalais. Netgi namas atrodė gūdus ir tarytum stūmė jį vis pateik- 
damas nedraugiškų smulkmenų. 

Stengdamasis neprarasti ūpo, Džimas nusprendė aplankyti arti- 
miausius draugus — Patriką Makstedą ir Reimondsų dvynius. Nusi- 
prausęs vandeniu iš sifono nuėjo į sodą dviračio. Per naktį vanduo 
baseine visiškai nuseko. Džimas nebuvo matęs baseino tuščio ir 
dabar įsistebeilijo į nuožulnų dugną. Kadaise pro burbuliukų kas- 
saulis dabar atvertas saulės šviesai. Plytelės buvo aplipusios gličiais 
lapais ir dumblu, o chromuotos kopėtėlės giliajame gale, kadaise 
pranykdavusios vandenyje, staiga baigėsi ties pora apmūsijusių gu- 
minių šlepečių. 

Džimas nušoko ant dugno sekliajame gale. Slystelėjo drėgnu pa- 
viršiumi, nubrozdintas kelis paliko ant plytelių kraujo drūžę. Ant jos. 
tuoj pat nutūpė musė. Žiūrėdamas po kojomis Džimas nustipinėjo 
nuolaidžiu dugnu. Aplinkui žalvario angą vandeniui išleisti gilia- 
jame gale gulėjo mažyčio prabėgusių vasarų muziejaus eksponatai: 
mamos saulės akiniai, Veros plaukų segtukas, vyno stiklas ir an- 
gliška puskronė, kurią tėtė švystelėjo į baseiną Džimui. Jis dažnai 
pastebėdavo monetą. žybčiojančią kaip austrę, bet niekaip nepajėg- 
davo jos sužvejoti. 

Džimas įsimetė monetą kišenėn ir įsižiūrėjo į drėgnas sienas. 
Išdžiūvęs baseinas turėjo kažko grėslaus, ir Džimas bandė įsivaiz- 
duoti, kokia galėtų būti jo paskirtis, jei nebūtų prileistas vandens. Jis 
jam priminė betono bunkerius Čingdao ir kruvinų rankų atspaudus, 
kuriuos išprotėję vokiečių artileristai paliko ant šaudmenų dėžių 

šonų. Galbūt visuose Šanchajaus baseinuose bus įvykdytos žmog- 
žudystės, 0 jų sienelės tam ir išklotos plytelėmis, kad būtų galima 
nuplauti kraują? 

Džimas pasuko iš sodo ir nusivedė dviratį pro verandos duris. 
Paskui padarė tai, ko visada troško — apsižergęs dviratį nuriedėjo 
tuščiais iškilmingais kambariais. Džiūgaudamas vien nuo min- 
ties, kaip tuo būtų pasibaisėję tarnai ir Vera, meistriškai apsuko 
tėčio kabinetą, jį sudomino padangų įspaudas minkštame kilime. 
Atsitrenkė į stalą, sukdamas į svetainę apvertė stalinę lempą. Pa- 
sistojęs ant paminų, pynė zigzagus tarp krėslų ir stalų, kol netekęs 
pusiausvyros klestelėjo ant sofos, paskui vėl užsėdo dviratį neatsi- 
stojęs ant grindų, trinktelėjo į dvigubas valgomojo duris, pastūmė 
jas ir įsileido sukti ratus aplinkui ilgą poliruotą stalą. Įvairavo 
į maisto podėlį, pasimalė baloj prie šaldytuvo, išvartė puodus 
nuo virtuvės lentynų ir pašėlusiu greičiu baigė Žygį, rėždamasis 
į rūbinės veidrodį. Priekinei padangai virpant prispaustai prie iš- 
terlioto stiklo, Džimas šūktelėjo savo įsiaudrinusiam atspindžiui. 
Karas dovanojo jam bent mažytį atlygį. 

Džimas džiugiai užsklendė laukujes duris, išlygino japonišką ri- 
tinį ir išvyko pas Reimondsų dvynius į netolimą Kolumbijos kelią. 
Gatvės Šanchajuje jam atrodydavo tartum kambariai milžiniškame 
name. Jis paspaudė lenkdamas kinų marionetinių kareivių būrį, 
žygiuojantį Kolumbijos keliu, ir pasipuikuodamas nusuko šonan, 
vienam puskarininkių paleidus šūksnių papliūpą. Džimas rūko prie- 
miesčio šaligatviais, nardydamas tarp telefono stulpų, tarškindamas 
„Craven A“ skardines, išmėtytas išgaravusių elgetų. 

Reimondsų namus Kolumbijos kelio vokiškajame gale pasiekė 
visai be kvapo. Nemindamas prariedėjo pro stovinčius opelius ir 
mersedesus — keistus, niūrius automobilius, pagal juos Džimas net 
per daug gerai galėjo spręsti apie tai, kaip atrodo Europa, ir sustojo 
priešais laukujes duris. 

Prie ąžuolinių lentų buvo prikaltas japoniškas ritinys. Durys at- 
sivėrė, pasirodė dvi amos, kurios laiptais žemyn tempė ponios Rei- 
monds tualetinį stalelį. 

— Ar Klifordas yra? O Derekas? Ama! 

Jis pažinojo abi amas ir laukė jų atsakymo maišyta anglų kalba. 
Bet tos jo nepaisė, tik pūškavo su tualetiniu staleliu. Deformuotos it 
suspausti kumščiai moterų pėdos slidinėjo ant laiptų. 

— Čia Džeimis, ponia Reimonds... 

Džimas buvo bežengiąs pro amas, kai viena atsivėdėjusi šėrė jam 
per veidą. 

Apstulbęs nuo smūgio Džimas nudūlino atgal prie dviračio. 
Niekas jam nebuvo sudavęs taip smarkiai, nei mokyklos bokso var- 
žybų metu, nei muštynėse su Fošo prospekto gauja. Tarsi veidą būtų 
nuplėšę nuo kaulų. Akis gėlė, bet jis susitvardė nepravirkęs. Amos 
buvo stiprios, jų rankos įdiržusios nuo skalbimo. Džimas žinojo, kad 
tos moterys su tualetiniu staleliu keršija jam už kažką, ką jis arba 
Reimondsai joms yra padarę. 

Jis palaukė, kol jos nulipo ant apatinio laiptelio. Kai viena amų 
pasuko prie jo, aiškiai ketindama skelti dar kartą, užšoko ant dvi- 
račio ir numynė šalin. 

Išsukęs iš Reimondsų keliuko, Džimas pamatė kamuoliu žai- 
džiančius du savo amžiaus vokietukus, jų mama bandė atrakinti 
šeimos opelį. Kitais kartais jie būtų vokiškai šūkaloję Džimui, svai- 
dytų į jį akmenis, kol nesudraustų mama. Bet šiandien visi trys buvo 
tylūs. Džimas pravažiavo pro šalį nusigręžęs, kad jie nepamatytų 
sumušto veido. Motina apkabino sūnus per pečius ir žvelgė į Džimą 
tarsi susirūpinusi dėl to, kas netrukus jam nutiks. 


Niekaip neatsitokėdamas nuo amos veide regėto pykčio, Džimas 
pasuko į Makstedų butą prancūzų koncesijoje. Galva buvo lyg suti- 


nusi, apatiniame žandikaulyje klibėjo dantis. Jis norėjo rasti mamą 

su tėčiu ir dar norėjo, kad karas greičiau baigtųsi — geriausiai jau šią 
popietę. 

Sudulkėjęs ir staiga pakirstas baisaus nuovargio, Džimas pasiekė 
spygliuota viela aptvertą patikros punktą Fošo prospekte. Gatvėse 
žmonių jau retėjo, bet keli šimtai kinų ir europiečių laukė eilėje pra- 
eiti pro japonų sargybinius. Šveicarams priklausančiam biuikui ir 
Viši Prancūzijos benzinvežiui sargybiniai mostelėjo važiuoti pro 
vartus. Paprastai pėstieji europiečiai praeidavo be eilės, bet dabar 
laukė su rikšomis ir vežimaičius stumiančiais valstiečiais. Dviračio 
tvirtai įsitvėrusio Džimo vos nenustūmė pro šalį rėpliojantis basas 
kulis žaizdotomis blauzdomis po bambukiniais naščiais su malkų 
ryšeliais. Minia iš visų pusių slogino dvokiu prakaitu ir nuovargiu, 
pigiais riebalais ir ryžių vynu — jam naujais Šanchajaus kvapais. 
Atviras kraisleris su dviem jaunais vokiečiais priekinėje sėdynėje 
rovė pro šalį signalizuodamas iš visų jėgų, užpakalinis automobilio 
sparnas nubraukė Džimui ranką. 

Vos praėjęs patikros punktą, Džimas ištiesino priekinį dviračio 
ratą ir numynė į Makstedų butą Žofrė prospekte. Prancūziškojo 
stiliaus sodas prie prabangaus namo kaip visada atrodė nepriekaiš- 
tingai — raminantis senojo Šanchajaus atsiminimas. Kildamas liftu į 
septintą aukštą, Džimas ašaromis apsitrynė veidą ir rankas. Dar ru- 
seno vilties kibirkštėlė, kad ponia Maksted bus grįžusi iš Singapūro. 

Buto durys vypsojo atlapos. Džimas įėjo į prieškambarį, pažino 
pono Makstedo odinį paltą ant grindų. Tas pats viesulas, siautęs 
jo mamos miegamajame Amhersto prospekte, švaistėsi ir po visus 
Makstedų kambarius. Ant lovų kėpsojo drabužių prikimšti stalčiai, 
išrausti iš spintų apdarai karojo ant batų krūvų, aplinkui išmėtyti la- 
gaminai, tarsi daugybė Makstedų šeimų niekaip nebūtų nusprendę, 
ką prieš išvykstant susidėti per paskutines penkias minutes. 

— Patrikai... — Džimas dvejojo, ar eiti į Patriko kambarį nepasi- 
beldus. Čiužinys buvo nutemptas ant žemės, užuolaidos plaikstėsi 

atlapotuose languose. Bet Patriko lėktuvo modelis, sukonstruotas 
kruopščiau negu Džimo, vis dar siūbavo palubyje. 

Džimas užtraukė čiužinį ant lovos ir prigulė. Jis žiūrėjo, kaip 
lėktuvas sukasi į tuščią kambarį skverbiantis šaltam orui. Jiedu su 
Patriku praleido valandų valandas, pramanydami aviacijos mūšius 
danguje virš šio miegamojo Žofrė prospekte. Džimas žvelgė į „Spit- 
fire“ ir ,,Hurricane“ naikintuvus, sukančius virš jo galvos. Jų judė- 
jimas jį ramino, malšino geliantį žandikaulį, ir jam kilo pagunda 
pasilikti čia, ramiai pramiegoti išvykusio draugo miegamajame, kol 
pasibaigs karas. 

Bet dabar Džimas jau suvokė, kad metas susirasti mamą ir tėtį. O 
jei jų neras, tiks ir kiti britai. 


Priešais Makstedų būsto pastatą beveik visuose kitoje Žofrė pros- 
pekto pusėje įsikūrusio „Shell“ bendrovės komplekso namuose 
gyveno darbuotojai britai. Džimas su Patriku dažnai žaisdavo su 
vaikais, jiedu buvo „Shell“ gaujos garbės nariai. Stumdamas dvi- 
ratį iš Makstedų keliuko, Džimas pastebėjo, kad ten gyvenę britai 
išvykę.. Prie įėjimo į aptvertą teritoriją už spygliuotos vielos tvoros 
stovėjo japonų sargybiniai. Sargybinio prižiūrimas kinų kulių būrys 
į karinį sunkvežimį krovė baldus iš namų. 

Stovėdamas per keletą pėdų nuo spygliuotos vielos tvoros po pla- 
tanais pagyvenęs ŽmMmogėnas aptrintu švarku stebėjo japonus. Nors 
jo kostiumas ir nunešiotas, bet rankogaliai buvo balti ir marškinių 
krūtinė iškrakmolyta. 

— Pone Gurevičiau! Aš čia, pone Gurevičiau! 
su senole motina glaudėsi nedideliame vienaukščiame namelyje prie 
vartų. Dabar kambaryje į gatvės pusę stovėjo japonų karininkas ir 
rūkydamas valėsi panages. Džimui ponas Gurevičius visada pa- 
tiko, nors tas juo per daug nesižavėjo. Šis savamokslis menininkas 


62 


Saulės imperija 


būdamas geros nuotaikos Džimo autografų albume nupiešdavo bur- 
laivių su smulkiausiomis detalėmis. Jo pilka virtuvinė spintelė buvo 
prikimšta krakmolytų apykaklių ir krūtinių, ir Džimui buvo gaila 
pono Gurevičiaus, kad jis neįperka tikrų marškinių. Galbūt reiktų jį 
pasikviesti gyventi Amhersto prospekte? 

Kai ponas Gurevičius laikraščiu pamojo jam per kelią, Džimas 
atmetė šią mintį. Jo mamai senasis gudas gal ir patiktų, bet Verai 
tikrai ne — rytų europiečiai ir baltarusiai buvo dar didesni snobai 
nei britai. 

— Sveiki, pone Gurevičiau. Ieškau mamos ir tėčio. 

— Bet kodėl jie turėtų čia būti? — gudas parodė Džimo sumuštą 
veidą ir palingavo galvą. — Visas pasaulis kariauja, o tu vis dar va- 
žinėji dviračiu... 

Kai japonų puskarininkis pradėjo stumdyti vieną kulį, ponas Gu- 
revičius pasivedė Džimą už platano. Atskleidė laikraštį ir parodė 
prašmatnų eskizą, vaizduojantį du didžiulius karo laivus, skandi- 
namus japonų bombų krušos. Iš nuotraukų šalia Džimas pažino „Re- 
pulse“ ir „Prince of Wales“ — neįveikiamą tvirtovę, pasak britų karo 
žurnalų, laivas vienas būtų galėjęs sumušti visą japonų laivyną. 

— Nekoks pavyzdys, — pasvarstė ponas Gurevičius. — Britų impe- 
rijos Mažino linija. Gerai, kad taip išraudai. 

— Nukritau nuo dviračio, pone Gurevičiau, —- paaiškino Džimas, 
skatinamas patriotinių jausmų. Nors jam ir nepatiko, kad turi me- 
luoti gindamas Karališkąjį jūrų laivyną. — Ieškau mamos ir tėčio. 
Tai nėra taip paprasta. 

— Suprantu. 

Ponas Gurevičius žiūrėjo į prošal riedantį sunkvežimių konvojų. 
Japonų sargybiniai su įstatytais durtuvais sėdėjo prie užpakalinio 
borto. Už jų pasidėję galvas vieni kitiems ant pečių britės su vaikais 
gūžėsi prie pigių lagaminų ir smėlio spalvos miegmaišių. Džimas 
spėjo, kad šie žmonės — paimtų į nelaisvę britų karių šeimos. 

— Vaikeli! Mink dviratį! - ponas Gurevičius stumtelėjo Džimą už 
peties. — Važiuok paskui juos! 

— Bet pone Gurevičiau... - skurdi manta kėlė Džimui ne menkiau 
nerimo nei nepažįstamos britų eilinių žmonos. — Kaip aš su jais va- 
Žiuosiu, juk jie kaliniai. 

— Skubėk! Važiuok! Negyvensi gatvėje! 

Džimui tvirtai įsitaisius už vairo, ponas Gurevičius iškilmingai 
patapšnojo jam galvą ir nuėjo per gatvę. Jis tęsė budėjimą, prisi- 
dengęs laikraščiu stebėjo, kaip japonai plėšia namus, tarsi sudarinė- 
damas „Shell“ bendrovei prarasto pasaulio inventorinį sąrašą. 

— Aš vėl atvažiuosiu jūsų aplankyti, pone Gurevičiau. 

Džimui buvo gaila senojo prižiūrėtojo, bet grįždamas į Amhersto 
prospektą jis labiau krimtosi dėl dviejų karo laivų. Britų kino kro- 
nikos meluote melavo. Džimas pats matė, kaip japonų laivynas nu- 
skandino „Petrel“, dabar aišku, kad jie gali paskandinti bet ką. Pusė 
Amerikos Ramiojo vandenyno laivyno — po vandeniu ties Perl Har- 
boru. Galbūt ponas Gurevičius teisus, gal reikėjo vytis sunkveži- 
mius. Galbūt jo mama su tėčiu jau tame kalėjime, į kurį vežė anuos 
žmones. 

Taigi, kad ir nenoromis, jis nusprendė pasiduoti japonams. 
Fošo prospekto patikros punktą saugantys kareiviai numojo ban- 
džiusį kalbėtis Džimą šalin, bet jis žvalgėsi kokio už viską atsa- 
kingo kapralo. 

Pasirodė, kad dėl kažkokios priežasties tą dieną Šanchajuje stigo 
kapralų. Nors ir pavargęs, Džimas važiavo namo ilgąja trasa, Di- 
džiuoju Vakarų ir Kolumbijos keliais, bet nesutiko nė vieno japono. 
Tik kai privažiavo namus Amhersto prospekte, prie paradinių durų 
pamatė sustojant „Crysler“ limuziną. Iš jo išlipo du japonų kari- 
ninkai ir taisydamiesi uniformas apžiūrinėjo namą. 

Džimas buvo beminąs prie jų, beaiškinąs, kad jis čia gyvena ir nori 
pasiduoti. Staiga iš už akmeninio vartų stulpelio išniro ginkluotas 

japonų kareivis. Kaire ranka sugriebęs priekinį dviračio ratą, pirš- 
tais pro stipinus suspaudė padangą ir kimiai šūktelėjęs šveitė Džimą 
aukštielninką į krūvą šalia dulkėto kelio. 


AŠTUNTAS SKYRIUS 
Piknikas 


Džimas negalėjo pasiduoti. Sulamdytu dviračiu sugrįžo į Makstedų 
butą prancūzų koncesijoje. Nuo tada jis gyveno vienas apleistuose 
Tarptautinės gyvenvietės vakarų priemiesčio namuose ir butuose. 
Dauguma namų priklausė Britanijos ir Amerikos piliečiams ar olan- 
dams, belgams ir laisvosios Prancūzijos piliečiams, kuriuos visus po 
Perl Harboro puolimo internavo japonai. 

Makstedų butas buvo turtingų kinų name, keletą savaičių prieš 
karą jie pabėgo į Honkongą. Daugelis butų jau keletą mėnesių tušti. 
Durininko kino šeima tebegyveno savo dviejuose kambariuose šalia 
lifto šachtos, bet buvo mirtinai įbauginti poną Makstedą suėmusio 
japonų karo policijos būrio. Nepjaunama žolė vešėjo, prancūziškas 
sodas laukėjo, o kinai leido laiką gamindamiesi maistą ant anglių 
krosnelės, patupdytos šalia betoninų statulų ant ornamentuoto tven- 
kinio dugno. Sojos varškės ir makaronų su prieskoniais kvapai 
driekdavosi tarp apsinuoginusių nimfų. 

Pirmąją savaitę Džimas galėjo netrukdomas ateiti ir išeiti. Jis 
įsiveždavo dviratį į liftą, pakildavo į septintą aukštą ir įlįsdavo į 
Makstedų butą pro nepritvirtintą tarnų balkono tinklą nuo uodų. 
Buto duryse buvo slapta akutė ir sudėtingas elektrinių spynų de- 
rinys — ponas Makstedas buvo žinomas Čiango Kaišeko Kiniją re- 
miančios draugijos — vietos verslininkų organizacijos — narys; jį 
kėsintasi nužudyti. Užtrenkęs duris Džimas nebesugebėjo jų ati- 
daryti, bet niekas ir neskambino, išskyrus mansardoje įsikūrusią 

pagyvenusią irakietę. Kai ji paspaudė skambutį, Džimas žiūrėjo į 
moters grimasas priešais akutę, jos senas veidas siuntė paslaptingą 
pranešimą. Paskui moteris dešimtį minučių susimąsčiusi stovėjo 
nejudančiame lifte, nepriekaištingais apdarais ir papuošalais šiame 
visų apleistame name. 

Džimas džiaugėsi paliktas ramybėje. Numestas nuo dviračio ja- 
ponų kareivio jis vos pajėgė grįžti į Makstedų būstą 1r likusią dienos 
dalį pramiegojo Patriko lovoje. Kitą rytą jį pabudino Šanchajaus 
himnas — Fošo prospektu bildantys tramvajai, į miestą įvažiuojančių 
japonų vilkstinių klaksonų pypsėjimas ir tūkstančių ištisinių auto- 
mobilių signalų kauksmas. 

Sumuštas skruostas šiek tiek atslūgo, dabar veidas jau atrodė 
liesesnis, nei jis prisiminė buvus, burna tvirčiau suspausta, lyg vy- 
resnio žmogaus. Žvelgdamas į save Patriko vonios veidrodyje, į savo 
dulkėtą švarkelį ir purvinus marškinius, jis svarstė, ar jo mama ir 
tėtė dar jį pažintų. Persibraukė drabužius drėgnu rankšluosčiu — ne 
tik ponas Gurevičius, bet ir daugelis prasilenkiančių kinų keistai 
varstė jį akimis. Tačiau Džimas suprato, kad neturtas teikia šiokių 
tikrų pranašumų. Niekas nesivargintų nurėžti jam rankų. 

Makstedų podėlyje buvo su kaupu viskio ir džino dėžių — Ala- 
dino urvas su aukso ir rubino buteliais, — bet tik keli stiklainėliai 
alyvuogių ir skardinė kokteilinių sausainių. Prie valgomojo stalo 
Džimas kukliai papusryčiavo ir ėmėsi taisyti dviratį. Jam reikėjo 
ratų, kad galėtų apvažiuoti Šanchajų, rasti tėvus ir pasiduoti ja- 
ponams. 

Atsisėdęs ant valgomojo grindų Džimas bandė ištiesinti sulenktą 
šakę. Graibė dulkėtą metalą, bet nepajėgė sugniaužti pirštų. Suvokė, 
kad praėjusią dieną labai išsigando. Aplinkui vėrėsi keista erdvė, 
skirianti berniuką nuo saugaus, prieš karą pažinoto pasaulio. Keletą 
dienų jis pajėgė pakelti tai, kad buvo nuskandintas laivas ,Petrel“, 
kad dingo tėvai, bet dabar jautė nervingą drebulį, jį nuolat krėtė 

šaltis net nuo švelnaus gruodžio oro. Kaip niekada anksčiau nėra 
buvę, 1š rankų krito ir dužo puodeliai, tapo sunku susikaupti. 

Vis dėlto Džimas sugebėjo pasitaisyti dviratį. Jis nuėmė priekinį 
ratą ir įkišęs į balkono groteles ištiesino šakę. Išbandė dviratį svetai- 
nėje ir liftu nusileido į fojė. 

Važiuodamas Fošo prospektu Džimas matė, kad Šanchajus pa- 
sikeitė. Gatvėse patruliavo tūkstančiai japonų kareivių. Pagrin- 
diniuose prospektuose regėjimo nuotoliu vienas nuo kito stūksojo 
smėlio maišais apdėti sargybos postai. Nors gatvėse tebuvo gausiai 
minamųjų ir traukiamųjų rikšų, marionetinės milicijos nusavintų 
sunkvežimių, minios nuslūgo. Ant šaligatvių prie parduotuvių Nan- 
kino kelyje susispietę kinai nekėlė panarintų galvų, vengdami tarp 
praeivių naršančių japonų kareivių. 

Įnirtingai mindamas Džimas vijosi Edvardo VII prospektu žle- 
gantį sausakimšą tramvajų. Ant šonų kabojo niūrūs kinai, o vienas 
ežiuku nusikirpęs jauniklis juodu mandarino apdaru spjovė į 
Džimą, paskui stryktelėjo žemėn ir pranyko minioje pabūgęs, kad 
net tokia smulkmena gali prišaukti bausmių laviną. Aplinkui tysojo 
kinų kūnai — už nugarų surištomis rankomis kelio viduryje, suversti 
už smėlio maišų įtvirtinimų, nusvirę vieni kitiems ant pečių pusiau 
nukirstomis galvomis. Tūkstančiai jaunų banditų amerikietiškais 
drabužiais dingo, bet prie Kunkuliuojančios Versmės kelio patikros 
punkto Džimas išvydo kareivius, talžančius lazdomis jaunuolį žydro 
šilko eilute. Jie kirto jam per galvą ir šis suklupo nuo atlapų var- 
vančio kraujo klane. 

Visi lošimo salonai ir opijaus namai šalutinėse gatvėse už hipo- 
dromo buvo uždaryti, įėjimus į lombardus ir bankus saugojo me- 
talinės grotos. Savo postus apleido netgi kuprių garbės sargyba 
prie „„Cathay“ kino teatro. Jų neradęs Džimas sunerimo. Be elgetų 
miestas regėjosi tik skurdesnis. Dabar niaurų naujojo Šanchajaus 
ritmą diktavo nepertraukiamas japonų klaksonų stūgsmas. Keliai 


67 


J. G. Ballard 


atrodė kietesni negu per ankstesnes iškylas po miestą, jis pasijuto 
pavargęs. Rankos šaltesnės už dviračio rankenas. Stengdamasis ne- 
pulti dvasia Džimas nusprendė aplankyti tas Šanchajaus vietas, kur 
jo tėvus pažinojo, pirmiausia tėčio kontorą. Viršesnieji darbuotojai 
kinai visada apie Džimą šokinėdavo, jie mielai jam padės. 

Bet japonai uždarė Sičuano kelią. Spygliuotos vielos barikadomis 
buvo užtverti abu gatvės galai, iš užsienio bankų ir komercinių 
pastatų pirmyn atgal zujo šimtai japonų civilių su rašomosiomis ma- 
šinėlėmis bei bylų dėžėmis. 

Džimas nuvažiavo iki Bundo, čia pirmiausia į akis krito stūk- 
santis pilkas kreiseris „Idzumo“. Jis buvo prišvartuotas per ke- 
turis šimtus jardų nuo pakrantės, seni kaminai šviežiai nudažyti, 
brezento stoginės plasnojo virš patrankų bokštelių. Netoliese prieš 
srovę stovėjo ir JAV laivas „Wake“, dabar su plevėsuojančia tekan- 
čiąja saule, su ryškiais japoniškais rašmenimis pirmagalyje. Prie- 
šais „Šanchajaus“ klubą vyko ceremoningos krikštynos. Daugybė 
pagyvenusių frakuotų japonų civilių, vokiečiai ir italai ekstravagan- 
tiškomis fašistinėmis uniformomis stebėjo pro šalį Žygiuojančius ja- 
ponų jūreivius ir karininkus. Du tankai, keletas artilerijos pabūklų ir 
jūrų pėstininkų kordonas supo laikiną rikiuotės aikštelę ant galinės 
tramvajaus stoties bėgių. Apskritimu sukantys plieno bėgiai — tarsi 
jų pergalės prieš britų ir amerikiečių kanonieres ideograma - aidėjo 
po jų batais. 

Įrėmęs smakrą į dviračio rankenas, Džimas apžiūrinėjo karei- 
vius su įstatytais durtuvais prie „Palace“ viešbučio durų. Nė vienas 
jų nekalbės nė žodžio angliškai ir nesupras, kad šis europietis ber- 
niukas su sulankstytu dviračiu yra priešų pilietybės. Jeigu jis prieis 
arti akivaizdžiai matant suvarytiems žiūrovams kinams, sargybiniai 
nušveis jį ant žemės. 

Džimas mynė šalin nuo Bundo ir pradėjo ilgą kelionę atgal 
į Makstedų apartamentą. Kol pasiekė Žofrė prospekto patikros 

punktą, buvo per daug pavargęs važiuoti dviračiu, tad stūmėsi ratus 
pro elgetaujančias valstietes ir rikšų kulius. Užkopęs į butą, atsisėdo 
prie valgomojo stalo ir sukrimto kelis kokteilinius sausainius su aly- 
vuogėmis, nusiprausė vandeniu iš sifono. Paskui užmigo draugo Io- 
voje po besisukančiu be atvangos lėktuvu, kuris plaukė po lubomis 
tarsi žuvis, bandanti išslysti iš dangaus. 


Kitomis dienomis Džimas vėl bandė pasiduoti japonams. Kaip ir jo 
mokyklos draugai, jis visada niekino pasiduodančius — nė neabejo- 
damas priėmė griežtą skautų leidinio Chums Annuals moralę. Ta- 
čiau pasiduoti priešui pasirodė sunkiau, nei manė. Dabar sukdamas 
nesaugiomis Šanchajaus gatvėmis Džimas dažniausiai būdavo pa- 
vargęs. Užmiesčio klubą ir katedros šventorių saugantys japonų 
kareiviai buvo per daug pavojingi, kad prie jų artintumeisi. Kunku- 
liuojančios Versmės kelyje jis vijosi šveicaro su žmona plimutą, bet 
jie riktelėjo jam sprukti šalin ir metė monetą ant kelio lyg elgetau- 
jančiam kinų vaikiščiui. 

Džimas išsileido ieškoti pono Gurevičiaus, bet senasis sargas jau 
nestebėjo „Shell“ komplekso — gal ir jis bandė pasiduoti. Džimas pri- 
siminė aną vokietę motiną, kuri žiūrėjo, kaip jis išeina iš Reimondsų 
namų. Ji atrodė dėl jo susirūpinusi, bet numynęs iki Kolumbijos 
kelio, pamatė, kad vokiečių valdos vartai uždaryti. Vokiečiai sten- 
gėsi užsisklęsti, vengė japonų kaip ir visi kiti. Nankino kelyje dvi ja- 
ponų štabo mašinos staiga pasukusios skersai gatvės vos nenutrenkė 
Džimo nuo dviračio. Japonai užkirto kelią sunkvežimiui vokiečių 
iš „Grafo Cepelino“ klubo, kurie važiavo mušti žydų Hongkou. Ja- 
ponų puskarininkiai liepė vokiečiams lipti iš sunkvežimio. Paėmė 
vokiečių lazdas ir graižtvinius šautuvus, nuplėšė raiščius su svasti- 
komis ir paleido pabrukusius uodegas. 

Praėjus savaitei po to, kai Džimas įsikūrė Makstedų būste, name 
išjungė šviesą ir vandenį. Džimas nubumbsėjo dviratį laiptais žemyn 

į fojė, čia rado besiginčijančius senąją irakietę ir durininką kiną. Jie 
šoko prie Džimo, šūkaudami ėmė ginti iš šio namo, nors visą savaitę 
žinojo, kad jis čia būna. 

Džimas mielai išėjo. Jis jau suvalgė paskutinius kokteilių vaka- 
rėlių sausainius, vienintelis jo maistas vakar buvo bufete aptiktas 
apipelijusių brazilinių riešutų pakelis. Jis jautėsi pavargęs, bet keistai 
apsvaigęs, mažne apgirtęs nuo paskutinių vandens lašelių iš vonios 
čiaupų — šį jausmą buvo patyręs prieš karą rengiantis į pobūvį. Jis 
priminė sau apie tėtį ir mamą, bet jų veidai jau ėmė dilti iš atminties. 
Persekiojo mintys apie maistą, tačiau jis žinojo, kad vakariniuose 
Šanchajaus priemiesčiuose yra daugybė neužimtų namų su neišse- 
miamais kokteilinių sausainių ir sodos vandens ištekliais, kurių jam 
užtektų iki karo pabaigos. 

Apžergęs dviratį Džimas išvažiavo iš prancūzų koncesijos ir nu- 
mynė Kolumbijos keliu. Tarp medžių driekėsi ramūs gyvenamieji 
kvartalai, prižėlusiuosiuose soduose stūksojo tušti namai. Lietus nu- 
plovė rašalą nuo japoniškų ritinėlių, raudoni dryžiai nutekėjo 4žuo- 
linėmis lentomis, tarsi visi amerikiečiai ir europiečiai būtų buvę 
nužudyti prie savo laukųjų durų. 

Okupacinės japonų pajėgos buvo per daug įsitraukusios į Šancha- 
jaus perėmimą, kad rūpintųsi apleistais namais. Džimas pasirinko 
nuo pagrindinio kelio paslėptą pusmėnuliu lenktą akligatvį, ten už 
aukštos tvoros stovėjo fachverkinis namas. Pablukęs raštas kabojo 
tarp žalvario žibintų. Džimas pasiklausė tylos name, paskui paslėpė 
dviratį lapuose prie laiptų. Iš trečio karto jam pavyko įveikti Tiu- 
dorų stiliaus garažo sieną, ir jis užkopė jo šlaitiniu stogu. Iš čia nu- 
sileido į tankią sodo lapiją, kurioje namas skendėjo kaip tamsiame 
giliame sapne. 

Pasiėmęs išklibusią garažo stogo čerpę Džimas atbrido gilia 
žole iki terasos. Palaukė, kol virš galvos praskrido lėktuvas, tada 
išdaužė lango su įtaisytu oro kondicionieriumi stiklą. Įlipęs vidun 

atvėrė oro angos groteles ir jomis pridengė išdaužtą langą. Džimas 
sparčiai perėjo šešėlingus kambarius, pamirštą paveikslų galeriją. 
Namas buvo prikabinėtas gražios moters nuotraukų, kuriose ši po- 
zavo kaip kino žvaigždė. Jis netyrinėdamas praėjo pro įrėmintą 
portretą ant fortepijono, pro didžiulį gaublį šalia knygų lentynų. 
Seniau būtų sustojęs pažaisti su gaubliu — metų metus zyzė, kad 
tėtis tokį nupirktų, — bet genantis alkis neleido gaišti nė minutės. 

Šis namas priklausė belgui dantų gydytojui. Jo kabinete kabojo 
įrėminti pažymėjimai, baltose spintelėse buvo sudėti dantų kom- 
plektai. Iš tamsos jie vaipėsi Džimui kaip išbadėjusios burnos. 

Per valgomąjį Džimas nuskubėjo iki virtuvės. Aplenkė vandens 
klaną po šaldytuvu. Jo apmaudui šis dantų gydytojas ir jo prašmatni 
draugė buvo pamėgę kinų maistą - tėvai tokio beveik nevalgė. Jų po- 
dėlis kaip kinų pirklio tarpininko sandėlis buvo prikabinėtas džio- 
vintų žarnų virvių ir susiraukšlėjusių vaisių. 

Bet čia buvo viena skardinė sutirštinto pieno — tokio tiršto ir sal- 
daus jis nebeprisiminė. Džimas išsiurbė pieną prie stalo gydytojo 
kabinete su jam besišypsančiais dantimis, paskui užmigo miega- 
majame viršuje ant šilko paklodžių, kvepiančių moterimi su kino 
žvaigždės veidu. 


DEVINTAS SKYRIUS 
Gerumas nebereikalingas 


Reikėjo susimedžioti maisto, tad kitą rytą Džimas išėjo iš dantų gy- 
dytojo namų. Laikiną prieglobstį dabar rado gretimame amerikietės 
našlės rūme. Džimo tėvai pasižino su ta moterimi prieš jai išvykstant 
į San Franciską. Iš ten persikėlė kitur, kiekvienuose namuose pav1e- 
šėjo po keletą dienų, glausdamasis nuo tolimo, šlykštaus miesto už 
aukštų sienų ir vešančios žolės. 

Japonai konfiskavo visus foto- ir radijo aparatus, bet namų neiš- 
plėšė. Dauguma tų namų buvo daug prabangesni negu Džimo, mat 
jo tėtis, nors buvo turtingas, laikėsi spartietiškų nuostatų, — kitur 
šeimininkai buvo įsirengę kino ir šokių sales. Garažuose palikti jų 
biuikai ir kadilakai kniubo ant tuštėjančių padangų. 

Tačiau podėlių lentynos buvo kaip iššluotos, Džimui teko misti 
kukliais kokteilių vakarėlių trupiniais, nubyrėjusiais nuo penkias- 
dešimtį metų trukusio pobūvio — prieškario Šanchajaus. Kartais 
naktinio stalelio stalčiuje sužvejojęs dėžutę šokoladinių saldainių 
Džimas atgydavo, akyse iškildavo tėvai prieš sekmadienio pietus 
šokantys pagal radiolos muziką, miegamasis namuose Amhersto 
prospekte, dabar užimtas japonų karininkų. Jis žaidė biliardą pri- 
temdytuose žaidimų kambariuose, sėdėdavo prie kortų stalo ir 
dalydavo bridžui kortas, už visus lošė kuo sąžiningiausiai. Gulėjo 
keistai kvepiančiose lovose, vartydamas Life ir Esguire, o vieno 
amerikiečio gydytojo namuose perskaitė visą Alisą Veidrodžio ka- 
ralystėje — knygą apie jaukų ir ne tokį keistą kaip jo pasaulį. 

Tačiau žaislų spintelės vaikų kambariuose tik aitrino tuštumą 
aplinkui jį. Jis sklaidydavo nuotraukų albumus su pradingusio pa- 
saulio — karnavalų, žirgų lenktynių —- atvaizdais. Vis dar rusenant 
vilčiai susitikti tėvus, sėdėdavo prie miegamųjų langų, o vanduo 
vakarinio priemiesčio baseinuose seko, ant kraštų išpaišydamas 
apnašų užuolaidas. Nors per daug nusikamavęs, kad nerimautų 
dėl ateities, Džimas žinojo, kad kuklios maisto atsargos netruks 
baigtis, 0 japonai atkreips dėmesį į tuščius namus — jau dabar ci- 
vilių japonų šeimos kraustosi į buvusias sąjungininkų patalpas 
Amhersto prospekte. | 

Svetimuose veidrodžiuose Džimas mažne nebepažino svetimo 
veido — papilkėjusiais skruostais, ilgais plaukais. Baugščiai pakel- 
davo akis į apdriskusią žmogystą, išnyrančią priešais jį Kolumbijos 
kelio namų veidrodžiuose — benamis, perpus sumenkęs, dvigubai 

vyresnis. Didumą laiko Džimas jautėsi prastai, dažnokai nepakil- 
davo iš lovos ištisą dieną. Kolumbijos kelio namai buvo atjungti 
nuo pagrindinės vandentiekio linijos, o iš stogo talpyklų varvantis 
vanduo - aštraus, nemalonaus metalo skonio. Sykį sirgdamas gulėjo 
miegamajame palėpėje Didžiojo Vakarų kelio name, japonai civiliai 
valandą sukinėjosi apatiniuose kambariuose, bet Džimas taip karš- 
čiavo, kad neįstengė jiems šūktelėt. 

Vieną popietę Džimas perkopė namų už amerikiečių užmiesčio 
klubo tvorą. Nušokęs į erdvų prižėlusį sodą jau buvo bebėgąs prie 
verandos, bet pamatė, kad šalia tuščio baseino japonų kareivių bū- 
relis gaminasi maistą. Susispietę ant šuolių tramplino trejetas Vy- 
rukų šakaliais kurstė nedidelį lauželį. Kitas kareivis vaikštinėjo po 
baseino dugną, lazdele baksnojo ten kadaise sukritusias maudymosi 
kepuraites, saulės akinius. 

Maišydami verdamus ryžius, kuriuose plūduriavo keli gabaliukai 
žuvies, japonai stebėjo aukštoje žolėje neryžtingai stypsantį Džimą. 
Šautuvų kariai nesiekė, bet Džimas žinojo, kad geriau nebandyti 
bėgti nuo jų. Jis atbrido per žolę iki baseino krašto ir prisėdo ant 
lapais apkritusių plytelių. Pusbalsiu šnekučiuodamiesi kareiviai 
ėmė valgyti. Tai buvo tvirtai sudėti vyrai skustomis galvomis, ge- 
resne negu sargybinių Šanchajuje apranga ir ekipuote, ir Džimas nu- 
sprendė, kad jie būsią užgrūdinti kovinių dalinių kariai. 

Džimas žiūrėjo, kaip jie valgo, akimis palydėdamas kiekvieną į 
burną dedamą kąsnelį. Pasisotinęs vyriausias iš keturių prigrandė 
ryžių nuo katiliuko kraštų. Maždaug keturiasdešimties metų, lėtų, 
kruopščių rankų grandinis, puikus karys, mostelėjo Džimui ir ištiesė 
metalinį dubenėlį. Japonai traukė dūmą ir šypsojo į ūsą, matydami, 
kaip Džimas kerta riebių ryžių nuograndas. Nuo tada, kai išėjo 1š ligo- 
ninės, jis pirmą kartą gavo šilto valgio, karštas ir riebus maistas sugildė 
dantenas. Susitvenkė ašaros. Gailestį parodęs kareivis suprato, kad 
berniukas išbadėjęs, ir dabar geraširdiškai nusijuokęs ištraukė guminį 

metalinės gertuvės kamštį. Džimas gėrė švarų vandenį su chloro 
prieskoniu — jo negalėjai nė lyginti su užsistovėjusiu Kolumbijos kelio 
čiaupuose. Užspringo, atsargiai nugurkė seiles ir prisidengęs rankomis 
sukikeno, šiepdamasis japonams. Netrukus jie jau visi kartu juokėsi, 
patogiai sėdėdami gilioje žolėje prie tuščio baseino. 

Ištisą kitą savaitę Džimas sekiojo įkandin šių apleistas gatves pa- 
truliuojančių japonų. Rytą kariai išnirdavo iš savo stovyklos prie Di- 
džiojo Vakarų kelio patikros punkto, o Džimas nulipdavo laipteliais 
iš namo, kuriame praleido naktį, ir dėdavosi prie jų. Kareiviai retai 
eidavo į užsieniečių namus, jų rūpestis buvo neleisti čia kinų elgetų 
ir vagių, kurie gali susigundyti šiuo gyvenamuoju rajonu. Kartais 
jie užkopdavo siena, tyrinėdavo kokį prižėlusį sodą — dekoratyvi- 
niai medžiai ir krūmai, regis, domino juos labiau negu prašmatniai 
įrengti kambariai. Džimas nudirbdavo jiems visokių darbelių — me- 
džiojo maudymosi kepuraites kolekcijai, kapojo malkas, uždegdavo 
laužą. Tyliai stebėdavo pietaujančius japonus. Beveik visada ka- 
reiviai palikdavo ir jam možį ryžių su žuvimi, o sykį atlaužęs nuo 
plytelės iš kišenės grandinis davė jam kieto saldainio; tačiau šiaip 
Džimu jie nesidomėjo. Ar jie žinojo, kad jis valkatauja? Kariai spok- 
sodavo į jo numintus, bet gerus batus, vilnonį mokyklinio švarkelio 
audinį, galbūt manė, kad jis gyvena su pasiturinčia, bet apsileidusia, 
vaikų nemaitinančia europiečių šeima. 

Savaitę Džimas beveik visą savo maistą gavo iš patrulių. Vis dau- 
giau namų Kolumbijos kelyje įsikūrė japonų kareiviai ir civiliai. Ke- 
letą kartų nuo tuščio namo Džimą nuginė sargybiniai kinai. 

Vieną rytą japonų kareiviai nebepasirodė. Džimas kantriai laukė 
namo už amerikiečių užmiesčio klubo sode. Bandydamas pamiršti 
alkį, laužė rododendrų šakeles ir krovė lauželį prie išdžiūvusio ba- 
seino. Stebėjo vėsioje sausio šviesoje skrendančius lėktuvus, švar- 
kelio kišenėje suskaičiavo juodai dienai, kuri, žinojo, netruks ateiti, 
sutaupytus tris saldainius su likeriu. 

Jam už nugaros atsivėrė verandos durys. Japonų kareiviams išėjus 
į terasą, Džimas pakilo. Kareiviai pamojo, o sutrikusiam Džimui 
šovė mintis, kad jie atsiveda jo tėvus, todėl užuot lipę per tvorą, 
ateina oficialiai, pro duris. 

Jis puolė prie japonų, rėkiančių kažką stebėtinai šiurkščiai. Pri- 
ėjęs prie terasos, pamatė, kad tai naujo patrulio kariai. Kapralas 
skėlė jam antausį ir stumtelėjo prie gėlių klombos, privertė surinkti 
šakeles nuo baseino. Šūktelėjęs kelis Žodžius vokiškai, išstūmė 
Džimą ir užtrenkė už jo kalstytos geležies vartus. 

Saulės nutvieksti aplinkui jį stūksojo namai — užsklęsti pasauliai, 
kuriuose jis trumpam buvo grįžęs į vaikystę. Pradėjęs ilgą kelionę 
į Bundą, jis galvojo apie japonų kareivius, kurie maitino jį iš savo 
katiliuko, tačiau dabar Džimas žinojo, kad gerumas, prie kurio jį 
nuolat lenkė tėvai ir mokytojai, tapo bevertis. 


DEŠIMTAS SKYRIUS 
Nugrimzdęs krovininis laivas 


Šalta saulės šviesa virpėjo ant upės, nuo jos vandens paviršius 
blykčiojo it sueižėjęs stiklas, o tolimi Bundo bankai ir viešbučiai 
priminė vestuvinių tortų virtinę. Džimui, sėdinčiam ant siauro lai- 
dotuvių molo tako žemiau apleistų Nantao dokų, „Idzumo“ stiebai ir 
kaminai atrodė išlieti iš cukrinio glajaus. Jis suskliaudė delnus į įsi- 
vaizduojamus žiūronus ir tyrinėjo baltai apsitaisiusius jūreivius kaip 
utėles siuvančius po denius ir tiltelį. Kreiserio patrankų bokšteliai 
priminė cukruotas puošmenas ant kalėdinių tortų — šie ilgai laikomi 
skanumynai jam niekada nepatiko. 

Bet vis tiek Džimas mielai sutašytų tą laivą. Jis įsivaizdavo, 
kaip triauškia stiebus, čiulpia kremą iš Edvardo stiliaus kaminų, 
suleidžia dantis į marcipaninį laivo priekį ir praryja visą priekinę 

dalį. Po to jis sudorotų „Palace“ viešbutį, „Shell“ pastatą, visą Šan- 
chajų... 

Iš „Idzumo“ kaminų tumulais virto garai, aprimę driekėsi virš 
vandens švelniu veliumu. Kanonierė pakėlė galinius inkarus ir at- 
sisukusi pasroviui siūbavo potvynio vandenyje. Padėjęs įvesti ja- 
ponų valdžią Šanchajuje laivas taisėsi plaukti į kitą karo veiksmų 
vietą. Tarsi švęsti jo išvykimo su pakilusiu vandeniu atplaukė la- 
vonų regata. „Idzumo“ apsupo tuzinai kinų kūnų, kiekvienas ant 
popierinio gėlių plausto, pasirengę palydėti kanonierę iki Jangdzės 
žiočių. 

Džimas laukė pasirodant japonų jūrų patrulių. Kitoje upės pu- 
sėje, Pudongo krante, matyti tėčio medvilnės fabriko cinkuoti stogai 
ir modernūs kaminai. Džimas kaip per sapną prisiminė savo apsilan- 
kymus ten, kaip drovėdavosi, kai vadovai kinai iškilmingai vesdavo 
jį pro tūkstančius fabriko merginų, varstančių akimis be išraiškos. 
Dabar fabrikas tylus, o Džimą domina nugrimzdusių krovininių 
laivų užtūra. Artimiausias iš skenduolių, vieno kamino kabotažinis 
laivas, stirksojo gilaus vandens kanale vos per šimtą pėdų nuo laido- 
tuvių molo galo. Jo surūdijęs tiltelis priminė trupantį duonos kepalą, 
bet vis dar viliojo Džimą paslaptimis. Džimo gyvenimą aukštyn ko- 
jomis apvertęs karas seniai paliko nuošaly šį užmirštą laužą, bet jis 
buvo pasišovęs įlipti ir jį apžiūrėti. Susirasti tėvus, pasiduoti japo- 
nams, netgi susižvejoti maisto dabar atrodė niekai, palyginti su tuo, 
kad jis pagaliau gali pasiekti šį krovininį laivą. 


Jau porą dienų Džimas klajojo Šanchajaus krantinėmis. Po to, kai jį 
aptiko japonų patruliai, persikėlė į Bundo rajoną. Vienintelė jo viltis 
vėl pamatyti tėvus buvo sutikus ką nors iš jų bičiulių šveicarų arba 
švedų. Nors neutralių Europos šalių piliečiai važinėjo Šanchajaus 
gatvėmis, Džimas nepastebėjo nė vieno brito nei amerikiečio veido. 
Ar juos visus išsiuntė į įkalinimo stovyklas Japonijoje? 

Ir tada riedantį dviračiu Nankino keliu jį aplenkė karinis sunk- 
vežimis. Už sargybinių sėdėjo būrelis šviesiaplaukių vyrų britų uni- 
forma. 

— Greičiau, vyruti! Parodyk, koks tu mitrus! 

— Spausk, vyruti! Mes tavęs nelauksim! 

Džimas palinko prie rankenų, mynė kiek įkabindamas. Jie drą- 
sinamai šūkalojo ir mojo jam, plojo, o japonų sargybiniai šnairavo į 
šį britų žaidimą. Džimas rėkė tolstančiam sunkvežimiui, dar girdėjo 
juoką, jie paskutinį kartą iškėlė nykščius, bet priekinis ratas smuk- 
telėjo į tramvajaus bėgius ir jis plojosi po kojomis minamųjų rikšų 
vairuotojams. 

Netrukus po to prarado ir dviratį. Bandant ištiesinti priekinę šakę 
priėjo kinų krautuvininkas su savo kuliu. Parduotuvės savininkas 
suėmė dviračio rankenas, bet Džimas žinojo, kad laiko jas ne norė- 
damas padėti. Jis žvelgė į juokauti nelinkusias tų dviejų kinų akis. 
Buvo pavargęs ir primuštas. 

Džimas lydėjo akimis kinus, kol jie nusivarė dviratį per minią 
ir pranyko vienoje iš tūkstančių gatvelių. Už valandos jis pėsčiomis 
pasiekė Sičuano kelią, bet visas Šanchajaus finansinis rajonas buvo 
uždarytas, įėjimą saugojo šimtai japonų kareivių ir jų šarvuotų au- 
tomobilių. 

Taigi Džimas nuėjo iki Bundo pažiūrėti į „Idzumo“. Ištisą popietę 
jis klajojo palei upę, praėjo dumblynę, kur sužeisti ,„Petrel“ laivo jūrei- 
viai išsikapstė į krantą, kur jis paskutinį kartą matė tėtį, pro sampanų 
prieplaukas ir žuvų turgų su išblyškusiomis kefalėmis, išdėliotomis 
tarp tramvajų bėgių, iki prancūzų koncesijos pakrančių, kur Bundas 
jungėsi su laidotuvių molais ir Nantao dokais. Čia Džimo niekas ne- 
puldinėjo. Ši upeliūkščių ir šiukšlynų teritorija buvo nuklota opijaus 
sandėlių rąstais, šunų griaučiais ir karstais, išplaukusiais į juodojo 
dumblo pakrantes. Po pietų jis Žiūrėjo į japonų jūrų lėktuvus, prišvar- 
tuotus prie plūdurų aviacijos bazėje. Džimas tikėjosi pamatyti karo 

lakūnus — šie pasirodys su skraidymo akiniais, neskubėdami nusileis 
slipu. Tačiau, regis, jūrų lėktuvai domino vien Džimą, jie glūdėjo ant 
savo ilgų pontonų, tik vėjas dykai sukinėjo jų sraigtus. 

Nakčiai Džimas įsitaisė vieno iš daugybės paliktų senų taksi 
užpakalinėje sėdynėje. Šarvuotų japonų automobilių klaksonai stū- 
gavo po Bundą, patrulinių laivų prožektorių šviesos švysčiojo virš 
upės šukuodamos paviršių, bet šaltame ore Džimas greitai užmigo. 
Liesas kūnas tarsi plūduriavo naktyje, pleveno viršum tamsaus van- 
dens,.o jis įsikibęs laikėsi besivadėjančių į taksi sėdynes kadaise 
įsigėrusių Žmonių kvapų. 


Prasidėjo potvynis, jūrų lėktuvai ėmė suktis apie savo plūdurus. Upė 
veržėsi pro krovininių laivų užtūrą. Keletui akimirkų vandens pa- 
viršius susiliejo į riebaluotą veidrodį, kuriame aprūdiję garlaiviai ta- 
rytum niro iš savo atspindžių. Sampanai šalia laidotuvių molų pasviro 
priekin ir, nors sklidini vandens, išsiplėšė iš pakrantės dumblo. 

Tupėdamas ant metalinio tiltelio Džimas žiūrėjo, kaip tarp pėdų 
po grotelėmis pliuškena vanduo. Iš švarkelio kišenės išsitraukė vieną 
iš dviejų paskutinių šokoladinių saldainių su likeriu. Patyrinėjo 
mįslingai išraitytas raides, panašias į zodiako ženklus, rūpestingai 
pasvėrė abu saldainius. Didesnį pasilikęs, mažesnį įsidėjo į burną. 
Alkoholis nutvilkė liežuvį, bet jis čiulpė juodą saldų šokoladą. Ap- 
linkui molą kilo rudas blizgus vanduo. Prisiminė tėtį pasakojus, kad 
saulė užmuša bakterijas. Per penkiasdešimt jardų jaunos kinės la- 
vonas plūduriavo tarp sampanų, kulnai suko ratus, lyg negalėdami 
apsispręsti, kurion pusėn šiandien ją pakreipus. Džimas atsargiai 
perpylė vandenį iš vieno delno į kitą ir skubiai išgėrė, kad bakterijos 
nespėtų jo užkrėsti. 


Šokoladas su likeriu ir ritmingas bangų siūravimas vėl ėmė jį svai- 
ginti, jis atsirėmė į molan daužomą sampaną. Dirstelėjęs į nykstantį 

krovininį laivą, Džimas nesvarstydamas įlipo į sampaną ir išsiyrė į 
drebučius primenančią srovę. 

Papuvusi valtis buvo puspilnė, Džimui permirko batai ir kelnės. 
Atsilupęs nuo borto sutrešusį lentgalį yrėsi krovininio laivo link. 
Kai šį pasiekė, valtis beveik visa buvo po vandeniu. Įsitvėrė turėklo 
po tilteliu ir užlipo ant denio, o vandens sklidina gelda nuplūduriavo 
prie kito nugramzdinto užtūros laivo. 

Nulydėjęs akimis tolstančią valtį Džimas nubrido iki kulkšnių 
apsemtu metaliniu deniu. Upė šiek tiek nuslūgo, per visą kajutę nuo 
krašto po tilteliu iki kairiojo borto turėklų tyvuliavo vientisas vaš- 
kinis vandens paviršius. Džimas įžengė į kajutę — surūdijusią grotą, 
regis, dar senesnę už vokiečių fortus Čingdao. Jis stovėjo ant upės 
paviršiaus — upės, subėgusios iš visų Kinijos upelių ir drėkina- 
mųjų laukų, iš visų kanalų, kad plukdytų ant pečių šitą berniuką. 
Jeigu jis žengtų į bangas nuo kairiojo borto turėklų, nueitų iki pat 
„Idzumo“... 

Taisantis kelti inkarą kreiserio kaminai krestelėję išspjovė ke- 
letą dūmų kamuolių. Ar tėvai išplaukia tuo laivu? Džimas suvokė, 
kad dabar jis galbūt yra vienas Šanchajuje, šiame garlaivyje, kurį 
visada svajojo pamatyti, ir nukreipė žvilgsnį nuo tiltelio kranto link. 
Potvynis slūgo, gėlėmis padabinti lavonai atgręžė kulnus į atvirą 
jūrą. Krovininis laivas pakrypo nuo srovės, jo surūdijęs korpusas 
sugirgždėjo ir uždainavo. Lentos žyravo viena į kitą, išsidriekę tralai 
talžėsi ant priekinio denio, nematomų burių virvės vis dar vylėsi 
išlakdinti šią griuveną į kokių nors šiltų jūrų prieglobstį kitame pa- 
saulio krašte, toli nuo Šanchajaus. 

Džimas su džiaugsmu pajuto po kojomis virpant tiltelį. Vienas 
sau juokdamasis prie turėklų, pastebėjo, kad kažkas seka jį iš dokų 
už laidotuvių molų. Vieno iš trejeto pusiau pastatyto anglių laivo 
vairinėje stovėjo vyriškis amerikiečių jūrininko palaidine ir kepure. 
Droviai, bet vis tiek kaip kapitonas kapitonui, Džimas pamojo jam. 

Vyriškis Džimui neatsakė, tik rūkė sau delne paslėptą cigaretę. Jis 
stebėjo ne tik Džimą, bet ir jauną jūreivį, kuris atsistūmė nuo kito 
užtūros garlaivio ir dabar yrėsi metaline valtimi. 

Nekantraudamas pasveikinti pirmąjį keleivį ir įgulos narį Džimas 
nusileido nuo tiltelio ant denio. Jūreivis artėjo irdamasis stipriais, 
staigiais mostais, kad smarkiai nesujudintų vandens. Keliskart 
grybštelėjęs vis pasidairydavo per petį į Džimą, naršė akimis pro 
liukus, tarsi įtardamas, kad šis surūdijęs laivas apkrėstas berniu- 
kais. Slegiama plačiapečio jūreivio valtis buvo gerokai nugrimzdusi 
vandenin. Priplaukęs sustojo iš šono, Džimas tarp jo aulinių pamatė 
laužtuvą, veržliaraktį ir metalo pjūklelį. Ant medinės sėdynės kėp- 
sojo iš laivų korpusų išlupti žalvariniai bortlangių Žiedai. 

— Sveikas, vaiki, išėjai pabėgioti pakrante? Kas dar su tavimi? 

— Niekas. 

Kad ir kokią saugumo viltį įžiebė šis amerikietis, Džimas neno- 
rėjo palikti laivo. 

— Laukiu tėčio ir mamos. Jie... užtruko. 

— Užtruko? Na, galbūt jie atvyks vėliau. Regis, tau reikia pa- 
galbos. 

Jis tiesė ranką lipti į laivą, bet kai Džimas jos nusitvėrė, jūreivis 
šiurkščiai truktelėjo jį į valtį, keliai bumptelėjo į žalvario žiedus. 
Pasodinęs Džimą apčiupinėjo švarkelio atlapus ir ženklą. Tiesūs 
šviesūs plaukai rėmino atvirą amerikiečio veidą, bet jis Žvalgė 
upę lyg slapstydamaąsis, lyg nuogąstaudamas, kad ties valtimi van- 
dens paviršių sudrums išniręs japonas jūrų naras kovine apranga 
ir amunicija. 

— Nagi, ko čia piniesi? Kas tave atgabeno? 

— Pats atvykau, — Džimas taisydamasis timptelėjo švarkelį. — 
Dabar čia mano laivas. 

— Kažkoks kuoktelėjęs britų berniūkštis. Tu sėdėjai ant to molo 
porą dienų. Kas tu toks? 

— Džeimis... — Džimas suko galvą, kas padarytų įspūdį šiam 
amerikiečiui — jis jau suvokė, kad jam reikėtų laikytis šito jauno jū- 
reivio. — Aš konstruoju Žmogų lakdinantį aitvarą... Ir parašiau knygą 
apie kontraktinį bridžą. 

— Palauk, ką Beisis pasakys. 

Jie atsistūmė nuo krovininio laivo ir amerikietis užgulė irklus. 
Keliais galingais grybšniais priyrė valtį prie dumblėtos pakrantės. 
Jie įplaukė į seklų upeliūkštį tarp laidotuvių molų — juodą, alyva 
pradvisusį kanalą, vingiuojanųį aplinkui dokus. Amerikietis gūdžiai 
dirstelėjo į savo naštos atsikračiusį tuščią karstą. Spjovė į jį sėkmei ir 
bakstelėjęs irklu paplukdė šalin. Meistriškai nuvairavo laivelį už baltos 
bestiebės jachtos, prišvartuotos prie pakrantėj įstrigusio lichterio. Pa- 
sislėpę už atsikišusio gulbės pavidalo jachtos priekio jie pririšo valtį 
prie medinės platformos. Tada amerikietis susinėrė bortlangių Žiedus 
ant rankos, susirinko įrankius ir mostelėjo Džimui lipti lauk. 

Jiedu perėjo laivų dirbtuves pro rietuves plieno lakštų, suverstų 
grandinių ir surūdijusios vielos ritinių, artėjo prie apšepusių trijų 
anglies laivų korpusų. Džimas trepleno greta, taikydamas į nartų 
amerikiečio žingsnį. Pagaliau jis sutiko žmogų, kuris galėtų padėti 
jam susirasti tėvus. Galbūt amerikietis ir jo bendras vairinėje irgi 
bando pasiduoti? Trejeto japonams bus sunku nepastebėti. 

Po didžiausio anglininko sraigtu stovėjo senas „Chevrolet“ sunk- 
vežimis. Pro ertmę, kur trūko plokštės, jie sulindo į laivo korpusą. 
Amerikietis užkėlė Džimą ant įtaisytos per visą kilį bambukinės 
platformos. Kopėtėlėmis jiedu palipo į kitą denį, perėjo vairinę ir 
pro siauras dureles niro į metalinę kajutę už tiltelio. 

Alpėdamas iš bado Džimas susvyravo tarpduryje. Ore tvyrojo 
pažįstamas, motinos miegamąjį menantis kvapas — pudros, odeko- 
lono ir „„Craven A“ cigarečių — ir akimirką sužibo viltis, kad mama 
išnirs iš šio tamsaus kambarėlio kaip Kalėdų fėja ir pasakys, kad 
karas baigėsi. 

Kajutės vidury ramiai degė anglių krosnelė, salsvi garai kilo pro 
atvirą liuką. Grindys pritaršytos alyvuotų skudurų, prigriozta 
variklių dalių, žalvarinių bortlangių žiedų, laiptų turėklų. Abie- 
jose krosnelės pusėse stovėjo po šezlongą su išsiuvinėtu užrašu 
„Imperial Airways“ išblukusioje drobėje ir kiniška dygsniuota 
antklode uždriekta sulankstomoji lova. 

Amerikietis švystelėjo įrankius į geležų krūvą. Didžiulė jo 
galva ir platūs pečiai mažne užankštė kajutę, jis nervingai kles- 
telėjo į drobinę kėdę. Dirstelėjo į prikaistuvį ant ugnies, paskui 
niūriai dėbtelėjo į Džimą. 

— Jis jau man kraują gadina, Beisi. Nežinau, ar jis toks al- 
kanas, ar kuoktelėjęs... 

— Eikš, berniuk. Regis, tau reiktų prigulti. 

Iš po antklodės išlindo neaugus, vyrėlesnis vyras, mostelėjo 
Džimui nepaleisdamas iš baltos rankos cigaretės. Jo veidas at- 
rodė negyvas, be jokio ženklo, visa gausi gyvenimo patirtis gu- 
driai ištrinta, o rankos minkštos, tas rankas jis nepaliaujamai 
pudravosi po antklode. Vyriškis akimis įėmė kiekvieną Džimo 
palaikių drabužių skiautelę, pastebėjo lūpą tampantį tiką, įdubu- 
sius skruostus, linkstančias kojas. 

Nupurtė talką nuo lovos ir suskaičiavo trofėjines žalvario de- 
tales. 

— Ar tai viskas, Frenkai? Ne kažin ką turėsime nešti į turgų. 
Tie Hongkou pirkliai nori po dešimt dolerių už maišą ryžių. 

— Beisi! — jaunasis jūreivis spyrė sunkiu auliniu į metalo 
krūvą, suirzęs labiau dėl savęs nei dėl vyresnio vyro. — Tas ber- 
niūkštis tupėjo ant molo dvi dienas! Ar tu nori, kad japoškės čia 
pasirodytų? 

— Frenkai, japoškės mūsų neieško. Nantao įlankoje siaučia 
cholera — todėl čia ir atsidanginome. 

— Iš esmės davei jiems ženklą. Gal nori, kad jie mūsų paieš- 
kotų? Ar to nori, Beisi? — Frenkas pamirkė skudurą į skardinę 
su valymo skysčiu. Įniko energingai trinti apskretusį žalvario 
žiedą. — Pabandyk pats taip sunkiai dirbti, kai tas vaikis stebi 
tave visą laiką. 

— Frenkai, juk privalom tausoti mano plaučius. Tu sutikai, — 
Beisis peštelėjo „„Craven A“ dūmo, ramindamas tą opų savo or- 
ganą. — Be to, berniukas tavęs net nepastebėjo. Jo galvoje buvo 
visai kiti, berniukiški dalykai, kuriuos tu, Frenkai, pamiršai, bet 
aš dar prisimenu, - jis palaisvino šiltos vietos ant lovos: — Eikš, 
sūnau. Kaip tu vadinaisi prieš karą? 

— Džeimuu... 

Frenkas švystelėjo skudurą. 

— Už šias geležis nenusipirksime sampano į Čongčingą! Teks 
išardyti ,„Oueen Mary“, — niauriu žvilgsniu nuvėrė Džimą. — Be 
to, neturim tiek ryžių, kad užtektų ir tau, vaikišti. Kuo vardu? 

—Džimas,-paaiškino Beisis.- Naujas vardas naujamgyvenimui. 

Pasisodinęs Džimą greta, jis ištiesė nupudruotą ranką ir švel- 
niai užspaudė nykščiu tiką, įsimetusį į kairįjį lūpų kamputį nuo 
alkio. Džimas sėdėjo ir nesipriešino, net kai Beisis atidengė jo 
dantenas ir smalsiai ištyrinėjo dantis. 

— Puikiai prižiūrėti dantys. Kažkas nemažai suplojo už šią 
mielą burnytę. Kad tu žinotum, Frenkai, kaip kai kurie žmonės 
apleidžia savo vaikų dantis, — Beisis paplekšnojo Džimui per 
petį, čiupinėdamas mėlyną jo švarkelio vilną. Nukrapštė purvą 
nuo mokyklos emblemos. — Atrodo, gera mokykla, Džimai. Ka- 
tedros mokykla? | 

Frenkas sužaibavo akimis už bortlangių žiedų krūvos. Džimas 
kėlė jam įtarimą, tarsi galėtų atimti iš jo Beisį. 

— Katedros? Ar jis koks kunigas? 

— Frenkai, katedros mokykla, — Beisis žvelgė į Džimą su au- 
gančiu susidomėjimu, — tai mokykla taipanų“ vaikams. Tu vei- 
kiausiai pažįsti svarbių žmonių, Džimai. 

— Na... — Džimas abejojo. Sunkiai rezgė mintis, nes jos sukosi 
tik apie troškinamus ryžius ant krosnelės, bet prisiminė Britanijos 
ambasados sode rengtą pobūvį. 

— Sykį mane pristatė poniai Sun Jatsen. 

— Poniai Sun? Tave... pristatė? 

— Man buvo tik treji su puse. 

Džimas sėdėjo ramiai, kol baltos Beisio rankos naršė jo kišenes. 
Laikrodis nuslydo jam nuo riešo ir prašapo odekolono ir pudros 
migloj po antklode. Bet Beisio dėmesingumas, nelyginant tarnų, 
kurie kadaise jį aprengdavo ir nurengdavo, keistai drąsino. Lyg 1eš- 
kodamas brangenybių jūreivis iščiupinėjo kiekvieną jo kaulelį. Pro 
atvirą liuko dangtį Džimas matė hidroplaną, besirengiantį kilti iš 
jūrų aviacijos bazės. Japonų patrulinis laivas užstojo kanalą, padarė 
plačią užtvarą bangoms, milžiniškais sūkuriais šokančioms aplink 
nugramzdintus krovininius laivus. Džimo mintys vėl grįžo prie pri- 
kaistuvio ir svaigaus kaitinamų riebalų kvapo. Staiga jam pasidin- 
gojo, kad šie du amerikiečių jūreiviai nori jį suvalgyti. 

Bet Beisis nukėlė prikaistuvio dangtį. Nuo riebaus ryžių ir Žžu- 
vies troškinio kilo gardus kvapsnis. Iš odinio krepšio po lova 
Beisis ištraukė porą alavinių lėkščių ir šaukštų. Nemesdamas savo 
„Craven A“ cigaretės, jis mikliai, kaip „Palace“ viešbučio padavėjas 
įdėjo porcijas sau ir Džimui. Kol Džimas springte springo karštą 
žuvį, Beisis spoksojo su tuo pačiu ironišku pritarimu kaip anas ja- 
ponų kareivis. 

— Mes valgysim paskui, Frenkai, — Beisis kibo į troškinį. 


* Užsieniečiai verslininkai Kinijoje. 

— Aš visada valgau po tavęs, Beisi, - Frenkas brūžino žiedą neat- 
plėšdamas akių nuo prikaistuvio. 

— Man tenka galvoti už mus abu, Frenkai. Be to, turime pasirū- 
pinti savo jaunuoju draugu, - jis nubraukė ryžių grūdelį nuo Džimo 
smakro. — Sakyk, Džimai, o ar esi sutikęs ką nors iš kinų vadų? 
Galbūt Čiang Kaišeką? 

— Ne... Bet jo vardas išties ne kiniškas, suprantat, — nuo karšto 
maisto Džimo mintys plaukė padrikai. Jis prisiminė mamos vartotą 
žodį, kurį vis stengėsi įpinti į pokalbį su suaugusiais: — Tai iškrai- 
pyta Šanchajaus čekų kalba. 

— Iškraipyta?.. — Beisis atsisėdo. Pavalgęs ėmėsi pudruotis 
rankas. — Ar tave domina žodžiai, Džimai'? 

— Šiek tiek. Ir kontraktinis bridžas. Parašiau knygą apie šį žai- 
dimą. 

Beisis abejojo. 

— Žodžiai svarbiau, Džimai. Kasdien įsimink kokį naują Žodį. 
Nežinia, kada prireiks. 

Džimas baigė troškinį ir įtenkintas atsilošė į metalinę sieną. Jis 
užmiršo, ką ir kaip valgė prieš karą, bet prisiminė kiekvieną val- 
gymą jam prasidėjus. Gėlė širdį prisiminus visą tą maistą, kurio per 
savo gyvenimą buvo atsisakęs, apie gudrybes, kurių griebdavosi 
Vera ir mamajįtikinėdamos pabaigti pudingą. Džimas pastebėjo, kad 
Frenkas spokso į kelis šaukšte likusius ryžius ir kaipmat jį švariai iš- 
laižė. Žvilgtelėjęs į prikaistuvį nusidžiaugė matydamas, kad ten likę 
ryžių Frenkui. Dabar jis tikras, kad šiedu pirkliai jūreiviai neketina 
jo suvalgyti, bet tokie nuogąstavimai turėjo pagrindą — užmiesčio 
klube sklandė gandai, esą Atlanto vandenyne torpeduoti britų jūrei- 
viai nesibodėjo kanibalizmo. 

Beisis krestelėjo sau dar šaukštą ryžių. Šios antros porcijos ne- 
valgė, vien tik vazojosi priešais svilinančias Frenko akis. Džimas 
jau sumojo, kad Beisiui patinka valdyti jaunąjį jūreivį ir jis naudojasi 

Džimu, kad aną paerzintų. Džimo auklėjimas buvo taip kreipiamas, 
kad apsaugotų nuo susitikimo su tokiais žmonėmis kaip Beisis, bet 
karas viską apvertė aukštyn kojomis. 

— O kur tavo tėtukas, Džimai? — paklausė Beisis. — Kodėl tu ne 
namuose su mama? Ar jie ne Šanchajuje? 

— Taip... - Džimas abejojo. Visa jo ankstesnių savaičių patirtis 
jam bylojo nepasitikėti niekuo, nebent japonais. - Tėvai Šanchajuje, 
bet jie išplaukia „Idzumo“. 

— „Idzumo“? — Frenkas pašoko nuo šezlongo. Iš kelionmaišio 
čiupo katiliuką ir energingai pakabino ryžių iš prikaistuvio. Nugurkęs 
pilną šaukštą, sumosavo juo Džimui: — Kas tu esi, vaiki? Beisi!.. 

— Tik jau ne „Idzumo“, Džimai, — baltomis rankomis jis atrinko 
anglies gabaliuką iš maišo po lova. —- „Idzumo“ plaukia į Fudžou ir 
Manilos įlanką. Džimas šaiposi iš tavęs, Frenkai. 

— Na, aš manau, kad jie plaukia „Idzumo“, — Džimas nusprendė 
pakurstyti Beisio akyse dar rusenančią abejonę. — Tėtis dažnai 
vyksta į Manilą. 

— Tik ne japonų kreiseriu, Džimai. 

— Beisi! 

— Frenkai! — Beisis mėgdžiojo jūreivio balsą. — Ateis diena, kai 
tu imsi manimi pasitikėti. Aš manau, Džimo tėvus paėmė kartu su 
visais britais ir dabar Džimas jų ieško? Džimai? 

Džimas linktelėjo ir išsitraukė paskutinį saldainį su likeriu iš 
švarkelio kišenės. Išlukštenęs sidabrinį popierėlį jau kando mažytį 
šokolado buteliuką. Paskui prisiminęs, ką Vera įkalė jam apie man- 
dagumą, pusę ištiesė Beisiui. 

— „Curacao“... Na, viskas į gera, Džimai, kai tu atvykai. Tie nauji 
žodžiai ir šitas prašmatnus saldainis — mums šiek tiek pakvipo „Pa- 
lace“ viešbučio stiliumi, — įsikirtęs į šokoladinį kaušelį aštriais dan- 
timis jis priminė baltaveidę žiurkę, šliurpiančią pelės smegenis. 

— Tai tu gyveni namuose, Džimai, vienas. Prancūzų koncesijoje? 

— Amhersto prospekte. 

— Frenkai... Prieš išsidangindami iš Šanchajaus, turėtume ten ap- 
silankyti. Ten tikriausiai daug tuščių namų, Džimai? 

Džimas užsimerkė. Jis buvo labai pavargęs, bet nemiegojo, gal- 
vojo apie ryžius, kuriuos ką tik suvalgė, vėl skanavo kiekvieną žu- 
vies nuoviro prisigėrusį grūdelį. Beisis kalbėjo, jo tolstantis balsas 
sūkuriavo garų, odekolono ir „„Craven A“ prisisunkusį orą. Džimas 
mąstė apie motiną, rūkančią svetainėje Amhersto prospekte. 
Dabar, kai jis susitiko šiuos du amerikiečius jūreivius, jis vėl ją 
suras. Jis pasiliks su Beisiu ir Frenku, kartu jie eis prie krovininių 
laivų užtūros, anksčiau ar vėliau juos pastebės japonų patruliniai 
laivai. 


Karštas žuvimi trenkiantis oras tvoskė jam į veidą. Aiktelėjęs Džimas 
pabudo. Užsikvempęs didžiuliu kūnu, sunkiomis rankomis įsirėmęs 
Džimui į šlaunis Frenkas tikrino jo švarkelio kišenes. Džimas jį nu- 
stūmė, ir Frenkas ramiai atsisėdo toliau blizginti žiedų. 

Kajutėje jie buvo vienu du. Džimas girdėjo Beisį Žingsniuojant 
apačioje bambukiniu takeliu. Trinktelėjo sunkvežimio durelės, sukalė 
pagyvenęs variklis, paskui staiga nutilo. Iš tolo atsklido „Idzumo“ si- 
renos banga. Blausų žalvarį blizginantis Frenkas metė Džimui reikš- 
mingą žvilgsnį. 

— Žinai, vaiki, tu turi talentą ėsti žmonėms nervus. Kodėl gi ja- 
poškės tavęs nesusėmė? Tikriausiai greitai neši muilą. 

— Aš bandžiau pasiduoti, - paaiškino Džimas, — bet tai nelengva. 
Ar judu su Beisiu norite pasiduoti? 

— Trokšte trokštame - nors aš nebežinau, ko jis nori. Bandau įkal- 
bėti Beisį nusipirkti sampaną ir plaukti upe aukštyn į Čongčingą. Bet 
vis persigalvoja. Dabar, kai japoškės čia, nori pasilikti Šanchajuje. 
Mano, kad įsisukę į stovyklas padarytume krūvas pinigų. 

— Ar jūs parduodate daug bortlangių žiedų, Frenkai? 

Frenkas įsistebeilijo į Džimą, vis dar dvejodamas dėl berniuko. 

— Vaiki, nepardavėme nė vieno. Tai Beisio Žaidimas, kaip nar- 
kotikai, jis trokšta, kad žmonės jam dirbtų. Kažkur dokuose jis 
slepia maišą auksinių dantų, pardavinėja juos Hongkou, - gudriai 
šypsodamasis Frenkas pakėlė alyvuotą veržliaraktį ir palietė Džimo 
smakrą: — Gerai, kad neturi auksinių dantų, nes... - Frenkas sučiupo 
jo riešą. 

Prisiminęs, kaip Beisis apžiūrinėjo jo dantenas, Džimas atsisėdo. 
Metalinė kajutė virpėjo nuo sunkvežimio variklio garso. Jam nekėlė 
pasitikėjimo šie du pirkliai jūreiviai, kažkaip išslydę iš japonų tinklo 
aplinkui Šanchajų, — jis suvokė, kad bijo jų lygiai kaip ir visų kitų 
mieste. Galvojo apie Beisio auksinių dantų maišą. Nantao upeliūkš- 
čiai ir kanalai priversti lavonų, o tų lavonų burnose dantys. Savigarba 
vertė kiekvieną kiną įsistatyti bent vieną auksinį dantį, o prasidėjus 
karui visi per daug išvargę, ir giminės veikiausiai nebeištraukia tų 
auksinių prieš palaidodami. Džimas įsivaizdavo, kaip naktį šiedu 
amerikiečiai rausiasi po pakrantės dumblynus su veržliarakčiais, 
Frenkas iriasi valtimi juodais upeliais, Beisis sėdi priekyje su Žibin- 
tuvu, bado praplaukiančius lavonus ir tikrina jų dantenas... 


DVYLIKTAS SKYRIUS 
Šokių muzika 


Šis grėslus paveikslas sekiojo Džimą visas trejetą dienų, kurias jis 
praleido su jūreiviais. Naktį, kai Beisis su Frenku kartu miegodavo 
po skiautinių antklode, jis gulėjo nesudėdamas bluosto ant ryžių 
maišų šalia anglių krosnelės. Bortlangių Žieduose ir žalvarinėse ran- 
kenose atsispindinčios Žarijos žibėjo kaip auksiniai dantys. Pabudęs 
rytą Džimas apsičiupinėdavo žandikaulį, kad įsitikintų, jog įsijautęs 
Frenkas neištraukė jo krūminio danties. 

Dieną Džimas sėdėdavo ant laidotuvių molo ir atlikdavo stebė- 
tojo darbą, o Frenkas irdavosi prie nugramzdintų krovininių laivų. 
Kai Džimą imdavo krėsti drebulys, jis grįždavo į kajutę ir lįsdavo po 
antklode, o Beisis sėdėdamas „Imperial Airways“ šezlonge lanks- 
tydavo žaisliukus iš pypkių valiklių vielučių. Beisis buvo dirbęs 
stiuardu laive, kursavusiame tarp Kinijos ir Amerikos, ir Džimą 
smagino tuo pačiu tarškėjimu ir triukais, kuriais linksmindavo ke- 
leivių vaikus. Jis rūpinosi, kad Džimas gautų pusryčius ir vakarienę 
1r be paliovos klausinėjo apie jo tėvus. Beisio manieros buvo nusi- 
Žiūrėtos 1š keleivių, kurias jis aptarnaudavo, — kaitroje prieš prisi- 
degdamos cigaretę jos būtinai pasipudruodavo. 

Kiekvieną popietę visi išdardėję sunkvežimiu apvažiuodavo kinų 
turgus Hongkou. Beisis derėdavosi dėl maišelio ryžių ir keleto žuvų 
mainais į prancūziškas cigaretes iš atsargų po lova. Kartais liepdavo 
Frenkui prie prekystalio atvesti Džimą, bet kinas prekybininkas 
nuodugniai jį apžiūrėjęs papurtydavo galvą. 

Džimui greitai tapo aišku, kad Beisis mėgina jį parduoti. Per 
daug pavargęs priešintis jis gūžojo sunkvežimyje tarp dviejų ameri- 
kiečių kaip tie viščiukai krepšiuose, kuriuos kinės pasidėdavo šalia 
ant tramvajaus sėdynės. Jis beveik nuolat jautėsi paliegęs, bet poten- 
ciali jo vertė bent jau laidavo virtos žuvies dubenėlį. Anksčiau ar 
vėliau kinų prekiautojai supras, kad gali užsidirbti keletą jenų įdavę 
juos japonams. O kol kas jis vengė sunkių Frenko rankų, suko galvą, 
bandydamas išpešti iš jos neįprastus žodžius, — Beisiui jie patiko, - ir 
linksmino stiuardą pasakojimais apie įspūdingus namus Amhersto 
prospekte. Džimas laužė iš piršto prašmatnias istorijas tikindamas, 
jog taip gyvenę jo tėvai. Beisio nepaliovė žavėję šie Šanchajaus 
aukštuomenės gyvenimo epizodai. 

— Papasakok man apie pobūvius prie baseino, — paprašė Beisis, jiems 
belaukiant, kol Frenkas paleis variklį jų paskutiniam apsilankymui 
Honkgou turguje. — Įsivaizduoju, kad būdavo daug... linksmybių. 

— Žinoma, būdavo linksma, Beisi, - Džimas prisiminė, kaip sten- 
gėsi ištraukti puskronę, Žybčiojančią baseino dugne nelyginant tie 
Beisio dantys: - Būdavo šokoladinių saldainių su likeriu, baltas for- 
tepijonas, viskio su soda. Ir fokusininkų. 

— Fokusininkų? 

— Manau, kad jie buvo fokusininkai... 

— Tu pavargęs, Džimai, — sėdint sunkvežimyje Beisis apkabino 
Džimą per pečius. — Per daug galvoji apie tuos naujus žodžius. 

— Nebežinau daugiau naujų žodžių, Beisi. Ar karas greitai 
baigsis? 

— Nesijaudink Džimai. Duodu japoškėms daugiausia trejetą mė- 
nesių. 

— Taip greitai, Beisi? 

— Galbūt kiek ilgiau. Daug vandens nuteka, kol karas įsiplieskia, 
žmonės gina dideles investicijas. Kaip mudu su Frenku šį sunkvežimį. 

Džimui nebuvo atėję į galvą, kad kas nors galėtų norėti, jog karas 
tęstųsi, pakeliui į Hongkou jis bandė išnarplioti šią keistą logiką. Jie 
bumbsėjo negrįstu keliu už laivų statyklos, per nykius tuščių sandėlių, 
šiukšlynų, kapų kauburėlių plotus. Vargetos glaudėsi prie kanalų pa- 
šiūrėse, suręstose iš sunkvežimių padangų ir tuščių dėžių. Prie sudvo- 
kusio vandens tupėjo sena moteris ir gramdė medinę išvietės dėžę. 
Žvelgdamas iš saugaus sunkvežimio Džimas gailėjosi šių bėdžių, nors 
prieš keletą dienų jo paties būklė buvo dar vargingesnė. Tikrovė keistai 
susidvejino, tarsi visa, kas prasidėjus karui jam nutiko, vyktų veidro- 
dyje. Anas „aš“ iš veidrodžio šalies buvo silpnas ir alkanas, galvojo 
tik apie maistą. Jis jau nebesigailėjo šio kito „aš“. Džimas spėjo, kad 
šitaip kinai ir išgyvendavo. Tačiau kokią dieną jie gali išnirti ir iš vei- 
drodžio. 

Pravažiavę Nantao įlanką į prancūzų koncesijos pusę jie išvydo 
pirmą japonų patrulį, saugantį patikros punktą šiauriniame plie- 
ninio tilto gale. Bet neatrodė, kad Beisis su Frenku bijotų ginkluotų 

kareivių, — Džimas pastebėjo, jog amerikiečių niekas taip lengvai 
neįbaugina. Frenkas netgi papypino išžirgliojusiam į kelią japonų 
kareiviui. Džimas pasilenkė po prietaisų skydu ir laukė, kada juos 
nušaus, bet japonas, rūgščiai dėbtelėjęs, pamojo jiems važiuoti, pa- 
laikęs Frenką su Beisiu darbininkais baltarusiais. 

Visą kitą valandą jie sukinėjosi po Hongkou turgus, praėjo pro 
šimtus bambukiniuose narvuose lojančių šunų, ne tik kinų valgomųjų 
mišrūnų, bet ir spanielių bei taksų, rudų seterių ir terjerų, kuriuos 
jų šeimininkai iš sąjungininkių šalių paleido į alkanas Šanchajaus 
gatves. Keletą kartų sustojo, Beisis išlipęs priėjo prie prekystalio sa- 
vininko kino ir kreipėsi rišlia pakrantės kantoniečių kalba. Tačiau 
jokių žiedų nei auksinių dantų Džimas nepastebėjo. 

— Frenkai, ko Beisis ieško nusipirkti? 

— Atrodo, kad jis labiau norėtų parduoti. 

— Kodėl Beisis negali manęs parduoti? 

— Niekas tavęs nenori, — Frenkas švystelėjo aukštyn iš Džimo 
kišenės nušvilptą puskronę ir pačiupo sunkia ranka. 

— Tu nieko nevertas. Ko manai esi vertas? 

— Aš nieko nevertas, Frenkai. 

— Oda aptemptas kaulų ryšys. Greit tu išvis nepakilsi iš ligos pa- 
talo. 

— O nusipirkę ką su manimi darytų? Negalėtų valgyti, nes aš vien 
kaulai ir oda. 

Tačiau Frenkas neatsakė. Purtydamas galvą Beisis įlipo į sun- 
kvežimį. Jie išsuko iš Hongkou ir pro Sužou įlanką patraukė Tarp- 
tautinės gyvenvietės link. Riedėjo pagrindinėmis gatvėmis, įsimaišė 
tarp daugybės važiuojančiųjų Fošo prospektu, stūmėsi paskui žvan- 
gančius tramvajus, pro ratas prie rato traukiančius ir minančius rikšas 
kulius. Pasakodamas apie prašmatnius namus su biliardo stalais, 
viskiu ir saldainiais su likeriu Džimas bandė nukreipti juos gyve- 
namųjų rajonų Šanchajaus vakaruose pusėn. Tačiau sumojo, kad jie 

tempia laiką iki sutemų. Tuoj po šešių daugiabučių fasadai prancūzų 
koncesijoje aptemo. Abu jūreiviai užsidarė langus. Frenkas išsuko 
iš Kunkuliuojančios Versmės kelio į neapšviestas kinų gyvenamas 
gatves šiauriniame Šanchajuje. 

— Ne tuo keliu važiuoji, Frenkai, — bandė pasakyti Džimas. 

— Tylėk, Džimai. Tyla berniukui gera byla. 

Džimas padėjo galvą ant Beisio peties. Jie pasileido padrikai 
nardyti siauromis gatvėmis. Spraudžiantis tarp rikšų ir buivolais 
kinkytų vežimaičių šimtai kinų veidų lipo prie langų. Džimas 
vėl išalko, nuo nepaliaujamo ratų bumbsėjimo per nenaudojamus 
tramvajų bėgius jį pykino. Jis norėjo grįžti į Nantao, prie anglių 
krosnelės su ryžių prikaistuviu. | 

Pabudęs po valandos Džimas pamatė, kad jie jau vakariniame 
Šanchajaus priemiestyje. Paskutiniai saulės spinduliai rausvino 
Kolumbijos kelio namų stogus. Apvažiuojant vokiečių kvartale 
stovinčius opelius ir biuikus, Beisis rodė neužimtus namus. 

Džimas atgijo, pūsdamas į delnus šildėsi rankas. Jie be tikslo 
apsuko miestą, bet jis suvokė sugundęs šiuos besiblaškančius vyrus 
savo kalbomis apie prabangų gyvenimą. Kaip patiklių turistų ke- 
lionės vadovas šoko tauškėti apie namus, kuriuose per pastaruo- 
sius porą mėnesių buvo apsistojęs. 

— Šiame yra viskio ir džino, Beisi. Aname — viskio ir džino ir 
baltas fortepijonas, ne, tik viskio. 

— Alkoholis mums nerūpi. Mudu su Frenku neketiname ati- 
daryti baro. O tu dainavai chore, Džimai? Mes užkelsim tave ant 
balto fortepijono ir galėsi padainuoti „Jankis puošeiva dendis“. 

— Tame yra kinas, — tęsė Džimas, — o anas prikrautas dantų. 

— Dantų? 

— Jis priklausė dantų gydytojui. Gal yra ir auksinių, Beisi. 

Įsukę į Amhersto prospektą jie riedėjo pro didžiulius tuščius 
namus. Elektros šioje gatvėje vis dar nebuvo, namai apleistuose 

soduose šį ankstyvą vakarą atrodė dar niūkiau, įstrigę čia kaip 
anie užtūrai nugramzdinti krovininiai laivai. Bet Beisis vypsojo 
į juos su akivaizdžia pagarba, tarsi stiuardo metai būtų išmokę jį, 
ko išties verti šie seklumon užplaukę laivų kevalai. Jis aiškiai buvo 
patenkintas bendryste su Džimu. 

— Turėjai gerą nuovoką, Džimai, čia gimdamas. Žaviuosi ber- 
niuku, kuris vertina gerus namus. Bet kas gali pasirinkti tėvus, bet 
turėti tiek nuovokos, kad numatytumei, kas iš to bus... 

— Beisi, — Frenkas nutraukė jo apmąstymus. Jie sustojo po me- 
džiais per porą šimtų jardų nuo keliuko į Džimo namus. 

— Gerai, Frenkai, — Beisis atidarė duris ir išlipo ant kelio. Čia 
nebuvo japonų patrulių, asmens sargybiniais pasamdyti kinai va- 
karui užsisklendė už sienų. Beisis parodė siaurą akligatvį, kuris 
vedė tarp negenėtos ligustro gyvatvorės prie vieno iš namų. 

— Metas pramankštinti kojas, Džimai. Pasivaikščiok iki ten ir 
pažiūrėk, ar kas nors skambina tuo baltuoju fortepijonu. 

Džimas klausėsi žemo įtempto sunkvežimio variklio garso. 
Frenkas atsipalaidavęs atsilošė, bet didžiulę dešinę koją laikė ant 
akceleratoriaus. Išblyškęs Beisio veidas kybojo kaip žibintas tarp 
medžių. Džimas suprato, kad amerikiečiai ketina jį čia palikti. Ne- 
pavykus parduoti kinų prekiautojams, pames jį Šanchajaus nakti- 
nėse gatvėse. 

— Beisi, aš... 

Frenkas uždėjo jam ant peties ranką, pasirengęs stumti jį į 
kelią. 

— O ar galėtume nueiti iki mano namo? Jis dar prabangesnis. 

— Prabangesnis? — Beisis paskanavo šį žodį pilkame ore. Jis 
pasidairė į aplinkinius namus, į Tiudorų stiliaus frontonus, baltus 
modernius fasadus, pilaičių kopijas, hasjendas žaliais šlaitiniais 
stogais. Jis įlipo į mašiną ir laikė dureles uždaręs, bet neužtrenktas. 
— Gerai, Frenkai, pažiūrėkim, kokie tie Džimo namai. 

Jie pajudėjo priekin po medžiais, įsuko į nesaugomą keliuką. 
Privažiavus tylų namą Džimas suprato, kad Beisis nusivylęs. Jis 
plačiau atvėrė dureles, ketindamas čiupti Džimą ir šveisti ant jo 
paties laiptų. Berniukas prisispaudė prie prietaisų skydo ir tą aki- 
mirką nuo priebučio pasirodė dvi figūros. Jos vilkėjo baltais chala- 
tais, apie rankas besiplaikstančiomis ištisinio kirpimo rankovėmis. 
Džimas neabejojo, kad tai mama grįžo namo ir sveikinasi su savo 
svečiu. 

— Beisi, jie japoškės... 

Džimas išgirdo Frenko riksmą ir suprato, kad dvi figūros yra 
japonų kariškiai uniforminiais laisvalaikio kimono. Kariai juos 
pastebėjo, kažką suriko pro atviras duris. Iš prieškambarį užlie- 
jusios žibalinės lempos šviesos išniro uniformuotas seržantas. 
Jis stovėjo ant viršutinio laiptelio, prie galingos šlaunies pūpsojo 
mauzerio dėklas. Frenkui bandant apsigręžti, kariškiai su kimono 
užšoko ant pakojos ir kumščiais ėmė daužyti stiklą. Laiptais nuo 
priebučio atpuolė dar du kariai su bambukinėmis lazdomis. 

Varikliui užgesus, Džimą išvilko iš sunkvežimio ir nutrenkė 
ant žemės. Iš namo pylėsi japonai su kimono, lyg 1š vonios išbai- 
dytos įniršusios moteriškės. Džimas sėdėjo ant aštraus Žvyro tarp 
blizgančių japonų seržanto aulinių, kariškio šlaunys piktai dunk- 
sėjo į dėklą. Frenką japonai užspeitė sunkvežimio kabinoje. Taip 
talžė jį bambuko lazdomis, kad kojos išsmuko iš kabinos, 0 jie ne- 
paliovė kirtę per kruviną veidą ir krūtinę. Du kariai stebėjo tai nuo 
namo laiptų, pakaitomis kumščiuodami prie jų kojų ant keliuko 
suklupusį Beisį. 

Džimas džiaugėsi matydamas japonus. Pro praviras duris tarp 
sunkių smūgių ir Frenko klyksmų jis girdėjo japonų šokių muzikos 
garsus iš girgždančio mamos piknikų patefono. 

Sušilęs rankas pavasario saulėje Džimas patogiai ilsėjosi pirmoje 
kino po atviru dangumi eilėje. Šypsodamasis pats sau jis žvelgė į 
tuščią ekraną už dvidešimties pėdų. Jau visą valandą padūmavęs 
„Parko“ viešbučio šešėlis slinko baltu brezentu. Ilgai klajojęs po 
sandėlius ir Džabėjaus daugiabučius viešbučio neoninio ženklo še- 
šėlis pagaliau pasiekė ekraną. Milžinės raidės, dvigubai didesnės 
už patruliuojantį ant pakylos jauną kareivį, bėgo iš kairės į dešinę, 
įtraukė šio liekno sargybinio su šautuvu siluetą į nuostabų saulės 
filmą. Sužavėtas pasirodymo Džimas juokėsi, kojas susikėlęs ant 
tikmedžio suolo ir apsikabinęs murzinus kelius. Šias trejetą Sa- 
vaičių, kurias praleido kine po atviru dangumi, saulės ir „Parko“ 
viešbučio rengiama popietės diorama buvo pagrindinė Džimo pra- 
moga. Anksčiau fabrikų merginoms ir dokų darbininkams kinams 
vakarais čia buvo rodoma Šanchajaus kino pramonės produkcija — 
animaciniai filmai ir nuotykiniai serialai. Džimas dažnai pagalvo- 
davo, kad šiame ekrane veikiausiai pasirodė ir šeimos vairuotojas 
Jangas. Džimas nuodugniai išžvalgė sulaikymo centrą ir nenaudoja- 
moje patalpoje viršum projektorinės rado sudulkėjusių filmų ričių. 
Gal šiuo metu projektorių ardantis japonų kapralas iš ryšių korpuso 
parodys kokį nors filmą su Jangu? 

Bekikendamas prisišaukė niaurų ant pakylos Žžingsniuojančio 
kario žvilgsnį. Jis aiškiai nepasitikėjo Džimu, kuris niekad nesipynė 
jam po kojomis. Prisidengęs akis karys tyrinėjo medinius suolus, 
ant kurių popiečio saulėje ilsėjosi keletas sulaikytųjų. Per trejetą 
eilių nuo Džimo sėdėjo žilagalvis mirštančios misionierės vyras — 
jo Žmona gulėjo ant čiužinio betoniniame miegamajame po kėdžių 
eilėmis. Atvykusi ji taip ir nepajudėjo iš buvusio sandėlio, bet ponas 
Partridžas kantriai ją slaugė, atnešdavo vandens iš čiaupo tualete ir 

maitino skysta ryžių putra, kurią kartą per dieną kieme už bilietų 
kasų virdavo dvi eurazijietės. 

Džimas nerimavo dėl šio senyvo anglo išretėjusiais plaukais ir 
popierine oda. Kartais jis, regis, nepažindavo savo žmonos. Sykiu 
jiedu įrengė širmą aplink ponią Partridž, šioji visai nešnekėjo ir 
skleidė nemalonų kvapą. Džimas nuo sienos nulupo lankstaus elek- 
tros laido, ant jo jie pakabino pono Partridžo anglišką paltą ir pa- 
geltusius jo Žmonos naktinius marškinius. Apimtas nuobodžio jis 
eidavo į moterims skirtą sandėlį ir vaikydavo čia pažaisti atbėgan- 
čius eurazijiečių vaikus. 

Sulaikymo centre buvo apie trisdešimt žmonių, Džimą čia at- 
siuntė savaitę palaikę centriniame Šanchajaus kalėjime. Palyginti 
su drėgna kamera, kurioje jis buvo su šimtu eurazijiečių ir britų 
kalinių, kinas po atviru dangumi atrodė saulėtas tarsi Čingdao pa- 
krančių paplūdimiai. Po to, kai juos sučiupo japonai, Džimas nė 
karto nematė Beisio ir džiaugėsi išsivadavęs nuo stiuardo. Niekas 
iš centrinio kalėjimo kalinių, daugiausia samdomi meistrai ir pre- 
kybos laivyno jūreiviai iš Kinijos kabotažinių laivų, nebuvo girdėję 
apie Džimo tėvus, tad perkėlimas į sulaikymo centrą buvo žingsnis 
artyn jų. 

Sulaikytas japonų Džimas netrukus susirgo, visas sopėjo ir karš- 
čiavo, vėmė krauju. Spėjo, kad į sulaikymo centrą jį pasiuntė at- 
sigauti. Be kelių vyresnio amžiaus anglų porų, čia dar buvo senas 
olandas ir jo suaugusi duktė bei tyli belgė, kurios sužeistas vyras 
miegojo greta Džimo vyrams skirtame sandėlyje. Kiti įnamiai buvo 
eurazijietės moterys, kurias Šanchajuje paliko vyrai, karinėse pajė- 
gose tarnaujantys britai. 

Tai nebuvo smagi kompanija — vienos moterys senos, kitos sirgo 
maliarija ir dizenterija, tik vienas kitas eurazijiečių vaikas bent kiek 
kalbėjo angliškai. Taigi Džimas leido laiką kine po atviru dangumi, 
trynėsi aplinkui medinius suolus. Net ir skaudama galva jis bandė, 

nors nesėkmingai, susidraugauti su japonų kareiviais. Ir kiekvieną 
popietę žiūrėjo Šanchajaus panoramos šešėlių filmą. 

Džimas stebėjo tirpstantį ir nykstantį „Parko“ viešbučio neono 
ženklą. Nors ir sulaikymo centre žarna žarną rijo, čia jis buvo lai- 
mingas. Ištisus mėnesius klajojęs Šanchajaus gatvėmis pagaliau 
sugebėjo pasiduoti japonų pajėgoms. Džimas ilgai svarstė apie pasi- 
davimą — juk tam prireikė drąsos ir netgi šiek tiek klastos. Tad kaip 
pavykdavo pasiduoti ištisoms kariuomenėms? 

Džimas suprato, kad japonai pačiupo jį tik todėl, kad kartu buvo 
Beisis ir Frenkas. Šiurpu prisiminti, kaip kimono vilkintys kareiviai 
šoko talžyti Frenko lazdomis, tačiau dabar Džimas bent jau greitai 
išvys tėvus. Į sulaikymo centrą nuolat atvykdavo naujų kalinių, kiti 
išvykdavo. Anądien mirė du britai — smarkiai aptvarstyta moteris, 
kurios Džimui neleido pamatyti, ir senas maliarija sirgęs vyras, į 
pensiją išėjęs Šanchajaus policijos inspektorius. 

Jei tik jam pavyktų sužinoti, į kurią iš daugybės stovyklų ap- 
linkui Šanchajų buvo pasiųsti jo mama ir tėtis. Džimas pakilo iš 
savo vietos ir bandė kalbinti poną Partridžą, bet senukas misionie- 
rius buvo nugrimzdęs mintyse. Džimas priėjo prie poros eurazijiečių 
moterų, sėdinčių per keletą suolų už jo. Bet kaip visada jos purtė 
galvas ir šiurkščiai ginė jį šalin. 

— Bjaurus! 

— Purvinas vaikiščias! 

— Eik šalin! 

Jos kaskart atstumdavo jį, bandė suturėti nuo jo savo vaikus. Kar- 
tais mėgdžiodavo jo balsą karščiuojant. Džimas nusišypsojo joms ir 
grįžo į savo vietą. Buvo pavargęs, pastaruoju metu nuovargis kan- 
kino jį beveik nuolat, tad nutarė eiti į sandėlį ir pamiegoti valandą 
ant čiužinio. Tačiau po vidudienio duodavo virtų ryžių, anądien 
karščiuodamas praleido savo porciją. Jį stebino, kad visi šie seni ir 
pasiligoję Žmonės pajėgdavo pakilti pasiimti maisto. Tačiau niekam 

nešovė į galvą pažadinti Džimą ir žalvariniame katile jam nieko ne- 
liko. Ėmus protestuoti, kareivis korėjietis šėrė per galvą. Jis jau ne- 
abejojo, kad ryžių maišus bilietų kioske saugančios eurazijietės jam 
įdeda mažiau negu priklausė. Nepasitikėjo nė viena jų nei keistais jų 
vaikais, kurie atrodė beveik kaip anglai, bet kalbėjo tik kiniškai. 

Džimas tvirtai pasiryžo pasiimti savo ryžių davinį. Žinojo, kad 
yra liesesnis, nei buvo prieš karą, ir tėvai gali jo nepažint. Kai im- 
damas valgį jis Žžvilgtelėdavo į save suskilusiuose bilietų kiosko 
stikluose, beveik nebeprisiminė šio ištįsusio veido giliomis akiduo- 
bėmis ir išsišovusia kakta. Džimas vengė dairytis į veidrodžius, o 
eurazijietės nuolat stebėjo jį pudrinių veidrodėliuose. 

Nusprendęs galvoti apie ką nors naudingo, Džimas išsitiesė ant 
suolo. Stebėjo upę kertantį ,„Kawanishi“ hidroplaną. Variklių gau- 
desys guodė, priminė jo svajas apie skraidymą. Kamuojamas alkio 
ar i1lgėdamasis tėvų jis dažnai svajodavo apie lėktuvus. Sykį karš- 
čiuodamas danguje virš sulaikymo centro netgi matė amerikiečių 
bombonešių eskadrilę. 

Veriantis švilpuko garsas atsklido iš kiemo palei bilietų kioską. 
Atsakingas už sulaikymo centrą japonų seržantas atlieka dar vieną 
patikrą. Džimas pastebėjo, kad seržantas neįstengia prisiminti ka- 
linių vardų ilgiau negu pusvalandį. Džimas paėmė poną Partridžą už 
rankos ir jiedu kartu žengė paskui dvi eurazijietes. Prie įėjimo į kiną, 
už tvoros — jos aukštos sienos saugojo, kad filmų nematytų kinai iš 
gretimų daugiabučių — sustojo karinis sunkvežimis. Tarpuose tarp 
seržanto švilpukų Džimas girdėjo vaiko brito verksmą. 

Atvyko nauja kalinių grupė. Paprastai tai reiškė, kad kiti išvyks. 
Džimas neabejojo, jog tuoj pat iškeliaus, galbūt į naujas stovyklas 
Hangdžou arba Longhua. Saugykloje jis ir dar pajėgiantys stovėti 
pagyvenę vyrai su metaliniais katiliukais rankose laukė prie savo 
čiužinių. Jis klausėsi, kaip atvykusiuosius varo iš sunkvežimio. Jį 
erzino, kad tarp jų buvo keletas mažų vaikų: jie be paliovos verks 

1r trukdys japonams atlikti rimtą užduotį — nuspręsti, kur Džimas 
turėtų būti pasiųstas. 

Japonų seržantas su dviem ginkluotais kareiviais stovėjo tarpdu- 
ryje. Visi trys veidus buvo užsidengę medvilninėmis kaukėmis — nuo 
jauno ant grindų miegančio belgo sklido blogas kvapas, — bet ser- 
žanto žvilgsnis patikrino kiekvieną ir tiksliai suskaičiavo katiliukus. 
Ryžių ir saldžiųjų bulvių dienos davinys buvo skiriamas katiliukui, o 
ne jį turinčiam žmogui. Pamaitinęs žmoną ponas Partridžas dažnai 
būdavo pavargęs, tad Džimas paimdavo vyriškiui jo davinį. Sykį 
nė pats nepajuto, jog valgo skystą putrą iš jo katiliuko. Susizgribęs 
susidrovėjo, įsmeigė akis į savo nusikaltusias rankas. Kai kurios jo 
galvos ir kūno dalys dažnai atsiskirdavo viena nuo kitos. 

Slėpdamas trūkčiojančią lūpą jis smagiai nusišypsojo japonų 
seržantui, stengėsi atrodyti stiprus ir sveikas. Iš sulaikymo centro 
paprastai išvykdavo tik sveikesni žmonės. Bet seržantą kaip pa- 
prastai, regis, prislėgė linksmas Džimo žvilgsnis. Atvykėliams 
pasiekus sandėlio patalpą jis pasitraukė į šalį. Du kinų sanitarai 
neštuvais įnešė anglę dėmėta medvilnine suknele, ji buvo be są- 
monės. Šlapi plaukai sulindę jai į burną, o du Džimo amžiaus jos 
sūnūs laikėsi įsikibę abiejų neštuvų kraštų. Pro šalį prašlubčiojo 
pagyvenusių moterų trijulė, jos būgštavo dėl dvoko ir menkos 
šviesos. Paskui jas atklumpsėjo aukštas kareivis sunkiais auliniais 
1r britų sausumos kareivių šortais. Iki pusiaujo nuogas, išsišovę jo 
šonkauliai atrodė kaip paukščio narvas, kuriame Džimas beveik 
matė plazdenant širdį. 

— Šaunuolis, bernioke, — jis patapšnojo Džimui galvą, bet vietoj 
šypsenos išėjo tik grimasa. Kareivis tuoj pat atsisėdo prie sienos, pa- 
mėklišką veidą nusuko į drėgną betoną. Kita sanitarų brigada nuleido 
neštuvus ant grindų šalia jo. Iš surištų šiaudų lopšio jie iškėlė smulkų 
pusamžį vyrą kruvina jūreivio palaidine. Ryžių popieriaus tvarsčiai 
buvo prilipę prie žaizdų ant jo ištinusių rankų, veido ir kaktos. 

Džimas spoksojo į šią subuvusią Žmogystą, nuo nemalonaus 
kvapo burną prisidengė ranka. Kelios eurazijietės su vaikais rengėsi 
išvykti iš sulaikymo centro. Apžvelgęs visus ligonius ir mirštančius 
vyrus sandėlio patalpoje, sanitarus ir japonų kareivius su kaukėmis, 
Džimas pagaliau ėmė suvokti tikrąją sulaikymo centro paskirtį. 

Ponas Partridžas ir pagyvenę vyrai stovėjo prie čiužinių, kai- 
šiojo sargybiniams katiliukus, purtė juos ir tarškino laukdami vaka- 
rienės. Sužeistas jūreivis pamojo Džimui sutvarstytomis rankomis, 
jis daužė savo katiliuką tuo pačiu ritmu kaip anas mirštantis elgeta 
už vartų Amhersto prospekte. Net išsekęs kareivis surado katiliuko 
dangtį. Prispaudęs veidą prie sienos, žlegino dangtelį į akmenines 
grindis. 

Džimas ėmė tarškinti stebintiems iš po baltų kaukių japonams. 
Bet tą akimirką, kai susisielojo, kad niekada nebesuras tėvų, pajuto 
vilties antplūdį. Priklaupęs ant grindų paimti katiliuko iš sužeisto 
jūreivio, pažino vos juntamą odekolono kvapą - ir jau neabejojo, kad 
kartu jie pajėgs išsikrapštyti iš sulaikymo centro ir pasiekti stovyklų 
prieglobstį. 

— Beisi, — sušuko jis, — viskas gerai! 


KETURIOLIKTAS SKYRIUS 
Amerikiečių lėktuvai 


— Karas greitai baigsis, Beisi. Mačiau amerikiečių bombonešius, 
„Curtis“ ir „„Boeing““... 

— „Boeing“ ? Džimai, tu... 

— Nekalbėk, Beisi. Dabar aš tau dirbu, visai kaip Frenkas. 

"Tupėdamas prie amerikiečio jūreivio Džimas stengėsi prisiminti 
vaikystės amas. Jam dar neteko nieko slaugyti, išskyrus angorinį 
triušį, kurį po keleto dienų ištiko liūdnas galas. Pakreipęs katiliuką 

jis bandė įpilti Beisiui į burną vandens, paskui pamirkė jo pirštus 
drumzliname skystyje ir davė čiulpti. 

Trejetą savaičių Džimas tupinėjo apie stiuardą, atnešdavo ryžių 
1r saldžiųjų bulvių davinį, prileisdavo vandens iš čiaupo koridoriuje. 
Ilgas valandas sėdėjo prie Beisio, gulinčio ant čiužinio po viršu- 
langiu, ir vėdavo jį. Šviežio oro srovė jį greitai atgaivino ir vieną po 
kito jis nusiplėšė nuo veido ir nuo riešų atsiknojusius popierinius 
tvarsčius. Džimas jam padėjo patraukti čiužinį atokiau nuo pasie- 
nyje mirštančio anglų kareivio. Per savaitę Beisis taip sustiprėjo, kad 
jau ganė akimis japonų kareivius, sekė, kur eina ir ką daro kaliniams 
valgį verdančios eurazijietės. 

Plaudamas Beisio katiliuką Džimis svarstė, ar jūreivis jį atpa- 
žino. Ar jis supranta, kad Džimui pavyko įvilioti jį į spąstus? Gal jis 
apskųs Džimą kitiems kaliniams, bet ką jie galėtų padaryti? Len- 
gvesne širdimi, kad pagaliau turi sąjungininką kovai su eurazijie- 
tėmis, Džimas pasidėjo galvą ant kelių. 

Bet Beisis jau niuksi jį katiliuku. 

— Metas valgyt, Džimai. Stok į eilę. 

Džimas atsistojo vildamasis, kad per miegus nekalbėjo. Beisis 
nubraukė purvą jam nuo skruosto. Nė menkiausia vargingos Džimo 
būklės smulkmena nepraslydo pro žvitrias stiuardo akis. 

— Padėk poniai Blekburn, Džimai. Įsiteik jai šiek tiek. Moteriai 
visada reikia pagalbos prie ugnies. 

Kažkokiu būdu tualete Beisiui pavyko nugirsti eurazijietės vardą. 
Džimas išbėgo iš sandėlio su dviem katiliukais. Paskui jį kiti kali- 
niai, net senukai iškretėjo nuo čiužinių. Ponas Partridžas paėmė pa- 
sienyje šlapimo klane tūnančio anglų kareivio katiliuką. 

Kieme už bilietų kiosko kilo dūmai. Eurazijietė bandė pūsti 
ugnį, kad įsidegtų briketai, bet ryžių ir saldžiųjų bulvių prikaistu- 
viai dar nevirė. Japonų kareivis niūriai šnairavo į drungną jovalą 
ir purtė galvą alkaniems kaliniams. Šie pašlepsėjo tarp kino teatro 

suolų, paskui susėdo vypsoti į drykstančius per tuščią ekraną 
dūmus. 

Nusitvėręs katiliukus Džimas sukosi aplink ponią Blekburn vis 
apdovanodamas ją paslaugia šypsena. Džimo ji nemėgo, bet leido 
sukapoti malkų krepšį. Sukišo balanas į krosnį ir išsijuosęs pūtė, 
kad įsikurtų. Tol vėdavo žarijas, kol briketai vėl pagavo ugnį. Už 
pusvalandžio, pritariant japonų kareiviui, Džimas gavo pirmo pado- 
raus davinio atlygį. 

Beisis buvo patenkintas, bet jo Džimas nenustebino. Pavalgęs jis 
parimo ant alkūnės. Apžvelgė nelaimės bendrus — kai kurie buvo 
taip išsekę, kad nebeįveikė savo davinio. Tada nusiplėšė likusius 
tvarsčius nuo kirstinių žaizdų virš akių. Kad ir ką jis patyrė centr1- 
niame Šanchajaus kalėjime —- Džimas taip ir neišdrįso paklausti, kas 
nutiko Frenkui, — Beisis vėl tapo ankstesniu laivo Kinija-Amerika 
stiuardu. Jis buvo pasiryžęs susilipdyti aplinkui save bent šukę šio 
pakrikusio pasaulio. Dar kartą nužvelgė Džimą sverdamas jo ap- 
driskusius drabužius, kaliausės išvaizdą, giliai įkritusias, pageltoni- 
jusias akis. Nieko neaiškindamas padavė Džimui bulvės lupenos. 

— Vai, ačiū, Beisi. 

— Rūpinuosi tavimi, Džimai. 

Džimas prarijo bulvės skivytą. 

— Rūpiniesi manimi, Beisi. 

— Padėjai poniai Blekburn? 

— Įsiteikiau jai. Buvau labai naudingas poniai Blekburn. 

— Taip ir reikia. Jei išmanysi, kaip padėti kitiems Žmonėms, ga- 
lėsi gyventi iš palūkanų. 

— Tokių kaip šis bulvės kąsnelis... Beisi, kai buvai Šanchajaus 
centriniame, ar žmonės nekalbėjo apie mano mamą su tėčiu? 

— Man regis, aš šį tą nugirdau, Džimai, — Beisis kaip sąmoksli- 
ninkas prisidėjo ranką prie ausies: — Gerų Žinių — jie yra vienoje iš 
stovyklų ir tikisi tave pamatyti. Sužinosiu kurioje. 

— Ačiū, Beisi. 

Po to karto Džimas nuolat padėdavo poniai Blekburn. Kas rytą 
atsikeldavo prieš auštant išgraibstyti pelenų iš krosnies, sukapoti 
malkų ir sukrauti briketų ugniai. Vandeniui katiluose dar neužvirus, 
jis jau būdavo sau ir Beisiui nužiūrėjęs po saldžiąją bulvę, mažiau- 
siai pažeistą amaro ir grybo. Jis pasirūpindavo, kad ponia Blekburn 
įkrėstų jiems tirštesnių ryžių, ir, kaip pamokė Beisis, stengdavosi 
juos kuo mažiau skiesti vandeniu. Po valgio, kai kiti kaliniai plau- 
davosi katiliukus tualete po čiaupu, Beisis visada siųsdavo Džimą 
pripildyti savus drungno nuoviro iš bulvių katilo. Beisis primyg- 
tinai reikalavo, kad jiedu su Džimu gertų tik šį pilką krakmolingą 
skystį. 

Nors kaip ir visi, Džimui priartėjus Beisis per daug nesidžiaugė, 
bet akivaizdžiai vertino Džimo pastangas. Antrosios savo savaitės 
sulaikymo centre gale Beisis leido berniukui prisitraukti čiužinį. 
Gulėdamas prie Beisio kojų Džimas matydavo, kada ponia Blekburn 
eina prie kiosko. 

— Tegul žmonės pastebi, kad esi miklus, Džimai, — Džimui vė- 
duojant Beisis tysojo ant nugaros. — Kad ir kas nutiktų, sukis po 
aikštelę. Tavo tėtis pritartų man. 

— Tiesą sakant, judu sutartumėt. Po karo galėsit kartu pažaisti 
tenisą. Jis tikrai gerai žaidžia. 

— Na... Aš, Džimai, turėjau omeny, kad stengiuosi tave auklėti. 
Manau, kad tavo tėtis įvertintų mano pastangas. 

— Manau, kad jis atsilygins tau, Beisi, - Džimas manė, kad mintis 
apie atlygį paakins Beisį energingiau ieškoti jo tėčio. —- Sykį jis davė 
penkis dolerius mane iš Hongkou parvežusiam vairuotojui. 

— Tikrai, Džimi? — kartais Beisis, regis, abejodavo, ar Džimis iš 
jo nesišaipo. — Sakyk, ar matei šiandien kokius nors lėktuvus? 

— „Nakajima Shoki“ ir ,,„Zero-sen“. 

— O amerikietiškus? 

— Jų daugiau nebemačiau. Nuo to karto, kai tu atvykai, Beisi. 
Mačiau juos trejetą dienų, paskui jie išskrido. 

— Taip ir maniau. Veikiausiai kokia nors žvalgybos eskadrilė. 

— Atskrido pažiūrėti, kaip mes laikomės? Iš kur jie atskrido, 
Beisi? Iš Veiko salos? 

— Iš toli, Džimai. Čia turėjo būti beveik didžiausio jų skrydžio 
nuotolio pakraštys, — Beisis pasiėmė vėduoklę iš Džimo. Pagyvenęs 
australas atėjo pasišnekėti su Beisiu apie karą. — Eik, padėk poniai 
Blekburn. Ir nepamiršk nusilenkti seržantui Učidai. 

— Visada nusilenkiu, Beisi. 

Džimas lūkuriavo pokalbio vildamasis nugirsti naujausių Žinių, 
bet vyriškiai jį nuginė. Beisis buvo nuostabiai puikiai informuotas 
apie karo eigą, apie Honkongo žlugimą, Manilą ir Nyderlandų Rytų 
Indiją, Singapūro pasidavimą ir netrukdomą japonų žygį per Ramųjį 
vandenyną. Vienintelės geros žinios ir buvo amerikiečių lėktuvai, 
kuriuos Džimas matė skraidant virš Šanchajaus, bet dėl kažkokios 
priežasties Beisis niekada apie juos neužsimindavo. Jam patiko 
kalbėti puse lūpų, pasakoti pagyvenusiems britams apie kitus Šan- 
chajaus centrinio kalėjimo įnamius, kas mirė, o kas buvo perduotas 
šveicarų Raudonajam Kryžiui. Beisis netgi prekiavo žiniomis už 
maisto kąsnelius. Ponas Partridžas atidavė jam savo bulvę už žinias 
apie sesers vyrą Nankine. Įkvėptas šio pavyzdžio Džimas bandė pa- 
pasakoti poniai Blekburn apie amerikiečių lėktuvus, bet ji tik pa- 
siuntė jį briketų ugniai. 

Dabar pasijutęs stipresnis Džimas suvokė, kaip svarbu mania- 
kiškai rūpintis maistu. Jei dalijama lygiai, kasdienio davinio nepa- 
kanka gyvybei palaikyti. Daugelis kalinių mirė, mirdavo kiekvienas 
pasiaukojęs dėl kitų. Vienintelis būdas išsikapstyti iš sulaikymo 
centro buvo išlikti gyvam. Dabar jei jis lakstys su Beisio pavedi- 
mais, kiek įstengia dirbs poniai Blekburn ir lankstysis seržantui 
Učidai, viskas bus gerai. 

Tačiau kai kurios Beisio gudrybės kėlė Džimui nerimą. Ponios 
Partridž mirties rytą Beisis jau turėjo guodžiančių Žinių apie pono 
Partridžo svainį Nankine ir netrukus pardavė poniai Blekburn ponios 
Partridž šukas. Vos tik kas nors mirdavo, Beisis tuoj pasisukdavo su 
naujienomis ir užuojauta, nors stiuardui mirtis buvo itin talpi sąvoka, 
paklusni visokioms interpretacijoms. Kai eilinis Bleikas negyvas ty- 
sojo ant sandėlio grindų ir vien oda aptraukta krūtinės ląsta stirksojo 
kaip ryžių popieriumi aptaisytas žibintas, porą dienų kareivio davinį 
pasiėmė Džimas. Jis žinojo, kad eilinis mirė ta pačia šiltine, kuria 
apsikrėtė jis pats ir daugelis kalinių. Bet Džimas jau dairėsi į vyres- 
nius misionierius, vildamasis, kad liga užverbuos senus žmones. Kai 
tik jiedu su Beisiu pripažino savo vaidmenį šioje papildomų davinių 
schemoje, kaltės kaip nebūta. 

Džimas pastebėjo, kaip smarkiai Beisis šiuo atžvilgiu skyrėsi nuo 
tėčio. Jeigu Džimas namuose pasielgdavo nederamai, pasekmės ilgam 
apkartindavo, regis, visą jų gyvenimą. Su Beisiu jos akimirksniu išga- 
ruodavo. Pirmą kartą gyvenime Džimas pasijuto laisvai galįs daryti, 
ką tinkamas. Kurstomos alkio ir jaudulio, kurį patirdavo vogdamas iš 
senų kalinių, jo galvoje sukosi kreivos mintys. Tarp darbų ilsėdamasis 
priešais tuščią ekraną Džimas galvojo apie amerikiečių lėktuvus, ku- 
riuos matė debesyse virš Šanchajaus. Mintimis jis beveik iškviesdavo 
šį vaizdą — sidabrinę eskadrilę dangaus tolyje. Dažniausiai lėktuvus 
išvysdavo kamuojamas bado ir vylėsi, kad eilinis Bleikas, kuris nea- 
bejotinai nuolat alko, irgi juos regėjo. 


PENKIOLIKTAS SKYRIUS 
Kelias į stovyklas 


Anglės mirties dieną į sulaikymo centrą atvyko naujų kalinių. 
Džimas stypsojo moterų sandėlio tarpduryje, kol ponia Blekburn 

ir olando duktė mėgino paguosti du jos sūnus. Moteris gulėjo ant 
akmeninių grindų sumirkusia suknele, tarsi iš upės ištrauktas la- 
vonas. Broliai vis pažvelgdavo į ją, regis, vylėsi, kad šioji paliks 
jiems paskutinę ištartų. Džimui pagailo berniukų, Polio ir Deivido, 
nors jų beveik nepažinojo. Jie atrodė jaunesni už Džimą, bet abu 
buvo daugiau negu metais vyresni. 

Džimas nenuleido akių nuo jų motinos katiliuko ir teniso batelių. 
Daugelis sąjungininkų kalinių avėjo daug geresniais batais negu 
japonų kareiviai, jis pastebėjo, kad visi iš sulaikymo centro išga- 
benami kūnai būna be apavo. Bet Džimui taikantis šonu įsmukti į 
patalpą, kieme nuaidėjo šaižus švilpukas, vienas po kito nuamsėjo 
šūksniai. Seržantas Učida tuoj pasieks įniršio viršūnę, be šito jis ne- 
sugebėjo pateikti paprasčiausių nurodymų. Japonų kareiviai su me- 
dvilninėmis kaukėmis ėmė ginti iš sandėlių visus dar paeinančius. 
Sunkvežimis sustojo prie įėjimo į kiną, išvaryti kaliniai linkstan- 
čiomis kojomis mindžikavo ant kelio. 

Planai apie mirusios moters teniso batelius kaipmat išgaravo 
Džimui iš galvos. Pagaliau jis išvyks į užmiesčio stovyklą prie Šan- 
chajaus. Prasibrovęs pro berniukus Džimas nėrė tarp sargybinių ir 
užlėkė laiptais. Išsirikiavo šalia kalėjimo bendrų — pono Partridžo 
su žmonos lagaminu, lyg viltųsi atsiminimus apie ją pasiimti į ilgą 
kelionę, Polio ir Deivido, olandės ir jos tėvo bei keleto senų misio- 
nierių. Beisis stovėjo už jų, išbalusius skruostus pridengęs jūreivio 
palaidinės apykaklę, mažesnis už aguonos grūdelį. Jis ištrynė save 
iš kuklaus sulaikymo centro pasaulėlio, kuriuo keletą savaičių mani- 
puliavo, ir kaip koks jūrų parazitas išnirs iš savo kiauto tik pasiekęs 
vešesnes kalinių stovyklos dirvas. 

Pasirodė ką tik atvykusieji: dvi moterys iš Anano ir grupė vy- 
resnių britų bei belgų, ligonius ir senius neštuvais atgabeno kinų 
sanitarai. Pamatęs jų pageltusias akis Džimas suprato, kad netrukus 
bus atliekamų katiliukų. 

Seržantas Učida su marline kauke ėmėsi atrinkinėti kalinius į 
stovyklas. Mostelėjo galva ponui Partrižui, iš nevilties dar spyrė 
į lagaminą. Dūrė į olandę su tėvu, Polį ir Deividą, dvi vyresnių 
misionierių poras. 

Lyžtelėjęs pirštus Džimas nusibraukė suodžius nuo skruostų. 
Seržantas mostelėjo Beisiui lipti į sunkvežimį. Nė nežvilgtelėjęs į 
Džimą stiuardas žengė tarp sargybinių abiem rankomis apkabinęs 
berniukus. Seržantas Učida prispaudė pirštus prie murzinos Džimo 
kaktos. Nuolatinis Džimo linkčiojimas ir šypsojimas, pasirengimas 
tuoj pat vykdyti užduotis erzino seržantą ir jis aiškiai džiaugėsi, ga- 
lėdamas berniūkščiu atsikratyti. Bet ūmai jis nukreipė žvilgsnį į at- 
vykusiuosius, kurie apatiškai dėbsojo į šaltą krosnį, į ryžių nuoviro 
rantą aplinkui katilo briauną. 

Seržantas sugriebė Džimą už sprando. Su kaukės prislopintu 
šūksniu nulakdino jį prie krosnelės. Džimui atsistojus, seržantas 
spyrė į anglies maišus, briketai pabiro ant grindinio. 

Džimas sijojo šlaką iš ugniadėžės. Atvykėliai klajojo tarp suolų, 
sėdosi atsisukę į tuščią ekraną, tarsi tikėdamiesi, kad rodys filmą. 
Beisis ir olandų pora, Polis ir Deividas, pagyvenę misionieriai sto- 
vėjo gatvėje prie atlapoto sunkvežimio, iš toliau juos stebėjo rikšų 
kulių ir moteriškių valstiečių minia. 

— Beisi! — suriko Džimas. — Aš tau dirbsiu! 

Bet stiuardo jis jau nebedomino. Tas jau susidraugavo su Poliu ir 
Deividu, priėmė juos į savo palydą. Berniukai padėjo Beisiui apdau- 
žytais keliais įlipti per sunkvežimio priekabos galą. 

— Beisi, — Džimas įnirtingai sijojo. Metė žvilgsnį į kino ekraną, 
juo jau slinko pirmieji Šanchajaus viešbučio šešėliai. Kaukėtas ja- 
ponų kareivis suskaičiavo katiliukų rietuvę. Kai sužeistus kalinius 
neštuvais nešė pro šalį, Džimas suprato, kad dauguma sulaikymo 
centro įnamių buvo atsiųsti čia dėl to, kad jie seni arba miršta nuo 
dizenterijos, vidurių ar kažkokios kitos šiltinės, kuria jis ir eilinis 

Bleikas užsikrėtė nuo užteršto vandens. Jis neabejojo, kad daugelis 
kalinių netrukus mirs, o likęs sulaikymo centre jis mirs su jais. Ana- 
nietės jau pasiėmė katiliukus iš kareivio, mosčiojo į krosnį ir į an- 
glies briketų maišus. Kai jos imsis virti ryžius ir saldžiąsias bulves, 
nebeduos Džimui priklausančio davinio. Jis vėl regės amerikiečių 
lėktuvus ir mirs. 

— Beisi? — Džimas metė sietą. Paskutiniai išvykstantys kaliniai 
susėdo sunkvežimyje. Kareivis japonas prie galinio borto paguldė 
olandę ant grindų. Beisis sėdėjo tarp berniukų ir iš vielos galiuko 
lankstė jiems žaisliuką. Sunkvežimis pajudėjo, bet pariedėjęs ke- 
letą pėdų sustojo. Vairuotojas japonas kažką rėkė pro langą. Mo- 
savo sulankstomu audekliniu žemėlapiu ir daužė metalines dureles 
kumščiu. Sargybiniai ant šaligatvio kažką jam šūkalojo, jie norėjo 
uždaryti sulaikymo centro vartus ir budėtojo kampelyje ištiesti 
kojas. Variklis užgeso, ir išsyk suklegėjo pikti balsai, kareiviai ir 
vairuotojas ginčijosi, kur sunkvežimis turi važiuoti. 

— Usongas... 

Seržantas Učida nusismaukė kaukę. Veidą jam išmušė raudonis, 
ant lūpų priputojo seilių it išspaustos žaizdos pūlių. Niršdamas ant 
vairuotojo ryžtingai žengė pro atvirus vartus. Vairuotojas išlipo iš 
kabinos nenumanydamas, koks viesulo sūkurys jį pačiups. Nupurtęs 
dulkes nuo žemėlapio ištaisė jį ant sunkvežimio buferio, beviltiškai 
gūžčiodamas pečiais dėl aplinkinių gatvių labirinto. 

Džimas nusekė seržantą Učidą iki vartų. Jis matė, kad nei ser- 
žantas, nei japonų vairuotojas nenutuokia, kur yra Usongas, žemdir- 
bystės regionas už šiaurinių Šanchajaus priemiesčių ties Jangdzės 
žiotimis. Mostelėjęs Bundo ir Nantao pusėn vairuotojas įlipo į ka- 
biną. Jis niekaip nereagavo, kai seržantas Učida, prasibrovęs pro 
nuobodžiaujančius sargybinius, paleido keiksmų tiradą. 

Stovėdamas šalia sargybinių Džimas laukė, kol seržantas Učida 
pasieks tirados viršūnę ir norom nenorom turės priimti sprendimą. 

Ir štai seržantas apžvelgė tankią daugiabučių pastatų ir sandėlių pa- 
noramą ir parodė į pirmą pakliuvusią grįstą gatvę su nebenaudo- 
jamomis tramvajaus linijomis. Per daug nesusižavėjęs vairuotojas 
atsikosėjo. Nepatenkintas paleido variklį ir spjovė karkalus ant kelio 
Džimui po kojomis. 

— Tiesiai, — šaukė jam Džimas. — Usongas — štai ten! — Džimas 
rodė gatvę su surūdijusiomis tramvajaus linijomis. 

Seržantas Učida šėrė Džimui per galvą, sumušė ausis. Šėrė dar 
kartą, ir Džimui iš burnos kliūstelėjo kraujas. Tą akimirką pro vartus 
išvirto dūmų debesis. Ananietės krosnyje uždegė sulytas malkas, 
dūmai užtvindė kiną po atviru dangumi, driekėsi viršum suolų, tarsi 
degtų ekranas. 

Patenkintas, kad atsikratys Džimo, seržantas Učida pačiupo jį sti- 
priomis rankomis. Perrito per sunkvežimio galinį bortą, rėkdamas 
sėdėjusiam su kaliniais japonų sargybiniui. Kareivis nutempė Džimą 
per olandės ir jos tėvo kelius. Kai sunkvežimis pajudėjo nuo sulai- 
kymo centro, o jo ratai įstrigo tramvajaus bėgiuose, Džimas nusigavo 
priekin prie užmaskuotos vairuotojo kabinos. Nepaisydamas jam 
skirtų vairuotojo prakeiksmų tvirtai atsirėmė į nuožulnų stogą. At- 
kišęs kruviną burną vėjui, pilna krūtine traukė bjaurius Šanchajaus 
kvapus, laimingas, kad vėl keliauja pas tėvus. 


ŠEŠIOLIKTAS SKYRIUS 
Vandens davinys 


Ar jie paklydo? Visą valandą dardant pramoniniais šiaurinio Šan- 
chajaus priemiesčiais, Džimas laikėsi įsitvėręs medinio strypo 
prie vairuotojo kabinos, jo galvoje knibždėjo daugybė kompaso 
koordinačių. Jis šypsojosi sau, pamiršęs ligą ir neviltingas sa- 
vaites kine po atviru dangumi. Nuo nuolatinio kratymo maudė 

kelius, sykiais tekdavo įsitverti japonų kareivio odinio diržo. Ta- 
čiau pagaliau jis juda užmiesčio laukų ir svetingo kalinių stovyklų 
pasaulio pusėn. 

Pro šalį bėgo nesibaigiančios Čapėjaus gatvės, prie juodų 
kanalų driekėsi daugiabučiai ir apleisti medvilnės fabrikai, po- 
licijos barakai ir lūšnynai. Pravažiavo po drakonų šventei pa- 
puoštais plieno dirbtuvės konvejeriais — atrodė, tarsi ugnis vėl 
šoktų nuščiuvusiose fabriko krosnyse. Lombardai užsklęstomis 
langinėmis rymojo šalimais ištuštėjusių radijo ir cigarečių fa- 
brikų, būriai marionetinės kinų armijos karių patruliavo prie 
„Del Monte“ alaus daryklos ir „Dodge“ sunkvežimių depo. 
Džimas Čapėjuje niekad nebuvo buvęs. Prieš karą britų berniuką 
čia būtų kaipmat nudėję dėl batų. Dabar jam saugu, jį sergsti ja- 
ponų kareiviai —- pagalvojęs apie tai, tiek juokėsi, kad olandė ėmė 
jį raminti. 

Džimas gardžiavosi dvokiu oru, išmatų kvapu, kylančiu iš 
atvirų nuotekų talpyklų, skelbiančių, kad jie artėja prie kaimo. 
Netgi vairuotojo atšiaurumas jo nebejaudino. Privažiavus karinį 
patikros punktą, vairuotojas iškišdavo galvą iš kabinos ir pirštu 
pagrasindavo Džimui, tarsi šis vienuolikametis kalinys būtų atsa- 
kingas už absurdišką išvyką. 

Stebėdamas saulės padėtį, kaip įprato ilgomis valandomis su- 
laikymo centre, Džimas nustatė, kad sunkvežimis darda į šiaurę. 
Jie pravažiavo Čapėjaus keramikos dirbtuvių griuvėsius, degimo 
krosnys buvo panašios į vokiečių fortus Čingdao. Prie vartų stūk- 
sojo dirbtuvių prekinis ženklas — vien iš žalių plytų sumūrytas 
kiniškas arbatinis sulig trijų aukštų namu. Per 1937-ųjų Kinijos- 
Japonijos karą jį prakiurdė artilerijos sviediniai ir dabar arbatinis 
priminė išurbintą žemės gaublį. Tūkstančiai plytų buvo išnešioti 
per laukus po kaimus palei dirbtuvių kanalą, įmūryti į trobeles ir 
namus - į stebuklingos kaimiškosios Kinijos paveikslą. 

Džimui lipo prie širdies šis keistai pakrikęs pasaulis. Pirmąkart 
karas teikė jam džiaugsmą. Jis linksmai žvalgėsi į išdegusius tram- 
vajus ir daugiabučių kvartalus, į tūkstančius debesims atlapotų 
durų — į dangaus okupuotą apleistą miestą. Liūdino tik kalėjimo 
bendrai, kurie Džimo jaudulio neperėmė. Suniurę jie kiurksojo 
ant suolų, akis nudelbę į kojas. Misionierė gulėjo ant grindų, pri- 
žiūrima kito kalinio, raudonplaukio brito sumuštu skruostu, viena 
ranka jis laikė moteriškės riešą, kita spaudė jos diafragmą. Ber- 
niukai anglai, taip 1r nesuvokę, kad mama mirė, sėdėjo tarp Beisio 
1r olandų poros. 

Džimas laukė, kada Beisis pažvelgs į jį, bet stiuardas, regis, var- 
giai jį pažino. Jo dėmesys atiteko šiai porai berniukų, jis mikliai 
įsmuko į jų gyvenime atsivėrusią ertmę. Iš kiniško laikraščio Beisis 
išlankstė pulkelį gyvūnėlių, kurie skleidė džiaugsmingus garsus, 
vos berniukams droviai nusijuokus. Kaip nusigyvenęs fokusininkas 
jis kaišiojo rankas į jų mokyklinių kelnių ir megztinių kišenes, ieš- 
kodamas ko nors naudingo. 

Džimas stebėjo jį be apmaudo. Jiedu su Beisiu bendradarbiavo 
sulaikymo centre, kad išgyventų, bet Beisis teisingai nusprendė ap- 
seiti be Džimo vos tik radosi galimybė išvykti į stovyklą. 

Sunkvežimis stuktelėjo į gilią duobę tarp grindinio akmenų, pa- 
sisuko skersai kelio ir ūmai sustojo ant žole apaugusio pylimo. Iš 
šiaurinių Šanchajaus apylinkių jie įvažiuoja į nedirbamų žemių ir 
užliejamųjų ryžių laukų plotus. Per porą šimtų jardų kitapus kapų 
kalvelių į apleistą kaimą ėjo kanalas. Iššokęs iš kabinos japonų vai- 
ruotojas pasilenkė prie priekinių sunkvežimio ratų. Jis ėmė kalbėtis 
su garuojančiu varikliu, savo murmesiuose vis įterpdamas Džimą. 
Jam tik dvidešimt, bet kitas ir per visą gyvenimą tiek neprisinervins. 
Džimas nepakėlė galvos, tačiau vairuotojas pasistojo ant kabinos pa- 
kojos, grasinamai iškėlė pirštą ir išdrožė ilgą pamokslą, nuskambė- 
jusį kaip karo paskelbimas. 

Burbėdamas dėl savo žemėlapio vėl įlipo į kabiną. 

— Sakyk, kaip nori, bet mes vis tiek pasiklydome, — pakomentavo 
Beisis. Jis liovėsi domėjęsis berniukais ir ėmė sukti galvą, kokios naudos 
galėtų išpešti iš šios situacijos. — Džimai, ar žinai, kur mus veži? 

— Į Usongą. Esu buvęs ten užmiesčio klube, Beisi. 

Beisis Žaidė su popieriniais gyvūnėliais. 

— Mes vykstame į užmiesčio klubą, - tarė jis berniukams. - Jei 
tik Džimas mums jį suras. 

— Jei tik privažiuosime upę, Beisi. Tada arba į rytus, arba į va- 
karus. 

— Tai tikrai labai naudinga. Į rytus arba į vakarus. 

Greta misionierės klūpojęs raudonplaukis britas atsistojo. Ant jo 
kaktos ir kairiojo skruostikaulio kraujavo didelė žaizda, lyg jam ne- 
seniai būtų trenkę šautuvo buože. Kentėdamas skausmą atsisėdo ant 
suolo. Mūvėjo smėlio spalvos šortais, ilgos strazdanotos kojos ap- 
autos įsispiriamais sandalais. Trečią dešimtį bebaigiąs vyras nesiga- 
beno jokio bagažo nei reikmenų, bet jo savikliova priminė Džimui, 
kokie šaunūs būdavo šie Karališkojo jūrų laivyno karininkai, kaip 
svaigino Džimo draugų mamas Šanchajaus vakarėliuose po atviru 
dangumi. Jis nepaisė už nugaros kalbančio japonų sargybinio, tarsi 
anas būtų virtuvės pagalbinis ir netrukus bus išsiųstas prie puodų. 
Džimas nusprendė, kad tai vienas tų užsispyrusių anglų, kurie ne- 
nori suvokti, jog pralaimėjo. 

Vyriškis palietė sumuštą veidą ir atsisuko į Džimą, be žodžių 
įvertino apskurusią jo figūrą. 

— Japonai užėmė tiek žemių, kad pristigo žemėlapių, - tarstelėjo 
jis draugiškai. — Ar tai reiškia, Džimai, kad jie paklydo? 

Džimas pasvarstė. 

— Nemanau. Jie tik nepasiėmė visų žemėlapių. 

— Tikra tiesa. Niekad nepainiok žemėlapio su teritorija. Tu nuga- 
bensi mus į Usongą. 

— Ar negalėtume grįžti į sulaikymo centrą, gydytojau Ran- 
somai? — paklausė viena misionierė. — Mes labai pavargę. 

Gydytojas spoksojo į tuščius užliejamuosius laukus, į gulinčią 
prie jo kojų moterį. 

— Gal taip ir būtų geriau. Ši vargšelė daugiau nebeištvers. 

Sunkvežimis pajudėjo ir iš lėto nutrinksėjo tuščiu keliu. Džimas 
grįžo į savo postą prie vairuotojo kabinos, žvalgė laukus su viltimi 
išvysti ką nors bent iš tolo primenančio Usongą. Gydytojo žodžiai 
jį nugąsdino. Net jeigu jie išklydo iš kelio, argi jis norėtų grįžti į 
sulaikymo centrą? 

Jis žinojo, kad bijodamas seržanto Učidos įniršio, vairuotojas 
veikiausiai nedrįs pasukti atgal. Bet vis tiek nenuleido akių nuo gy- 
dytojo Ransomo, spėliodamas, ar šis moka tiek japoniškai, kad pa- 
lenktų vairuotoją. Atrodė, jog gydytojas blogai mato, ypač keistai jis 
žvairavo žvelgdamas į Džimą. Džimas nusprendė, kad jis įsitraukė 
į karą vėliau negu jiedu su Beisiu. Tikriausiai šis žmogus iš kokios 
misionierių gyvenvietės šalies gilumoje ir neturi nuovokos, kas 
vyksta sulaikymo centre. 

Bet ar jie išklydo iš kelio, ar ne? Pakelės telegrafo stulpų šešėlio 
kryptis beveik nepasikeitė — Džimą visada domino šešėliai, nes sykį 
tėtis jį išmokė suskaičiuoti net aukščiausio pastato aukštį žingsniais 
išmatavus jo šešėlį. Jie vis dar rieda šiaurės vakarų kryptimi, ne- 
trukus privažiuos Šanchajaus-Usongo geležinkelio liniją. Iš sunk- 
vežimio radiatoriaus šnypštė garas. Drėgmė atgaivino Džimą, bet 
vairuotojas kumščiu įspėjamai beldė į dureles, ir Džimas žinojo, kad 
jis sprendžia, kada sustoti ir gręžtis į Šanchajų. 

Bandydamas taikytis su mintimi, kad kelionė tuščia ir jie grįš 
į sulaikymo centrą, Džimas tyrinėjo sargybinio ranka užtaisomą 
graižtvinį šautuvą ir ženklą su imperatoriškąja chrizantema. Olandė 
timptelėjo jo purviną švarkelį. 

— Štai ten, Džimai. Ar tai?.. 


113 


J. G. Ballard 


Sudegęs lėktuvas gulėjo ant išdžiūvusio kanalo kranto. Pro jo 
sparnus žėlė smilgos ir dilgėlės, mažne skverbėsi į kabiną, bet eska- 
drilės ženklus dar įžiūrėjai. 

— Tai ,, Nakajima“, — paaiškino jis patenkintas, kad ir poniai Hag 
įdomu atpažinti orlaivį. — Jame būna tik du kulkosvaidžiai. 

— Tik du? Du - tai daug... 

Olandei padarė įspūdį, bet Džimas jau nukreipė dėmesį nuo 
lėktuvo. Kitame lauko gale, pridengtas želiančių dilgėlių, kūpsojo 
geležinkelio pylimas. Ant betoninės stotelės platformos ilsėjosi ja- 
ponų kareivių būrys, susikūrę laužą iš šakaliukų kareiviai gami- 
nosi maistą. Kitapus bėgių stovėjo užmaskuota karininko mašina. 
Ji buvo prikrauta ričių su laidais, kuriuos šie ryšių inžinieriai tiesė 
tarp telegrafo stulpų. 

— Ponia Hag... Štai geležinkelis į Usongą! 

Vairuotojo kabina prisipildė garų, sunkvežimis sustojo. Ėmė 
gręžtis. Japonų sargybinis šalia Džimo degėsi cigaretę prieš kelionę 
atgal. Džimas timptelėjo jį už diržo ir parodė pirštu per užliejamuo- 
sius laukus. Kareivis žvilgsniu nusekė jo ištiestą ranką, paskui šveitė 
Džimą ant grindų. Suriko vairuotojui, šis švystelėjo sulankstytą že- 
mėlapį ant sėdynės. Pūškuojančiu varikliu sunkvežimis įsitempė ant 
pakreiptų priekinių ratų, išlenkė puslankį ir nubildėjo žvyrkeliu ge- 
ležinkelio stoties link. 

Gydytojas Ransomas tiesiai pasodino berniukus, išslydusius iš 
Beisio glėbio ir atsišliejusius į misionierę. Padėjo Džimui atsistoti 
nuo grindų. | 

— Šaunuolis, Džimai. Jie duos mums vandens, tu tikriausiai iš- 
troškai. | 

— Šiek tiek. Aš atsigėriau sulaikymo centre. 

— Protingai padarei. Kiek tu ten buvai? 

Džimas pamiršo. 

— Gana ilgai. 

— Taip ir maniau, — gydytojas Ransomas nubraukė purvą nuo 
Džimo švarkelio. 

— Anksčiau ten buvo kinas? 

— Bet filmų nerodė. 

— Suprantu. 

Džimas atsilošė, paplekšnojo per kelius ir džiugiai išsišiepė po- 
niai Hag. Kaliniai drybsojo ant suolelių vieni prieš kitus, lyg su- 
bliuškusios virvutėmis tampomos žmogaus dydžio lėlės. Kelionė iš 
Šanchajaus toli gražu jų neatgaivino, jie buvo sugižę ir nervingi. Bet 
Džimas šypsojosi žiūrėdamas į surūdijusį lėktuvą ant kanalo kranto. 
Grįžti į sulaikymo centrą nebegresia. Japonų kareivis numetė ciga- 
retę ir kariškai paėmė šautuvą. Ryšininkų kapralas nušoko nuo gele- 
žinkelio platformos ir perėjo per bėgius. 

— Ponia Hag, aš nemanau, kad mes grįšime į Šanchajų. 

— Ne, Džeimsai, tavo skvarbios akys. Užaugęs turėtum tapti la- 
kūnu. 

— Tikriausiai tapsiu. Aš buvau lėktuve, ponia Hag. Hangdžou ae- 
rodrome. 

— Ar jis skrido? 

— Na, tam tikra prasme. 

Suaugusiems parodytas pasitikėjimas kartais vesdavo toliau, nei 
Džimas ketino. Jis jautė, kad gydytojas Ransomas jį stebi. Gydy- 
tojas sėdėjo šalia ponios Hag tėvo, bandydamas padėti skausmingai 
alsuojančiam Žmogui. Tačiau jo akys buvo įsmeigtos į Džimą - jis 
matė jo plonas kaip degtukai kojas, apskurusias drapanas, menkutį, 
susijaudinusį veidą. Privažiavus geležinkelio liniją, gydytojas drą- 
sinamai nusišypsojo Džimui, bet šis nusprendė neatsakyti šypsena. 
Džimas žinojo, kad gydytojas Ransomas kažkodėl jam nepritaria. 
Tačiau jis nėra buvęs sulaikymo centre. 

Sustojo palei geležinkelio bėgius. Vairuotojas atidavė kapralui pa- 
garbą ir nužirgliojo jam įkandin į stotį, kur pasiklojo žemėlapį ant 

lauko telefono dėžės. Kaliniai sėdėjo karštoje saulėje, o kapralas rodė 
į išdžiūvusius ryžių laukus. Nuo neįdirbtos žemės kilo dulkių migla, 
balta skraiste gaubė Šanchajaus dangoraižius. Keliu pravažiavo ja- 
ponų sunkvežimių vilkstinė, trumpam jų blerbimas sumišo su tolimu 
krovininių lėktuvų gausmu. Džimas persėdo ant suolelio šalia ponios 
Hag, atrėmusios sau į krūtinę seną tėvą. Dvi misionierės gulėjo ant 
sunkvežimio grindų, kiti kaliniai snūduriavo ir irzo. Beisis nebesido- 
mėjo berniukais, tik stebėjo Džimą iš po krauju išterliotos apykaklės. 

Aplinkui sunkvežimį zvimbė tūkstančiai musių, kurias priviliojo 
medinėmis grindimis srūvantis prakaitas ir šlapimas. Džimas laukė 
su žemėlapiu grįžtančio vairuotojo, bet tas sėdėjo ant telefono laido 
pako ir šnekučiavosi su pietus gaminančiais kariais. Jų balsai ir ke- 
pamo maisto čirškimas sklido per plieno bėgius, juos gaubiančiame 
šviesos kupole visa tai aidėjo dar garsiau. 

Džimas muistėsi ant sėdynės, sukdamasis nuo svilinančios saulės. 
Jis nepaprastai smulkiai matė viską: rūdžių luobeles ant geležinkelio 
bėgių, dantytus it pjūklas dilgėlių lapelius prie sunkvežimio, baltą 
žemę su nuvažinėtų padangų įspaudu. Džimas suskaičiavo šerius 
aplinkui nuobodžiaujančio japonų sargybinio lūpas ir snarglių pūs- 
leles, išpučiamas ir įtraukiamas į šnerves. Stebėjo apie gulinčios ant 
grindų misionierės sėdmenis besiplečiantį klaną, ugnies liežuvius, 
apkabinusius katilą ant stoties platformos ir atsispindinčius nubliz- 
gintuose sustatytų šautuvų vamzdžiuose. 

Tik kartą Džimas yra matęs pasaulį taip ryškiai. Ar amerikiečių 
lėktuvai vėl pasirodys? Bandydamas paerzinti gydytoją Ransomą 
pabrėžtinai prisimerkęs žvalgėsi į dangų. Jis norėjo pamatyti viską, 
kiekvieną grindinio akmenį Čapėjuje, sulaukėjusius sodus Amhersto 
prospekte, mamą ir tėtį, viską kartu sidabriškoje amerikiečių lėktuvų 
šviesoje. 

Nepagalvojęs, ką daro, Džimas pakilo ir sušuko. Bet japonų sar- 
gybinis šiurkščiai stumtelėjo jį ant suolo. Kareiviai ant geležinkelio 

platformos sėdėjo tarp išmėtytos ryšių įrangos, kimšo ryžius su Žu- 
vimi. Kapralas šūktelėjo kažką sunkvežimio pusėn, sargybinis per- 
lipo ant grindų gulinčią misionierę ir peršoko per bortą. Atrėmęs 
šautuvą į bėgius durtuvu pripjovė sausų laukinių cukranendrių 
kamblių. Surinkęs užtektinai prakurų nužirgliojo prie kareivių ant 
platformos. 

Jau valandą dūmai kilo į saulę. Džimas sėdėjo ant suolo, brauk- 
damas muses nuo veido, degdamas troškimu apžiūrėti geležinkelio 
stotį ir prie kanalo sudužusį lėktuvą. Bet kam nors pajudėjus, japonai 
nuo platformos imdavo rėkti ir grasinamai baksnoti cigaretėmis. Ka- 
liniai negavo maisto nei gėrimo, bet karininko automobilyje buvo du 
bidonai vandens, iš kurių kareiviai prisipylė savo gertuves. 

Kai ponui Hagui teko gultis ant grindų, gydytojas Ransomas 
pareiškė japonams protestą. Jis netvirtai atsistojo prie borto ir ne- 
paisydamas jų keiksmų parodė išsekusius keleivius sau po kojomis. 
Žaizda ant jo skruosto nuo saulės ir musių įsiliepsnojo ir mažne už- 
dengė akį. Šitaip stojiškai stovintis gydytojas Džimui priminė el- 
getas Šanchajaus gatvėse, rodančius savo žaizdas. Japonų kapralo 
tai ypatingai nesujaudino, bet iš lėto apsukęs sunkvežimį jis leido 
kaliniams išlipti. Pagyvenusias moteris, padedant jų vyrams, Beisis 
su gydytoju Ransomu atsargiai iškėlė ant žemės ir paguldė šešėlyje 
tarp užpakalinių ratų. 

Tupėdamas ant baltos žemės Džimas pagaliuku vedžiojo padangų 
piešinį. Kiek kartų reiktų padangai apsisukti, kad ji nusidėvėtų iki 
brezento? Šį uždavinį, vieną iš daugybės amžinai neduodančių jam 
ramybės, gana lengva išspręsti. Jis išlygino baltas dulkes ir ėmė 
skaičiuoti. Džiaugsmingai šūktelėjęs pavykus suprastinti pirmąją 
trupmeną, pastebėjo, kad saulėkaitoje tarp sunkvežimio ir geležin- 
kelio pylimo liko vienas. | 

Globojami išvargusio gydytojo Ransomo kaliniai susispietė men- 
kame šešėlyje už galinio borto. Beisis subliuškęs kiurksojo jūreivio 


117 


J. G. Ballard 


palaidinėje, jis ir pagyvenę vyriškiai atrodė negyvi kaip išmesti 
manekenai — jų Džimas matydavo gatvėje už „Sincere Company“ 
parduotuvės. Reikia vandens arba kas nors mirs ir jiems teks grįžti 
į Šanchajų. Džimas pažvelgė į japonus ant platformos. Jie jau pa- 
valgė, du kariai išvyniojo telefono laido gniutulą. Paspyręs akme- 
nuką pirma savęs Džimas patraukė geležinkelio pylimo link. Perėjo 
per bėgius ir nesustodamas užlipo ant betoninės platformos. 

Dar mėgaudamiesi maisto skoniu japonai sėdėjo prie žarijų. Jie 
stebėjo, kaip Džimas nusilenkė ir toks skarmaluotas atsistojo pagal 
komandą ramiai. Niekas nevijo šalin, bet Džimas žinojo, kad dabar 
ne metas dovanoti jiems džiugias šypsenas. Suvokė, kad gydytojas 
Ransomas negalėjo prieiti prie japonų išsyk po jų pietų — jis būtų 
partrenktas ant žemės ar net nušautas. 

Palaukė, kol vairuotojas pasišnekėjo su ryšininkų kapralu. Vis 
mostelėdamas į Džimą, anas paskaitė ilgiausią paskaitą apie tai, 
kaip nežmoniškai šis berniukas įsipykęs japonų kariuomenei. Po žu- 
vies gerai nusiteikęs kapralas juokėsi iš jo pasakojimo. Jis išsitraukė 
kokakolos butelį iš kuprinės ir pripylė puspilnį vandens iš savo ger- 
tuvės. Jį iškėlęs pamojo Džimui prieiti. 

Džimas paėmė butelį, žemai nusilenkė ir žengė trejetą Žingsnių 
atgal. Slėpdami šypsenas japonai tylomis stebėjo jį. Iš sunkvežimio 
šešėlio galvas iškišo Beisis su gydytoju Ransomu ir įsmeigė akis į 
saulėtą skystį butelyje. Aiškiai tikėjosi, kad jis atsineš vandenį ir 
pasidalys šį netikėtą davinį su jais. 

Džimas rūpestingai nubraukė butelį į švarkelio rankovę. Pakėlė 
jį prie lūpų ir gėrė lėtai, stengdamasis neužspringti, dar atsipūtė ir 
ištuštino paskutinius lašus. 

Japonai pratrūko kvatoti, įsilinksminę prunkštė vienas kitam. 
Džimas juokėsi su jais, puikiai suvokdamas, kad iš kalinių britų 
pokštą suprato tik jis vienas. Beisis išspaudė šypseną, bet gydytojas 
Ransomas atrodė priblokštas. Kapralas paėmė kokakolos butelį iš 

Džimo ir pripylė jį sklidiną. Vis dar kikendami kariai pakilo ir vėl 
ėmėsi tiesti telefono laidą. 

Su vairuotoju ir ginkluotu sargybiniu įkandin jo Džimas nešė 
butelį per bėgius. Įteikė nebyliai jį akimis gręžiančiam gydytojui 
Ransomui. Šis atsigėrė, paskui pasiuntė drungną skystį kitiems, pa- 
dėjo vairuotojui vėl pripilti iš gertuvės. Vieną misionierę pykino, ji 
išvėmė vandenį į dulkes jam po kojomis. 

Džimas įsitaisė savo pozicijose už vairuotojo kabinos. Žinojo, 
kad pirmas atsigėręs vandens pasielgė teisingai. Kiti, taip pat ir 
Beisis su gydytoju, troško, bet tik jis buvo pasirengęs rizikuoti 
viskuo dėl kelių lašelių vandens. Japonai galėjo nušveisti jį ant 
kelio ir sulaužyti kojas į pabėgius — kaip tiems kinų kareiviams, 
kuriuos užmušė ties Sikavėjaus stotimi. Džimas jautėsi išsiskyręs 
iš kitų, kurie laikėsi pasyviai nelyginant kinų valstiečiai. Jam at- 
rodė, kad jis arčiau japonų, kurie užėmė Šanchajų ir paskandino 
amerikiečių laivyną Perl Harbore. Džimas klausėsi dulkių už- 
sklandos prislopinto transportinio lėktuvo garso ir vėl svajojo apie 
lėktuvnešius Ramiajame vandenyne, neaukštus vyrus išsipūtusiais 
kombinezonais, stovinčius prie savo nešarvuotų lėktuvų ir pasiren- 
gusius rizikuoti viskuo sava valia. 


SEPTYNIOLIKTAS SKYRIUS 
Aerodromų peizažas 


Vairuotojui pripylus vandens į radiatorių, gydytojas Ransomas pa- 
sodino ponią Hag ant suolo šalia berniukų anglų. Džimui regėjosi, 
kad dvi misionierės ant grindų jau vos gyvos, jų lūpos ir akys buvo 
pabalusios kaip apnuodytų pelių. Musės spietėsi aplink jų veidus, 
niro į šnerves ir lindo lauk. Sukėlęs moteris į sunkvežimį gydytojas 
nebeturėjo jėgų joms padėti, tik snopsnojo pasidėjęs rankas ant 

sunkių kelių. Jų sutuoktiniai sėdėjo greta ir nuolankiai į jas žvelgė, 
tarsi polinkis gulėti ant grindų būtų keistas žmonų įnoris. 

Džimas atsirėmė į vairuotojo kabinos stogą. Gydytojas pasislinko 
priekin ir atsisėdo ant suolo šalia Džimo, kurį, jis suvokė, nuo ben- 
drakeleivių kalinių dabar skiria gili praraja. Dulkės, saulė ir ilga 
kelionė iš Šanchajaus išblukino jo strazdanas. Nors stiprių rankų ir 
kojų, jis buvo daug labiau pavargęs, negu Džimui ligi šiol atrodė. Iš 
užsidegusios žaizdos ant veido prasimušė kraujas, aplinkui akį jau 
supūliavo. 

Jis pasilenkė ir padarė vietos japonų kareiviui, tas įsitaisė šalia 
Džimo. 

— Mes visi jaučiamės geriau atsigėrę. Drąsiai pasielgei, Džimai. 
Iš kur tu esi? 

— Iš Šanchajaus! 

— Ir tuo didžiuojiesi? 

— Žinoma... - Džimas nusišaipė iš jo klausimo, tarsi Ransomas 
būtų kaimo gydytojėlis. - Šanchajus didžiausias pasaulyje miestas. 
Tėtis sako, kad jis didesnis net už Londoną. 

— Tikėkimės, kad jis ir liks didesnis, gali tekti pergyventi vieną 
ar porą alkanų žiemų. Kur tavo tėvai, Džimai? 

— Jie išvyko, — Džimas svarstė, kaip atsakyti, gal kaip nors 
pasišaipyti iš gydytojo Ransomo. Šio jauno bendrosios praktikos 
gydytojo savikliova jam pasitikėjimo nekėlė, tokia laikysena 
buvo būdinga ką tik iš Anglijos atvykusiems Žmonėms. Džimas 
svarstė, kaip britų karo kronikos pateisina Singapūro pasidavimą. 
Jis įsivaizdavo, kad gydytojui būtų vieni niekai įsivelti į ginčą su 
japonų sargybiniais ir visiems privirti košės. Kad ir kaip demons- 
truodamas pilietinę dvasią, vandens jis išgėrė daugiau už kitus. 
Džimas pastebėjo ir tai, kad gydytojas mažiau jaudinasi dėl mirš- 
tančių senų Žmonių nei dedasi. 

— Jie Usongo stovykloje, — pasakė. — Jie gyvi, kaip suprantate. 

— Aš labai džiaugiuosi. Usongo stovykloje? Tad galbūt juos greitai 
pamatysi? 

— Labai greitai... — Džimas pakėlė akis į tylius užliejamuosius 
laukus. Nusišypsojo pagalvojęs, kad pamatys mamą, grimasa įtempė 
jo veido raumenis. Ji nieko nenumanys apie visus jo nuotykius per 
pastaruosius ketvertą mėnesių. Net jeigu jis jai viską papasakotų, vis 
tiek tai bus kaip anos slaptos popietės prieš karą, kai jis apvažiuo- 
davo dviračiu visą Šanchajų ir grįždavo namo su šiurpą keliančiomis 
istorijomis, apie kurias nė užsimint negalėjo. — Taip, aš juos greitai 
pamatysiu. Noriu supažindinti su Beisiu. 

Išgeltęs Beisio veidas pranyko už apykaklės. Jis nepatikliai dėb- 
čiojo į japonus šalia geležinkelio bėgių, tarsi kamuojamas abejonių, 
kas jų laukia šiuose plikuose laukuose. 

— Tu pamatysi saviškius, Džimai, — o gydytojui nenoromis pri- 
dūrė: — Aš šiek tiek prižiūrėjau berniuką. 

— Tu rnane prižiūrėjai. Beisis bandė mane parduoti Šanchajuje. 

— Tikrai? Neblogas sumanymas. 

— Hongkou prekiautojams. Bet už mane nedavė nė grašio. Be to, 
jis mane prižiūrėjo. 

— Jis šauniai pasistengė, — gydytojas Ransomas paplojo Džimui 
per petį. Užkišęs ranką už juosmens apčiupinėjo jo padidėjusias 
kepenis, pakėlęs viršutinę lūpą žvilgtelėjo į dantis. — Viskas gerai, 
Džimai. Bandau išsiaiškinti, ką tu valgei. Usonge reikės pasisodinti 
daržą. Galbūt japonai parduos mums ožką. 

— Ožką? — Džimas nebuvo matęs ožkos, egzotinio niauraus ir 
nepriklausomo gyvūno - kaip tik tokiomis savybėmis jis žavėjosi. 

— Ar domiesi gyvūnais, Džimai? 

— Taip... Nelabai. Jei kuo domiuosi, tai aviacija. 

— Aviacija? Turi omeny, lėktuvais? 

— Nevisiškai, — ir lyg tarp kitko Džimas pridūrė: - Esu sėdėjęs 
japonų naikintuvo kabinoje. 

— Žaviesi japonų lakūnais? 

— Jie drąsūs. 

— O tai svarbu? 

— Svarbu, jei nori laimėti karą. 

Džimas klausėsi tolimo lėktuvo gausmo. Jam kėlė įtarimą šis gy- 
dytojas, jo ilgos kojos, angliška laikysena, domėjimasis dantimis. 
Galbūt jiedu su Beisiu sudarys lavonų plėšikų komandą? Džimas 
galvojo apie ožką, kurią gydytojas nori pirkti iš japonų. Viskas, ką 
skaitė apie ožkas, liudijo, kad tai neklusnūs, aikštingi gyvuliai, vadi- 
nasi, gydytojas Ransomas nėra itin praktiškas. Iš europiečių nedau- 
gelis turi auksinių dantų, o gydytojas ilgą laiką veikiausiai susidurs 
tik su europiečių lavonais. 


Džimas nusprendė ignoruoti gydytoją. Stovėjo šalia japonų sargy- 
binio, šildėsi rankas ant slepiamuoju piešiniu išmargintos vairuotojo 
kabinos stogo. Pasukus vieškelio link, palei geležinkelio liniją ėjo 
kareiviai, vyniojantys iš ritės ilgus telefono laidus. Gal jie ketina 
paleisti žmogų lakdinantį aitvarą? Toliausiai nuėjusio kareivio jau 
nebesimatė pro baltų dulkių miglą, ištirpusi jo figūra tarsi kilo nuo 
žemės. Džimas nusijuokė vienas pats, pagalvojęs, kad kareivis ūmai 
1ms ir pakils į dangų jiems virš galvų. Tėčio padedamas Džimas yra 
išskraidinęs daugybę aitvarų iš jų sodo Amhersto prospekte. Jį ke- 
rėjo kinų vestuvių ir laidotuvių eisenų gale lakdinami aitvarai dra- 
konai, nuo Pudongo krantinių leidžiami kovojantys aitvarai, kurie 
nardo vienas pro kitą ant aštrių it skustuvas sugurintu stiklu pa- 
dengtų virvelių. Bet visų nuostabiausi - žmogų lakdinantys aitvarai, 
jų tėtis matė šiaurės Kinijoje, daugybę tų aitvarų virvių traukia 
šimtai žmonių. Kada nors Džimas skris žmogų lakdinančiu aitvaru, 
stovės vėjui ant peties... 

Sunkvežimiui spaudžiant atviru keliu, vėjas pūtė šuorais į aša- 
rojančias Džimo akis. Kai jau neliko abejonių dėl kelio, vairuotojas 

nekantravo nuvežti kalinius į Usongą ir parbildėti į Šanchajų prieš 
temstant. Džimas tvirtai laikėsi kabinos stogo, o jo bendrakeleiviai 
gūžėsi ant suolų už nugaros. Dviejų misionierių vyrai jau sėdėjo ant 
grindų, gydytojas Ransomas padėjo poniai Hag atsigulti po suolu. 

Tačiau Džimas jais nebesidomėjo. Dabar jie įvažiavo į karinių 
aerodromų zoną. Šias kadaise Jangdzės žiotis saugojusias kinų 
bazes dabar užėmė Japonijos sausumos ir jūrų aviacijos pajėgos. 
Jie pravažiavo bombų apardytą naikintuvų bazę, inžinierinis japonų 
padalinys ten virino naują stogą plieniniam angarui. Ant pievos sto- 
vėjo eilė „Zero“ persekiojimo lėktuvų, tarp sparnų žygiavo karo la- 
kūnas skraidymo apranga. Negalvodamas Džimas pamojo jam, bet 
lakūnas pradingo tarp sraigtų. 

Pavažiavus porą mylių, už tuščio kaimo ir sudegusios pagodos 
jiems teko praleisti sunkvežimių vilkstinę, kuri gabeno dviejų va- 
riklių bombonešių sparnus ir korpusus. Eskadronas orlaivių išdidžiai 
stovėjo popiečio saulėje, pasirengęs kilti ir atakuoti kinų pajėgas va- 
karuose. Visa ši veikla jaudino Džimą. Sustojus prie karinio patikros 
punkto Sužou kelyje, jis nekantravo kuo greičiau važiuoti toliau. Jis 
sėdėjo prie Beisio stuksėdamas kulnais, kol japonų karo policijos 
seržantas patikrino kalinių sąrašą, gydytojui Ransomui protestuo- 
jant dėl misionierių būklės. 

Netrukus jie išsuko iš vieškelio į šalutinį kelią palei pramoninį 
kanalą. Pro juos plaukė prie motorizuotų baržų denių pririšti ja- 
ponų tankai, o ginklininkų įgulos miegojo ant brezentinių liukų 
dangčių. Paprastai Džimo vaizduotei tokios kovinės mašinos būtų 
buvusios tikra puota, bet dabar jį domino tik lėktuvai. Kaip jis 
būtų norėjęs skristi su japonų karo lakūnais, kai šie šturmavo Perl 
Harborą ir sunaikino amerikiečių Ramiojo vandenyno flotilę, 
arba kilti su torpedomis ginkluotais bombonešiais, paskandinu- 
siais karo laivus „Repulse“ ir Prince of Wales“. Galbūt karui pa- 
sibaigus jis stos į Japonijos karines pajėgas ir nešios prie peties 

prisiūtą tekančiąją saulę, kaip Amerikos karo lakūnai iš „Skrai- 
dančiųjų tigrų“ ant savo odinių švarkų nešiojo nacionalistinės Ki- 
nijos spalvų priesiuvus. 

Nors vos laikėsi ant kojų, Džimas stovėjo už vairuotojo kabinos, 
kol jie atrūko prie Usongo internuotųjų stovyklos vartų. Vienas sau 
Džimas manė, kad japonų lėktuvai Jangdzės lygumoje yra greito 
pasimatymo su tėvais ženklas. Juos aplenkė vieno variklio naikin- 
tuvas ir nešamas auksinio vidinės sparnų pusės blizgesio pakilo į 
pavakario dangų. Džimas iškėlė rankas, kad saulė kristų ant slepia- 
mais dažais ištepliotų delnų ir riešų, ir vaizdavosi save lėktuvu. Už 
jo nugaros olandė susmuko ant sunkvežimio grindų. Ji gulėjo prie 
savo seno tėvo kojų, o gydytojas Ransomas ir japonų kareivis bandė 
pakelti ją ant suolo. 

Jie kirto medinį tiltą per dirbtinio ežero atšaką, pravažiavo iš- 
degusį užmiesčio klubo kiautą — nesudegę liko tik Tiudorų stiliaus 
pastato butaforiniai rąstai iš dažyto betono. Pramoginio laivo kor- 
pusas įstrigo seklumoje, pro jo denius skverbėsi nendrės, apžėlusios 
visą pakrantę iki pastato degėsių. 

Priekyje karinis sunkvežimis suko pro vartus į tuščią tvartų ir 
skerdyklos kompleksą, neseniai nusiaubtą dar didesnio gaisro. Nuo- 
bodžiaujantys japonų kareiviai sėdinėjo išėję iš sargybinės ir ste- 
bėjo, kaip grupė kinų darbininkų kala spygliuotą vielą prie pušinių 
kuolų eilės. Už sargybinės buvo statybų rangovo sandėlis, aplinkui 
jį krūvos lentų ir mietų bei bambukinė pašiūrė, kur ant čiužinių apie 
anglies krosnelę snūduriavo antra grupelė kulių. 

Sunkvežimis sustojo prie sargybinės, vairuotojas ir jo kaliniai 
kartu žvelgė į šitą apnykusią vietovę. Buvusi gyvulių prekyvietė 
verčiama civilių stovykla, tačiau jokie kaliniai čia nebus apgyven- 
dinti dar mėnesių mėnesius. Džimas sėdėjo tarp Beisio ir gydytojo, 
pykdamas ant savęs, kam vylėsi, jog mama ir tėtis bus pirmoje jų 
aplankytoje stovykloje. 

Japonų vairuotojas ir už stovyklos statybą atsakingas seržantas 
įsivėlė į ilgą ginčą. Buvo aišku, kad seržantas jau nusprendė, jog 
šis sunkvežimis ir jo sąjungininkių valstybių kalinių siunta neegzis- 
tuoja. Jis nepaisė vairuotojo protestų ir žingsniuodamas mediniame 
sargybinės prieangyje susimąstęs mosavo cigarete. Pagaliau parodė 
lopą dilgėlyno šiapus vartų, kurį, regis, laikė niekieno teritorija tarp 
stovyklos ir išorinio pasaulio. 

Gydytojas spoksojo į ugnies išdarinėtus gardus, išdegusį labi- 
rintą, pro kurį kadaise būdavo varomi gyvuliai. 

— Čia negali būti stovykla. Nebent mes ją pastatytume. 

Blyškios Beisio ausys išlindo iš jūreivio apykaklės. Jis vos nusė- 
dėjo tiesiai, bet vis tiek užuodė net menkiausią galimybės kvapą. 

— Usongą? Tai gali teikti ir pranašumo, gydytojau... Jei būtume 
pirmieji Žmonės čia... 

Gydytojas buvo betempiąs ponią Hag nuo grindų, bet japonų 
kareivis pakėlė šautuvo buožę ir mostelėjo jam sėsti kur sėdėjęs. 
Seržantas stovėjo dilgėlėse ir pro bortą Žiūrėjo į išsekusius kalinius. 
Pagyvenusios moterys gulėjo šlapimo klane prie savo vyrų kojų. 
Broliukai glaudėsi prie Beisio, o ponia Hag knabčiojo atsirėmusi į 
tėvo kelius. 

Džimas tyčia galvojo apie mamą ir apie laimingas valandas žai- 
džiant bridžą jos miegamajame. Ašaros subėgo į nosį, sušniurkštė 
jas į perdžiūvusią gerklę. Ar gydytojas Ransomas galėtų išmokti 
verkti? Jis žvelgė į Žėruojantį seržanto cigaretės galą, į šiltą anglių 
krosnelės žaizdrą sutemų šviesoje. Juodadarbių būrys grįžo palei 
spygliuotą vielą į savo bambukinę pašiūrę. 

— Tu visus vargini, Džimai, — perspėjo jį gydytojas. — Sėdėk ra- 
miai, nes paprašysiu Beisio, kad parduotų tave japonams. 

— Jie manęs nenorės, — išsilenkęs gydytojo rankų Džimas atsi- 
klaupė ant suolo šalia vairuotojo kabinos. Sūpuodamasis pirmyn 
atgal žiūrėjo, kaip seržantas vedasi du japonus į sargybinę, kur 

kareiviai valgė vakarienę. Žibalinės lempos šviesoje ant medinio 
stalo stovėjo alaus ir ryžių vyno buteliai. Prie krosnelės tupėjo kinų 
kulis, mosavo balta liepsna įsidegusias anglis, ore sklido šiltų rie- 
balų kvapas. 

Džimas privalo kaip nors pagauti kareivių sargybinėje žvilgsnį. 
Žinojo, kad japonai paliks juos čia visą naktį, jiems visiškai nerū- 
pėjo kaliniai. Ryte jie bus per daug pasiligoję vykti į kitą stovyklą ir 
turės grįžti į sulaikymo centrą Šanchajuje. 

Ant išdegusių gyvulių gardų nusileido vakaras. Pavalgę kuliai 
sėdėjo pašiūrėje, siurbčiojo ryžių vyną ir lošė kortomis. Japonų 
sargybiniai gėrė vyną sargybinėje. Viršum Jangdzės žiebėsi šimtai 
žvaigždžių, o su jomis ir lėktuvų navigacinės šviesos. Per porą mylių 
į šiaurę, už kapų kalvų linijos, Džimas matė į atvirą jūrą išplau- 
kiančio japonų krovininio laivo takelažines šviesas, jo baltas ants- 
tatas kaip pilis plaukė pamėkliškais laukais. 

Nuo vienos misionierės pasklido šlykštus kvapas. Jos vyras sė- 
dėjo šalia ant sunkvežimio grindų, atsirėmęs į gydytojo kojas. Norė- 
damas išvysti krovininį laivą Džimas pasilipo ant vairuotojo kabinos 
stogo: Ten sėdėdamas jis regėjo, kaip laivas pranyko naktyje, tada 
pakėlė akis į žvaigždes viršum galvos. Nuo praeitos vasaros jis mo- 
kėsi pažinti svarbiausius žvaigždynus. 

— Beisi, — Džimas pasijuto svaigstąs, nakties dangus slydo link 
jo. Praradęs pusiausvyrą nuriedėjo nuo kabinos stogo, tada atsisėdo 
ir pamatė, kad vairuotojas ir japonų kareivis atžirglioja nuo sargy- 
binės. Rankose jie nešėsi medines lazdas, ir Džimas pamanė, jog 
ateina mušti jo už tai, kad ropštėsi ant kabinos stogo. Jis mikliai 
smuko ant grindų ir atsigulė šalia olandės. 

Vairuotojas nukabino galinio borto grandines. Kai bortas barš- 
kėdamas nukrito, japonas patarškino lazda siūbuojančią grandinę. 
Pašaukė kalinius ir pamojo jiems lipti iš sunkvežimio. Padedami 
gydytojo Ransomo ponia Hag ir pagyvenę vyriškiai nusileido į 

dilgėles. Paskui juos nulipo Beisis su berniukais ir visi nusekė ka- 
reivį į medienos sandėlį. Misionierės gulėjo ant apdergto sunkve- 
žimio dugno. Jos buvo dar gyvos, bet vairuotojas pagrasė gydytojui 
lazda ir pamojo eiti šalin. 

Džimas perlipo telkšančias balas ir nušoko ant žemės. Buvo be- 
bėgąs paskui gydytoją Ransomą, bet vairuotojas suėmė jį už peties 
ir pirštu parodė seržantą sargybinės prieangyje. Tas stovėjo žiba- 
linės lempos šviesoje, rankoje lyg vėzdą laikė nedidelį maišelį. 

Džimas atsargiai prisiartino prie seržanto, šis metė maišelį ant 
žemės jam po kojų. Berniukas atsiklaupė gilioje sunkvežimio ratų 
provėžoje ir apdovanojo seržantą savo maloniausia šypsena. Maiše 
buvo devynios saldžiosios bulvės. 

Kitą valandą Džimas sukosi po kiemą. Kol kaliniai ilsėjosi me- 
dienos sandėlyje, jis vėl užkūrė krosnelę. Stebimas nuobodžiau- 
jančių kulių, pamosavo, kol Žarijos įsiliepsnojo, tada į ugnį įmetė 
skiedrų. Gydytojas ir berniukai anglai atnešė jam kibiriuką vandens 
iš statinės už sargybinės. Ponia Hag gėrė iš kibiro, bet Džimas nu- 
sprendė palaukti, kol atauš bulvių nuoviras. Gydytojas bandė padėti 
jam prie geležinio katilo, bet Džimas nustūmė jį šalin. Eurazijietės 
sulaikymo centre buvo išmokiusios, kad bulvės greičiausiai išverda, 
kai vandens nedaug, o dangtis sandariai užspaustas. 

Vėliau, prieš nešdamas virtas bulves į medienos sandėlį, di- 
džiausią Džimas pasiliko sau. Jis atsisėdo prie gydytojo ant pu- 
šinių lentų, o misionierių vyrai gulėjo pjuvenose nebeįstengdami 
valgyti. Džimas apgailestavo, kad jie gavo net mažiausias bulvytes. 
Tuo pat metu jam reikėjo šių Žmonių, kad išgyventų, jeigu teks 
vykti į kitą stovyklą. Olandė, regis, jautėsi gerai, nors ir atidavė 
savo bulvę berniukams anglams. Beisis jau naršė akimis medienos 
sandėlį, kurdamas galvoje galimybių inventorių, bet jeigu jie pa- 
siliks Usongo stovykloje, Džimas niekada neras savo mamos su 
tėčiu. 

— Štai, Džimai, — gydytojas padavė savo bulvę. Jis buvo atsi- 
kandęs tik kąsnelį. - Ji skani, tau patiks. 

— Oho, ačiū. 

Jis akimirksniu prarijo antrąją bulvę. Gydytojo gestas jį suglu- 
mino. Japonai buvo geri vaikams, du amerikiečiai jūreiviai tapo 
savotiškais jo draugais, bet anglai, Džimas žinojo, vaikams išties 
abejingi. 

Jis atsinešė kibirą šilto bulvių nuoviro Beisiui ir sau, pasiūlė 
tiršto.skysčio ir kitiems. Priklaupė šalia misionierių tarškindamas 
dantimis, tikėdamasis, kad katedros mokyklos emblema įžiebs jų 
sąmonėje kokią nors religinę kibirkštį ir atgaivins juos. 

— Jie nekaip atrodo, — atvirai pasakė gydytojui. — Savo bulves 
tikriausiai suvalgys ryte. 

— Tikriausiai, Džimai. Tu pailsėk, galutinai nusikamuosi besirū- 
pindamas visais. Rytoj vėl keliausime. 

— Taigi... Gali tekti važiuoti toli. 

Antroji bulvė nuramino Džimą, jam pirmą kartą pagailo gydy- 
tojo dėl užkrėstų veido žaizdų. Norėdamas atsidėkoti patikėjo jam 
savo patirtį: 

— Jei kada nors būsite prie laidotuvių molų Nantao, negerkite 
vandens. 

Džimas gulėjo ant minkštų, raminamai kvepiančių pušų pju- 
venų. Pro atviras medienos sandėlio duris Žiūrėjo į dangų raižančias 
japonų lėktuvų navigacinės šviesas. Po keleto minučių teko prisipa- 
žinti, kad nepažįsta nė vieno žvaigždyno. Kaip ir visa kita prasidėjus 
karui, pasikeitė ir dangus. Japonų orlaiviai, nors nuolat skraidantys, 
tapo vieninteliais pastoviais atramos taškais, antruoju zodiaku virš 
suskilusios Žemės. 

— Dešinėn!.. Dešinėn!.. Ne... turiu omeny kairėn! 

Išsisvėręs pro kabinos keleivio langą Džimas šūkavo vairuotojui, 
jų sunkvežimiui ropščiantis ant medinio pontoninio tilto. Japonų 
lauko inžinieriai pastatė šią laikiną perkėlą per Sužou įlanką pir- 
mosiomis savaitėmis po Perl Harboro puolimo, bet nuo intensyvaus 
eismo tiltas jau iro. Sunkvežimiui pajudėjus pirmojo metalinio pon- 
tono link, permirkusios lentos ėmė skirtis per sutrešusias virves. 

Vairuotojo paskirtas stebėtoju Džimas žiūrėjo, kaip priekinė 
padanga gramzdina lentas į vandenį. Jam visada patiko matyti 
vandenį sunkiantis pro groteles arba kylant aukštyn prieplaukos 
laiptais. Rudas vanduo nuplovė nusitrynusią padangą ir išryškino 
šone įspaustą gamintojos — britų bendrovės „Dunlop“ pavadinimą, 
o jis tiko tėvų beieškančiam Džimui. Sunkvežimis pasviro į šoną 
ant silpnų spyruoklių. Kažkur už jo priekabos grindimis nuriedėjo 
kūnas, bet Džimas žavėjosi pro rato gaubto įrantas košiamu ir lyg 
fontanas per ratą trykštančiu vandeniu. 

— Kairėn!.. Kairėn!.. —- plyšavo Džimas, bet kareivis prie galinio 
borto persigandęs suriko. Išvargintas vairuotojas atsiduso, patraukė 
stovėjimo stabdį, paskui išsiuntė Džimą iš kabinos ir išlipo ant upės 
nuskalautų lentų. 

Pro galinį langą Džimas išlindo į sunkvežimio priekabą. Perlipęs 
per ištiestas gydytojo Ransomo kojas atsiklaupė ant suolo ir laukė 
įsiplieskiančio vairuotojo ginčo su sargybiniu. 

Per porą šimtų jardų pasroviui lauko inžinierių dalinys kėlė vidu- 
rinę seno geležinkelio tilto perdangą. Džimas džiaugėsi galėdamas 
juos stebėti. Beveik visą rytą jam svaigo galva, bet vienodas van- 
dens tekėjimas per pontonus ramino akis. Pasiskaičiavo pulsą svars- 
tydamas, ar pasigavo beriberį, ar maliariją, o gal kokią kitą ligą, 

apie kurias girdėjo gydytoją Ransomą kalbantis su ponia Hag. Jam 
knietėjo išbandyti kokią naują ligą, bet prisiminė sulaikymo centrą 
ir virš Šanchajaus matytus amerikiečių bombonešius. Džimas nu- 
manė, kad praeitą naktį, kai jie nakvojo prie japonų žandarmerijos 
perimtos kiaulių fermos, net gydytojas Ransomas regėjo lėktuvus. 

Gydytojas tikrai atrodo nekaip. Nuo jų išvažiavimo iš Usongo 
žaizda veide užkrėtė visą žandikaulį ir nosį. Dabar jis gulėjo ant 
sunkvežimio grindų, jo ilgos kojos grėsmingai bolavo ryškioje sau- 
lėje. Gydytojas miegojo, bet atrodė, kad puse galvos kažką įtemptai 
galvoja. Paskutinį kartą jiedu su Džimu kalbėjosi prieš vakarienę, 
gydytojas rūpinosi, kad Džimas iš japono sargybinio gautų visą ka- 
linio davinį. Rodydamas ypatingą valią jis liepė Džimui nusirengti ir 
paprašęs iš ponios Hag kvapaus muilo išskalbė jo drabužius kiaulių 
girdykloje. 

Beisis sėdėjo ant grindų šalimais, pasidėję galvas jam ant kelių 
miegojo berniukai. Stiuardas buvo sąmoningas, bet užsisklendė vi- 
duje, minkštas jo veidas atrodė kaip apvytęs vaisius. Jį dažnai py- 
kino, sunkvežimio grindys būdavo apvemtos ir apšlapintos, tada jis 
uidavo Džimą, kad išvalytų. 

Ponia Hag su tėvu irgi gulėjo ant grindų, retai tesikalbėdami, 
įsiklausydami į kiekvieną krestelėjimą. Laimei, abi misionierių 
poros liko Usonge. Jų vietas užėmė pusamžis anglas ir jo ma- 
nieringa žmona iš Britanijos konsulato Nankine. Jie sėdėjo prie 
sargybinio sunkvežimio gale ištįsusiais veidais, tarsi būtų ištikusi 
baisi tragedija. Tarp jų pūpsojo pintas lagaminas su drabužiais, 
kiekvieną vakarą po jį rausėsi vairuotojas su sargybiniu, pasirink- 
davo batų ir sandalų. Netardama nė žodžio pora spoksojo į ryžių 
laukų ir kanalų peizažą, Džimas nusprendė, kad jie prarado susi- 
domėjimą karu. 

Dukart per dieną, kai japonai sustodavo pakelėje pasigaminti 
valgyti, sargybinis paduodavo Džimui molinį ąsotį vandens, kad 

perduotų kaliniams atsigerti. Likusį laiką Džimui niekas netrukdė 
susitelkti užduočiai nukreipti šią riedančią griuveną į internuotųjų 
stovyklą, kurioje yra mama ir tėtis. 

Kelyje jie jau keletą dienų, pakrikai suka po kaimo vietoves per 
dešimtį mylių į šiaurės vakarus nuo Šanchajaus. Tikslų dienų skaičių 
Džimas pametė, džiaugėsi, kad bent juda priekin, ir, laimei, japonų 
nėmaž nestabdo vis blogėjanti kalinių būklė. | 

Pirmąją dieną išvažiavę iš Usongo ir trejetą valandų dardėję per 
atvirą kaimo vietovę atvyko į buvusią Šv. Pranciškaus Ksavero se- 
minariją prie Sužou kelio, vieną pirmųjų kalinių stovyklų - japonai 
ją įkūrė per pora savaičių po Perl Harboro. Seminarija jau buvo 
apgyventa kariškių. Visą popietę jie laukė rekvizuotų Šanchajaus 
transporto kompanijos autobusų eilės gale, tuose autobusuose sėdėjo 
keli šimtai olandų ir belgų civilių. Džimas smalsiai spangino pro 
dvigubos vielos tvorą. Būriai britų kareivių slampinėjo apie trobeles, 
sėdėjo iš seminarijos koplyčios išneštuose blizgančiuose klauptuose, 
tarsi katedros po atviru dangumi bendruomenė. Bet čia nebuvo ci- 
vilių vyrų, moterų nei vaikų. Japonų sargybiniai plušo nepaliau- 
jamai tikrindami vardus ir neturėjo laiko atvykėliams, kurie vylėsi 
būti priimti. Džimas pasilipo ant suolo ir mojavo per vielą, kad visi 
stovykloje galėtų jį matyti. 

Tačiau šimtai nuobodžiaujančių kareivių visai nesidomėjo šiais 
keleiviais nei Šanchajaus autobusais. Jų neįleidus Džimui paleng- 
vėjo. Pajudėjus Sužou link vairuotojas priėmė jį į kabiną. Keista, bet 
šis nenustygstantis berniukas, anksčiau jį taip pykdęs, dabar teikė 
šiokio tokio saugumo. Džimas neįskaitė japoniško žemėlapio ir ne- 
suprato nė žodžio iš ilgų monologų, skirtų sutraiškytais vabzdžiais 
išterliotam priekiniam stiklui. Bet jis klūpojo ant sėdynės, tarškin- 
damas dantimis ir išsilenkdamas pro langą pažiūrėti kiekvieno pra- 
skrendančio lėktuvo. Regėjos, kad visos Japonijos aviacijos pajėgos 
skrenda pulti kinų kariuomenių vakaruose. 

Lygumos palei Šanchajaus-Sužou kelią buvo mūšių laukas, mylios 
apgriuvusių tranšėjų bei rūdimis apneštų bunkerių priminė Džimui 
enciklopedijoje matytus Ipro ir Somos vaizdus — didžiulį mūšio mu- 
ziejų, kurio metų metus niekas nelankė. Karo pėdsakai, bombonešių ir 
naikintuvų skrydžiai jį atgaivino. Norėjo pakilti kaip kovinis aitvaras 
viršum vingiuojančių brustverų ir nutūpti ant masyvaus forto, suręsto 
tarp kapų kalvelių iš tūkstančio smėlio maišų. Džimą liūdino, kad nė 
vienas iš bendrakeleivių kalinių nesidomi karu. Tai būtų padėję palai- 
kyti jų dvasią, o kaip tik ši užduotis Džimui darėsi vis sunkesnė. 

Kartais Džimui patiko vaizduotis tikru šios keliaujančių kalinių 
grupės vadu. Bet kai tempdavo sunkų vandens ąsotį ir kurdavo krosnį 
vakarais, žinojo esąs ne kas kitas kaip jų Antrasis Kulis. Tačiau jeigu 
nebūtų buvę Džimo, kuris pririnkdavo šakų ir išvirdavo saldžiąsias 
bulves, netgi gydytojo Ransomo ir Beisio būtų laukęs misionierių li- 
kimas. Jis pastebėjo, kad išvažiavus iš žandarmerijos posto kiaulių 
fermoje jie visi leido sau susirgti. Naktį japonai mušė apsivogusį kiną, 
žmogelio klyksmai aidėjo per užliejamuosius laukus, virpindami 
tamsų jų paviršių. Kitą dieną visi tysojo ant sunkvežimio grindų, Bei- 
siui suėmė plaučius, o gydytojas Ransomas nieko nebematė užputusia 
akimi. 

Džimas karščiavo, bet vis tiek stebėjo japonų lėktuvus virš galvos. 
Jų variklių garsas prablaivydavo jį. Kai dvasia palūždavo arba suim- 
davo savigaila, prisimindavo sidabrinius lėktuvus, kuriuos matė su- 
laikymo centre. 

Paramstomas japonų lauko inžinierių brigados sunkvežimis stū- 
mėsi per pontoninį tiltą. Nebenulaikęs pusiausvyros Džimas nuslydo 
nuo suolo. Gydytojas kiek galėdamas bandė prilaikyti jį. 

— Laikykis, Džimai. Būk priekyje su vairuotoju, žiūrėk, kad jis 
važiuotų... 

Ant gydytojo veido puotavo daugybė musių, jos mito žaizdoje 
prie akies. Šalimais gulėjo Beisis su Poliu ir Deividu, ponia Hag ir 

jos tėvas. Tik anglų pora su pintu batų lagaminu sėdėjo šalia kareivio 
sunkvežimio gale. Per bortą įlipus japonų kapralui, Džimas timpte- 
lėjo švarkelį. Piktas žmogėnas šlapiais auliniais rėkavo komandas 
sunkvežimį per tiltą stumiantiems kareiviams. Pasiekę kitą krantą 
kareiviai nuėjo vandens pakraščiu tęsti geležinkelio tilto darbų. Aiš- 
kiai pasibjaurėjęs kalinių būkle kapralas ėmė keikti vairuotoją. Iš- 
sitraukęs mauzerį mosavo prieštankinio griovio jų ką tik paliktam 
krante pusėn. | 

Kapralui nužirgliojus atgal prie tilto, Džimui palengvėjo. Kad ir 
kokie jie pasiligoję, ilsėtis prieštankiniame griovyje jis nenori. Sė- 
dėti ant suolo darėsi sunku, kilo pagunda atsigulti prie gydytojo, kad 
galėtų įsmeigti akis tiesiai į dangų. Pro šalį driekėsi ryžių laukų, 
upelių ir apleistų kaimų peizažas, jis niro iš baltos miglos tarsi su- 
malti mirusios Kinijos kaulai. Dulkės nuklojo sunkvežimio kabiną 
1r variklio dangtį, priderino maskuotę prie tos erdvės, kurion jis ne- 
trukus įvažiuos. Kiek laiko jie kelyje? Kapų kalvelių virtinės bandė 
apgauti Džimo akį, mirusiųjų jūra vilnijo aplink dardantį sunkve- 
žimį. Tušti karstai vypsojo atviri, pasirengę sugauti amerikiečių 
lakūnus, kurie netrukus kris iš dangaus. Laukiančių karstų tūkstan- 
čiai, pakaks priglausti gydytojui Ransomui, Beisiui, mamai su tėčiu 
ir Verai, Antrajam Kuliui ir jam pačiam... 

Sunkvežimis ūmai sustojo, Džimas trinktelėjo galva į kabiną. Prie 
kelio, šiek tiek atokiau nuo kanalo pakrante nutiestos spygliuotos 
vielos stovėjo keletas barakų toliu dengtais stogais. Džimas tingiai 
žvelgė į šią mažytę buvusiose keramikos dirbtuvėse įrengtą internuo- 
tųjų stovyklą. Pora metalinių baržų buvo nugrimzdusios ant inkarų, 
o prie degimo krosnių dar likę keli nedideli čerpių prikrauti gele- 
žinkelio vagonai. Fabriko zona atitverta spygliuota viela, bet pora jo 
plytinių sandėlių buvo priskirti stovyklai. Vyrai ir moterys šildėsi 
saulėje ant medinių barakų laiptų, it džiugi pavasario regimoji signa- 
lizacija tarp langų plevėsavo skalbiniai. 

Džimas įrėmė smakrą į šoninį sunkvežimio bortą. Gydytojas 
Ransomas bandė atsisėsti ant grindų. Sargybinis iššoko per kė- 
bulo galą ir nuėjo prie vartų, kur stovėjo japonų kareivių apsuptas 
Šanchajaus universiteto autobusas. Keleiviai spoksojo pro dulkinus 
langus. Viduj sėdėjo dvi vienuolės juodais galvos apdangalais, ke- 
letas Džimo amžiaus vaikų ir apie dvidešimt britų vyrų bei moterų. 
Prie vielos jau susirinko kalinių minia. Susikišę rankas į apdriskusių 
šortų kišenes jie tylomis sekė akimis japonų seržantą, lipantį į auto- 
busą tikrinti kalinių. 

Gydytojas Ransomas klūpėjo sunkvežimio gale, ranka užsi- 
dengęs žaizdą. Džimas spoksojo į anglę palaike medvilnine suknele, 
įsitvėrusią tvoros vielos. Moteris žvelgė į jį tokiomis akimis kaip 
anąkart toji motina vokietė prie namų Kolumbijos kelyje. 

Pro atvirus vartus autobusas įvažiavo į stovyklą. Seržantas sto- 
vėjo tarpduryje ir su pistoletu rankoje vaikė kalinių minią. Iš rūgščių 
jų veidų buvo aišku, kad naujuosius atvykėlius pasitinka be ypa- 
tingo džiaugsmo, kaip papildomas burnas, kurioms teks maitintis iš 
menkų jų davinių. Sunkvežimiui riedant prie vartų Džimas atsisėdo. 
Gydytojas Ransomas nuvirto ant grindų, anglų pora su vytelių laga- 
minu padėjo jam atsikelti ir atsisėsti ant suolo. 

Džimas nusišypsojo palei vielą einančiai moteriai. Kai ji ištiesė 
jam ranką, jis svarstė, gal tai mamos draugė. Stovykloje buvo daug 
šeimų ir kuri nors iš vaikštinėjančių porų gali būti jo tėvai. Jis žvelgė 
į anglų veidus, už japonų sargybinių nugarų kikenančius berniukus. 
Savo nuostabai, pajuto gailestį, liūdesį, kad jo mamos ir tėčio paieškos 
netrukus baigsis. Kol jų ieško, jis pasirengęs kęsti badą ir ligas, bet 
dabar, kai paieškos baigtos, jį apėmė liūdesys prisiminus, ką patyrė 
i1r kaip smarkiai pats pasikeitė. Dabar jam artimesni išmaitoti mūšių 
laukai ir šis musių aptūptas sunkvežimis, devynios saldžiosios bulvės 
maiše prie vairuotojo sėdynės, tam tikra prasme netgi sulaikymo 
centras, negu kada nors bus namai Amhersto prospekte. 

Sunkvežimis sustojo už vartų. Japonų seržantas pro galinį bortą 
apžiūrėjo ant grindų gulinčius kalinius. Jis stūmė gydytoją Ransomą 
atgal savo mauzeriu, bet sužeistas gydytojas nulipo žemyn ir gaudy- 
damas kvapą atsiklaupė prie seržanto kojų. Internuotųjų minia jau 
kriko. Susibrukę rankas į kišenes vyrai nužygiavo prie barakų ir 
susėdo prie moterų ant laiptų. 

Musės debesiu krito ant sunkvežimio ir sutūpė į klanus ant grindų. 
Jos sukosi aplink Džimo burną, mito iš dantenų žaizdų. Dešimtį mi- 
nučių japonų kariškiai ginčijosi, vairuotojas laukė su gydytoju Ran- 
somu. Du vyresni britų kaliniai išėjo pro vartus ir įsiterpė į pokalbį. 

— Usongo stovykla? 

— Ne, ne, ne... 

— Kas juos atsiuntė? Tokios būklės? 

Aplenkdami gydytoją Ransomą jie priėjo prie sunkvežimio ir 
pažvelgė į kalinius pro musių spiečių. Bejausmiais veidais žiūrėjo į 
kulnais beldžiantį ir švilpaujanųų Džimą. Japonų sargybiniai atvėrė 
spygliuotos vielos vartus, bet britų kaliniai juos tuoj pat užkėlė ir 
puolė rėkti ant japonų seržanto. Gydytojas Ransomas žengė priekin 
ketindamas ginčytis, bet britai nuvijo jį šalin. 

— Pasitrauk, žmogau... 

— Mes negalim priimti jūsų, daktare. Čia yra vaikų. 


Gydytojas Ransomas įlipo į sunkvežimį ir atsisėdo ant grindų šalia 
Džimo. Stovėdamas jis mirtinai išvargo ir dabar atsigulė ranka užsi- 
dengęs žaizdą, o musės rungėsi tarp jo pirštų. 

Ponia Hag ir anglų pora su vytelių lagaminu tylomis išklausė 
argumentų. Kai japonų kareiviai grįžo į stovyklą ir užrakino vartus, 
ponia Hag pasakė: 

— Mūsų nepriima. Stovyklos vadai britai... 

Džimas žvelgė į vaikštinėjančius po aptvarą kalinius. Ber- 
niukų grupelės spardė futbolą keramikos dirbtuvių plytinėje. Gal 

jo mama ir tėtis slepiasi tarp degimo krosnių? Galbūt kaip britų 
stovyklos vadai ir jie norėjo, kad Džimas eitų šalin, išsigandę 
musių ir ligų, kurias jis atsivežė iš Šanchajaus. Džimas padėjo 
Beisiui ir gydytojui atsigerti, paskui atsisėdo ant suolo priešais. 
Jis atsuko nugarą stovyklai, kaliniams britams ir jų vaikams. 
Visos jo viltys glūdėjo aplinkiniame peizaže, čia buvusiuose ir 
būsimuose karuose. Jam keistai apdujo galva, ne todėl, kad tėvai 
jo atsisakė, bet dėl to, jog jis šito tikėjosi, — 1r jam jau buvo ne- 
besvarbu. 


DEVYNIOLIKTAS SKYRIUS 
Kilimo takas 


Prieš sutemstant jie įvažiavo į apleistus mūšio laukus per devy- 
netą mylių į pietus nuo Šanchajaus. Pavakario šviesa kilo į orą, 
tarsi grąžindama saulei dalį jėgos, kurią toji išliejo abejingiems 
laukams. Apkasus ir fortus tuose laukuose Džimas regėjo su visa 
ginkluote. Ties Šanchajaus ir Hangdžou kelių kryžkele it ratuota 
pašiūrė pūpsojo tankas, saulės prožektoriai plieskė pro atvirus 
liukus. Tarp kapų kalvelių viena kitą vijosi tranšėjos — savyje pa- 
siklydęs labirintas. 

Už kryžkelės per kanalą ėjo medinis tiltas. Lietus iš jo boluo- 
jančių polių išplovė visas dervas, jie buvo akyti kaip pemza. Vairuo- 
tojas vėdavosi sulankstytu žemėlapiu, baiminosi įlūžti ant sutrešusių 
rąstų. Ponia Hag ir anglų pora sėdėjo sunkvežimio gale, jų šešėliai 
braukė muses nuo gydytojo Ransomo veido ir paplekšnojo jam per 
galvą. Jis įsivaizdavo esąs vienas iš šešėlių, juodas kilimas, patiestas 
ant išvargintos žemės. Per mylią į pietus tarp kapų kalvelių matė sto- 
vinčių lėktuvų uodegas, kaulines plunksnas tamsėjančiame danguje. 

Džimas apžiūrėjo lėktuvus ir pažino aptakius korpusus bei radiali- 
nius variklius. Tai buvo „„Brewster Buffalo“, amerikietiški naikin- 
tuvai, kuriems lygių japonai neturėjo. 

Ar tai čia, tarp kapų kalvelių, amerikiečių lėktuvai laukė, kol 
pakils jo vaizduotėje? Vairuotojas irgi pamatė lėktuvų uodegas. Jis 
metė cigaretę ir sušuko sargybiniui, iššokusiam iš sunkvežimio pa- 
tikrinti sutrešusių tilto lentų. 

— Longhua, Longhua!.. 

Variklis užsikūrė, ir vairuotojas ties kryžkele pasuko į rytus - į 
tą tolimą aerodromą. 

— Mes važiuojame į Longhua aerodromą, gydytojau, — sušuko 
Džimas palenkęs galvą tarp kelių. Gydytojas gulėjo ant grindų šalia 
Beisio ir olandės tėvo, žiūrėjo į Džimą viena akimi. 

— Ten stovi ,„Brewster Buffalo“ — tikriausiai amerikiečiai laimėjo 
karą. 

Džimas atkreipė veidą šiltam oro gūsiui. Jie privažiavo karinį 
aerodromą, didžiausią negrįstą aerodromą iš visų jo matytų netoli 
Šanchajaus. Buvusioje automobilių aikštelėje prie Longhua pa- 
godos buvo pastatyti trys metaliniai angarai ir medinės mechanikų 
dirbtuvės. Ant degutbetonio dangos šalia angarų buvo daugybė 
lėktuvų —- galingų naujo modelio naikintuvų. Lauko pakrašty užda- 
žytais amerikiečių ženklais stovėjo trejetas ,,Brewster Buffalo“. In- 
žinerinio padalinio komanda galingu kranu kėlė zenitinės artilerijos 
pabūklą į viršutinį mūrinės pagodos aukštą. 

Vairuotojas sustojo prie patikros punkto, čia prie įtvirtintos pa- 
būklo platformos budėjo japonų kareiviai. Prietemoje sargybiniai 
sukiojosi aplink, jų kapralas kalbėjosi lauko telefonu. Jiems pamojo 
važiuoti keliu palei aerodromo ribą. Ant išmalto kelio buvo pakreikta 
šiaudų, jau sutrintų iki šerdies statybinius akmenis gabenančių ma- 
šinų vilkstinių. Pro juos pralingavo sunkvežimis su kroviniu — vežė 
nuo senamiesčio stogų nuplėštas čerpes. 

Ginkluoti sargybiniai, durtuvais raižydami niūrų dangų, poromis 
patruliavo prie kelio palei aerodromo perimetrą. Du vieno variklio 
transportiniai lėktuvai stovėjo palaukėje. Lydimas antžeminės įgulos 
japonų karo lakūnas kalbėjosi su dviem uniformuotais karininkais. 
Riedant pro šalį jis mostelėjo į sunkvežimį, ir Džimui toptelėjo, kad 
galbūt jį, Beisį ir gydytoją Ransomą išskraidins iš Šanchajaus, ir jis 
netrukus pamatys tėvus Honkonge arba Japonijoje. 

Džimas tikėjosi, kad sunkvežimis sustos prie lėktuvų, bet vai- 
ruotojas spaudė į pietus palei aerodromo ribą. Žole apžėlusi lyguma 
perėjo į kauburiuotą laukinėmis cukranendrėmis apaugusį lauką. 
su čerpėmis įsuko į nepastebimą tarp dilgėlių sienos siaurą slėnį. 
Karinės mašinos priešais juos išvertė atgabentus akmenis ir skaldą, 
į vakaro orą pakilo baltų peleninių dulkių debesys. Slėnį saugojo 
ginkluoti kareiviai ir aviacijos policija su šautuvais, dulkių nubalin- 
tomis uniformomis. 
reivių nudriskusiomis uniforminėmis palaidinėmis tempė čerpes ir 
grindinio akmenis, klojo pagrindą betoniniam lėktuvų kilimo takui. 
Net sutemų blandumoje, net po ištisų mėnesių nepriteklių Džimas 
matė, kokia vargana šių kinų būklė. Daugelis buvo mirtinai išsekę. 
Jie nuogi sėdėjo sutryptose dilgėlėse, laikydami rankose vienintelę 
čerpę it elgetos dubenėlio šukę. Kiti kopė nuožulniu šlaitu iki aero- 
dromo krašto, spausdami prie krūtinės akmenų prikrautus pintus 
krepšius. 

Sunkvežimis sustojo prie krūvos. Sužvangėjo grandinės, nukrito 
galinis bortas. Lydint japonų kareiviui ponia Hag ir anglų pora nu- 
lipo ant žemės. Gydytojas Ransomas klūpojo tarp suolų, niekaip ne- 
galėjo išjudinti neklusnaus kūno. 

— Gerai, Džimai, palydėkime visus į būstus. Padėk poniai Hag. 
Beisi, berniukai... 

Jis vos atsistojo, bet įstengė pakelti ant kojų Beisį. Stiuardo veidą 
jau dengė talko sluoksnis — ta plonytė moters oda, kurią Džimas 
pirmąkart matė ties laidotuvių molais Nantao. Įsikibęs Džimo peties 
jis šlepeno šlapiomis sunkvežimio grindimis. 

Išlipę visi kartu stovėjo baltų dulkių debesyje prie krūvos. Ponia 
Hag su tėvu prisedo ant grindinio akmenų krūvos, laikydama už 
rankų berniukus. Kinų kareiviai prisikrovė krepšius ir nusispjovė 
ant akmenų. Išmaltu lauku link kilimo tako klampojančios jų baltos 
figūros, regis, nušvietė vakaro orą. 

Aplinkui stovintys japonų sargybiniai stebėjo nė nekrustelėdami. 
Per penkiasdešimt pėdų pietiniame slėnio šlaite du seržantai sėdėjo 
bambukinėse kėdėse prie šviežiai dilgėlyne iškastos duobės. Jų au- 
liniai ir Žemė po kojomis bolavo nuo klinčių. 

Džimas pakėlė pilką molinę čerpę. Niekam iš sargybinių lyg ir 
nerūpėjo, ar jie dirba prie kilimo tako, nors Beisis jau laikė rankose 
grindinio akmenį. Džimas nusekė nuogą kinų kareivį su nešuliu. 
Užkopė šlaitu ir perėjo išmaknota dirva. Kinai išvertė krepšius ir 
grįžo prie krūvos. Džimas padėjo savo čerpę į akmenimis ir sudau- 
žytomis čerpėmis užpildytą negilią iškasą, kertančią aerodromą ir 
dingstančią naktyje. Stumtelėjęs Džimą, Beisis numetė grindinio 
akmenį prie kojų. Jis svyravo paskendęs dulkėse, bandydamas nusi- 
braukti nuo rankų kreidinius miltus. 

Už jų prie krūvos stovėjo gydytojas Ransomas su ponia Hag ir 
anglų pora. Jis ginčijosi su japonų kareiviu, kuris parodė jam eiti 
kilimo tako pusėn. Laikydamas šautuvą viena ranka, kareivis kita 
paėmė čerpę ir padavė gydytojui. 

Džimas laukė prie suskaldytų akmenų. Žvelgė į sutemas, akimis 
nusekė baltą kilimo taką. Prisiminė žolės verpetus Hangdžou ae-. 
rodrome, bandė įsivaizduoti „„Brewster Buffalo“ keliamus srautus. 
Atsigręžė į transportinius lėktuvus prie kelio aerodromo pakrašty. 
Japonų karo lakūnas ir uniformuoti karininkai ėjo per žolę kilimo 

tako link. Sustojo ties pakraščio klampyne, juokėsi žiūrėdami, kaip 
einasi darbas. Jų sagtys ir nublizginti kariniai ženklai Žybčiojo kaip 
tų europiečių, kurie prieš karą vaikščiojo po mūšio lauką netoli 
Hangdžou, papuošalai. 

Džimas žengė į žolę, toliau nuo dulkių debesų ir kinų kareivių 
gretų. Norėjo paskutinį kartą pamatyti lėktuvus, pastovėti po tamsia 
jų sparnų arka. Jis suprato, kad kinų kareiviai nuvaromi mirtinai, kad 
šie badaujantys žmonės kloja kaulų kilimą japonų bombonešiams. 
Paskui juos suvers į tą duobę, prie kurios laukia klintimis aplipusiais 
auliniais seržantai su mauzeriais. O pakloję savo akmenis ir jis, ir 
Beisis, ir gydytojas Ransomas irgi atsidurs toj pačioj duobėj. 

Išblėsę paskutiniai gaisai paslėpė lėktuvų korpusus, bet Džimas 
nakties ore užuodė jų variklius. Traukė alyvos ir variklio aušinimo 
skysčio kvapą. Jau nebegirdėjo aplinkinių balsų, nematė baltais kinų 
kareivių kūnais ir kaulais klojamo kilimo tako. Jam nebeegzistavo 
nei kombinezonu vilkintis jaunas japonų karo lakūnas, kuris rodė 
į jį, kažką rėkdamas seržantams prie duobės. Vylėsi, kad jo tėvai 
saugūs ir nebegyvi. Braukdamas dulkes nuo švarkelio Džimas bėgo 
lėktuvų prieglobstin, trokšdamas apsigaubti jų sparnais. 

DVIDEŠIMTAS SKYRIUS 
Longhua stovykla 


Viela skimbčiojo nuo balsų, jie aidėjo lyg arfos flažoletai. Džimas 
gulėjo žolėje prie fazanams paspęstos kilpos per penkiasdešimt 
pėdų nuo vielinės tvoros. Jis klausėsi, kaip ginčijasi sargybiniai, kas 
valandą apeinantys stovyklą. Amerikiečių oro atakoms tapus kas- 
dienybe, japonų kareiviai nebenešiojo šautuvų per petį. Spaudė savo 
ilgavamzdžius abiem rankomis ir tapo tokie nervingi, kad pamatę 
Džimą už stovyklos ribos, paleistų kulką į jį nė nedvejoję. 

Džimas sekė juos akimis pro fazanų kilpų raizginį. Anądien 
jie nušovė bandžiusį į stovyklą įsigauti kinų kulį. Džimas atpažino 
vieną sargybinį — tai eilinis Kimura, išlakus valstiečio sūnus, per 
tuos keletą metų stovykloje jis ūgtelėjo beveik tiek pat kaip Džimas. 
Stipri eilinio nugara plėšė išblukusią kario palaidinę, tik ekipuotės 
petnešos bei diržas prilaikė nunešiotas drapanas. 

Kai dar nebuvo aišku, kad japonai pralaimi karą, eilinis Kimura 
dažnai pasikviesdavo Džimą į namelį, kuriame gyveno su kitais 
trimis sargybiniais, ir leisdavo užsidėti savo kendo šarvus. Džimas 
prisiminė, kaip ceremoningai japonų kariai vilko jį metalo ir odos 
šarvais, šalmas ir pečių apsaugos trenkė įsisenėjusiu Kimuros kūno 
kvapu. Jis prisimena tą jėgos proveržį, kai eilinis Kimura puolė jį 
dvirankiu kardu, tą sūkurį smūgių, kritusių ant šalmo jam nespėjant 
atsimušti. Po to dar daugelį dienų skambėjo galvoje. Beisiui teko 
taip šūkaloti nurodinėjant, kad prižadino E korpuse miegančius 
vyrus, o daktaras Ransomas pasikvietė Džimą į stovyklos ligoninę 
ausų apžiūrai. 

Prisiminęs tas galingas rankas ir Žvitrias eilinio Kimuros akis, 
Džimas gulėjo prisispaudęs aukštoje žolėje už gaudyklių. Pirmąkart 
džiaugėsi, kad į kilpas nepakliuvo paukštis. Abu japonai sustojo prie 
vielinės tvoros ir šukavo akimis apleistus pastatus už šiaurvakarinės 

Longhua stovyklos ribos. Šalimais, pačiam stovyklos pariby, stūk- 
sojo apgriuvę susirinkimų namai su dangui atsivėrusiu pusapvaliu 
balkonu pačiam viršuje. Stovykla buvo įsikūrusi mokytojų rengimo 
koledže, kurį subombardavo ir nuniokojo kovos aplink Longhua 
aerodromą 1937-aisiais. Apgriauti pastatai arčiausiai aerodromo 
nepriklausė stovyklai, ir kaip tik čia, aukštoj žolėj tarp nusiaubtų 
bendrabučių, Džimas paspendė fazanų gaudykles. Po rytinės kalinių 
patikros jis prasmuko pro tvorą palei apleistą fortą, vešiai apžėlusį 
dilgėlėmis. Palikęs batus ant forto laiptelių perbrido sekliu kanalu, 
toliau nušliaužė gilia žole tarp sugriautų pastatų. 

Pirmosios kilpos buvo tik per keletą pėdų nuo tvoros — pirmą 
kartą prasiskverbus pro spygliuotą vielą Džimui šis nuotolis atrodė 
neįtikėtinas. Atsisukęs žvelgė į saugų stovyklos pasaulį, barakus 
ir vandens bokštą, sargybinę ir miegamuosius korpusus, mažne 
nuogąstaudamas, kad jį visam laikui ištrėmė iš šių buveinių. Gy- 
dytojas Ransomas vadino Džimą „laisva dvasia“, nes šis nardydavo 
po stovyklą, genamas vis naujos į galvą šovusios idėjos. Bet čia, 
gilioje žolėje tarp apgriuvusių statinių, jį prislėgė kažkoks nepa- 
žįstamas sunkis. 

Džimas gulėjo už kilpų - bent kartą bandys pešti naudos iš iner- 
cijos. Iš Longhua aerodromo kilo lėktuvas, jo siluetą ryškiai matei 
geltoname prancūzų koncesijos daugiabučių fasadų fone, bet Džimas 
juo nesidomėjo. Kareivis greta eilinio Kimuros aprėkė susirinkimų 
namų balkone žaidžiančius vaikus. Kimura grįžo prie vielos. Akimis 
iščiupinėjo kanalo paviršių ir laukinių cukranendrių guotus. Menki 
praeitų metų daviniai — o japonų sargybinius maitino mažne taip 
pat varganai, kaip ir jų kalinius amerikiečius bei britus, — iščiulpė 
paskutinį paauglio putlumą iš Kimuros rankų. Neseniai Kimurai 
buvo paūmėjusi tuberkuliozė, jo griežtų bruožų veidas papurto kaip 
kulio. Gydytojas Ransomas ne sykį įspėjo Džimą, kad niekuomet 
nesidėtų eilinio Kimuros kendo šarvų. Dabar jų kova nebebūtų tokia 

nelygi, nors Džimui dar tik keturiolika. Jeigu ne šautuvas, jis mielai 
susiimtų su japoniuku... 

Tarsi nujausdamas žolėje tykančią grėsmę eilinis Kimura šūk- 
telėjo savo bendrui. Atrėmęs šautuvą į pušinį tvoros strypą, perlipo 
vielą ir stypsojo aukštose dilgėse. Iš seklaus kanalo pakilo musės ir 
nutūpė ant lūpų, bet Kimura jų nepaisė, spoksojo į vandens juostą, 
kuri skyrė jį nuo Džimo ir gaudyklių. 

Gal jis pastebėjo Džimo pėdsakus dumble? Džimas pašliaužė šalin 
nuo kilpų, bet ištrintoje žolėje aiškiai matyti jo kūno siluetas. Kimura 
pasiraitė apiplyšusias rankoves, pasirengė susiimti su savo auka. 
Džimas žiūrėjo, kaip jis brenda per dilgėles. Neabejojo, kad japonas 
jo nepavytų, bet antrojo kareivio kulkos Džimas nenurungs. O kaip 
paaiškintų Kimurai, kad fazanų medžioklė - Beisio sumanymas? Tai 
Beisis sumanė įmantrią lapų ir šakelių maskuotę, vertė Džimą lipti 
per vielą porą kartų per dieną, nors jie ne tik nesugavo, bet, matyt, 
nebuvo riė matę jokio paukščio. Tačiau Džimui buvo svarbu gyventi 
santarvėj su Beisiu dėl šio kuklių, bet patikimų maisto šaltinių. Galėtų 
išsitarti Kimurai, kad Beisis žino apie slaptą stovyklos radijo imtuvą, 
tačiau papildomo maisto tiekimas tuomet nutrūks. 

Džimą labiausiai baugino mintis, kad jei Kimura jam kirs, jis 
šoks gintis. Nedaug kas iš bendraamžių berniukų drįso paliesti 
Džimą, o pastaraisiais metais sumažėjus daviniams, mažai kuris ir 
vyras. Bet kibęs muštis su Kimura, gyvas neliks. 

Jis nusiramino, taikydamas tinkamiausią akimirką atsistoti ir 
pasiduoti. Nusilenks Kimurai, nerodydamas jokių jausmų nei vil- 
ties, kad šimtai valandų, praleistų sukantis apie sargybinę, tegul ir 
Beisiui paakinus, būtų pelniusios jam malonę. Sykį Džimas bandė 
Kimurą mokyti anglų kalbos, bet nors akivaizdžiai pralaimėdami 
karą, japonai mokytis angliškai nenorėjo. 

Džimas laukė, kol Kimura palips ant kranto arčiau jo. Kareivis 
stovėjo kanalo viduryje, jo rankoje sužvilgo kažkoks juodas daiktas. 

Upeliai, tvenkiniai ir nebenaudojami šuliniai Longhua stovykloje 
buvo tikras arsenalas aprūdijusių ginklų 1r pavojingų šaudmenų, li- 
kusių nuo 1937-ųjų karo veiksmų. Džimas pro žolę bandė geriau 
įžiūrėti smailėjantį cilindrą, spėjo, kad potvynio vanduo išplovė ka- 
nale įstrigusį seną artilerijos sviedinį arba minosvaidžio šaudmenį. 

Kimura šūktelėjo prie spygliuotos vielos laukiančiam antrajam 
kareiviui. Nusibraukė muses nuo veido ir šnekino tą daiktą lyg kū- 
dikį. Atsivėdėjo — iš tokios padėties japonų kareiviai mėto granatas. 
Džimas laukė sprogimo, bet paskui suvokė, kad eilinis Kimura laiko 
didžiulį gėlavandenį vėžlį. Gyvūnas iškišo galvą iš šarvo, ir japonas 
sukrykštė iš džiaugsmo. Džiovininko veidas vėl buvo kaip mažo 
berniuko, priminė Džimui, kad eilinis Kimura kadaise buvo vaikas, 
kaip ir jis pats prieš karą. 


Perkirtę rikiuotės aikštelę japonų kareiviai pranyko labirinte api- 
plyšusių skalbinių, džiūstančių ant virvių tarp barakų. Džimas iš- 
niro iš drėgno forto urvo, perlipo vielą. Buvo apsiavęs odiniais golfo 
batais, juos davė gydytojas Ransomas, rankoje nešėsi Kimuros 
vėžlį. Šis senolis - mažiausiai svaras mėsos, o Beisis veikiausiai 
žinos kokį ypatingą vėžlio receptą. Džimas jau įsivaizdavo, kaip 
Beisis gyvu vikšru išvilios vėžlį iš kiauto, paskui lenktiniu peiliu 
persmeigs jam galvą... 

Prieš akis - Longhua stovykla, pastaruosius trejetą metų Džimo 
namai ir visata, troškus beveik dviejų tūkstančių sąjungininkių 
šalių piliečių kalėjimas. Aplūžę mediniai barakai, betoniniai mie- 
gamieji korpusai, nutrypta rikiuotės aikštelė ir sargybinė su pa- 
svirusiu stebėjimo bokštu — visa tai dryksojo birželio saulėje. Šios 
vietos neaplenkė nė vienas Jangdzės baseino uodas nei musė. Kai 
jau atsidūrė šiapus tvoros, Džimas pasijuto tvirčiau. Jis bėgo šlako 
taku, sudriskę jo marškiniai plaikstėsi ant kaulėtų pečių kaip skal- 
biniai tarp barakų. 


146 


Saulės imperija 


Per nuolatines klajones aplink stovyklą Džimas ištyrė kiekvieną 
akmenį ir žolę. Šalia tako ant bambuko lazdos prikaltas negrabus ir 
saulėje išblukęs užrašas ,„Regento gatvė“. Džimas į jį nekreipė dė- 
mesio, kaip ir į kitus užrašus — „Pikadilis“, „Riterių Tilto kelias“ bei 
„Sijonų skersgatvis“, - kuriais buvo pažymėti pagrindiniai stovyklos 
takai. Šie įsivaizduojamo Londono — o jo daugelis Šanchajuje gi- 
musių kalinių britų nebuvo nė matę - trupiniai žadino smalsumą, bet 
drauge ir erzino Džimą. Nepaliaujamai kalbėdamos apie prieškarinį 
Londoną senesnės britų šeimos stovykloje siekė išskirtinės padėties. 
Prisiminė eilutę iš eilėraščio, kurį gydytojas Ransomas privertė iš- 
mokti: ,,Kampelis žemės svetimos, per amžius liksiąs Anglija““ Bet 
čia Longhua, ne Anglija. Pavadinę pamazgomis sulaistytus takelius 
tarp pūvančių barakų miglotai atmenamo Londono vardais pernelyg 
daug britų kalinių atsiribojo nuo stovyklos tikrovės, rado dar vieną 
kliautį sėdėti nieko neveikiant užuot padėjus gydytojui Ransomui va- 
lyti nuotekų talpyklas. Kaip jam atrodė, nei amerikiečiai, nei olandai 
ar belgai nešvaistė laiko stovykloje nostalgijai, ir tai darė jiems 
garbę. Per Longhua praleistus metus Džimas palankios nuomonės 
apie britus nesusidarė. 

Ir vis tiek Londono gatvių pavadinimai jį žavėjo, kaip ir kiti 
stovykloje sužinoti stebuklingi pavadinimai. Tarkime, kas galėtų 
būti „Lordai“, o kas „Serpantinas“ arba „Trokaderas“? Čia buvo 
taip šykščiai knygų ar žurnalų, kad nežinomas kokio gaminio pa- 
vadinimas skambėjo ne mažiau paslaptingai nei Žinia iš Žvaigž- 
džių. Pasak Beisio, o jis visada teisus, amerikiečių naikintuvai su 
aušinimo radiatoriais po korpusu, apšaudę Longhua aerodromą, 
vadinami mustangais — laukinio arklio vardu. Džimas gardžiavosi 
šiuo žodžiu — Žinoti lėktuvo pavadinimą jam buvo svarbiau negu 


* Garsiausias Ruperto Bruko (Rupert Brooke) eilėraštis „Kareivis“. Poetas entu- 


ziastingai sveikino Pirmąjį pasaulinį karą ir pats jame žuvo. 

patikinimas, jog Beisio ausis siekia slaptą stovyklos radijo imtuvą. 
Jis alko vardų. 

Nepajėgęs suvaldyti golfo batų Džimas suklupo ant išmušto tako. 
Pernelyg dažnai šiomis dienomis jam svaigsta galva. Gydytojas Ran- 
somas buvo įspėjęs nebėgioti, bet dėl amerikiečių antskrydžių ir dėl 
veikiausiai artėjančios karo pabaigos trūksta kantrybės vaikščioti. 
Stengdamasis apsaugoti vėžlį nusibrozdino kairį kelį. Nušlubčiojo 
skersai tako, atsisėdo ant apleistos vandenvietės laiptelių. Kadaise 
čia kaliniai virindavo iš stovyklos tvenkinių pasemtą šleikštoką 
vandenį. Stovyklos sandėliuose dar buvo likę šiek tiek anglių, bet 
ugnį kūrenusiai šešių britų komandai šis darbas neberūpėjo. Nors 
gydytojas Ransomas prieštaravo, jie buvo linkę verčiau nuolat sirgti 
dizenterija, negu vargti virindami vandenį. 

Džimas pūtė sumuštą kelį, o tos komandos nariai sėdėjo lauke 
prie gretimo barako, žvelgdami į dangų taip, lyg tikėtųsi, kad karas 
baigsis už dešimties minučių. Džimas pažino poną Malvanėjų, Šan- 
chajaus energijos bendrovės buhalterį, jis dažnai plaukiodavo ba- 
seine Amhersto prospekte. Šalia jo sėdėjo kunigas Pirsas, metodistų 
misionierius, kurio japoniškai kalbanti žmona atvirai kolaboravo su 
japonais, kasdien pranešinėjo apie kalinių veiklą. 

Niekas ponios Pirs už tai nepeikė, tiesą sakant, dauguma Longhua 
stovyklos kalinių būtų mielai kolaboravę patys. Džimas šiek tiek ne- 
pritarė, bet sutiko, kad veikiausiai protinga griebtis visko, kad tik 
išgyventumei. Po trejeto metų stovykloje patriotizmas nieko nebe- 
reiškė. Drąsiausi kaliniai — o kolaboravimas buvo rizikingas rei- 
kalas, — buvo tie, kurie pelnydavo japonų palankumą ir padėdavo 
nelaimės bendrams, parūpindami šiokio tokio maisto bei tvarsčių. 
Be to, vargu ar kas ir užsiėmė kokia nors neteisėta, išduotina veikla. 
Niekas Longhua nė nesvajojo apie pabėgimą, tad kiekvienas, ėmęs 
paistyti apie išėjimą už vielos, būdavo teisingai įskundžiamas bi- 
jantis bausmės. 

Vandens komanda ant laiptų krapštinėjo purvą nuo klumpių ir 
spoksojo į saulę, pajudėdavo tik nusirankioti erkių tarp šonkaulių. 
Vyrai buvo išsekę, tačiau kai po skeletą aptraukusia oda nieko ne- 
belikdavo, juos paliaudavo kamuoti badas. Džimas pavydėjo ponui 
Malvanėjui ir kunigui Pirsui, nes pats dar augo. Pagal skaičiavimus, 
kurių pamokė gydytojas Ransomas, stovyklai teikiamas maisto da- 
vinys menko sparčiau negu kaliniai mirė. 

Rikiuotės aikštelės viduryje ant sukepusios žemės dvylikamečių 
berniukų pulkelis žaidė stiklo rutuliukais. Išvydę vėžlį visi apspito 
Džimą. Kiekvienas skraidino po medvilniniu siūlu parištą laum- 
žirgį. Mėlynos liepsnelės virpėjo jiems virš galvų. 

— Džimai! Galima paliesti? 

— Kas čia? 

— Ar tau davė eilinis Kimura? 

— Čia bomba, — nepiktai šaipėsi Džimas. 

Jis kilniai leido visiems apžiūrėti vėžlį. Nors ne to paties amžiaus, 
su keletu berniukų Džimas susidraugavo tik atvykęs į Longhua, kai 
jam reikėjo kuo daugiau sąjungininkų. Bet juos praaugo ir įgijo kitų 
draugų: gydytoją Ransomą, Beisį ir amerikiečius jūreivius E kor- 
puse — šie turėjo prieškarinių Reader's Digest ir Popular Mechanics 
žurnalų, kuriuos Džimas ryte rydavo. Kartais, tarsi bandydamas 
sugauti prarastą vaikystę. Džimas vėl grįždavo į vaikų žaidimų pa- 
saulį, žaisdavo su jais vilkeliais, stiklo rutuliukais ir klases. 

— Arjis negyvas? Jis juda! 

— Jis kraujuoja! 

Krauju nuo Džimo kelio išterliota galva vėžlys atrodė kaip koks 
šaunus piratas. | 

— Džimai, tu jį užmušei! 

Aukščiausias berniukas, Ričardas Pirsas, siekė paliesti vėžlį, 
bet Džimas pasikišo jį po pažastimi. Jis nemėgo ir šiek tiek bijojo 
Ričardo Pirso, beveik vieno augumo su Džimu. Pavydėjo Ričardui 

papildomų japoniškų davinių, kuriais jį maitino mama. Be maisto, 
Pirsai turėjo ir nedidelę konfiskuotų knygų biblioteką, kurią pavy- 
džiai saugojo. 

-- Tai kraujo ryšys, — išdidžiai paaiškino Džimas. Po teisybei, 
vėžliai priklauso jūrai, upei per mylią į vakarus nuo stovyklos, tam 
plačiam Jangdzės intakui, kuriuo jis kadaise svajojo plaukti su tė- 
vais į pasaulio be karo prieglobstį. 

— Atsargiai, — mostelėjo Ričardui trauktis šalin, — aš išmokiau jį 
pulti. 

Berniukai atšlijo. Kartais Džimo juokai juos baugino. Nors ir 
stengėsi užgniaužti šį jausmą, Džimą žeidė jų drabužiai — motinų 
persiūti išaugtiniai, tačiau daug geresni už jo skarmalus. Bet dar la- 
biau jį Žeidė tai, jog jie apskritai turi mamas ir tėčius. Praėjusiais 
metais Džimui ėmė dingotis, kad jis nebeprisimena, kaip atrodo 
tėvai. Padūlavusios jų figūros dar šmėkštelėdavo sapnuose, tačiau 
jis pamiršo jų veidus. 


DVIDEŠIMT PIRMAS SKYRIUS 
Narvelis 


— Džimai, jaunuoli! 

Beveik plikas į klumpes įsispyręs vyriškis nudryžusiais šortais 
šaukė jį nuo G korpuso laiptelių. Jis laikė medinio vežimėlio ge- 
ležiniais ratais ienas. Nors vežimėlis buvo be krovinio, jo ranktū- 
riai mažne suko vyriškio rankas iš sąnarių gūžduobių. Jis šnekėjosi 
su anglėmis, apsivilkusios palaikėmis medvilninėmis suknelėmis 
moterys sėdėjo ant betoninių laiptelių. Gestikuliuojant vyriškio 
mentės, sakytum, skyrėsi nuo nugaros, tarsi šis ketintų išskristi pro 
spygliuotą vielą. 

— Aš čia, pone Makstedai! 

Džimas nustūmė Ričardą Pirsą šalin ir nubėgo šlako taku į mie- 
gamąjį korpusą. Pamačius tuščią vežimėlį jam kniostelėjo mintis, 
kad bus praleidęs kasdienį valgį. Baimė likti be maisto net vienin- 
telę dieną buvo labai stipri, jau buvo beužpuoląs poną Makstedą. 

— Eime, Džimai. Be tavęs bus neskanu. 

Ponas Makstedas žvilgtelėjo į Džimo batus — odinius gražuo- 
lius dygliuotais padais, kurie gyveno savo gyvenimą ir skraidino 
šią figūrą kaliausės apdaru, sukančią nesuskaičiuojamus ratus apie 
stovyklą. O moterims pridūrė: 

— Mūsų Džimas nuolat leidžia laiką prie devynioliktos duo- 
belės“. 

— Juk pažadėjau, pone Makstedai. Visada pasiryžęs... — pribėgus 
G korpuso įėjimą Džimui teko stabtelėti. Energingai pakvėpavęs, kol 
pašviesėjo galva, skubėjo toliau. Su vėžliu rankoje užlėkė laiptais į 
priemenę ir smuko tarp dviejų pagyvenusių vyriškių, lyg pamėklės 
įstrigusių viduryje pokalbio, kurio temą jau pamiršo. 

Abiejose koridoriaus pusėse buvo daugybė mažų kambarėlių, 
kiekviename po keturis medinius gultus. Po pirmosios žiemos sto- 
vykloje, kai daugelis vaikų nešildomuose barakuose mirė, šeimos 
su vaikais persikėlė į buvusį koledžo bendrabutį. Nors ir nekūre- 
namuose kambariuose betoninės sienos išlaikydavo pliusinę tem- 
peratūrą. 

Džimas glaudėsi viename kambaryje su jauna anglų pora, ponu 
ir ponia Vinsentais bei šešiamečiu jų berniuku. Jis tūnojo per porą 
colių nuo Vinsentų pustrečių metų, bet vargu ar jie būtų galėję gy- 
venti labiau skyrium. Džimui atvykus, ponia Vinsent pakabinusi 
seną antklodę atskyrė jo kambario ketvirtį. Ir ji, ir jos vyras - Šan- 
chajaus biržos makleris — nepaliovė šiauštis, kad Džimas gyvena su 
jais, ir per tuos metus įtvirtino jo narvelį, sumazgę draugėn nutrintą 


* Bare po golfo žaidimo. 

šaliką, apatinį sijoną ir kartoninės dėžės dangtį, dabar jis priminė 
tas mažytes lapines, kurios tarsi pačios išdygdavo aplinkui Šancha- 
jaus gatvės elgetas. 

Negana to, kad užtvėrė mažą Džimo pasaulį, Vinsentai dar bandė 
gvieštis ir jo dalies, perkėlę vinis ir virvę, ant kurios kybojo antklodė. 
Džimas gynėsi: iš pradžių lenkė vinis, kol, Vinsentų siaubui, vieną 
vakarą visas tvėrinys nukrito jiems nusirengiant, o paskui patikrino 
padalijimo tikslumą su liniuote ir pieštuku. Vinsentai skubiai atker- 
šijo ant Džimo matavimų pažymėdami savus. 

Viso šito Džimas neėmė giliai į širdį. Kažkodėl jam vis tiek 
patiko ponia Vinsent — daili, gal kiek aptriušusi blondinė, — nors 
ir nuolat įtemptais nervais, nors ir niekad nė piršto nepajudinusi, 
kad juo pasirūpintų. Jis Žinojo, net jei mirtų badu ant savo gulto, 
ponia Vinsent rastų mandagią priežastį nepadėti. Pirmaisiais metais 
Longhua buvusiais keliais vienišais vaikais niekas nesirūpino, jei jie 
nesileido išnaudojami kaip tarnai. Džimas su tuo taip pat nesitaikė ir 
nesileido pono Vinsento stumdomas ir siuntinėjamas. 

Kai Džimas įpuolė į kambarį, ponia Vinsent kiūtojo ant šiaudų 
čiužinio, blyškios moters rankos lyg užmiršta pirštinių pora gu- 
lėjo skreite. Akys įsmeigtos į kalkėmis nubalintą sieną virš sūnaus 
gulto lyg į nematomą ekraną. Džimas nuogąstavo, kad moteris 
tiek daug laiko praleidžia žiūrėdama tuos filmus. Stebėdamas ją 
pro savo narvelio plyšelius bandė atspėti, ką ji mato —- galbūt kokį 
nors mėgėjišką filmą apie save Anglijoje, kai netekėjusi mergina 
sėdėjo toje saulės nutviekstoje pievoje, kokios, regis, driekiasi per 
visą šalį. Džimas manė, jog būtent tos pievos ir tapo atsarginiais 
aerodromais Britanijos mūšiui. Jo stebėjimai Šanchajuje liudijo, 
kad vokiečiai saulėtomis pievomis per daug nesižavi. Ar dėl to 
jie pralaimėjo Britanijos mūšį? Daugelis jo idėjų buvo taip be- 
viltiškai susipynusios, kad net gydytojas Ransomas jų neįstengė 
1išmazgyti. 

— Vėluoji, Džimai, - papriekaištavo ponia Vinsent, įsmeigusi akis 
į jo golfo batus. Kaip ir visus kitus, jų vaizdas ją baugino. Džimas 
jau pajuto, kad tie batai suteikia tam tikro svorio. 

— Visas G korpusas tavęs laukia. 

— Buvau pas Beisį, klausiausi paskutinių karo naujienų. Ponia 
Vinsent, kas ta devyniolikta duobelė? 

— Neturėtum dirbti Beisiui. Ko tie amerikiečiai tavęs prašo... Juk 
sakiau, kad mes pirmesni. 

— Pirmesnis G korpusas, ponia Vinsent, — Džimas nemelavo. Niro 
už antklodės į savo narvelį. Gaudydamas kvapą, išsitiesė ant gulto 
su vėžliu po marškiniais. Ropliui labiausiai patiko jo paties draugija, 
tad Džimas nukreipė dėmesį į savo naujuosius batus. Tie batai — bliz- 
gančiomis nosimis ir aštriais dygliukais ant padų — buvo prieškarinio 
pasaulio dalis: Džimas galėjo spoksoti į juos ištisas valandas kaip 
ponia Vinsent į savo filmus. Tyliai juokdamasis išsitiesė ant nugaros, 
pro narvelio sieną tvieskianti karšta saulė išryškino keistas senos ant- 
klodės dėmes. Jis Žiūrėjo į jas, o matė oro ir jūrų mūšių vaizdus, skęs- 
tantį laivą „Petrel“ ir netgi sodą Amhersto prospekte. 

— Džimai, metas į virtuvę! — išgirdo kažkieno balsą nuo laiptų po 
langu. Bet jis nekilo iš gulto. Iki virtuvių nemenkas galas, o eiti anksčiau 
nėra reikalo. Japonai išsilaipinimo Normandijoje dieną šventė savaip, 
perpus sumažinę jau ir taip menką davinį. Pirmiesiems maisto dažnai 
tekdavo mažiau nei vėliau atėjusiesiems, kai virėjai suprasdavo, kad 
daug kalinių mirė arba pasiligoję nebepajėgia pasiimti savo davinio. 

Be to, Džimas nėra įsipareigojęs padėti stumti maisto vežimėlį — 
nieko nėra įsipareigojęs net ponui Makstedui. Bet, kaip pastebėjo, 
tie, kas buvo linkę pagelbėti savo nelaisvės bendrams, tą ir darydavo. 
todėl tingintys dirbti galėjo toliau be paliovos skųstis. Dejuoti itin 
gerai sekėsi britams, olandai ir amerikiečiai to niekad nedarė. Ne- 
trukus, mąstė Džimas su niauriu pasitenkinimu, ligos pakirs net ir šį 
jų gebėjimą. 

Jis žiūrėjo į savo batus mėgdžiodamas vaikišką eilinio Kimuros 
šypseną. Medinis gultas užankštė visą narvelį, bet Džimas jautėsi 
kaip niekad laimingas šioje miniatiūrinėje visatoje. Ant sienų buvo 
prisismeigęs keletą puslapių iš Beisio duotojo seno Life žurnalo. 
Britanijos mūšio lakūnai krėsluose šalia savo „Spitfire“, sudužęs 
„Heinkel“ bombonešis, Šv. Pauliaus katedra kaip karo laivas iriasi 
per ugnies jūrą. Šalia — viso puslapio spalvota pakardo reklama, 
Džimui automobilis atrodė toks pats gražus kaip Longhua aero- 
dromą apšaudę „,mustangai“. Ar amerikiečiai išleidžia naują „„mus- 
tango“ modelį kasmet, ar kiekvieną mėnesį? Galbūt šią popietę bus 
antskrydis ir jis galės patikrinti naujausius „Mustang“ ir „,„Superfor- 
tress“ modelių pakeitimus. Džimas laukė antskrydžių. 

Šalia pakardo reklamos buvo priklijuota skiautė, kurią Džimas 
iškirpo iš minios prie Bakingamo rūmų 1940-aisiais nuotraukos. 
Neryškios rankomis susikibusių vyro ir moters figūros priminė 
jam tėvus. Ši nežinoma, galbūt per antskrydį žuvusi anglų pora be- 
veik tapo jo mama ir tėčiu. Džimas žinojo, kad jie visiškai svetimi 
žmonės, bet puoselėjo šią iliuziją, kad išsaugotų prarastų tėvų atsi- 
minimą. Pasaulis prieš karą, vaikystė namuose Amhersto prospekte, 
klasė katedros mokykloje — tai tas pat nematomas filmas, kurį ant 
savo gulto žiūri ponia Vinsent. 

Džimas leido vėžliui rėplioti jo šiaudų čiužiniu. Jeigu nešiosis 
vėžlį po stovyklą, eilinis Kimura ar kitas sargybinis gali atspėti, 
kad buvo išsmukęs už tvoros. Karui baigiantis japonų sargybiniai 
buvo įsitikinę, jog britų ir amerikiečių kaliniai nuolat bando pa- 
sprukti — tiesą sakant, tokia mintis nieku gyvu nebūtų šovusi šiems 
į galvą. 1943-iaisiais keletas britų pabėgo, vildamiesi prisiglausti 
pas bičiulius iš neutralių šalių Šanchajuje, bet juos greitai pačiupo 
informatorių armija. Keletas amerikiečių grupių 1944-ųjų vasarą 
buvo patraukusios į Čongčingą, nacionalistinės Kinijos sostinę už 
devynių šimtų mylių į vakarus. Juos išdavė bausmių įbauginti kinų 


154 


Saulės imperija 


valstiečiai, visi pabėgėliai buvo perduoti japonams ir nužudyti. Po 
to mėginimai bėgti liovėsi. Apie 1945-ųjų birželį Longhua aplinka 
tapo itin atšiauri, stovykla ir japonų sargybiniai buvo vienintelė 
saugi prieglauda nuo aplinkui siaučiančių banditų, badaujančių kai- 
miečių ir marionetinės kariuomenės dezertyrų. 

Džimas pirštu perbraukė susiraukšlėjusią vėžlio galvą. Būtų 
gaila jį kepti — pavydėjo ropliui jo masyvaus kiauto, asmeninės 
nuo pasaulio saugančios tvirtovės. Iš po savo gulto išsitraukė me- 
dinę dėžutę, kurią sukalti padėjo gydytojas Ransomas. Viduje buvo 
jo daiktai: eilinio Kimuros dovanotas japonų kepurės ženkliukas; 
trejetas vilkelių su plieniniais bumbulais; šachmatų rinkinys ir Ke- 
nedžio Lotynų kalbos pradmenys, neribotam laikui paskolinti gydy- 
tojo Ransomo; katedros mokyklos švarkelis, kruopščiai sulankstytas 
jaunesnio „aš“ atsiminimas; klumpės, su kuriomis šlumsėjo trejetą 
praėjusių metų. 

Džimas įdėjo vėžlį į dėžutę ir uždengė švarkeliu. Jam pakėlus 
narvelio uždangą, ponia Vinsent sekė kiekvieną judesį. Ji elgėsi su 
juo kaip su Antruoju Kuliu, ir jis suvokė, kad taikstosi su šitokiu el- 
gesiu dėl jam pačiam beveik nesuprantamų priežasčių. Kaip ir visus 
vyrus bei vyresnius G korpuso berniukus, ponia Vinsent jį traukė, 
bet iš tikrųjų Džimui moteris patiko dėl kitko. Tos ilgos valandos, 
kai ji goksodavo į kalkinę sieną, jos atsiribojimas netgi nuo sūnaus — 
ji maitino dizenterijos kamuojamą berniuką, pervilkdavo jį kartais 
nė nedirstelėdama — leido Džimui manyti, kad ponia Vinsent taip 
ir liko virš stovyklos, anapus sargybinių ir bado, amerikiečių oro 
antskrydžių — visko, kam jis buvo aistringai atsidėjęs. Jis norėjo pa- 
liesti ją, bet veikiau ne paauglio geismo, o paprasčiausio smalsumo 
skatinamas. 

— Taisykitės ant mano gulto, ponia Vinsent, jei norėsit pagulėti. 

Džimas ranka siektelėjo jos peties, bet ji nustūmė jį šalin. Išsi- 
blaškiusios moters akys kartais stebuklingai tiksliai susitelkdavo. 

— Ponas Makstedas vis dar laukia, Džimai. Galbūt tau metas 
grįžti į barakus... 

— Ne, tik ne į barakus, ponia Vinsent, — apsimetė dejuojąs. „Ne 
į barakus“, — įnirtingai pakartojo sau eidamas iš kambario. Bara- 
kuose šalta ir, jeigu karas nesibaigs iki 1945-ųjų Žiemos, dar daug 
žmonių mirs šiose apledėjusiose pašiūrėse. Tačiau dėl ponios Vin- 
sent jis veikiausiai galėtų grįžti į barakus... 


DVIDEŠIMT ANTRAS SKYRIUS 
Gyvenimo universitetai 


Geležinių ratukų gergždimas aidėjo visoj stovykloj. Ant barakų pa- 
langių, ant miegamųjų korpusų laiptelių keletui minučių išjudinti 
minties apie maistą susėdo kaliniai. 

Džimas išėjo iš G korpuso koridoriaus ir rado poną Makstedą te- 
belaikantį maisto vežimėlio ranktūrius. Prieš dvidešimtį minučių pa- 
bandęs juos pakelti jis taip 17 sukembo nepajėgdamas daugiau nieko 
nuspręsti. Buvo liūdna žiūrėti, kaip keletas metų Longhua nualino 
buvusį architektą ir verslininką, kuris Džimui įkūnijo daugybę di- 
džiausią susižavėjimą Šanchajuje kėlusių dalykų. Atvykęs į stovyklą 
Džimas džiaugėsi jį čia radęs, bet dabar suvokė, kaip smarkiai ponas 
Makstedas pasikeitė. Jo akys nepaliaujamai vadžiojo žemę japonų 
sargybinių numestų nuorūkų, bet tik Džimas spėdavo jas pakelti. 
Džimą tai erzino, bet jis padėjo ponui Makstedui, vien dėl vaikystės 
svajonės užaugęs tapti kaip jis. 

Studebekeris ir popiečių merginos kazino menkai parengė poną 
Makstedą stovyklos gyvenimui. Perėmęs ranktūrius Džimas svarstė, 
kiek architektas būtų stūksojęs ant pamazgomis sulaistyto tako. Gal 
ir visą dieną, kol sudribtų stebint ant laiptelių sėdintiems kaliniams 
britams, taip ir nepasisiūliusiems padėti. Apiplyšusiais skarmalais ir 

mažne pusnuogiai jie maksojo į rikiuotės aikštelę, nesidomėjo net 
virš galvų lekiančiu japonų naikintuvu. Keletas sutuoktinių porų 
jau laikė savo katiliukus, rikiavosi eilėn, šitaip instinktyviai reaguo- 
dami į Džimo pasirodymą. 

— Pagaliau... 

— ..tas vaikiščias... 

— „laksto kaip nutrūkęs. 

Ponas Makstedas draugiškai nusišypsojo į tuos burbėjimus. 

— Džimai, tavęs nepriims į užmiesčio klubą. Bet nesijaudink. 

— Nesijaudinu, - Džimas užturėjo beklumpantį poną Makstedą. — 
Ar jūs nesergat, pone Makstedai? 

Džimas mostelėjo ant laiptelių sėdintiems vyrams, bet nė vienas 
nė nekrustelėjo. Ponas Makstedas tvirčiau įsirėmė kojomis. 

— Eime, Džimai. Vieni dirba, kiti Žiūri, taip jau gyvenime būna. 

Visus praėjusius metus jie turėjo ir trečią komandos narį, poną 
Kerį, „Buick“ bendrovės agentūros Nankino kelyje savininką. Bet 
prieš šešias savaites jis mirė nuo maliarijos, o per tą laiką japonai 
taip sumažino maisto davinį, kad vežimėliui stumti pakako jų 
dviejų. 

Nešamas naujųjų batų Džimas skuodė šlako taku. Geležiniai 
vežimėlio ratukai skėlė kibirkštis iš titnago skaldos. Stengdamasis 
neatsilikti ponas Makstedas įsitvėrė Džimo peties. 

— Neskubėk, Džimai. Nuriedėsi, karas bus dar nespėjęs pasi- 
baigti. 

— Kada baigsis karas, pone Makstedai? 

— Džimai... Argi jis baigsis? 1946-aisiais, dar metus kariaus. Tu 
man pasakyk, tu klausaisi Beisio radijo. 

— Nesiklausiau radijo, pone Makstedai, - Džimas kalbėjo tiesą. 
Beisis buvo per daug apdairus, kad į slaptą klausytojų ratelį įsileistų 
britą. — Žinau, kad Okinavoje japonai pasidavė. Tikiuosi, karas jau 
greitai baigsis. 

— Ne taip greitai, sūnau. Tada mūsų bėdos gali tik prasidėti. Ar tu 
vis dar mokai anglų kalbos eilinį Kimurą? 

— Jis nenori mokytis, — Džimui teko prisipažinti. — Man regis, 
eiliniam Kimurai karas išties jau pasibaigė. 

— Ar tau karas kada nors išties pasibaigs, Džimai? Vėl pamatysi 
tėtį ir mamą. 

— Na.. - Džimas bemeilijo nekalbėti apie tėvus, netgi su ponu 
Makstedu. Jų bendrystė trunka jau ilgai, nors ponas Makstedas 
Džimui mažai tepadėjo, retai minėdavo savo sūnų Patriką, jų vieš- 
nages Šanchajaus klubuose ir baruose. Ponas Makstedas nebebuvo 
tas į baseiną mėgstantis įkristi dabita. Džimą graužė kirminas, kad 
mama ir tėtis irgi galėjo pasikeisti. Atvykęs į Longhua netrukus 1š- 
girdo, kad jo tėvai internuoti stovykloje netoli Sužou, bet japonai 
atsisakė net svarstyti perkėlimo galimybę. 

Jie perėjo rikiuotės aikštelę, aplenkė sargybinę ir priartėjo prie 
stovyklos virtuvių. Prie maisto langelio būriavosi kokios dvidešimt 
komandų su vežimėliais, stumdėsi krūvoj kaip kuliai su rikšomis. 
Kaip Džimas ir numanė, jiedu su ponu Makstedu bus eilės viduryje. 
Vėliausiai išsirengusieji dardėjo takais stebint šimtams išbadėjusių 
kalinių. Praeitą savaitę vieną dieną valgyti visai nedavė, keršydami 
už Tokiją nusiaubusį ,„Superfortress“ bombonešių antskrydį, tądien 
kaliniai varstė akimis virtuves iki vėlyvos popietės. Tvylanti tyla 
Džimui pasirodė grėsli, priminė prie namų Amhersto prospekte 
laukiančius elgetas. Tarsi kieno pastūmėtas nusiavė batus ir paslėpė 
juos ligoninės kapinėse. 

Džimas su ponu Makstedu atsistojo į eilę. Šalia sargybinės grupė 
britų ir belgų kalinių tvirtino tvorą. Dviese išvyniojo spygliuotos 
vielos ritę, kiti ją karpė ir kalė prie tvoros skersinių. Keletas japonų 
kareivių dirbo ranka rankon su kaliniais, o jų palaikės uniformos 
mažne nesiskyrė nuo išblukusių smėlio spalvos apdarų, kuriuos vil- 
kėjo stovyklos įnamiai. 

Šios veiklos priežastis buvo už vartų susimetęs trisdešimties kinų 
būrys. Nuskurdę valstiečiai ir kaimiečiai, marionetinės kariuomenės 
eiliniai, palikti vaikai sėdėjo ant kelio ir spoksojo, kaip jų saugantis 
tvirtinama spygliuota tvora. Pirmieji vargetos pasirodė prieš trejetą 
mėnesių. Nevilties įveikti kai kurie naktį lipdavo per tvorą, kad juos 
sugautų internuotųjų patrulis. Jei pratempdavo iki aušros sargybi- 
nėje, japonai juos pasivedėdavo prie upės ir ant kranto uždaužydavo 
lazdomis. | 

Slenkant artyn prie maisto langelio Džimas žiūrėjo į kinus. 
Nors buvo vasara, valstiečiai vis dar vilkėjo dygsniuotais žiemi- 
niais apdarais. Nereikia nė sakyti, kad nė vienas kinų niekada 
nebuvo įleistas į Longhua stovyklą, ką ten kalbėti apie maistą. 
Ir vis tiek jie ateidavo čia, į vienintelę vietą nuniokotose žemėse, 
kurioje buvo maisto. Džimui kėlė šiurpą tai, kad atėjusieji lik- 
davo čia iki mirties. Ponas Makstedas neklydo sakydamas, kad 
pasibaigus karui tikrosios belaisvių nelaimės ne baigsis, bet pra- 
sidės. 

Džimui gėlė širdį dėl gydytojo Ransomo ir ponios Vinsent, 
kitų jo bendrų. Kaip jie išgyvens, jeigu japonai jais nesirūpins? Jis 
ypač jaudinosi dėl pono Makstedo, kurio išsikvėpęs juokų apie už- 
miesčio klubus repertuaras realiame pasaulyje nieko nereiškia. Bet 
ponas Makstedas bent jau stengiasi palaikyti stovyklos gyvybę, o 
jie visi priklauso nuo to, kiek ši stovykla išsilaikys. | 

1943-iaisiais, kai karas dar krypo japonų naudai, kaliniai šį tą nu- 
veikė kartu. Pramogų komitetas, vadovaujamas pono Makstedo, kas 
vakarą rengė paskaitas ir.koncertus. Tai buvo laimingiausi Džimo 
metai. Jis pavargdavo nuo savo ankšto narvelio ir pirštais barbe- 
nančios, ūkuose paskendusios ponios Vinsent, bet kiekvieną vakarą 
praleisdavo klausydamasis paskaitų be galo įvairiomis temomis: 
apie piramidžių statybą, apie pasaulio antžeminio greičio rekordus, 
apie rajono komisaro Ugandoje gyvenimą (paskaitą skaitęs pensijon 

išėjęs Indijos kariuomenės karininkas tvirtino savo vardu pavadinęs 
Velso dydžio ežerą, ir Džimą tai sužavėjo), apie Pirmojo pasaulinio 
karo pėstininkų ginklus, apie Šanchajaus tramvajaus bendrovės va- 
dybą ir apie daug ką kita. 

Džimas sėdėdavo pirmoje susirinkimų salės eilėje ir ryte ry- 
davo šias paskaitas, daugelio klausėsi po porą ar trejetą kartų. Jis 
padėjo perrašyti dalį Makbeto ir Dvyliktosios nakties Longhua 
teatro pastatymui, perstatinėjo dekoracijas Penzanso piratų ir 
Prisiekusiųjų teismo spektakliams. Beveik visus metus 1944-ai- 
siais misionierių rūpesčiu veikė stovyklos mokykla, bet Džimui 
pamokos buvo daug nuobodesnės už paskaitų vakarus. Tačiau jis 
nusileido dėl Beisio ir gydytojo Ransomo. Abu sutarė, kad jam 
nedera praleisti nė pamokos, galbūt vien dėl to, kaip įtarė Džimas, 
jog patys galėtų atsipūsti nuo nesenkančios jo energijos. 

Tačiau 1944-ųjų Žiemą visa baigėsi. Vos amerikiečių naikin- 
tuvai įvykdė pirmąsias Longhua aerodromo atakas, o bombonešiai 
pirmus Šanchajaus dokų antskrydžius, japonai įvedė komendanto 
valandą. Elektra stovyklai buvo išjungta visiems laikams, ir kali- 
niai sutūpė ant savo gultų. Maisto daviniai jau ligi tol buvo kuklūs, 
tačiau dabar valgyti duodavo tik vieną kartą per dieną. Ameri- 
kiečių povandeniniai laivai užtvėrė Jangdzės žiotis, didžiulės ja- 
ponų armijos Kinijoje ėmė trauktis į pakrantę, jos vargiai galėjo 
išsimaitinti. 

Japonų pralaimėjimo perspektyva ir gresiantis Japonijos salų 
puolimas Džimą vis labiau baugino. Jis sukrimsdavo net men- 
kiausią kąsnelį, nes matė, kad vis daugiau žmonių miršta nuo 
maliarijos ir beriberio. Džimas žavėjosi „Mustang“ naikintuvais 
ir „„Superfortress“ bombonešiais, bet kartais trokšdavo, kad ame- 
rikiečiai grįžtų į Havajus ir pasitenkintų išsikėlę ties Perl Harboru 
nuskandintus karo laivus. Tada Longhua stovykla vėl būtų lai- 
minga vieta, kaip buvo 1943-iaisiais. 

Džimui su Makstedu grįžus su daviniu į G korpusą, kaliniai tyliai 
kiūtojo su lėkštėmis ir katiliukais. Jie stovėjo ant laiptų, iki pusiaujo 
nuogi vyrai gumbuotais pečiais ir išsimušusiais kaip paukščių narvo 
grotelės šonkauliais, jų išblyškusios žmonos palaikėmis suknelėmis 
žvelgė be išraiškos, tarsi joms netrukus atneš lavoną. Eilės priešakyje 
laukė ponia Pirs su sūnumi, už jos — ištisą dieną maistą medžiojančios 
misionierių poros. 

Šimtai musių suko ratus garuose, kylančiuose nuo metalinių ki- 
birų su skaldytais kviečiais ir saldžiosiomis bulvėmis. Įsikinkęs į ve- 
žimėlio ienas Džimas raukėsi iš skausmo, bet ne dėl sunkumo - jį 
degino užantyje paslėpta bulvė. Jeigu stovės susilenkęs, niekas jos 
nepastebės, todėl jis tęsė grimasų ir dejonių pantomimą. 

— O, 01... Dieve šventas... 

— Nepadarytum gėdos Longhua teatrui, Džimai. 

Ponas Makstedas matė, kaip jiems išėjus iš virtuvių, Džimas išsiim- 
davo bulvę iš kibiro, bet niekuomet neprieštaravo. Dvilinkas Džimas pa- 
liko vežimėlį misionieriams. Užlėkė laiptais pro Vinsentus, stypsančius 
su lėkštėmis rankose, — nei jiems, nei Džimui niekada nešovė į galvą, 
kad jie galėtų atnešti jo lėkštę. Nėrė pro užuolaidą į savo narvelį ir tėškė 
garuojančią bulvę po čiužiniu vildamasis, kad šiaudai užslopins garus. 
Pasičiupęs lėkštę šovė atgal užimti vietos eilės pradžioje. Ponas Maks- 
tedas jau aptarnavo pastorių ir ponią Pirs, bet jų sūnų Džimas nustūmė 
šalin. Jis ištiesė lėkštę ir gavo samtį virtų kviečių bei antrą bulvę, kurią 
ponui Makstedui buvo parodęs vos jiems pasukus atgal nuo virtuvės. 

Grįžęs ant savo gulto Džimas pagaliau atsipalaidavo. Užsitraukė 
užuolaidą ir atsigulė ant nugaros, lėkštė lyg saulės gabalėlis šildė krū- 
tinę. Jį migdė, iš alkio svaigo galva. Atsitokėjo prisiminęs, kad šią 
popietę gali būti amerikiečių antskrydis. Kam jis linki laimėti? Tai 
svarbus klausimas. 

Rieškučiomis apkabino saldžiąją bulvę. Buvo per daug išba- 
dėjęs, kad pajėgtų mėgautis pilku minkštimu, žvelgė į vyriškio su 

moterimi prie Bakingamo rūmų nuotrauką, vildamasis, kad jo tėvai, 
kad ir kur jie būtų, irgi gavo po papildomą bulvytę. 

Kai Vinsentai grįžo su savo daviniu, Džimas atsisėdo ir pa- 
kėlė užuolaidą, kad galėtų apžiūrėti jų lėkštes. Jam patiko stebėti, 
kaip ponia Vinsent valgo. Nenuleisdamas nuo jos akių, Džimas 
tyrinėjo skaldytus kviečius. Krakmolingi grūdai balti ir išburkę, 
neatskiriamas jų priedas buvo straubliukai, kurie veisėsi sandėlių 
nuošlavose. Pirmaisiais metais visi sustumdavo straubliukus į vieną 
pusę arba iššveisdavo per artimiausią langą, bet dabar Džimas juos 
kruopščiai suglobė. Dažnai Džimo lėkštėje būdavo daugiau nei 
šimtas straubliukų trimis eilėmis apie lėkštės pakraštį, bet dabar ma- 
žėja net vabalų. ,Valgyk straubliukus“, — liepė gydytojas Ransomas, 
ir jis valgė, nors visi kiti juos išplaudavo. Bet juose yra baltymų, 
regis, kaip tik tai labai prislėgė poną Makstedą Džimui pranešus šį 
faktą. 

Suskaičiavęs aštuoniasdešimt septynis straubliukus — jų skaičius 
mažėjo lėčiau negu daviniai — įmaišė į skaldytus kviečius, kurie 
buvo auginami pašarui Kinijos šiaurėje, ir prarijo šešis šaukštus. 
Leidęs sau atsikvėpti laukė, kada ponia Vinsent imsis savo bulvės. 

— Ar tai būtina, Džimai? — paklausė ponas Vinsentas. Ne aukš- 
tesnis už Džimą buvęs makleris bei žokėjus mėgėjas sėdėjo ant 
savo gulto šalia negaluojančio sūnaus. Jo juodi plaukai, išvagotas 
pageltęs veidas nelyginant išspausta citrina priminė Beisį, bet ponas 
Vinsentas niekada nesusitaikė su Longhua. — Tu ilgėsies stovyklos, 
kai karas pasibaigs. Įdomu, kaip tau seksis priprasti mokykloje An- 
glijoje. 

— Gali būti keista, — pripažino Džimas, baigdamas vabalus. Jis 
drovėjosi savo skarmalų ir ryžtingų pastangų išgyventi. Pirštu šva- 
riai išvalęs lėkštę prisiminė mėgstamą Beisio priežodį: — Vis tiek, 
pone Vinsentai, geriausias mokytojas — gyvenimo universitetai. 

Ponia Vinsent nuleido šaukštą. 

— Gal mes galėtume pavalgyti, Džimai. Jau girdėjome tavo nuo- 
monę apie gyvenimo universitetus. 

— Gerai. Bet jums derėtų valgyti straubliukus, ponia Vinsent. 

— Žinau, Džimai. Gydytojas Ransomas tau liepė. 

— Jis sakė, kad mums reikia baltymų. 

— Gydytojas Ransomas teisus. Visi turėtume valgyti straub- 
liukus. 

Vildamasis pagyvinti pokalbį Džimas paklausė: 

— Ponia Vinsent, ar jūs tikite vitaminų galia? 

Ponia Vinsent maksojo į savo lėkštę. 

— Keistas vaikas... — išspaudė ji su tikra neviltimi. 

Jos griežtas atkirtis Džimo nesujaudino. Kad ir ką darytų ši užsi- 
sklendusi blondinė slenkančiais plaukais, viskas jam kėlė smalsumą, 
nors daugeliu atžvilgių jis ja nepasitikėjo. Prieš šešetą mėnesių, kai 
gydytojas Ransomas manė, kad Džimas gavo plaučių uždegimą, ji 
visai jo neslaugė, ir gydytojui kasdien teko ateiti nuprausti Džimo. 
Tačiau aną vakarą ji padėjo jam atlikti lotynų kalbos namų darbus, 
dalykiškai paaiškino skirtumą tarp gerundijų ir gerundyvų. 

Džimas laukė, kol ponia Vinsent ims valgyti savo bulvę. Įsiti- 
kinęs, kad jo bulvė didžiausia iš visų keturių kambaryje bei nu- 
sprendęs nepalikti nieko vėžliui po gultu, perlaužė bulvę su lupena 
ir greitai prarijo šiltą minkštimą. Nurijęs paskutinį kąsnelį, atsigulė 
ant nugaros ir nuleido užuolaidą. Dabar jau vienas — Vinsentai, nors 
vos per kelis žingsnius, lygiai puikiai galėjo būti kitoje planetoje, — 
Džimas rikiavo tądien jo dar laukiančius darbus. Pirmiausia reikia 
slapta iš kambario išnešti antrąją bulvę. Paskui lotynų namų darbai 
gydytojui Ransomui, Beisio bei eilinio Kimuros pavedimai ir po- 
pietinis antskrydis — viską sudėjus, programos pakaks iki vakaro 
komendanto valandos, o tada jis tikriausiai siaus po G korpuso 
koridorius su šaškėmis, pasirengęs pakviesti žaidimui kiekvieną 
sutiktąjį. 

Pasiėmęs Kenedžio lotynų Pradmenis Džimas žengė iš savo nar- 
velio. Antroji bulvė pūpsojo kelnių kišenėje, bet jau keletą mėnesių 
ponia Vinsent būdama netoliese sukeldavo jam netikėtą erekciją, tad 
jis kliovėsi, kad tokia painiava ir padės jam pasprukti. 

Iškėlęs sklidiną šaukštą ponas Vinsentas spoksojo į tą gumulą 
su giliu liūdesiu. Pro įprastai bejausmį jo žmonos žvilgsnį Džimas 
greitai praslydo skersom ir smuko iš kambario. Kaip visada lai- 
mingas atsikratęs Vinsentų, nuliuoksėjo koridoriumi prie laukujų 
durų po gaisrinėmis kopėčiomis ir peršoko ant laiptelio tupinčius 
vaikus. Šiltas oras plaikstė suplyšusių jo marškinių draiskanas, jis 
bėgo į pažįstamą, drąsinantį stovyklos pasaulį. 


DVIDEŠIMT TREČIAS SKYRIUS 
Antskrydis 


Pakeliui į ligoninę Džimas užsuko į apgriautus susirinkimų namus 
atlikti užduočių. Iš viršutinio aukšto balkono jis matė fazanų kilpas 
kitapus vielos, galėjo apžvelgti, kas naujo vyksta Longhua aero- 
drome. Laiptai į viršų užversti griuvėsiais, bet Džimas įlindo pro 
siaurą stovyklos vaikų išlandžiotą plyšį. Palypėjęs atsisėdo ant beto- 
ninio laiptelio balkono priekyje. 

Ant kelių pasidėjęs Kenedžio vadovėlį Džimas neskubėdamas 
valgė antrąją bulvę. Po juo iš subombarduotos susirinkimų namų 
avanscenos liko tik griuvėsių krūva ir plieno sijos, atsivėręs peizažas 
labai priminė panoramą, kino ekrane. Į šiaurę matyti prancūzų kon- 
cesijos daugiabučiai, jų fasadai atsispindi užlietuose ryžių laukuose. 
Į dešinę iš Šanchajaus Nantao rajono išnyra Huangpu upė, galingu 
vingiu suka per apleistas žemes. 

Priešais Džimą plytėjo Longhua aerodromas. Betoninis ki- 
limo takas kirto jo žalią plokštumą iki pagodos papėdės. Džimas 

matė senovinėse akmeninėse pagodos aikštelėse įtaisytų zenitinių 
pabūklų vamzdžius, prie nuolaidaus stogo buvo pritaisytos radijo 
antenos ir galingi tūpimo žibintai. Apačioje įrengti angarai ir dirb- 
tuvės, viskas apkrauta smėlio maišais. Išbetonuotoje aikštelėje stūk- 
sojo keletas gerokai paskraidžiusių žvalgybinių lėktuvų ir perdirbti 
bombonešiai — tiek beliko iš kadaise neįveikiamo aviacijos dalinio, 
kuris kildavo iš Longhua. 

Aerodromo pakraščiais, aukštoje žolėje palei perimetru einantį 
kelią, gulėjo sunaikintos visos Japonijos karo aviacijos pajėgos — 
bent jau šitaip atrodė Džimui. Daugybė surūdijusių orlaivių subliuš- 
kusiomis padangomis ir sukniubusiomis važiuoklėmis riogsojo tarp 
medžių, glūdėjo dilgėlynuose, kur su sužeistomis įgulomis atsidūrė 
po avarinio tūpimo. Ištisus mėnesius pamušti japonų lėktuvai krito 
iš dangaus į Longhua aerodromo kapines, tarsi aukštai viršum de- 
besų būtų vykęs milžiniškas oro mūšis. 

Kinų metalo laužo prekiautojų gaujos jau plušo prie apleistų or- 
laivių. Su nenuilstamu kinų gebėjimu vieną atlieką paversti kita jie 
plėšė metalines sparnų dangas, nuėmė padangas, išrakinėjo degalų 
bakus. Po kelių dienų visa tai bus parduodama Šanchajuje — kaip 
plokštės stogams, cisternos ir sandalai guminiais padais. Džimas 
niekaip negalėjo suprasti, ar šis siaubimas vyko japonų bazės vadui 
leidus. Kas keletą valandų sunkvežimiu atvažiuodavo kareivių būrys 
ir trumpam išvaikydavo kinus. Džimas žiūrėjo, kaip jie bėga per už- 
lietus laukus į aerodromo vakarinę pusę, 0 japonai verčia padangas 
ir metalo plokštes iš vežimaičių. Tačiau kinai kaskart grįždavo tęsti 
darbo, o zenitinės artilerijos įgulos smėlio maišų įtvirtinimuose 
palei aerodromo ribą jų visai nepaisė. 

Džimas aplaižė pirštus apšerpetojusiais nagais, bandydamas 
dar pajusti saldžiosios bulvės skonį. Nuo šiltos bulvės atlėgo dantų 
maudimas. Jis nenuleido akių nuo besidarbuojančių kinų, kilo pa- 
gunda prasmukti pro vielą ir prisidėti prie jų. Tiek yra naujų japonų 

orlaivių markių. Vos per kelis šimtus jardų nuo fazanų kilpų kėpsojo 
sukiužęs „Hayate“ — vienas iš tų galingų, didelio aukščio naikin- 
tuvų, kuriuos japonai siųsdavo naikinti Tokiją bombardavusių ,„Su- 
perfortress“ bombonešių. Aukšta žole apaugęs kraštas tarp pietinio 
aerodromo kampo ir stovyklos retai buvo patruliuojamas. Įgudusi 
Džimo akis slinko pamirštu kanalu, tyrinėdama įdubas ir griovelius 
tarp vešinčių dilgėlių ir cukranendrių. 

Kitas kinų būrys dirbo aerodromo centre, taisė betoninį kilimo 
taką. Vyrai krepšiais nešė akmenis iš sunkvežimių, kurie stovėjo 
tarp bombų išraustų duobių. Pirmyn atgal stumdėsi garinis volas, 
juo dirbo japonų kareivis. 

Šaižus volo garo vožtuvo švilpesys prikaustė Džimą prie laip- 
telio. Kulių pulkelis priminė jam, kad ir pats kadaise tiesė kilimo 
taką. Šiuos trejetą metų žiūrėdamas, kaip iš Longhua kyla orlaiviai, 
Džimas, nors ir sunkia širdimi, bet didžiuodavosi jų ratams atsi- 
plėšiant nuo betoninio tako. Jiedu su Beisiu ir gydytojas Ransomas 
kartu su tais mirtinai nuvarytais kinų kaliniais padėjo tiesti kilimo 
taką, kuriuo į oro mūšius prieš amerikiečius riedėjo „Zero“ ir ,Ha- 
yate“. Džimas puikiai suvokė, kad jo atsidavimas japonų aviacijos 
pajėgoms kilo iš to vis dar keliančio baimę supratimo, jog tiesdamas 
šį kilimo taką vos nepaaukojo gyvybės kaip anie kinų kareiviai, pa- 
laidoti klinčių duobėje, kurios neliko nė ženklo po banguojančiomis 
cukranendrėmis. Jei būtų miręs, jo kaulai, kaip ir Beisio, ir gydytojo 
Ransomo, būtų kėlę-karo lakūnus, skrendančius iš Longhua smigti 
į amerikiečių sargybinius laivus prie Ivo Džimos bei Okinavos. Jei 
japonai pergalingai triumfuotų, nusiramintų ta mažytė jo sąmonės 
dalis, kuri liko glūdėti kilimo take. Bet jeigu pralaimės, ko tada jam 
nerimauti. 

Džimas prisiminė tuos sutemų karo lakūnus, kurie liepė išskirti 
jį 18 darbininkų grupės. Kiekvieną kartą, matydamas japonus zu- 
jančius apie savo orlaivius, prisimindavo tuos tris jaunus lakūnus su 

antžemine įgula per vakaro prieblandą žengusius patikrinti kilimo 
tako. Jei ne anglų berniukas, nuklydęs sustatytų orlaivių pusėn, jie 
niekuomet nebūtų pastebėję dirbančiųjų būrio. 

Skraidantieji žavėjo Džimą daug labiau negu eilinis Kimura ir jo 
kendo šarvai. Kasdien tūnodamas susirinkimų namų balkone arba 
padėdamas gydytojui Ransomui ligoninės darže jis dairydavosi į 
lakūnus išsipūtusiais kombinezonais, atliekančius paskutinę patikrą 
prieš lipant į kabiną. Visų labiausiai Džimas žavėjosi lakūnais kami- 
kadzėmis. Praėjusį mėnesį daugiau nei tuzinas specialiųjų aviacijos 
smūgio dalinių atvyko į Longhua aerodromą, kuriuo jie naudojosi 
kaip savižudžių kovinių užduočių prieš Amerikos lėktuvnešius Rytų 
Kinijos jūroje baze. Nei eilinis Kimura, nei kiti sargybiniai nekreipė 
nė menkiausio dėmesio į lakūnus savižudžius, o Beisis ir amerikie- 
čiai jūreiviai E korpuse vadino juos „japoškėm krioškėm“ ir „kvan- 
kažudžiais“. | 

Tačiau Džimas suprato kamikadzes, kaskart iki širdies gelmių jį 
sujaudindavo paprastutė ceremonija prie kilimo tako. Aną rytą dirbo 
ligoninės sode, bet palikęs paplavų kibirą nubėgo prie spygliuotos 
vielos, norėdamas pamatyti juos išskrendant. Trys lakūnai baltais 
galvos raiščiais buvo ne kažin kiek vyresni už Džimą, vaikiškų 
skruostų, bekaulėmis nosimis. Jie stovėjo prie savo lėktuvų karš- 
toje saulėje, nervingai nuo burnų braukdami muses. Skyrininkui 
atidavus pagarbą, veiduose šmėkštelėjo skausmo šešėlis. Net kai 
jie pasveikino imperatorių, kimiai šūktelėdami musių auditorijai, 
jų nepastebėjo nė vienas iš zenitininkų, o per pomidorų lysves at- 
žirgliojęs nuo tvoros varyti Džimo eilinis Kimura suglumo dėl šio 
susidomėjimo. 

Atsivertęs lotynų kalbos vadovėlį Džimas ėmėsi gydytojo Ran- 
somo paskirtų užduočių: visų veiksmažodžio amo neveikiamosios 
rūšies laikų. Jam patiko lotynų kalba, daugeliu atžvilgių griežta jos 
tvarka, daiktavardžių ir veiksmažodžių grupės priminė chemiją, 

mėgstamą tėčio dalyką. Japonai uždarė stovyklos mokyklą klas- 
tingai keršydami tėvams, ir šie visą dieną būdavo pririšti prie savo 
atžalų. Tačiau gydytojas Ransomas vis tiek skirdavo Džimui įvairių 
užduočių. Jam tekdavo atmintinai mokytis eilėraščius, spręsti lygčių 
sistemas, atsakinėti iš gamtos mokslų (čia Džimas tėčio dėka dažnai 
galėdavo nustebinti gydytoją Ransomą), mokytis nekenčiamos 
prancūzų kalbos. Džimui atrodė, kad gydytojas jam skiria labai 
daug namų darbų, turint omenyje, kad karas netrukus baigsis. Bet 
galbūt tokiu būdu gydytojas bent valandai jį kasdien nuramindavo. 
Tam tikra prasme šios užduotys leido gydytojui puoselėti iliuziją, 
kad Longhua stovykloje dingusios Anglijos vertybės vis tiek išliko. 
Nors jis ir klydo, Džimas buvo linkęs kaip nors padėti gydytojui 
Ransomui. 

Amatus sum, amatus es, amatus est... Kartodamas atliktinio 
laiko formas Džimas pastebėjo, kad kinai plėšikai sprunka nuo or- 
laivio laužo. Kuliai darbininkai pabiro kas kur, krepšius su akme- 
nimis pametę ant žemės. Iki pusiaujo nuogas japonų kareivis puolė 
iš volo kabinos ir niro slėptis priešlėktuvinių ginklų pozicijose, o 
šių vamzdžiai jau šukavo dangų. Ant Longhua pagodos sumirksėjo 
šviesos, tarsi japonai būtų surengę ritualinius fejerverkus. Vienišo 
kulkosvaidžio serijos perrėžė aerodromą, netrukus jas užgožė prie- 
kaištingos oro antskrydžio sirenos dejonės. Šaukinį perėmė klak- 
sonas ant Longhua stovyklos sargybinės, aršus jo tarškėjimas gręžė 
Džimui galvą. 

Apsidžiaugęs artėjančiu antskrydžiu, Džimas pro atvirą susi- 
rinkimų namų stogą žvalgėsi į dangų. Stovykloje visais takeliais 
skuodė internuotieji. Vyrai ir moterys, ką tik knapsoję ant laiptelių 
kaip prieglaudos globotiniai, sukurnėjo pro duris, išsisvėrusios pro 
pirmo aukšto langus motinos pakėlė vaikus kur saugiau. Stovykla 
ištuštėjo akimoju, Džimas liko vienas vadovauti oro antskrydžiui iš 
susirinkimų namų balkono. 

Jis atidžiai įsiklausė, jau įtardamas, kad pavojaus signalas ap- 
gaulingas. Antskrydžiai kasdien vis ankstėjo, mat amerikiečiai kėlė 
bazes artyn — per Ramųjį vandenyną ir žemyninę Kiniją. Japonai 
tapo tokie nervingi, kad šokčiojo dėl kiekvieno debesėlio danguje. 
Virš užliejamųjų laukų praskrido dviejų variklių transportinis lėk- 
tuvas, jo lakūnai nė nenutuokė apie sumaištį apačioje. 

Džimas vėl įniko į lotynų vadovėlį. Tą akimirką virš susirin- 
kimų namų šmėkštelėjęs didžiulis šešėlis nučiuožė žeme iki tvoros. 
Iš griausmo sūkurio išniro vieno variklio naikintuvas sidabriniu 
liemeniu su JAV oro pajėgų emblema — žvaigždėmis ir juostomis. 
Vos per trisdešimtį pėdų Džimui virš galvos pakibusio „,mustango“ 
sparnai siekė plačiau nei susirinkimų namai. Liemuo parūdijęs, aly- 
vuotas, bet galingas variklis traukė kaip tėčio pakardo. Naikintuvas 
praskrido tvorą ir nėrė virš kilimo tako vos nesiekdamas dangos, 
keldamas ir sukdamas lapų ir dulkių vėpūtinius. 

Zenitiniai pabūklai aerodrome atsigręžė į stovyklą. Visi Lon- 
ghua pagodos aukštai spragsėjo nuo šviesų kaip Kalėdų eglutė 
prie „Sincere Company“ parduotuvės Šanchajuje. Niekieno nesu- 
laikytas „,„mustangas“ nusitaikė tiesiai į priešlėktuvinės artilerijos 
bokštą, 0 jo gaudimą jau permušė kitas, skrendantis per laukus į 
vakarus nuo stovyklos. Paskui jį atšvilpęs dar vienas skuto pa- 
žeme — Džimas žvelgė į kabiną iš viršaus. Jis matė lakūnus, įžiū- 
rėjo iš variklių išmetamųjų vamzdžių purškiamos alyvos žymes ant 
orlaivio liemens. Dar du „„mustangai“ pranėrė virš stovyklos, jų va- 
riklių mūša nuplėšė gofruotos skardos lakštus nuo greta G korpuso 
stovinčio namelio stogo. Per pusę mylios į rytus, tarp Longhua 
stovyklos ir upės, nuo jūros siūbtelėjo antra kovinė amerikiečių 
naikintuvų grupė — taip prilipę prie savo šešėlių ant tuščių laukų, 
kad pasislėpė už kapų kalvelių virtinių. Praskridę aerodromo ribą 
jie pakilo, paskui vėl smigo žemyn, papliūpomis šventindami ja- 
ponų orlaivius prie angarų. 

Viršum stovyklos drioksėjo priešlėktuviniai sviediniai, lyg pla- 
kanti širdis ant baltos žemės pulsavo jų šešėliai. Dangų virš susirin- 
kimų namų perrėžė sprogstančio sviedinio ugninė drūžė - akimirkai 
viskas sustingo. Nuo betoninio stogo ant Džimo pečių pažiro dulkių 
kaskados. Mojuodamas lotynų vadovėliu suskaičiavo apie tuziną 
sviedinių sprogimų. Ar ,,„mustangų“ lakūnai turi omeny, kad Beisis 
ir amerikiečių prekybinių laivų jūreiviai įkalinti Longhua stovyk- 
loje? Šturmuodami aerodromą, naikintuvų lakūnai iki paskutinės 
minutės slėpdavosi už triaukščių miegamųjų korpusų, nors šitaip 
priversdavo japonus apšaudyti stovyklą — jau žuvo keletas kalinių. 

Tačiau Džimas buvo laimingas, kad „,„mustangai“ taip arti. Akys 
džiaugėsi kiekviena jų liemens veržle, kiekviena ginklo anga spar- 
nuose, didžiuliais radiatoriais papilvėje — neabejojo, kad ši kons- 
trukcija pasirinkta tik dėl stilingumo. Žavėjosi japonų „Hayate“ ir 
„Zero“, bet ,,Mustang“ naikintuvai buvo oro kautynių kadilakai. 
Jam pristigo kvapo sušukti lakūnams neriant pro šalį po zenitinių 
sviedinių baldakimu, bet pamojavo vadovėliu. 

Pirmosios puolančių lėktuvų kovinės formuotės perskrodė aero- 
dromą. Aiškiai matomi prancūzų koncesijos daugiabučių fone jie 
nuskrido Šanchajaus pusėn apšaudyti dokų ir Nantao jūrų aviacijos 
bazės. Zenitinės baterijos aplinkui kilimo taką vis dar pliekė į orą. 
Trasuojamieji sviediniai dygsniavo dangų, fosforo gijos persipynė 
lyg siūlai raizgant „katės lopšį“. Viduryje stūksojo didžioji Longhua 
pagoda, supstoma degančių angarų dūmų, jos patrankos audė tankią 
priešlėktuvinės ugnies užuolaidą. 

Džimas niekuomet nebuvo matęs tokio masto oro atakos. Antra 
„mustangų“ banga perkirto užliejamuosius laukus tarp Longhua sto- 
vyklos ir upės, juos atsivijo dviejų variklių naikintuvų bombonešių 
eskadrilė. Per tris šimtus jardų į vakarus nuo stovyklos vienas nai- 
kintuvas dešiniuoju sparnu pakrypo žemėn. Nebevaldomas ,„mus- 
tangas“ slydo oru, sparno nosimi rėždamas apleisto kanalo pašlaitę. 

Apsivertęs kūliu viršum laukų orlaivis subyrėjo ore. Sprogimą už- 
dengė liepsnojančio benzino siena, pro kurią Džimas įžiūrėjo prie 
sėdynės prijuostą degančią amerikiečių lakūno figūrą. Pasikinkęs 
švytinčias nuo karščio savo lėktuvo išnaras, jis nėrė medžių tirš- 
tumon už stovyklos ribos kaip saulės šukė, jos šviesa dar pleveno 
aplinkiniuose laukuose. 

Antras pamuštas ,„mustangas“ atsiskyrė nuo kitų lėktuvų. Driek- 
damas riebių dūmų uodegą, pakilo virš zenitinių patrankų papliūpų 
1r bandė kopti į dangų. Lakūnas mėgino sprukti iš aerodromo, bet 
naikintuvui ėmus smigti žemyn, jis apvertė orlaivį ir šoko iš ka- 
binos. Pūkštelėjo parašiutas, lakūnas stačias leidosi žemėn. Degantis 
lėktuvas išsitiesino, viršum tuščių laukų padriekė virpančią juodų 
plunksnų arką ir nėrė į upę. 

Lakūnas vienas kybojo tyliame danguje. Jo draugai nuskubėjo į 
Šanchajų, sidabriniai jų lėktuvų liemenys pradingo saulės nutvieks- 
tuose prancūzų koncesijos languose. Variklių kalimas nutolo, nu- 
rimo zenitinė ugnis. Tarp kanalų į vakarus nuo aerodromo iššoko 
antras parašiutininkas. Sudrumstam ore pasklido degančios alyvos 
ir variklio aušiklio dvokas. Virš stovyklos rimdami leidosi žemėn 
lapų ir žuvusių vabzdžių sūkurėliai, paskui vėl kilo nuo takų, sukosi 
medžiodami pradingusių naikintuvų sukeltus srautus. 

Du parašiutai leidosi kapų kalvelių pusėn. Japonų kareivių būrys 
sunkvežimiu su garuojančiu radiatoriumi jau skubėjo keliu palei 
perimetrą nušauti lakūnų. Džimas nubraukė dulkes nuo lotynų va- 
dovėlio ir laukė šūvių. Nuo degančio „mustango“ pakilusi šviesos 
aureolė vis dar tvylojo virš upelių ir lomų. Keletui akimirkų saulė 
nusileido arčiau žemės, tarsi tam, kad išdegintų mirtį iš šios laukų. 

Džimas gedėjo amerikiečių lakūnų, kurie Žuvo įstrigę parašiuto 
diržuose, stebint japonų kapralui su mauzeriu ir vieninteliam ber- 
niukui iš apgriauto pastato balkono. Tačiau jų mirtis priminė Džimui 
jo paties galą, apie kurį slapta pasvajodavo nuo pat atvykimo į 

Longhua. Jis su džiaugsmu priėmė antskrydžius, virš stovyklos nar- 
dančių ,,mustangų“ gaudimą, alyvos ir kordito kvapą, lakūnų mirtį — 
ir netgi savo mirties tikimybę. Kad ir kaip stengėsi, Džimas žinojo, 
kad jis nieko vertas. Sulenkė lotynų vadovėlį virpėdamas iš alkio, 
kurį karas galėtų taip lengvai numalšinti. 


DVIDEŠIMT KETVIRTAS SKYRIUS 
Ligoninė 


— Džimai! Tu viršuj? Ar sužeistas? 

Gydytojas Ransomas stovėjo apačioje griuvėsiuose ir rėkė į su- 
sirinkimų namų balkoną. Kol atbėgo iš D korpuso, nusikamavo, jo 
plaučiai švokštė. Per tuos keletą metų Longhua tarsi tapo aukštesnis, 
bet didžiulius jo kaulus krūvoj laikė tik sausgyslių takelažas. Vie- 
nintelė jo geroji akis virš rudos barzdos išvydo nuo dulkių pabalusį 
Džimo viršugalvį — tarsi šis per antskrydį būtų pražilęs. 

— Džimai, man tavęs reikia ligoninėj. Seržantas Nagata sako, kad 
gali pasilikti su manimi per patikrinimą. 

Džimas prasibudino iš svajų. Degančio amerikiečio piloto kūno 
aureolė slėpiningai tebetvyrojo virš tuščių laukų, bet jis nusprendė 
apie šį miražą gydytojui Ransomui nieko nepasakoti. Nuo pagodos 
atsklido pavojaus pabaigą skelbiančios sirenos staugimas, signalą 
pakartojo ir sargybinės klaksonas. Džimas išėjo iš balkono, prasi- 
spraudė laiptais žemyn. 

— Aš čia, gydytojau Ransomai. Man regis, manęs tik per plauką 
neužmušė. Ar dar kas nors žuvo? 

— Tikėkimės, kad ne. 

Gydytojas Ransomas šiaudine kulio skrybėle atsirėmęs į balius- 
tradą purtė dulkes iš barzdos. Nors antskrydis jį išmušė iš vėžių, jis 
žvelgė į Džimą pavargusiu, bet kantriu žvilgsniu. Kai po antskrydžių 

japonai imdavo smurtauti prieš kalinius, jam dažnai pristigdavo kan- 
trybės su Džimu - tarsi tai būtų buvusi berniuko kaltė. Brūkštelėjęs 
ranka Džimui per plaukus, išpurtė cemento dulkes, apžiūrėjo galvą, 
ar nesimato kraujo. 

— Džimai, juk sutarėme, kad nelipsi ten per antskrydžius. Japo- 
nams ir taip riesta — jie gali pamanyti, kad bandai siųsti amerikiečių 
lakūnams signalus. 

— Siunčiau, bet jie manęs nepastebėjo. ,,Mustangai“ tokie greiti, — 
Džimui patiko gydytojas Ransomas, norėjo padrąsinti jį, pasakyti, 
kad viskas gerai: — Aš atlikau lotynų namų darbus, gydytojau. 

Keista, bet gydytojas neklausinėjo, ar Džimas išmoko veiksma- 
žodžius. Žirgliojo į ligoninę - krūvon sulipdytas kelias bambuką pa- 
šiūres; blaiviai vertindami stovyklos medicininius išteklius, kaliniai 
jas surentė šalia kapinių. Patikrinimas jau buvo prasidėjęs, takeliai 
ištuštėję. Japonų sargybiniai veržėsi į barakus, šautuvų buožėmis 
malė paskutinius langų stiklus. Šito išreikalavo stovyklos viršininkas 
ponas Sekura — taip neva saugojo kalinius nuo bombų sprogimų. Po 
teisybei tai buvo kerštas už antskrydį, ir kaliniai tai pajus nukritus 
sutemoms, kai nuo stovinčio vandens aplinkui stovyklą maisto pa- 
kils ieškotis tūkstančiai maliarinių uodų. 

Stovėdamas ant E korpuso - jame gyveno tik vyrai - laiptelių ser- 
žantas Nagata putojo į veidą korpuso vyresniajam, ponui Ralstonui, 
Šanchajaus „Metropolio“ kino teatro vargonininkui. Už seržanto 
stypsojo trejetas sargybinių su įstatytais durtuvais, tarsi tikėdamiesi 
1š pastato išvirsiant amerikiečių jūrų pėstininkų būrį. Šimtai apdris- 
kusių kalinių kantriai laukė. Paskutiniais karo metais japonai tapo 
nervingi ir pavojingi. 

— Gydytojau Ransomai, kas atsitiks, jeigu amerikiečiai išsilai- 
pins Usonge? 

Šis uostas ties Jangdzės žiotimis kontroliavo judėjimą upės keliu 
į Šanchajų. Stovykloje visi tik ir kalbėjo apie Usongą. 

— Amerikiečiai tikriausiai išsilaipins Usonge, Džimai. Visada 
maniau, kad turėtumei dirbti Makarturo štabe, — gydytojas stabtelėjo 
atgauti kvapo. Jis sunkiai traukė orą į kaulėtą krūtinę žiūrėdamas į 
savo atspindį Džimo batų nosyse. — Pasistenk apie tai negalvoti — 
tavo galvoje sukasi tiek daug kitų dalykų. Gal amerikiečiai ten ir 
neišsilaipins. 

— Bet jei išsilaipins, japonai kausis. 

— Kovos, Džimai. Kaip tu ištikimai tvirtini, japonai drąsiausi ka- 
riai pasaulyje. 

— Na... - Džimas drovėjosi kalbų apie drąsą. Karas su drąsa neturi 
nieko bendra. Prieš porą metų, kai buvo mažesnis, kai bandė suvokti 
suirusį savo gyvenimą, atrodė svarbu išsiaiškinti, kas drąsiausi ka- 
reiviai. Suprantama, japonai buvo aukščiausiai, kinai žemiausiai, 0 
britai apie vidurį. Bet Džimas galvojo apie tuos dangų skrodžiančius 
amerikiečių orlaivius. Kad ir kokie drąsūs, japonai nieko negalėjo 
padaryti, kad sustabdytų tas gražias, be jokių pastangų kovojančias 
mašinas. 

— Japonai drąsūs, — sutiko Džimas, — bet drąsa dabar nesvarbu. 

— Nesu toks tikras. O ar tu drąsus, Džimai? 

— Ne... Žinoma, ne. Bet galėčiau būti, - tvirtino Džimas. 

— Aš manau, kad drąsus. 

Nors gydytojui šis pastebėjimas išsprūdo savaime, skambėjo 
kandokai. Jis aiškiai nepatenkintas Džimu, tarsi kaltintų jį už nai- 
kintuvų antskrydį. Ar dėl to, kad šis išmoko džiaugtis karu? Šitaip 
jam besvarstant, jie pasiekė ligoninę. Ant žemės ties numintais bam- 
buko laipteliais gulėjo sveikas zenitinis šaudmuo. Džimas jį pakėlė, 
smalsaudamas, ar dar šiltas, bet gydytojas Ransomas atėmė ir iš- 
sviedė per vielos tvorą. 

Džimas stovėjo spyruokliuodamas ant papuvusių bambukinių 
laiptelių. Jam buvo kilusi pagunda griebti sviedinį iš gydytojo. Buvo 
mažne jo ūgio ir daug stipresnis — per pastaruosius metus Džimas 

paaugo, o didelis gydytojo Ransomo kūnas susitraukė ir išseko. 
Džimas beveik nebetikėjo savo atmintimi, kad tai tas pats tvirtai 
suręstas raudonplaukis vyras stambiomis šlaunimis ir rankomis, 
dvigubai didesnis už japonų karius. Bet per pirmuosius porą metų 
stovykloje gydytojas per daug savo maisto atidavė Džimui. 

Jiedu įėjo į ligoninę, ir Džimas įsitaisė savo vietoje prie ambu- 
latorijos su gydytoju Bovenu — ausų, nosies ir gerklės specialistu iš 
Šanchajaus klinikų — bei keturiomis misionierėmis slaugytojomis. 
Laukdamas, kol seržantas Nagata atliks patikrinimą, Džimas žval- 
gėsi po gretimas palatas, kur ant gultų tysojo trisdešimt ligonių. Po 
kiekvieno antskrydžio nuo išgąsčio arba išsekimo mirdavo keletas 
žmonių. Regis, priminimas, kad karas mažne baigėsi, kai kuriuos 
žmones paskatindavo atiduoti dvasią. Tačiau tiems, kurie dar veržėsi 
likti gyvi, mirtis buvo gera naujiena. Džimui tai reiškė seną diržą 
arba porą petnešų, plunksnakotį, o sykį per stebuklą gavo laikrodį, 
kurį segėjo ant riešo trejetą dienų - prieš perduodamas Beisiui kartu 
su viskuo kitu. Japonai konfiskavo visus rankinius ir sieninius lai- 
krodžius — kaip gydytojas Ransomas sakydavo, jie norėjo, kad ka- 
liniai prarastų laiko pojūtį. Tas trejetą dienų Džimas matavo, kiek 
kas trunka. 

Dauguma ligonių dėl prasto maisto sirgo maliarija, dizenterija 
arba širdies ligomis. Džimą ypač baugino beriberio ligoniai, išti- 
nusios jų kojos ir vandens pritvinkę plaučiai, o galvoj jiems taip 
susimaišydavo, kad jie manydavosi mirštą Anglijoje. Paskutinėmis 
valandomis jiems suteikdavo ypatingą privilegiją — vienintelį ligo- 
ninės tinklą nuo uodų, taip tie ligoniai gulėdavo netikrame kape, kol 
juos pasiųsdavo į kapines šalia ligoninės daržo. 

Seržantui Nagatai su kareivių palyda priartėjus prie ligoninės, 
Džimas dirstelėjo į vyrų palatą. Ponas Baraklou, Šanchajaus už- 
miesčio klubo sekretorius, jau senokai prie mirties, o Džimas 
pastebėjo jo auksinę signetę. Gal ji net ne auksinė — kad ir ką jis 

siūlydavo Beisiui, viskas pasirodydavo nesąs auksas, — bet šio to 
būtų verta. Džimas nejautė sąžinės graužimo vogdamas iš miru- 
siųjų. Paikumo ateiti į ligoninę pakakdavo tik tiems ligoniams, kurie 
neturėjo giminių ar draugų, galinčių prižiūrėti juos barakuose arba 
miegamajame korpuse. Jau neminint to, kad ligoninėje nebuvo jokių 
medikamentų — nedideli japonų pateikti ištekliai baigėsi pirmai- 
siais metais, — čia retai kas išgydavo. Teisingai numanydami, kad 
visi atsigulę į ligoninę netrukus mirs, japonai nedelsdami perpus 
sumažindavo jų maisto davinį. Net ir tokiomis aplinkybėmis, mąstė 
Džimas, gydytojas Ransomas ir gydytojas Bovenas kartais gana 
ilgai oficialiai nepaskelbdavo jų mirus. Džimas žinojo, kad daugybė 
papildomų jo suvalgytų saldžiųjų bulvių buvo mirusiųjų daviniai. 
Gydytojas Ransomas labai stengėsi dėl sergančiųjų, ir Džimas ap- 
gailestavo, kad pastaruoju metu jis, regis, praranda viltį. 

— Jie jau čia, — šūktelėjo gydytojas Ransomas. — Džimai, stovėk 
ramiai. Šiandien nesiginčyk su seržantu Nagata. Ir neužsimink apie 
antskrydį. 

Pastebėjęs, kad Džimas įsmeigęs akis į žiedą su antspaudu, nu- 
sigręžė, verčiau žvelgė į bambukiniais laiptais atbraškantį seržantą 
Nagatą. Gydytojas nepritarė vagystėms iš lavonų, bet suprato, kad 
Džimas išsikeičia diržų sagtis ir petnešas į maistą. Džimas tyliai 
pasvarstydavo, kad gydytojas turi savo tiekimo šaltinių. Kitaip negu 
daugelis Longhua kalinių, kuriems buvo leista susikrauti lagaminą 
prieš internuojant, gydytojas Ransomas į stovyklą atkako kaip stovi — 
su marškiniais, šortais ir odiniais sandalais. Bet jo narvelyje D kor- 
puse esama nuostabių turtų: visa drabužių pamaina, nešiojamasis 
gramotonas ir keletas plokštelių, teniso raketė, regbio kamuolys bei 
lentyna vadovėlių, iš kurių Džimas mokėsi. Šiuos — kaip ir visus 
stovykloje Džimo vilkėtus drabužius, kaip ir jo nuostabiuosius golfo 
batus, iškart patraukusius seržanto Nagatos akį, — gydytojas įgijo 
iš kiekvieną vakarą jo narvelyje D korpuse besilankančių pacientų. 

Daugelis neturėjo nieko, ką galėtų duoti, bet jaunesnės žmonos vi- 
sada atnešdavo kuklų atsidėkojimą už kažkokias paslaptingas gydy- 
tojo teikiamas paslaugas. Ričardas Pirsas netgi pažino, kad Džimas 
vilki jo senus marškinius, bet per vėlai. 

Seržantas Nagata sustojo priešais kalinius. Amerikiečių antskry- 
džio mastas neabejotinai jį sukrėtė. Sukando dantis, ant lūpų ištiško 
keli seilių lašeliai. Šeriai aplink jo burną drebėjo kaip miniatiūrinės 
antenos, gaudančios išankstinius įspėjimus apie artėjantį įniršį. Ieš- 
kojo kliauties užputoti, bet jį išblaškė blizgančios Džimo batų nosys. 
Kaip ir visi japonų kareiviai, seržantas avėjo palaikiais auliniais, iš 
kurių kyšojo ilgi tarsi rankų nykščiai. 

— Berniukas... — jis stabtelėjo priešais Džimą ir taukštelėjęs jam 
per galvą pavardžių sąrašu pakėlė baltų dulkių debesį. Iš eilinio Ki- 
muros seržantas žinojo, kad Džimas dalyvauja visose neteisėtose 
stovyklos veikose, bet nėra pavykę jo nėkart sučiupti. Jis numojo 
šalin dulkes ir su vargu ištarė vienintelius du rišlius angliškus Žo- 
džius, kurių jį išmokė metai Longhua: - Sunkus berniukas... 

Pakerėtas seilių ant jo lūpų Džimas laukė tęsinio. O gal seržantui 
Nagatai būtų įdomu pasiklausyti apie antskrydį iš pirmų lūpų? 

Bet šis nužirgliojo į vyrų palatą, japoniškai šūkaudamas gydyto- 
jams. Jis spoksojo į mirštančius vyrus, kuriais seniau nėmaž nesi- 
domėdavo. Staiga Džimui šovė džiugi mintis: gydytojas Ransomas 
slepia amerikiečių lakūną. Jis norėjo paliesti lakūną prieš japonams 
jį nušaunant, pačiupinėti jo šalmą ir kombinezoną, brūkštelėti per 
dulkėmis ir alyva apneštus apsauginius akinius. 

— Džimai! Liaukis galvojęs! — ponia Filips, našlė misionierė, 
sugavo jį svyrantį priekin, mažne alpstantį priešais tos į laukus 
nukritusios arkangeliškos figūros regesį. Džimas stovėjo ramiai, 
dėdamasis nusilpęs iš bado ir stengdamasis išvengti įtaraus japonų 
sargybinio prie ambulatorijos durų žvilgsnio. Jis laukė, kol baigsis 
patikrinimas, galvodamas apie galimą mirusio amerikiečių lakūno 


177 


J. G. Ballard 


grobį. Netrukus koks pašautas amerikietis nukris į Longhua sto- 
vyklą. Džimas bandė nuspręsti, kuris iš apleistų pastatų geriausiai 
tiktų kūnui paslėpti. Taupiai naudojant, už jo aprangą ir ekipuotę 
keletą mėnesių būtų galima papildomai gauti saldžiųjų bulvių, kurių 
išsikeistų iš Beisio. Būtų saldžiųjų bulvių ir gydytojui Ransomui, jį 
Džimas buvo užsibrėžęs išlaikyti gyvą. 

Jis sūpavosi ant kulnų ir klausėsi pagyvenusios moters raudos 
gretimoje palatoje. Pro langą buvo matyti Longhua aerodromo pa- 
goda. Zenitinės artilerijos bokštas jau atrodė kitaip. 

Dar valandą Džimas su našlėmis misionierėmis stovėjo išsiri- 
kiavę, stebimi sargybinio. Gydytojas Ransomas ir gydytojas Bo- 
venas išėjo su seržantu Nagata į komendanto būstinę, veikiausiai 
apklausai. Sargybiniai suko ratus po nuščiuvusią stovyklą su kalinių 
sąrašais. Karas artėjo į pabaigą, tačiau japonai kaip apsėsti stengėsi 
suskaičiuoti, kiek tiksliai kalinių jie laiko. 

Džimas užsimerkė, bandė apmaldyti mintis, bet sargybinis už- 
riko, matyt įtardamas, kad Džimas bus bežaidžiąs kažkokį slaptą 
žaidimą, kuriam seržantas Nagata nepritars. Džimą jaudino mintys 
apie antskrydį. ,„Mustangai“ vis dar suko virš stovyklos, puldami 
zenitinės artilerijos bokštą. Jis įsivaizdavo save prie vieno iš nai- 
kintuvų prietaisų skydo, krintantį žemėn lėktuvui susprogus, vėl 
kylantį — kaip vieną tų paauglių kamikadzių, kurie pasveikindavo 
imperatorių prieš rėždami savo „Zero“ į amerikiečių lėktuvnešius 
Okinavoje. Kada nors Džimas bus sužeistas lakūnas, nukris tarp 
kapų kalvelių ir ginkluotų pagodų. Jo piloto kombinezono ir para- 
šiuto — ir galbūt netgi jo kūno - dalys pasklis po ryžių laukus, pa- 
maitins kalinius už vielos ir badaujančius prie vartų kinus... 

— Džimai! — sušnypštė ponia Filips. - Imkis savo lotynų... 

Prisivertęs nemirksėti, nes tai itin erzino japonų sargybinius, 
Džimas spoksojo į saulę už ambulatorijos lango. Nebylų peizažą 
nelyginant rijo degančio amerikiečių piloto kūno aureolės liepsnos. 

Šviesa nuauksino surūdijusią spygliuotą tvoros vielą, dulkėtus 
laukinių cukranendrių lapus, išbalino lėktuvo išnaros sparnus ir 
valstiečių kaulus kapų kalvelėse. Džimas laukė kito antskrydžio, 
svajodamas apie nirtulingą šviesą, beveik dusdamas iš alkio, kurį 
gydytojas Ransomas pažino, bet neįstengė jo numalšinti. 


DVIDEŠIMT PENKTAS SKYRIUS 
Kapinių daržas 


Patikrinimui pasibaigus Džimas atsisėdo pailsėti ant ligoninės laiptų. 
Gydytojai Ransomas su Bovenu sugrįžo iš komendanto būstinės ir 
su keturiomis našlėmis misionierėmis iškart užsisklendė ambula- 
torijoje. Gydytojas Ransomas atrodė ne menkiau susinervinęs nei 
japonai. Seniai užsitraukusi žaizda po akimi kraujavo. Ar seržantas 
Nagata šėrė jam per veidą už protestavimą dėl maisto davinių ma- 
žinimo? 

Susibrukęs rankas į kišenes Džimas slankiojo šlako takeliu už li- 
goninės. Apžvelgė pomidorų, pupelių ir melionų eiles darže. Kuklus 
derlius turėjo papildyti skurdžią ligonių dietą, tačiau daug daržovių 
tekdavo E korpuse gyvenantiems jūreiviams. Džimui patiko prižiū- 
rėti daržoves. Buvo įsidėmėjęs kiekvieną augalą, tad tik metęs akį 
jau galėjo pasakyti, ar vaikai nukniaukė kokį pomidorą. Laimė, juos 
atbaidydavo ilgos kapų eilės gretimose kapinėse. Be naudos mitybai, 
botanika itin įdomus dalykas. Ambulatorijoje gydytojas Ransomas 
pjaustė ir dažė augalų stiebų ir šaknų gabalėlius, dėjo juos po gydy- 
tojo Boveno mikroskopu ir lenkė Džimą piešti šimtus ląstelių bei 
kapiliarų. Augalų klasifikacija jau savaime atskira žodžių visata — 
kiekviena stovykloje auganti piktžolė turi vardą. Vardai glūdėjo 
visur, kiekviename brūzgyne ir griovyje gulėjo neregimos enciklo- 
pedijos. 

Vakar popiet Džimas buvo iškasęs porą griovelių trąšoms, kur 
sodins pomidorus. Tarp daržo ir kapinių buvo keletas penkiasde- 
šimties galonų cisternų, jiedu su gydytoju Ransomu jas įkasė į žemę 
ir pripildė nuotekų iš perpildytos talpyklos G korpuse. Grupė to 
korpuso kalinių buvo išpylę didumą nuotekų į nusekusį tvenkinį, 
tad Džimas su gydytoju Ransomu gerokai pasidarbavo kibiru, virve 
ir vežimėliu. Pasak gydytojo Ransomo, nedera švaistyti nieko, kas 
galėtų padėti jiems išgyventi dar bent kelias dienas. Blizgantys po- 
midorai ir pūpsantys melionai įrodė, kad jis teisus. 

Džimas nukėlė medinį cisternos dangtį. Palaukė, kol pirmiausia 
pasivaišins tūkstančiai musių, paskui paėmė medinį samtį bambu- 
kiniu kotu ir ėmėsi pilti mėšlą į negilius griovelius. Dirbo lėtai, bet 
ritmingai, kaip kinų valstiečiai, kuriuos tręšiant laukus buvo matęs 
prieš karą. 

Po valandos, kai jau buvo užbėręs mėšlą žemės sluoksniu, at- 
sisėdo atsipūsti ant kapo gretimose kapinėse. Ligoninėje apsilankė 
Įvairiausių Žmonių — korpusų vadovai ir jų pavaduotojai, amerikiečių 
iš E korpuso kompanija, olandų ir belgų vyresnieji. Bet Džimas buvo 
per daug pavargęs, kad peštų iš jų naujienas. Jam buvo ramu darže 
už žalios pupelių ir pomidorų sienos. Dažnai įsivaizduodavo, kad 
pasilieka čia visam laikui, net pasibaigus karui. 

Džimas nustūmė valstietiškas svajas į sąmonės užkaborį ir įsi- 
klausė į kilimo tako gale variklį šildančio ,„Zero“ gaudimą. Rengėsi 
kilti vienintelis kamikadzės lėktuvas — tik tokį atkirtį japonai pajėgė 
išspausti į antskrydį. Jaunas lakūnas, vos vyrėlesnis už Džimą, buvo 
užsijuosęs apeigines juostas, bet jo garbės sargybą sudarė tik ka- 
pralas ir jaunesnis eilinis. Dar nespėjus lakūnui įlipti į kabiną, abu 
nusisuko ir grįžo taisyti apgadintų angarų. 

Džimas žiūrėjo, kaip orlaivis sunkiai bando atsiplėšti nuo tako. 
Jis pakilo virš stovyklos — variklis pūškavo, slegiamas bombos 
svorio, — nėrė upės pusėn ir nuskrido Kinijos jūros link. Per delnų 

žiūronus Džimas sekė lėktuvą, kol tas išnyko debesyse. Nė vienas 
japonas Longhua aerodrome nė nežvilgtelėjo į orlaivį. Angarai prie 
pagodos dar degė, iš subombarduotų dirbtuvių pašiūrių kilo debesys 
dūmų. Bet plušantis kinų kulių būrys jau užpildė duobes, o metalo 
laužo prekiautojai kibo plėšti sudužusių orlaivių. 

— Ar tave vis dar domina lėktuvai, Džimai? — paklausė ponia 
Filips, su ponia Gilmur išnirusi iš ligoninės kiemo. 

— Tau teks stoti į Karališkąsias oro pajėgas. 

— Aš stosiu į Japonijos oro pajėgas. 

— Tikrai? Japonijos? — našlės sukikeno, nesupratusios Džimo hu- 
moro, ir nustūmė savo medinį vežimaitį. Geležiniai ratukai dardėjo 
akmenuotu taku, purtė laidoti vežamą kūną. 

Džimas nublizgino tris nuskintus pomidorus. Visi trys stiklo ru- 
tuliukų didumo, bet Beisis įvertins ir tokius. Įsikišo juos į marš- 
kinių kišenę ir stebėjo, kaip ponia Filips su ponia Gilmur kasa kapo 
duobę. Netrukus nusikamavusios moterys atsisėdo ant vežimaičio 
šalia lavono atsipūsti. 

Nuėjo prie jų ir paėmė kastuvą iš sunykusių ponios Filips rankų. 
Moterys buvo atgabenusios pono Radiko, ,„Cathay“ viešbučio direk- 
toriaus kūną. Džimui labai patiko jo paskaitos apie plaukiojusį po 
Atlantą lainerį ,,„Berengaria“ ir jis džiaugėsi galėdamas atsidėkoti. 
Kasė minkštą žemę. Paskatinti vienos iš nedaugelio savo protingų 
įžvalgų, kaliniai pusiau iškasė siaurus kapus, kai šiam darbui turėjo 
daug daugiau jėgų. Bet šioms našlėms buvo per sunku iškasti net 
kastuvą drėgnos dirvos. Mirusiuosius laidodavo neįkasę, kūną tik 
apžerdavo puria žeme. Stiprūs musono mėnesių lietūs suplakdavo 
kauburėlius, išryškindavo juose gulinčių kūnų kontūrus, tarsi šios 
kapinaitės ties kariniu aerodromu iš visų jėgų stengtųsi prikelti nors 
keletą iš milijonų karo aukų. Vienur kitur iš kapo styrojo ranka, ne- 
rimstančių užmigusiųjų galūnės veržėsi iš po savo juodų užklotų. 
Ponios Hag, olandės, atvykusios su Beisiu ir gydytoju Ransomu, 


181 


J. G. Ballard 


kape žiurkės išsikasė gilius tunelius, Džimui jie priminė Mažino li- 
niją, kaip tik tokią savo švininių kareivėlių armijai jis buvo įrengęs 
už alpinariumo sode Amhersto prospekte. 

Džimas toliau kasė, nusprendęs įleisti poną Radiką gerokai gi- 
liau į žemę, kad šis tuoj pat netaptų žiurkių patiekalu. Ponia Gilmur 
ir ponia Filips prisėdusios ant vežimaičio prie lavono stebėjo netar- 
damos nė žodžio. Jam stabtelėjus atsipūsti, abi padovanodavo vie- 
nodas, išblankusias kaip ir jų nuskalbtų medvilninių suknelių gėlės 
šypsenas. 

— Džimai, mesk ir ateik čia! Man reikia pagalbos! — pro ambula- 
torijos langą rėkė gydytojas Ransomas. Jam nepatiko, kad Džimas 
kasė kapus. 

Šimtai musių zvimbė aplinkui vežimaitį, tūpė ant pono Radiko 
veido. Vis prisimindamas ,„Berengaria“ Džimas mosavo kastuvu. 

— Džimai, gydytojas šaukia... 

— Na štai, viskas. 

Moterys nutraukė poną Radiką nuo vežimaičio. Kad ir sunku 
buvo kelti, jos elgėsi taip pat rūpestingai, kaip ir jam gyvam esant. Ar 
šioms našlėms krikščionėms jis tebebuvo gyvas? Džimą visada ža- 
vėjo tvirti religiniai įsitikinimai. Jo mama su tėčiu buvo agnostikai, 
0 jis gerbė pamaldžius krikščionis taip pat kaip „Grafo Cepelino“ 
klubo narius arba tuos žmones, kurie apsiperka kinų parduotuvėse, 
už egzotiškų, kitiems nesuprantamų ritualų išmanymą. Be to, pa- 
prastai paaiškėdavo, kad tų, kurie labiausiai stengiasi dėl kitų, kaip 
ponia Filips ir ponia Gilmur, kaip gydytojas Ransomas, pažiūros 
dažniausiai teisingos. 

— Ponia Filips, — paklausė jis, kai jos paguldė poną Radiką į 
kapą, — kada siela palieka kūną? Prieš jį palaidojant? 

— Taip, Džimai, — ponia Filips atsiklaupusi žėrė žemes ponui Ra- 
dikui ant veido, — pono Radiko siela jau iškeliavo. Gydytojas vėl 
kviečia. Tikiuosi, kad atlikai lotynų namų darbus. 

— Aišku. 

Džimas galvojo apie visa tai pakeliui į ligoninę. Jis dažnai stebė- 
davo mirštančių ligonių akis, vildamasis pamatyti šviesos blykste- 
lėjimą sielai paliekant kūną. Kartą jis padėjo gydytojui Ransomui, 
kai tas darė širdies masažą jaunai dizenterijos nualintai belgei. Gy- 
dytojas Bovenas pasakė, kad ji mirusi, bet gydytojui Ransomui su- 
spaudus jos širdį tarp šonkaulių, jos akys ūmai apsivertė ir įsmigo 
į Džimą. Pirmiausia Džimui toptelėjo, kad sugrįžo jos siela, bet ji 
vis tiek buvo negyva. Po valandos ją paėmė ponia Filips su ponia 
Gilmur ir palaidojo. Daktaras Ransomas paaiškino, kad jis kelioms 
sekundėms moteriai į smegenis buvo pripumpavęs kraujo. 

Džimas atėjo į ambulatoriją ir atsisėdo prie metalinio stalelio 
veidu į gydytoją Ransomą. Jis mielai pasvarstytų pono Radiko sielos 
klausimą, bet gydytojas keistai vengė diskutuoti religinėmis temomis 
su Džimu, nors pats sekmadienio rytą eidavo į mišias. Sena žaizda 
ant jo veido vis dar kraujavo, gydytojas niūriai krapštėsi prie ištirp- 
dyto vaško padėklo. Kai būdavo pavargęs arba suerzintas Džimo, 
gydytojas Ransomas ištirpdydavo keletą žvakių, įmerkdavo kvadra- 
tines seno skuduro skiautes į karštą vašką ir ištraukęs pakabindavo 
aušti. Pernai Žiemą jis išliejo šimtus tokių vaško plokščių, jas įtaisė 
vietoj sudužusių langų stiklų. Nors daugybės valandų darbo prireikė 
sulaikyti ledinius vėjus iš šiaurės Kinijos, dėkingumą gydytojui 
jautė tik vienas kitas kalinys. Tačiau Džimas pastebėjo, kad dėkin- 
gumas jo visai nedomino. 

Džimas įmerkė pirštą į karštą vašką, bet gydytojas šiurkščiai jį 
nuvijo. Pokalbis su stovyklos komendantu aiškiai pakirto jo dvasią — 
jis rengėsi Žiemai, tarsi bandydamas įtikinti save, kad Žiemai atėjus, 
jie vis dar bus čia. 

Nusiavęs batus Džimas ėmėsi blizginti jų nosis. Praklampojęs 
trejetą metų klumpėmis ir kitų numintais palaikiais, jis mėgavosi 
stebindamas visus šiais brangiais odiniais pusbačiais. 

— Džimai, nuostabu, kad tu taip dailiai atrodai, bet pasistenk ne- 
blizginti jų visą laiką, - gydytojas niauriai žvelgė į vaško kvadratą. — 
Jie kelia nerimą seržantui Nagatai. 

— Man patinka, kai jie nublizginti. 

— Jie puikiausiai nublizginti. Net amerikiečiai lakūnai turėjo juos 
matyti. Jie tikriausiai mano, kad mes turime golfo aikštyną ir nu- 
stato savo kompasus pagal tavo batų nosis. 

— Vadinasi, aš padedu kariauti? 

— Tam tikra prasme taip... 

Džimui nespėjus apsiauti, gydytojas Ransomas suėmė jo kulkšnį. 
Dauguma žaizdų ant Džimo kojų buvo užsikrėtusios ir dėl prastos 
mitybos niekaip neužgydavo, o virš dešinės kulkšnies pūliavo mo- 
netos dydžio opa. Gydytojas Ransomas patraukė padėklą ištirpusio 
vaško nuo spiritinės lemputės. Išviręs šaukštą vandens metaliniame 
kibirėlyje, išplovė pūlius ir nusausino skaudulį vatos tamponėliu. 

Džimas pakluso be žodžių. Vienintelis jo artimas ryšys Longhua 
buvo su Ransomu, nors ir žinojo, kad dėl daug ko gydytojas jam 
nepritaria. Jis nepakentė, kad Džimas atskleidė apie karą akivaiz- 
džią tiesą, jog Žmonės puikiausiai sugeba prisitaikyti. Kartais jam 
regėdavosi, kad Džimas net lotynų kalbą pamėgęs dėl nederamų 
priežasčių. Jis buvo internatinės mokyklos Anglijoje sporto tre- 
nerio brolis — o tokios mokyklos buvo panašios represinės institu- 
cijos į Longhua ir Džimui aiškiai teks ten pakliūti, — dirbo šalies 
gilumoje su protestantų misionieriais. Gydytojas Ransomas priminė 
mokyklos budėtoją ir regbio trenerį, nors Džimas nebuvo tikras, ar 
tokia jo laikysena sąmoninga. Jis pastebėjo, kad gydytojas, kai jam 
palanku, gali visiškai nepaisyti šių principų. 

— Nagi, Džimai, neabejoju, kad namų darbus atlikai... — gydy- 
tojas Ransomas atsivertė lotynų vadovėlį. 

Nors blaškomas prie barakų ir miegamųjų korpusų susirinkusių 
kalinių jis susitelkęs žvelgė į tekstą. Šimtai vyrų su Žmonomis, 

daugelis su vaikais, ėjo per rikiuotės aikštelę. Jis ėmė klausinėti to- 
liau po stalu batus blizginantųų Džimą. 

— Jie buvo mylimi? 

— Amabantur. 

— Aš būsiu mylimas? 

— Amabor. 

— Tu būsi mylėtas? 

— Amatus eris. 

— Gerai, užduosiu tau neskaitytą dalį. Paklausi žodžių ponios 
Vinsent. Ji nepyksta, kai klausinėji? 

— Dabar ne, — Džimas dalykiškai pranešė apie pasikeitusią jos 
nuotaiką. Jis spėjo, kad veikiausiai gydytojas bus padėjęs spręsti 
kažkokį ypatingą moterišką rūpestį. 

— Tai gerai. Žmones reikia padrąsinti. Trigonometrijos ji veikiau- 
siai nelabai galėtų padėti. 

— Man nereikia jos pagalbos. 

Trigonometrija Džimui labai patiko. Kitaip nei lotynų ar algebra, ši 
geometrijos šaka siejosi su brangia jo širdžiai sritimi — karo aviacija. 

— Gydytojau Ransomai, ,,„mustangus“ lydėję amerikiečių bombone- 
šiai skrenda 320 mylių per valandą - pagal širdies plakimą paskaičiavau, 
per kiek laiko jų šešėliai perkirto stovyklą. Jeigu jie nori pataikyti į 
Longhua aerodromą, reikia mesti bombas per tūkstantį jardų iki jo. 

— Džimai, tu tikras karo vaikas. Numanau, kad japonų artileristai 
tai irgi Žino. 

Džimas atsilošė, susimąstė. 

— Gal ir nežino. | 

— Na, mes negalime jiems pasakyti, ar ne? Pakenktume ameri- 
kiečių lakūnams. Kol kas japonai pašauna jų per daug. 

— Bet pašauna virš aerodromo, kai jie jau būna numetę bombas. 
Jeigu japonai nori, kad amerikiečiai nepataikytų į jų kilimo taką, 
turi pašauti juos dar per tūkstantį jardų iki čia. 

Tokia galimybė sujaudino Džimą: šią naują taktiką pritaikius vi- 
soms japonų bazėms Ramiojo vandenyno zonoje, karo eigą būtų ga- 
lima pakreipti amerikiečių nenaudai ir išgelbėti Longhua stovyklą. 
Jis barbeno pirštais stalą, imituodamas skambinimą baltuoju forte- 
pijonu tuščiame name Amhersto prospekte. 

— Taip, — gydytojas ištiesęs ranką švelniai prispaudė Džimo rankas 
prie stalo, bandydamas nuraminti. Jis pamerkė dar vieną medvilnės 
skepetą į vašką. — Gal mes atidėsime trigonometriją ir aš užduosiu šį 
tą algebros. Mes norime, kad karas baigtųsi, Džimai. 

— Žinoma, gydytojau Ransomai. 

— Ar tu nori, kad karas baigtųsi, Džimai? — regis, gydytojas tuo 
dažnai abejojo. - Daugelis žmonių čia ilgai netemps. Juk nekantrauji 
vėl išvysti savo mamą ir tėtį? 

— Taip, noriu. Kasdien apie juos galvoju. 

— Gerai. Ar pameni, kaip jie atrodo? 

— Pamenu... 

Džimas nenorėjo meluoti, bet tam tikra prasme jis turėjo omenyje 
tą nepažįstamo vyriškio ir moters nuotrauką, kurią prismeigė ant 
sienos savo narvelyje. Jis neprisipažino gydytojui, kad tie žmonės 
yra jo tėvų pakaitas. Džimas suprato, kaip svarbu prisiminti mamą 
ir tėtį, kad palaikytų tikėjimą ateitimi, tačiau jų veidai ištirpo 1š at- 
minties. Gydytojas Ransomas gali nepritarti tam, kaip jis save ap- 
gaudinėja. 

— Džiaugiuosi, kad jų nepamiršai, Džimai. Jie tikriausiai pasi- 
keitė. 

— Aš žinau — jie bus alkani. 

— Ne tik alkani, Džimai. Pasibaigus karui, gyvenime bus labai 
daug netikrumo. 

— Tad mums vertėtų pasilikti stovykloje? 

Džimui patiko tokia šneka. Kaliniai per daug kalbėjo apie tai, 
kaip išeis iš stovyklos, nė nenutuokdami, kas išties jų laukia. 

— Kol pasiliksime Longhua, japonai rūpinsis mumis. 

— Nesu tikras, Džimai. Jiems gėda dėl mūsų. Be to, jie nebepa- 
jėgia mūsų maitinti... 

Tai štai kur gydytojas Ransomas suka. Džimas pajuto užgulant 
ramų nuovargį. Ilgos valandos tampant mėšlo kibirus, sodinant ir lais- 
tant daržoves ligoninės darže, davinių ratukų su ponu Makstedu stum- 
dymas - jis visa tai darė, kad tik laikytųsi stovykla. Taip, jis visąlaik 
žinojo, kad maisto tiekimas priklauso nuo japonų įgeidžio. Jo paties 
jausmai, jo užsispyrimas išgyventi nieko nekeičia. Ši jo veikla reiškia 
ne daugiau nei belgės mirksnis, kai ji tarsi prisikėlė iš numirusiųjų. 

— Ar mes dar gausime maisto, gydytojau Ransomai? 

— Tikimės, kad šiek tiek atsiųs. Japonai nebeišsimaitina patys. 
Amerikiečių povandeniniai laivai... 

Džimas spoksojo į nublizgintas savo batų nosis. Norėjo, kad 
mama su tėčiu prieš mirdami juos pamatytų. Jis susitvardė, ban- 
dymas prikelti senąjį pasiryžimą išlikti. Tyčia galvojo apie keistą 
malonumą, kurį jam teikė lavonai ligoninės kapinėse, kaltės jau- 
dulį, kad apskritai esi gyvas. Žinojo, kodėl gydytojui nepatinka, 
kad kasa kapus. 

Gydytojas Ransomas pažymėjo pratimus algebros vadovėlyje, 
davė jam tris juosteles ryžių pleistro lygčių sistemoms spręsti. Kai 
jiedu pakilo, gydytojas ištraukė tris pomidorus iš Džimo kišenės. 
Padėjo juos ant stalo šalia padėklo su vašku. 

— Ar jie iš ligoninės daržo? 

— Taip, — Džimas atvirai pažvelgė į gydytoją. Jis vis dažniau 
žvelgia į jį suaugusiojo akimis. Po ilgų įkalinimo metų, po nuola- 
tinių ginčų su japonais šis jaunas vyriškis atrodo pusamžis. Gydy- 
tojas dažnai nebuvo tikras savimi, abejojo ir Džimo vagyste. —- Turiu 
Beisiui duoti ką nors, kai pamatysiu. 

— Žinau. Gerai, kad judu su Beisiu draugai. Jis išgyveno, nors 
išgyvenusieji gali būti pavojingi. Karai egzistuoja tokiems žmonėms 

kaip Beisis, — gydytojas įdėjo pomidorus Džimui į delną. — Noriu, 
kad tu juos suvalgytumei, Džimai. Aš rasiu ką nors Beisiui. 

— Gydytojau... — Džimas stengėsi sugalvoti ką nors, kas jį pa- 
drąsintų. — Jeigu pasakytume seržantui Nagatai apie tą tūkstančio 
nuotolį... Japonai nepašautų daugiau lėktuvų, bet gal duotų mums 
daugiau maisto? 

Gydytojas pirmąsyk nusišypsojo. Jis atrakino medicinos reik- 
menų spintelę ir iš metalinės pinigų dėžutės išėmė porą sargių. 

— Džimai, tu tikras pragmatikas. Paduok juos Beisiui, 0 jis tau 
irgi duos ko nors. O dabar suvalgyk pomidorus ir eik. 


DVIDEŠIMT ŠEŠTAS SKYRIUS 
Longhua senbuviai 


Mes veteranės stovyklos Longhua, 

Viliojam vaikinus mes kiekviena, 

Stovykloje visai nėra niūru, 

Nes vakarą antradienio šėliojame lyg be galvų... 


Perėjęs rikiuotės aikštelę pakeliui į E korpusą Džimas stabtelėjo 
pažiūrėti Longhua teatralų, ant šeštojo barako laiptelių repetuojančių 
naujam koncertiniam vakarui. Trupei vadovavo ponas Ventvortas, 
„Cathay“ banko valdytojas, jo teatrališkumas ir ekstravagantiškos 
manieros žavėjo Džimą. Jam patiko saviveiklinė drama, nes visi 
spektaklio dalyviai atsidurdavo dėmesio centre. Henrike V Džimas 
vaidino pažą ir mėgo tą vaidmenį. Ponios Ventvort jam pasiūtas pur- 
puro spalvos aksominis kostiumas buvo vienintelis per trejetą metų 
vilkėtas padorus drabužis. Jis pasisiūlė vilkėti juo ir kitame Longhua 
teatro pastatyme, Kaip svarbu būti rimtam, bet ponas Ventvortas 
neskyrė jam vaidmens. 

„.. Diskusijas ir paskaitas mes rengiame 
Ir koncertuoti tau mes stengiamės... 


Repeticija nesisekė. Keturios choro merginos Pjgro kostiumais 
stovėjo ant improvizuotos scenos, bandydamos prisiminti dainą. Įsi- 
baidžiusios antskrydžio moterys nepaisė pono Ventvorto, klausėsi dan- 
gaus. Nors švietė skaisti saulė, jos trynė rankas bandydamos sušilti. 

Nusivylusių internuotųjų auditorija išsiskirstė, Džimas taip pat 
nusprendė nešti kailį. Longhua teatras rinko narius iš snobiškiausių 
anglų šeimų, nutaisyti aukšti jų balsai skambėjo absurdiškai, beveik 
taip pat nenatūraliai, kaip atrodė regbio varžybos, kurias surengė 
gydytojas Ransomas praeitą Žiemą, praradęs sveiką protą — tai jam 
nutikdavo retai. Badaujančių kalinių komandos (Longhua veteranių 
sutuoktiniai) trepseno po rikiuotės aikštelę ir groteskiškai parodi- 
javo žaidimą: iš išsekimo jie nebepajėgė perduoti kamuolio, nors 
šūksniais-akinami kitų kalinių, kurių nepriėmė į žaidimą tik todėl, 
kad jie taip ir neišmoko taisyklių. 

Džimas praėjo pro sargybinę, greitai apmetė, kas vyksta stovyk- 
loje. Prie vartų grupelė kalinių laukė karinio sunkvežimio, gabe- 
nančio kasdienį davinį iš Šanchajaus. Oficialiai niekas nepranešė, 
kad davinys sumažintas, bet ši naujiena jau pasklido po stovyklą. 

Džimas pastebėjo, kad kinų elgetų už vartų sumažėjo. Ant dir- 
vono gulėjo valstietės lavonas, bet paleisti marionetinės kariuo- 
menės eiliniai ir darbo netekę rikšos dingo, liko tik pulkelis senių ir 
vaikiščių išblyškusiais veidais. 

Džimas įėjo į E korpusą, kuriame buvo įsikūrę vyrai, laiptais 
užlipo į trečią aukštą. E korpuse gyvenantys britų kaliniai bet kokiu 
oru beveik visą laiką tvarsydavosi ant gultų. Keletas nesikėlė pagul- 
dyti maliarijos, tysojo permirkę prakaitu ir šlapimu ant šiaudinių 
čiužinių. Kiti, dar pajėgiantys vaikščioti, trynėsi aplinkui juos, tyri- 
nėdami savo rankas arba spoksodami į sieną. 

Tokios daugybės nepajėgiančių kovoti su stovyklos tikrove su- 
augusiųjų vaizdas glumino Džimą, bet amerikiečių kambariuose 
jis atsigaudavo. Amerikiečiai jam patiko, jis pritarė viskam, ką jie 
darė. Įžengęs į šį ironijos ir geros nuotaikos užutekį Džimas atgau- 
davo ūpą. 

Dvi buvusios klasės buvo užimtos amerikiečių prekinių laivų 
jūreivių. Durys iš pertvaros išimtos, aukštoje patalpoje tilpo kokie 
šešiasdešimt vyrų. Džimas apžvelgė narvelių labirintą. Britai E kor- 
puse gyveno atvirai, o amerikiečiai buvo susimeistravę po mažą nar- 
velį iš tų medžiagų, kokias tik pasigaudavo — nudėvėtų antklodžių, 
lentų, šiaudinių čiužinių ir bambukinių kilimėlių. Retsykiais iš E 
korpuso išnirdavo grupelė amerikiečių, ramiai pažaisdavo softbolą, 
bet paprastai jie laikydavosi savo narveliuose. Vartėsi ant gultų ir 
smagino ištisinį paauglių, vienišų ir net ištekėjusių bričių srautą — 
visas jas čia traukė dėl to paties kaip ir Džimą. 

Veikiant kažkokiam nelabai suprantamam mechanizmui, seksu- 
alinė veikla, regis, ir užtikrino tą nenutrūkstamą nepaprastai Džimą 
žavėjusių daiktų tiekimą. Tą lobį į stovyklą atsigabeno amerikiečiai 
jūreiviai ir dabar jis cirkuliavo kaip antroji valiuta — tai komiksai 
bei Life, Reader's Digest ir Saturday Evening Post numeriai, pigūs 
tušinukai, lūpdažiai, kompaktinė pudra, neskoningi kaklaraiščių 
segtukai, žiebtuvėliai ir celiulioidiniai diržai, turginės rankogalių 
sąsagos ir laukinių Vakarų sagtys — visas rinkinys mažmožių, kurie 
Džimui buvo tokie pat stilingi ir kerintys kaip „„mustangai“. 

— Ogi tai Šanchajaus Džimas... 

— Vaike, Beisis ant tavęs siunta... 

— Ar norėtum pažaisti šachmatais, sūnau? 

— Džimai, ar galėtum parūpinti karšto vandens skutimuisi? 

— Džimai, atnešk man atsuktuvą kairiarankiui ir kibirėlį karšto 
vandens... 

— Ko Beisis siunta ant Džimo? 

Džimas pasisveikino su amerikiečiais — Kohenu, softbolo magu 
ir šachmatų fanatiku; Tiptriu, didžiuliu, geraširdžiu kūriku, komiksų 
karaliumi; Hintonu, dar vienu stiuardu ir filosofu; Deinčiu, telegra- 
fininku ir pagrindiniu Longhua mergininku, — šiuos vaidmenis jie 
vaidino Džimui ir vis jį paerzindavo. Atkreipę dėmesį į Džimą dau- 
guma jį pamėgo, o šis atsilygindamas - ir iš pagarbos Amerikai — su- 
kosi su jų pavedimais. Keletas narvelių buvo užtraukti, nes jūreiviai 
linksmino savo lankytojas, bet kiti buvo pasikėlę užuolaidas, kad 
nuo gultų galėtų stebėti aplinkinį pasaulį. Porą vyresnių jūrininkų 
vargino maliarija, bet jie net sirgdami nelaukė, kad kas aplink šo- 
kinėtų. Trumpai drūtai, Džimas jautė, kad amerikiečiai geriausia 
kompanija, ne tokie keisti ir gluminantys kaip japonai, bet daug pra- 
našesni už suniurusius, sunkaus būdo britus. 

Ko Beisis ant jo pyksta? Džimas žengė siauru koridoriumi tarp 
kybančių antklodžių. Jis girdėjo moterį iš penkto barako skun- 
džiantis savo vyru, o dvi belgės merginos, gyvenusios G korpuse su 
našliu tėvu, kikeno iš kažko, ką joms rodė šeimininkas. 

Beisio narvelis buvo kambario šiaurės rytuose, jam priklausė 
du langai, pro kuriuos visa stovykla buvo kaip ant delno. Jis kaip 
visada sėdėjo ant gulto, nenuleisdamas akių nuo japonų kareivių 
prie sargybinės, klausėsi narvelio kaimyno ir pagrindinio šalininko 
Dimeresto dėstomų paskutinių naujienų. Jo ilgarankoviai marški- 
niai buvo išblukę, bet gražiai išlyginti — Džimo atneštus sausus iš- 
skalbtus marškinius Beisis sulankstydavo sudėtingu origamio būdu 
ir pasikišdavo po čiužiniu, o iš ten ištraukdavo lygutėlius it ką tik iš 
parduotuvės. Beisis retai pasijudindavo nuo savo gulto, todėl Džimo 
akyse jis atrodė dailiau ir tvarkingiau net už poną Sekurą, ir dau- 
geliu atžvilgių Longhua Beisis pakėlė lengviau negu komendantas 
japonas. Jo skruostai tebebuvo švelnūs, nors ir blyškūs kaip palie- 
gusios moteriškės, rankos nenudirbtos. Sukdamasis po savo narvelį 
tarsi po kruizinio laivo „SS Aurora“ podėlius, į Longhua stovyklą 

jis žvelgė tomis pačiomis akimis, kuriomis kadaise regėjo platesnį 
pasaulį — kaip į kajutes, kurias reikia parengti ištisiniam nieko nenu- 
manančių keleivių srautui. 

— Eikš, vaike. Nedumpliuok taip smarkiai, erzini Beisį. 

Dimerestas, buvęs baro stiuardas, kalbėdavo nekrutindamas 
lūpų, tarsi seniau būtų buvęs pilvakalbis, arba, pasak pono Maks- 
tedo, ilgokai pasėdėjęs kalėjime. 

— Berniūkštis niekuo dėtas, — Beisis mostelėjo Džimui sėstis, kai 
Dimerestas nuėjo į savo narvelį. — Tiesiog visoje Longhua tau nepa- 
kanka oro, ar ne, Džimai'? 

Džimas bandė suvaldyti šnopavimą — pasak gydytojo Ransomo, 
jam trūksta raudonųjų kūnelių — bet dažnai jiedu su Beisiu turi gal- 


voje tą patį dalyką. 

— Tu teisus, Beisi, „„mustangai“ visą sunaudojo. Ar matei 
antskrydį? 

— Girdėjau, Džimai... — Beisis niūriai dėbtelėjo, tarsi Džimas 


būtų kaltas dėl to triukšmo. — Turbūt tie lakūnai filipiniečiai skrai- 
dyti mokėsi Koni Ailende“. 

— Filipiniečiai? — Džimas pagaliau sutramdė plaučius. — Ar jie 
tikrai buvo filipiniečiai? 

— Kai kurie, Džimai. Pora eskadrilių įeina į Makartūro pajėgas. 
Kiti — senieji „Skraidantys tigrai“ iš Čongčingo bazės, — Beisis 
reikšmingai linktelėjo, stebėdamas Džimą, kad būtų tikras, jog šis 
vertina jo nuovokumą. 

— Iš Čongčingo... - Džimui net seilės nutįso. Tokios žinios jo 
mintims buvo tikra puota, nors ir žinojo, kad gautus pranešimus 
Beisis savaip pagražina. Kažkur stovykloje buvo slaptas radijo i1m- 
tuvas, kurio japonai taip ir nerado — ne todėl, kad buvo labai gerai 
paslėptas, bet klaidino netikri kolaborantų kalinių pranešimai. 


* Niujorko atrakcionų parkas-paplūdimys. 

Džimas, kad ir kaip stengėsi, imtuvo neaptiko, beje, ilgais pro- 
tarpiais tas ir neveikė. Tada Beisis pateikdavo jam savo naujienų 
biuletenius apie karą. Džimas dėdavosi labai susidomėjęs, nors 
vargiai skyrė gandus nuo pramanų. Šis pasitikėjimas buvo svarbus 
jų draugystei. 

Be to, Beisiui rūpėjo plėsti Džimo žodyną. 

— Ar atlikai namų darbus, Džimai? Išmokai visus žodžius? 

— Išmokau, Beisi. Daugybę lotyniškų žodžių. — Beisiui buvo 
smalsu, kad Džimas mokosi lotynų, bet jam greitai nusibosdavo, tad 
Džimas nusprendė nevardyti visų amo neveikiamosios rūšies laikų 
formų. — Ir keletą angliškų. Kad ir „,pragmatikas“, — pasiūlė jis, bet 
Beisis sutiko Žodį niūriai. - O dar „išgyvenusysis“. 

— Išgyvenusysis? — sukikeno Beisis. — Naudingas žodis. Ar tu 
išgyvenusysis, Džimai'? 

— Na... 

Gydytojas Ransomas nevartojo to žodžio pagyrimui. Džimas 
bandė prisiminti kokį nors kitą įdomesnį žodį. Beisis jų nevartojo, 
bet tarsi kaupė atsargas — geresniems laikams, sakytumei, būtų ren- 
gęsis gyvenimui, kuriame prireiks rafinuotų manierų. 

— Ar yra kitų naujienų, Beisi? Kada amerikiečiai išsilaipins 
Usonge? 

Tačiau Beisis buvo kažko susirūpinęs. Jis padėjo galvą ant pa- 
galvės ir spoksojo į sienas tarsi slegiamas savo turtų. Iš pirmo 
žvilgsnio narvelis regėjosi prikimštas senų skudurų ir pintų krepšių, 
bet išties jame tilpo visa plataus vartojimo prekių krautuvė. Aliu- 
minio puodeliai ir prikaistuviai, visas moteriškų kelnių ir palaidinių 
asortimentas, madžongo komplektas, keletas teniso rakečių, pustu- 
zinis batų be poros ir visas senų Reader's Digest ir Popular Me- 
chanics lobis. Visa tai įgyta mainais, nors Džimis taip ir nesuprato, 
ką duodavo Beisis — kaip ir gydytojas Ransomas, Beisis atvyko į 
stovyklą kaip stovi. 


193 


J. G. Ballard 


Kita vertus, Džimui pasidingodavo, kad diduma Beisio įrangos 
bevertė. Niekas nebeturi jėgų Žaisti teniso, batai — vienos skylės, 
o prikaistuviuose nėra ko virti. Stiuardas, kad ir koks klastingas, 
tas pats ribotas žmogelis, kurį Džimas pirmą kartą susitiko Nantao 
dokuose, 0 jo pasaulio vaizdas kaip ir anuomet labai aiškus, tačiau 
menkas. Beisio talentai ištobulėjo tik tiek, kiek jų reikėjo smulkaus 
vagiliavimo galimybėms išnaudoti. Džimas nerimavo, kas laukia 
Beiso pasibaigus karui. 

— Darbai darbeliai, Džimai, — paskelbė Beisis. — Ar paspendei 
kilpas? Ar toli nusigavai? Per upelį? 

— Taip, tiesiai per upelį, Beisi. Pasiekiau net senąją pratybų salę. 

— Puiku... 

— Bet fazanų nemačiau, Beisi. Man regis, fazanų čia nėra. Per arti 
aerodromas. 

— Yra fazanų, Džimai. Bet gaudykles reikia perkelti prie Šan- 
chajaus kelio, - jis gudriai smailino akis į Džimą. — Tik tada reikės 
masalo. 

— Galėtume pasirūpinti masalo, Beisi, - Džimas pamanė, kad 
masalas jau yra — tai jis pats. Fazanai šioje gaudyklių įrenginėjimo 
istorijoje niekuo dėti. Galbūt amerikiečiai planuoja traukti į Šan- 
chajų, o Džimas naudojamas pabėgimo maršrutui išmėginti. Gal šie 
nuobodžiaujantys jūreiviai lažinasi vienas su kitu dėl to, kaip toli 
jam pavyks paspęsti kilpas, kol bus pašautas japonų sargybinio iš 
stebėjimo bokšto. Net ir mėgdami Džimą jie puikiausiai galėtų lošti 
iš jo gyvybės. Tai savotiškiausias amerikietiškas humoras. 

Džimas svyravo iš nuovargio, troško atsigulti kojūgalyje. Beisis 
stebėjo jį su viltimi. Pro langą jis tikriausiai matė Džimą dirbantį 
ligoninės sode ir tikėjosi kelių pomidorų ar pupelių. Beisis visada 
reikalaudavo šių gardžių kąsnelių, nors savaip buvo dosnus. Kai 
Džimas buvo mažesnis, Beisis ištisas valandas lankstydavo ber- 
niukui Žžaisliukus iš vario vielos ir siūlų ričių, darydavo nuostabias 


194 


Saulės imperija 


museles, kabančias ant plūdurų. Gimtadienio dovanų jis gaudavo tik 
iš Beisio. 

— Atnešiau tau šį tą, Beisi. 

Džimas išsitraukė iš kišenės du sargius. Beisis iš palovio išžve- 
jojo aprūdijusią skardinę nuo sausainių. Atidengė ir Džimas pamatė, 
kad dėžutėje šimtai „profilaktikų“, kaip juos vadino amerikiečiai. 
Kai pradinės cigarečių atsargos išsibaigė, šitos purvinos gumelės 
tapo pagrindiniu Longhua stovyklos piniginiu vienetu. Apyvartoje 
esantis skaičius per trejetą metų beveik nesumažėjo — ne todėl, kad 
Longhua būtų maža sueičių, bet dėl to, kad sargiai buvo per daug 
vertinga mainų priemonė švaistyti nenaudingiems dalykams. Loš- 
dami pokerį jūreiviai amerikiečiai sargių krūveles naudojo kaip 
žetonus. Paradoksalu, kad, kaip Džimas girdėjo gydytoją Ransomą 
sakant, jų vertė nuolat augo, nors beveik visi kaliniai stovykloje 
buvo impotentai arba nevaisingi. 

Beisis apžiūrėjo sargius, jam įtarimą kėlė jų nepriekaištinga iš- 
vaizda. 

— Kur juos gavai, Džimai? 

— Jie geri, Beisi. Aukščiausios rūšies. 

— Ar tikrai? — Beisis kartais patikėdavo Džimo patirtimi srityse, 
apie kurias šis nieko negalėtų išmanyti. — Gal daireisi po gydytojo 
Ransomo medicininių reikmenų spintelę? 

— Pomidorų nebuvo, Beisi. Juos sunaikino antskrydis. 

— Tie filipiniečių lakūnai... Bet tiek to. Papasakok man apie gy- 
dytojo Ransomo spintelę. Įsivaizduoju, kad ten buvo vaistų. 

— Beisi, ten daugybė vaistų: jodo, gyvsidabrio tepalo... — Tiesą 
sakant, spintelė buvo tuštutėlė. Džimas bandė prisiminti vaistų spin- 
telę tėčio vonioje ir keistus pavadinimus, kurie jam prilygo suau- 
gusio kūno paslapčiai: — ... Pesarai, mikstūros, žvakutės... | 

— Žvakutės? Atsigulk, Džimai. Tu pavargai, - Beisis apkabino 
Džimą per pečius. Kartu jie žvelgė pro langą į minią kalinių, kurie 

laukė vėluojančio maisto sunkvežimio iš Šanchajaus. — Nesijaudink, 
Džimai, greitai bus sočiai maisto. Pamiršk visus tuos gandus, kad 
japoškės apkarpys mūsų davinius. 

— Jie gali taip padaryti, Beisi. Mes jiems nešlovę užtrauksim. 

— Mes jiems užtrauksim nešlovę? Gydytojas Ransomas vargina 
tave tais žodžiais. Patikėk Džimai, kalba eina ne tik apie nešlovės 
užtraukimą japoškėms. — Paieškojęs po pagalve ištraukė nedidelę 
saldžiąją bulvytę. — Sukrimsk, kol surikiuosiu darbus. Kai suval- 
gysi, duosiu tau Reader's Digest, galėsi nusinešti į G korpusą. 

— Oho, ačiū, Beisi! —- Džimas surijo bulvę. Jam patiko Beisio nar- 
velis. Daiktų, net jei jie nenaudingi, gausa drąsino, kaip ir gydytojo 
Ransomo žodžių gausa. Lotynų žodynas ir algebros sąvokos taip pat 
nenaudingos, bet sukuria pasaulį. Beisio tikėjimas ateitimi drąsino. 

Ir žinoma, kai jis nulaižė bulvės minkštimo likučius nuo pirštų, 
lupeną pasilikęs vakarui, iš Šanchajaus atvyko karinis sunkvežimis 
su kalinių maistu. 


DVIDEŠIMT SEPTINTAS SKYRIUS 
Egzekucija 


Du japonų kareiviai su šautuvuose įstatytais durtuvais stypsojo 
už sunkvežimio kabinos iki šakumo apkrauti bulvių ir pašarinių 
kviečių maišais. Tačiau persisvėręs per Beisio langą Džimas išvydo, 
kad davinys sumažintas per pusę. Jis džiaugėsi, kad atvežė bent kiek 
maisto, bet sykiu nusivylė. Keli šimtai kalinių, susikišę rankas į 
sudriskusius šortus, klumpėmis nubarškėjo paskui sunkvežimį iki 
virtuvių. Kaip jie elgtųsi, jeigu sunkvežimis atidardėtų tuščias? Nė 
vienas kalinys, net gydytojas Ransomas, neįstengė sukaupti jėgų 
karo pabaigai. Džimas beveik laukė alkio, laukė tos keistos šviesos, 
tąsyk atlakdintos ,„mustangų“... 

Amerikiečiai lindo iš savo narvelių ir spaudėsi prie langų. Dime- 
restas parodė dūmų stulpus virš šiaurinio Šanchajaus dokų kvartalų. 
Nors jie buvo už dešimties mylių, Džimas girdėjo per apleistus ryžių 
laukus atriedant sunkų dundėjimą - pamirštą griaustinį, kuris sudrebin- 
davo žemę gerokai po bombos sprogimo. Dundėjimas virpino langus, 
tarsi teikė šiokį tokį ultimatumą apatiškiems Longhua kaliniams. 

Džimas dairėsi po dūmų debesis ieškodamas amerikiečių orlaivių 
ženklų. Nė vienas iš tuzino dar tinkamų skraidyti ,,Zero“ Longhua 
aerodrome nepakilo jų sulaikyti. 

— B-29, Beisi? 

— Taip, Džimai. ,,Superfortress“ bombonešiai, kaip mes sakome, 
viso pusrutulio ginklai. Iš paties Guamo. 

— Iš Guamo, Beisi... — Džimas susižavėjo pagalvojęs, kad šie 
keturių variklių bombonešiai įveikia visą Ramųjį vandenyną, kol 
atskrenda atakuoti Šanchajaus dokų, kur jis žaisdamas gūžynes pra- 
leido tiek laimingų valandų. B-29 kėlė Džimui baimingą pagarbą. 
Jam šie aptakūs milžinai bombonešiai įkūnijo visą Amerikos galią 
ir eleganciją. Paprastai B-29 skrisdavo aukštai, kad nesiektų japonų 
zenitinė artilerija, tačiau prieš porą dienų Džimas matė vieną „Su- 
perfortress“ virš ryžių laukų į vakarus nuo stovyklos vos penkių 
šimtų pėdų aukštyje. Du jo varikliai degė, bet šio milžino bombo- 
nešio su aukšta, išlenkta uodega reginys įtikino Džimą, kad japonai 
karą pralaimėjo. Jis matė amerikiečių įgulas, kurias keletą valandų 
palaikydavo Longhua sargybinėje. Didžiausią įspūdį padarė tai, kad 
šias sudėtingas mašinas skraidino tokie vyrai kaip Kohenas, Tiptris 
ir Deintis. Tai štai kokia ta Amerika. 

B-29 bombonešiai užvaldė Džimo mintis. Norėjo apkabinti jų si- 
dabrinius liemenis, glamonėti variklių gaubtus. ,,Mustang“ — gražus 
orlaivis, bet ,„Superfortress“ grožis jau kito rango... 

— Nesijaudink taip, vaike... - Beisis apkabino ranka jo drebančius 
pečius. — Jie toli nuo Longhua. Apsišlapinsi. 

— Aš jaučiuosi puikiai, Beisi. Karas jau beveik baigėsi, tiesa? 

— Taip. Bet tau ne per greitai, Džimai. Sakyk, ar Šanchajuje esi 
matęs „Pragaro šoferius“? 

— Žinoma, Beisi! Mačiau juos šaunant tiesiai pro degančią sieną! 

— Tai gerai. Dabar nusiraminkime ir imkimės savo darbų. 

Visą kitą valandą Džimas vykdė Beisio pavedimus. Pirmiausia 
pasisėmė vandens iš tvenkinio už sargybinės. Atsinešęs kibirą į E 
korpusą ėmė rinkti kurą krosnelei. Beisis visąlaik reikalavo virinti 
geriamąjį vandenį, bet kuro stigo, tad užkurti ugnį buvo nelengva. 
Sugraibęs keletą pagaliukų ir šiaudinių kilimėlių liekanų, Džimas 
apžiūrėjo takelius aplink E korpusą, ieškodamas šlake užsilikusių 
kokso gabalėlių. Netgi šlakas stulbinamai gerai kaisdavo. 

Įdegęs krosnelę Džimas pūtė tingias liepsnas. Kokso gabalėlius 
buvo padėjęs prie pat molinio difuzoriaus kaklelio, kur, kaip aiškino 
gydytojas Ransomas, oras judėjo greičiausiai. Kai gėrimui skirtas 
vanduo užvirė, Džimas dalį pilko skysčio nupylė į gertuvę, nunešė 
į viršų ir padėjo Beisiui ant palangės. Surinkęs jo drabužius, liku- 
siame vandenyje pamerkė sunešiotus marškinius. Skalbinius paliko 
valandai, o pats nuskubėjo į eilę paimti Beisio davinio. E korpuso 
kaliniai kasdienį maistą gaudavo paskutiniai, tad vyrai laukė eilėje 
prie virtuvių. Džimui patiko ilgai laukti Beisio skaldytų kviečių ir 
saldžiosios bulvės, vyrų draugėje jis pats jautėsi augąs. Nuo suplu- 
kusių, opomis apėjusių, uodų sukandžiotų kalinių kilo svaigus agre- 
sijos kvapas, ir Džimas suprato, kodėl sargybiniai jų prisibijo. Jis 
nesugaudydavo daugelio jų blevyzgų - dargių, šiurkščių lojynių apie 
moters kūną ir slaptas vietas, tarsi šie išsekę patinai bandytų sugun- 
dyti patys save pliaukšdami apie tai, ko jau nebegali. Bet Džimas 
visada galėjo pakapnoti posakių, kuriuos susirikiuodavo galvoje ir 
paskui gulėdamas savo narvelyje vieną po kito skanaudavo. 

Grįžęs į E korpusą su Beisio marškiniais ir maisto daviniu, 
Džimas jautėsi turįs teisę prasisprausti pro Dimerestą ir atsisėsti 

kojūgalyje. Jis žiūrėjo, kaip Beisis valgo skaldytus kviečius, stumdy- 
damas straubliukus nuo vieno krašto prie kito kaip kinų pardavėjas 
medinius skaitytuvus. 

— Šiandien rimtai padirbėjome, Džimai. Tavo tėtis mumis di- 
džiuotųsi. Kurioje sakei jis stovykloje? 

— Sužou centrinėje. Ir mama. Netrukus galėsi juos pamatyti, — 
Džimas norėjo, kad Beisis dalyvautų jų susitikime — jeigu tėvai 
Džimo nepažintų, stiuardas galėtų paliudyti, jog tai jis. 

— Norėčiau su jais susipažinti, Džimai. Jeigu jie nebus perkelti į 
šalies gilumą. 

Džimas pajuto keistą Beisio intonaciją. 

— Į šalies gilumą)? 

— Gali taip būti, Džimai. Galbūt japoškės perkels Žmones iš sto- 
vyklų aplink Šanchajų. 

— Tai reiškia, kad mes jau nedalyyausime kare? 

— Na'taip, nedalyvausi, taip... 

Beisis paslėpė saldžiąją bulvę tarp puodų po gultu. Pasirausęs 
batų ir teniso rakečių krūvoj išsitraukė Reader's Digest numerį. 
Vartė nučiupinėtus lapus, daugybę kartų perskaitytus kiekvieno E 
korpuso gyventojo. Viršelį prie nudriskusios nugarėlės laikė keli 
sluoksniai riebaluotos lipnios juostos su kraujo ir pūlių dėmėmis. 

— Džimai, ar tu dar skaitai Digest? 41-ųjų rugpjūčio numeris, čia 
yra neblogų dalykų... 

Beisis gardžiavosi kiekviena Džimo jaudulio akimirka. Toks 
įmantrus pasierzinimas buvo jų ritualo dalis. Džimas kantriai laukė 
puikiai suvokdamas, kad Beisis jį išnaudoja, versdamas kasdien 
plušti už senus žurnalus. Nuobodžiaujantys prekinių laivų jūreiviai 
suprato, jog berniukas pamišęs dėl visko amerikietiško ir gerašir- 
diškai tampė jį už virvelės, ribodami senų Life ir Collier's numerių 
davinį, o jų Džimui reikėjo ne mažiau negu papildomų saldžiųjų 
bulvių. Žurnalai penėjo alkstančią vaizduotę. 

Nelygūs mainai — darbai už žurnalus — vyko Džimui sąmoningai 
stengiantis palaikyti stovyklos gyvenimą bet kokia kaina. Šie darbai 
saugojo jo mintis nuo baimių, kurias jis stengėsi užgožti, nuo nuogąs- 
tavimų, kad Longhua laikotarpis baigsis, ir jam vėl teks tiesti lėktuvų 
kilimo taką. Degančio „„mustango“ piloto skleidžiama šviesa buvo jam 
įspėjimas. O kol sukasi su Beisio, Dimeresto ir Koheno pavedimais, 
pirmyn atgal į virtuves, nešioja vandenį, žaidžia šachmatais, Džimas 
gali palaikyti iliuziją, kad karas niekuomet nesibaigs. 


Su Reader's Digest Džimas sėdėjo ant laiptelių prie E korpuso. Prisi- 
merkęs Žiūrėjo į saulę, tvardėsi nesklaidyti lapų. Suvalgę davinius bal- 
konuose grupelėmis sėdinėjo kaliniai. Pavėsis tarp kolonų buvo paliktas 
pasiligojusiems internuotiesiems, šie gūžėsi krūvon kaip elgetų šeimos, 
kurios įsikurdavo prie kontorų durų už Šanchajaus Bundo. Prie Džimo 
sėdėjo jaunas vyras, dirbęs „„Sincere Company“ parduotuvės aukšto 
administratoriumi; dabar maliarija baigia nuvaryti jį į kapus. Purtomas 
karštinės jaunuolis nuogas sėdėjo ant betoninių laiptų ir žiūrėjo, kaip 
Longhua teatralai repetuoja koncertiniam vakarui. Išbalusiomis lū- 
pomis, iš kurių seniai išplauta visa geležis, kartojo negirdimas eilutes. 

Džimas svarstė, kaip galėtų padėti šiai skeletu virtusiai Žmogystai. 
Pasiūlė pavartyti Reader's Digest ir išsyk pasigailėjo savo poelgio. 
Žmogėnas sugniaužė žurnalą, ėmė glamžyti lapus, tarsi spausdintas 
žodis būtų pakurstęs jo atsiminimus. Uždainavo šiurkščiu balsu, beveik 
be garso. 


„„Viliojam vaikinus mes kiekviena, 
Stovykloje visai nėra niūru... 


Bespalvio šlapimo srovelė nutekėjo jaunuoliui tarp kojų ir nuvingu- 
riavo laiptais. Žurnalas iškrito iš rankų, Džimas skubiai jį pačiupo, kol 


nesumirko lapai. Atsitiesęs išgirdo nuo sargybinės ataidint sireną. Bet 

po kelių sekundžių, kaliniams nė nesuskubus slėptis, sirena nutilo. Visi 
įsmeigė akis į tuščią dangų, tikėdamiesi, kad iš užliejamųjų laukų at- 
riaumos ,,„mustangai“. 

Tačiau sirena skelbė kitokį pasirodymą. Ketvertas japonų kareivių, 
tarp jų ir eilinis Kimura, išniro iš sargybinės. Jie apsupo rikšą traukiantį 
kulį, ką tik atgabenusį iš Šanchajaus vieną jų karininką. Išvargęs nuo 
ilgo bėgimo kulis šlumšėjo šiaudiniais sandalais plika rikiuotės aikš- 
telės žeme. Tempė ienas nukoręs galvą, susitraukęs, rizendamas kaip ir 
visi išsigandę kinai. 

Japonų kareiviai smagiai žengė iš abiejų pusių. Nė vienas neturėjo 
ginklo, tik ilgas lazdas, jomis ir apšventino rikšos ratus ir kulio sprandą. 
Užėjęs už rikšos, eilinis Kimura spyrė į medinę sėdynę, trinktelėjo ve- 
žimėlio ratais kuliui į kojas. Rikiuotės aikštelės viduryje Kimura su kitu 
kareiviu pačiupo vežimaitį ir pastatė jį stačią, kulis parklupo ant žemės. 

Kareiviai neskubėdami stypinėjo apie apverstą rikšą. Eilinis Kimura 
spyrė į ratus taip, kad pabiro stipinai. Kiti užlipo ant medinių ranktūrių, 
sulaužė ienas. Supuolę visi, vežimaitį parvertė ant šono, iš jo išbiro pa- 
galvėlės. 

Kulis klūpojo ant žemės juokdamasis. Tyloje Džimas girdėjo tą 
keistą monotonišką pasidainavimą, taip niūniuodavo kinai, žinodami, 
kad juos tuoj užmuš. Šimtai kalinių apie rikiuotės aikštelę žiūrėjo nė 
nekrustelėdami. Vyrai ir moterys sėdėjo savadarbiuose šezlonguose 
prie barakų, kiti stovėjo prie miegamųjų korpusų laiptelių. Longhua 
teatralai liovėsi repetavę. Nė vienas nepratarė nė žodžio japonų karei- 
viams sukant ratus apie rikšą, kol šie suspardė jos sėdynes ir rėmą į 
šipulius. Iš skrynutės po sėdyne iškrito ryšelis skudurų, alavinis kibi- 
riukas, medvilninis maišelis su ryžiais ir kiniškas laikraštis — visi šio 
beraščio kulio turtai šiam pasauly. Jis kiūtojo ant žemės tarp išbertų 
ryžių ir iškėlęs veidą į dangų niūniavo jau aukštesne gaida. 

Džimas išlygino Reader's Digest lapus svarstydamas, ar skaityti 
straipsnį apie Vinstoną Čerčilį. Buvo benueinąs, bet kaliniai aplinkui 

jį kaip įkasti spoksojo į rikiuotės aikštelę. Dabar japonai ėmėsi kulio. 
Kiekvienas iš eilės skėlė jam lazda per galvą, tada pasitraukė šalin, 
tarsi giliai susimąstę. Be dvasios kulis vis dar niūniavo, kraujas tekėjo 
jam nugara ir rinkosi į balutę apie kelius. 

Džimas žinojo, kad japonams užteks dešimties minučių jį užmušti. 
Bombardavimai, artėjanti karo pabaiga sukėlė sumaištį, bet dabar jie 
buvo ramūs. Šis reginys, kaip ir tai, jog išėjo neginkluoti, buvo skirtas 
britų kaliniams, siekiant parodyti, kaip japonai jų nekenčia, pirmiausia 
dėl to, kad jie kaliniai, ir dėl to, kad nedrįs nė krustelėti dėl šio kulio. 

Džimas suvokė, kad japonai teisūs. Nė vienas britų internuotasis 
nepajudins nė piršto, net jei visi Kinijos kuliai būtų negyvai užtalžyti 
jiems prieš akis. Džimas klausėsi lazdų bumbsėjimo ir duslių krauju 
springstančio kulio šūksnių. Gydytojas Ransomas tikriausiai būtų 
bandęs sustabdyti japonus. Bet jis visuomet stengėsi laikytis atokiau 
nuo rikiuotės aikštelės. 

Džimas galvojo apie algebros užduotis, kai kurias mintyse jau at- 
liko. Po dešimties minučių, kai japonai grįžo į sargybinę, šimtai ka- 
linių išsiskirstė 1š rikiuotės aikštelės. Longhua teatralai tęsė repeticiją. 
Užsikišęs Reader's Digest užantin Džimas kitu keliu grįžo į G kor- 
pusą. 

Vėliau tą vakarą, suvalgęs susitaupytą Beisio bulvės lupeną, Džimas 
išsitiesė ant gulto ir pagaliau atsivertė žurnalą. Gaila, kad Reader's 
Digest nebuvo reklamos, bet Džimas žvelgė į raminamą „Packard“ 
limuzino nuotrauką ant narvelio sienos. Jis klausėsi, kaip Vinsentai 
patylomis kalbasi, kaip kosėdamas aiksi jų sūnus. Grįžęs iš E korpuso 
jis rado berniuką ant grindų žaidžiantį su vėžliu. Tarp Džimo ir pono 
Vinsento įvyko trumpas susidūrimas, kai šis bandė neleisti jam įdėti 
vėžlio atgal į dėžę po gultu. Bet Džimas nenusileido, neabejodamas, 
kad ponas Vinsentas neis su juo imtynių. Ponia Vinsent akmeniniu 
veidu žvelgė į sėdintį ant lovos vyrą, kaip ir visada, beviltiškai spok- 
santį į pakeltus Džimo kumščius. 

— Ar karas vėl baigėsi, pone Makstedai? 

Džimui laukiant prie virtuvių durų, kaliniai stumdė šalin 
maisto vežimėlius, rėkavo ir vis mosčiojo vartų pusėn. Per sto- 
vyklą nuaidėjo atšaukiamo oro pavojaus signalas, nuo ameri- 
kiečių bombardavimo slėptis bandančio įbauginto paukštelio 
dejonė. Uždėję rankas vienas kitam ant pečių kaliniai stebėjo sar- 
gybinę paliekančius japonus. Visi trisdešimt vyrų nešėsi šautuvus 
su durtuvais ir brezentinius krepšius su daiktais. Tarp šiaudinių 
takelių ir kendo šarvų buvo įsimaišiusios pora beisbolo lazdų, už 
užvarsčių pakabinti sportbačiai, nešiojamasis gramofonas - visa 
įgyta iš kalinių už cigaretes, maistą ir naujienas apie gimines ki- 
tose stovyklose. 

— Regis, tavo mažieji draugai išvyksta, Džimai, — ponas Maks- 
tedas graibė purvinais pirštais tarp šonkaulių, ritinėjo besilupančią 
odą. Jis šnairavo į tuos skivytus rugpjūčio saulėje, tarsi susirūpinęs, 
kad mėto po stovyklą savo paties gabalėlius. - Pasaugosiu tau vietą, 
jei nori pamojuoti eiliniui Kimurai. 

— Jis Žino mano adresą, pone Makstedai. Nemėgstu atsisveiki- 
nimų. Veikiausiai popiet sugrįš pamatę, kad eiti nėra kur. 

Nenorėdamas prarasti vietos eilės priekyje prie virtuvių, kur 
jiedu su ponu Makstedu stypsojo nuo aušros, Džimas pasilypėjo ant 
maisto vežimėlio. Per susibūrusių prieš jį vyrų galvas matė japonus 
vorele pėdinant pro stovyklos vartus. Jie susirikiavo ant kelio, nu- 
garomis į užliejamajame lauke per šimtą jardų kėpsantį išdegusį 
japonų orlaivio liemenį. Dviejų variklių lėktuvą pašovė prieš porą 
dienų vos atsiplėšusį nuo Longhua aerodromo kilimo tako - be jokio 
įspėjimo iš apleistų kaimo laukų pakilusių „Lightning“ naikintuvų 
kulkosvaidžiai sudraskė jį į skuteliūs. 

Balansuodamas ant metalinio vežimėlio Džimas matė, kaip ei- 
linis Kimura neramiai dirsčioja į horizontą rytuose, iš kur it saulės 
gabalai pakildavo grėsmingi amerikiečių lėktuvai. Net šiltoje rug- 
pjūčio saulėje Kimuros veidas atrodė bekraujis, tarsi vaškinis. Grau- 
žiamas nerimo, kad palieka saugų Longhua stovyklos pasaulį, jis 
laižė pirštus ir seilėmis trynėsi skruostus. Priešais jį ant žolės sėdėjo 
grupelė kinų kaimiečių. Jie spoksojo į nebesaugomus vartus, pro 
kuriuos jų tiek mėnesių neįleido. Džimas neabejojo, kad šie badmi- 
riaujantys kinai savo mirties karalijoje nebepajėgia suvokti atvirų 
vartų prasmės. 

Džimas žvelgė į nebesaugomą erdvę tarp stulpų. Jam irgi buvo 
sunku susitaikyti su mintimi, kad netrukus galės pro vartus žengti 
į laisvę. Karys iš stebėjimo bokšto laipteliais nulipo ant sargybinės 
stogo, lengvąjį kulkosvaidį pasikabinęs prie nešulių rezginės. Iš 
sargybinės išlindo 1r seržantas Nagata, prisišliejo prie savo vyrų už 
stovyklos tvoros. Per praėjusios savaites sumaištį dingus stovyklos 
komendantui, seržantas tapo vyriausiu japonų kariškiu stovykloje. 

— Pone Makstedai, seržantas Nagata išvyksta — karas tikrai pa- 
sibaigė! 

— Pasibaigė, Džimai? Nemanau, kad mes tai atlaikysim... 

Šią savaitę kas valandą per stovyklą ritantis gandų apie karo 
pabaigą bangoms, poną Makstedą vis labiau ėmė varginti pakilios 
Džimo nuotaikos. Lakstydamas su pavedimais stovyklos takeliais 
šūkalojo praeiviams, mojavo besiilsintiems prie barakų kaliniams, 
susijaudinęs šokinėjo tarp kapų ligoninės kapinėse amerikiečių 
lėktuvams skrendant virš galvos — visa tai darė stengdamasis ap- 
sisaugoti nuo besiskverbiančio nesaugumo iš pasaulio už stovyklos 
tvoros. Gydytojas Ransomas dukart jam pliaukštelėjo. 

O dabar, karui pasibaigus, Džimas buvo stulbinamai ramus. Ne- 
trukus išvys mamą ir tėtį, grįš į namus Amhersto prospekte, į tą pa- 
mirštą tarnų, pakardų, išblizginto parketo pasaulį. Ir vis tiek Džimas 

manė, kad kaliniams derėtų švęsti, mėtyti klumpes į orą, pačiupti 
antskrydžio sireną ir dar kartą paleisti, sveikinant atskrendančius 
amerikiečių lėktuvus. Bet pernelyg daug jų kaip ponas Makstedas 
tylomis šnairavo į japonus. Paniurę ir įtarūs, pusnuogiai, apdrisku- 
siais šortais vyrai, moterys išblukusiais paplūdimio drabužiais, su- 
lopytomis medvilninėmis suknelėmis — maliarijos pažeistos jų akys 
nebeatlaikė laisvės spindesio. Ištraukti į šviesą, kuri, regis, liejosi į 
stovyklą pro atvirus vartus, jų kūnai buvo dar labiau pajuodę ir nua- 
linti, pirmą kartą jie atrodė lyg būtų kuo nusikaltę. 

Gandai ir sumaištis išvargino visus Longhua įnamius. Liepos mė- 
nesį amerikiečių antskrydžiai vyko beveik be perstogės. „Mustang“ 
ir „Lightning“ naikintuvai bangomis atšvilpdavo iš bazių Okinavoje 
ir skusdami pažeme smūgiavo aerodromus aplinkui Šanchajų, ata- 
kavo ties Jangdzės žiotimis sutelktas japonų pajėgas. Iš susirinkimų 
namų balkono Džimas tapo japonų karinės mašinos sunaikinimo 
liudininku, tarsi apvalioje „„Cathay“ kino teatro salėje žiūrėtų kino 
epopėją. Prancūzų koncesijos pastatus užskleidė šimtai dūmų stulpų 
nuo degančių sunkvežimių ir amunicijos furgonų. Bijodami naikin- 
tuvų japonų konvojai pajudėdavo tik sutemus, jų variklių ūžesys 
neleido žmonėms užmigti ištisas naktis. Nuogąstaudami, kad nenu- 
šautų vilkstines lydinti karo policija, seržantas Nagata su sargybi- 
niais nė nebandė patruliuoti stovyklos ribos. 

Liepos pabaigoje japonai beveik paliovė priešintis amerikiečių 
bombonešiams. Vienintelis Longhua pagodoje įtaisytas zenitinis 
pabūklas vis dar pykšėjo į atskrendančius lėktuvus, bet baterijos 
nuo kilimo tako buvo perkeltos ginti Šanchajaus dokų. Paskuti- 
nėmis karo dienomis Džimas valandų valandas praleisdavo susi- 
rinkimų namuose, laukdamas aukštai skrendančių ,Superfortress“ 
bombonešių, kurių sidabriniai sparnai ir liemenys taip audrino jo 
vaizduotę. ,„Mustangai“ ir „Žaibai“ čiuoždavo viršum užliejamų 
laukų kaip lenktyniniai automobiliai, o B-29 be įspėjimo išdygdavo 

danguje viršum galvos, tarsi iškviesti alkstančių Džimo smegenų. Jų 
perkūniškas dundėjimas atsirisdavo nuo Nantao dokų. Japonų trans- 
portinis laivas vis labiau kniubo į dumblėtą seklumą, tol bombar- 
duojamas, kol Džimas pro jo antstatą pamatė šviečiantis dangų. 

Tačiau Longhua aerodromo kilimo takas išliko sveikas. Japonų 
inžinieriai didvyriškai užtaisydavo duobes po kiekvieno antskry- 
džio, tarsi tikėdamiesi, kad iš Namų salų atskris gelbėjimo lėktuvų 
grupė. Kilimo tako baltumas jaudino Džimą —- jo saulėje išbalintas 
paviršius, sumišęs su kalkių baltumo mirusių kinų kaulais, — o gal 
net jo paties kaulais po mirties, kuri galėjo ištikti. Jis nekantrau- 
damas laukė paskutinio japonų atkirčio. 

Žmonės stovykloje sutrikę nebežinojo, ką remti, drebėjo dėl 
rytdienos — kas bus, kai sumuš japonus. Prie barakų tupinėjantys 
apkvaišę kaliniai, žiūrėk, puldavo džiaugsmingai šūkauti, kai pa- 
šautas B-29 iškrisdavo iš formuotės. Gydytojas Ransomas teisingai 
numatė, kad maisto tiekimas į stovyklą greitai nutrūks. Kartą per 
savaitę iš Šanchajaus atriedėdavo vienas sunkvežimis su keliais pra- 
rūgusių bulvių maišeliais ir gyvulinio pašaro sąšlavomis su straub- 
liukais ir pelių išmatomis. Belaukdami eilėse mažyčių davinių 
kaliniai susimušdavo. Susierzinę, kad Džimas visą labą dieną laukia 
prie virtuvės durų, keli britai iš E korpuso nustūmė jį šalin ir apvertė 
geležinį karutį. Tada Džimas pasirūpino pono Makstedo pagalba, 
tol zyzė, kol architektas nusiropštė nuo gulto. 

Visą praėjusią savaitę jie kartu stebėjo Šanchajaus kelią vilda- 
miesi, kad sunkvežimio su daviniu nesunaikino pažemiais nar- 
dantys „„mustangai“. Šiomis alkanomis dienomis Džimas suprato, 
kad G korpuso kaliniai tylomis atsidėdavo bulvių, o jiedu su ponu 
Makstedu, savanoriškai vežiodavę kasdienį davinį, buvo tarp tų ne- 
daugelio juodai dienai nepasirengusių. Džimas su tuščia lėkšte sė- 
dėjo ant gulto, žiūrėdamas kaip Vinsentai dalijasi apkartusią bulvę. 
Jie kramsnojo minkštimą pageltusiais dantimis, kol pagaliau ponia 

Vinsent atplėšė jam lupenos. Gal bijojo, kad Džimas puls jos vyrą? 
Laimei, Džimas maitinosi kukliomis atsargomis, kurias gydytojas 
Ransomas sukaupė mirus ligoniams. 

Tačiau iki rugpjūčio pirmos net šie ištekliai baigėsi. Džimas ir 
ponas Makstedas su vežimaičiu naršė stovyklą, tarsi tikėdamiesi, 
kad ryžių ar skaldytų kviečių davinys galėtų materializuotis po van- 
dens bokšto atramomis arba kapinėse tarp kapų. Sykį ponas Maks- 
tedas pastebėjo, kad Džimas žiūri į išnirusius iš kapo ponios Hag 
riešus, baltus kaip Longhua aerodromo kilimo takas. 

Džimui atrodė, tarsi stovyklą apgaubė keistas vakuumas. Laikas 
Longhua sustojo, daugelis kalinių buvo įsitikinę, kad karas jau bai- 
gėsi. Rugpjūčio antrą pasklidus gandams, kad rusai paskelbė karą 
Japonijai, seržantas Nagata ir jo kareiviai pasitraukė į sargybinę ir 
nebepatruliavo ribos, paliko. stovyklą jos gyventojams. Grupelės 
britų kalinių išėjo už tvoros ir klajojo po užliejamuosius laukus. Tėvai 
stovėjo su vaikais ant kapų kalvelių, rodė jiems stebėjimo bokštą 
ir miegamuosius korpusus, tarsi pirmą kartą regėtų stovyklą. Vyrų 
grupė, vedama pono Taleko, vyriausiojo ,„Packard“ atstovybės Šan- 
chajuje mechaniko, patraukė per laukus į miestą. Kiti susirinko apie 
sargybinę, šaipėsi iš besižvalgančių pro langus japonų kareivių. 

Ištisą dieną Džimas negalėjo atsitokėti dėl tokio akivaizdaus sto- 
vyklos tvarkos pakrikimo. Nenorėjo patikėti, kad karas baigėsi. Per- 
lipęs per tvorą pasikrapštė prie fazanų kilpų, paskui grįžo į stovyklą 
ir sėdėjo vienas susirinkimų namų balkone. Pagaliau sukaupęs jėgas 
nuėjo ieškoti Beisio. Bet amerikiečiai jūreiviai jau nebepriėmė savo 
viešnių ir užsibarikadavo duris. Beisis pro langą šūktelėjo Džimui 
neišeiti iš stovyklos. 

Kaip jie ir galėjo tikėtis, ši karo pabaiga truko neilgai. Sutemus 
pro stovyklą į Hangdžou pravažiavo motorizuota japonų dalinių ko- 
lona. Karo policija grąžino į sargybinę anuos Šanchajun patrauku- 
sius britus. Žiauriai sumušti jie trejetą valandų be sąmonės gulėjo 

ant laiptelių. Kai seržantas Nagata leido nunešti juos ant gultų, jie 
papasakojo apie sumaištį į pietus ir į vakarus nuo Šanchajaus, apie 
tūkstančius vilties netekusių valstiečių, kuriuos besitraukiantys ja- 
ponai gena atgal į Šanchajų, apie gaujas banditų ir likimo valiai pa- 
liktų, badaujančių marionetinės kariuomenės eilinių. 

Nepaisant visų šių pavojų, kitą dieną Beisis, Kohenas ir Dime- 
restas pabėgo iš Longhua. 


Kaliniai spaudėsi prie tuščios sargybinės, jų klumpės brazdėjo į šlako 
taką. Blaškomas pusnuogių vyrų Džimas laikėsi tvirtai įsitvėręs ge- 
ležinio vežimaičio ranktūrių. Kiti kaliniai paliko savo ratukus, bet 
Džimas buvo nusprendęs, kad nenori būti užkluptas, jeigu atvyktų 
sunkvežimis su maistu. Jis nevalgė nuo vakar pietų. Nors kaliniai ke- 
tino perimti sargybinę, Džimo galvoje tebuvo mintys apie maistą. 

Būrelis bričių ir belgių stovėjo prie vartų ir per vielą rėkavo ant 
kelio stovinčių japonų kareivių rikiuotei. Sulinkę po šautuvais ir čiu- 
žinių ritinėliais jie i1rzo rugpjūčio saulėje. Eilinis Kimura niauriai 
žvelgė į dykus užliejamuosius laukus, tarsi trokšdamas vėl būti sau- 
giame stovyklos pasaulyje. 

Dulkėse prie sunkių kareivių aulinių spindėjo seilių blizgės. Lie- 
damos per šiuos metus sukauptą pyktį moterys spjaudė per vielą, 
vis pašūkaudamos ir pasišaipydamos. Viena belgė ėmė spiegti ja- 
poniškai, plėšė savo išblukusios medvilninės suknelės rankovę ir 
svaidė skivytus kareiviams po kojomis. 

Džimas įsitvėręs laikėsi vežimaičio, vis kilstelėdavo ranktūrius, 
kai išvargęs ponas Makstedas taikydavo atsisėsti ant medinės ienos. 
Jis buvo atsiribojęs nuo spjaudančių moterų ir jų susijaudinusių 
vyrų. Kur Beisis? Kodėl jis pabėgo? Nors ir sklido gandai, jog karas 
baigėsi, Džimas negalėjo atsistebėti, kad Beisis pabėgo iš Longhua 
ir surizikavo patirti visus užmiestyje tykančius pavojus. Stiuardas 
buvo perdėm atsargus, niekada pirmas ko nors naujo nebandydavo, 

nerizikuodavo kukliu savo saugumu. Džimas spėjo, kad per slaptąjį 
radijo imtuvą jis bus išgirdęs kokių įspėjimų. Jis paliko savo narvelį 
su visais per šiuos metus sunkiai uždirbtais lobiais, batais, teniso 
raketėmis bei šimtais sargių. 

Džimas prisiminė Beisio kalbas, kad stovyklų aplink Šanchajų 
kaliniai bus perkeliami į šalies gilumą. Ar Beisis bandė jį įspėti, 
kad metas bėgti, kol japonai nepradėjo siautėti kaip Nankine 1937- 
aisiais? Japonai visada nužudydavo savo kalinius prieš užleisdami 
paskutines pozicijas. Bet Beisis suklydo: šią akimirką jis turbūt tyso 
griovyje banditų perrėžta gerkle. 

Šanchajaus kelią nutvieskė žibintai. Moterys traukėsi nuo vielos 
šluostydamos smakrus. Artėjo japonų štabo automobilis, įkandin 
jo — konvojus karinių sunkvežimių, pilnutėliai ginkluotų kareivių. 
Vienas sunkvežimis jau sustojo, iš jo ant kelio iššokęs kareivių būrys 
tais durtuvais jie sustojo veidu į vielą. 

Nuščiuvę į juos atsigręžė ir sužiuro šimtai kalinių. Antras oro 
pajėgų policijos būrys brido kanalu, kuris skyrė Longhua aerodromą 
nuo stovyklos. Rytuose ilgas Huangpu upės vingis užbaigė upelių 
labirinto ir drėkinimo griovių supintą apskritimą. 

Konvojus pasiekė stovyklą, žibintų šviesos blykčiojo seilių dryks- 
niuose ant kelio. Ginkluoti kareiviai iššoko ant Žemės su prie vamz- 
džių pritaisytais durtuvais. Iš naujų uniformų ir ekipuotės Džimas 
suprato, kad šie apsaugai atsiųsti kariai — specialus japonų žandar- 
merijos lauko dalinys. Jie greitai suėjo pro vartus, stovykloje išsi- 
dėstė aplinkui sargybinę. 

Stumdydami vienas kitą kaip avių banda kaliniai traukėsi ata- 
tupsti. Džimas pakliuvo tarp besitraukiančiųjų, spaudžiami kūnai 
nubloškė j; nuo vežimaičio. Japonų kapralas, kresnas vyriškis, 
kurio mauzeris dėkle siūbavo prie juosmens kaip vėzdas, pačiupęs 
nurideno vežimėlį vartų link. Džimas buvo bešokąs įkandin, 

ketindamas išplėšti ranktūrius iš japono, bet ponas Makstedas su- 
turėjo jį. 

— Dėl Dievo, Džimai... Palik! 

— Bet čia G korpuso vežimėlis! Ar jie dabar mus užmuš, pone 
Makstedai'? 

— Džimai... Susirasime gydytoją Ransomą. 

— Ar maisto sunkvežimis atvažiuoja? — Džimas pastūmė poną 
Makstedą šalin, jis pavargo laikyti šią paliegusią Žmogystą. 

— Vėliau, Džimai. Galbūt jis atvažiuos vėliau. 


Išsirikiavę eile japonai stūmė kalinius rikiuotės aikštele, o Džimas 
žiūrėjo į vielos užtvarą saugančius sargybinius. Vėl matydamas ja- 
ponus, jis atgavo pasitikėjimą. Jį audrino mintis, kad juos gali užmušti, 
po praėjusios savaitės nežinios būtų džiaugęsis bet kokia pabaiga. Per 
keletą paskutinių akimirkų jie irgi įgytų visišką savivoką kaip anas 
sau niūniavęs rikšos vežikas. Kad ir kas nutiktų — jis išgyventų. Jis 
galvojo apie ponią Filips ir ponią Gilmor bei apie jų svarstymus, kada 
siela palieka mirštančiojo kūną. Džimo siela jau paliko jo kūną, jai 
išgyventi nebereikia jo plonų kaulų nei atvirų sopulių. Jis miręs, kaip 
mirę yra ponas Makstedas ir gydytojas Ransomas. Visi Longhua sto- 
vykloje yra mirę. Absurdiška, kad jie nepajėgia to suvokti. 

Jie stovėjo pievos pakrašty už kalinių minios, kurie dabar grū- 
dosi rikiuotės aikštelėje. Džimas ėmė krizenti, nusiraminęs, kad su- 
prato tikrąją karo prasmę. 

— Jiems nereikia mūsų žudyti, pone Makstedai... 

— Žinoma, kad ne... 

— Pone Makstedai, jiems nebereikia, nes... 

— Džimai! — jis šėrė Džimui plaštaka, paskui prispaudė berniuko 
galvą prie savo liesos krūtinės. - Nepamiršk, kad tu britas. 

Džimas apdairiai nuginė šypseną. Nusiramino, paskui išsinėrė 
iš pono Makstedo glėbio. Juokas numalšo, bet tikros jų padėties 

įžvalga ir išėjimo iš savęs pojūtis liko. Susirūpinęs dėl pono Maks- 
tedo, kuriam po basomis kojomis teškėjo aliejingos gleivės, Džimas 
apkabino jį per kaulėtus klubus. Jis gailėjo architekto, prisiminė jų 
iškylas studebekeriu po Šanchajaus naktinius klubus, buvo liūdna 
matyti tokį pono Makstedo nuosmukį, kad jis tiek teįstengė padrą- 
sinti Džimą - priminti, jog jis esąs britas. 


Prie sargybinės, kur įsikūrė žandarmerijos vadas, korpusų vadai kal- 
bėjosi su japonų seržantu. Gydytojas Ransomas, išblyškusiu veidu, 
susikūprinęs, su kulio kepure rankoje ir medvilniniais marškiniais, 
stovėjo šalia. Ponia Pirs žengė į sargybinę glostydamasi plaukus ir 
skruostus ir japoniškai jau bėrė nurodymus kareiviui. 

Priekyje minios stovėję kaliniai apsigręžė ir bėgdami per ri- 
kiuotės aikštelę šaukė kitiems: 

— Vienas lagaminas! Visi renkamės po valandos! 

— Mes išvykstame į Nantao! 

— Visi išeikit! Rikiuotis prie vartų! 

— Jie laiko mūsų davinius Nantao! 

— Vienas lagaminas! 

Misionierių poros jau stovėjo ant G korpuso laiptų su krepšiais 
rankose, tarsi būtų kažkaip pajutusios artėjantį persikėlimą. Žvelg- 
damas į juos Džimas nusiramino, kad stovykla tik perkeliama, o ne 
uždaroma. 

— Eime, pone Makstedai, — grįšime į Šanchajų! 

Jis padėjo nusilpusiam vyriškiui atsistoti ir nuvairavo jį pro šimtus 
bėgančių kalinių. Kai Džimas pasiekė savo kambarį, ponia Vinsent 
jau buvo susidėjusi daiktus. Jos sūnus miegojo ant gulto, o moteris sto- 
vėjo prie lango ir žiūrėjo į grįžtantį iš rikiuotės aikštelės vyrą. Džimas 
pastebėjo, kad ji jau lukštenasi iš visų atsiminimų apie stovyklą. 

— Mes išvykstame, ponia Vinsent. Keliamės į Nantao. 

— Vadinasi, tau reikia susikrauti daiktus. 

Ji laukė, kad Džimas išeitų, paskutines keletą minučių norėjo pa- 
būti kambaryje viena. 

— Taip. Aš esu buvęs Nantao, ponia Vinsent. 

— Aš irgi. Nesuprantu, kodėl japonai nori, kad mes ten vėl kraus- 
tytumės. 

— Mūsų daviniai ten sandėlyje. 

Džimas jau svarstė, gal jam nešti ponios Vinsent lagaminą. 
Reikia naujų sąjungininkų, o liekna, bet tvirtų klubų ponia Vinsent 
tikriausiai ištvermingesnė negu ponas Makstedas. Gydytojas Ran- 
somas bus užsiėmęs ligoniais, daugelis jų kaipmat mirs. 

— Netrukus pamatysiu savo tėvus, ponia Vinsent. 

— Džiaugiuosi, — ir su Švelniausia ironija pridūrė: — Kaip manai, 
ar jie duos man atlygį? 

Susidrovėjęs Džimas nuleido galvą. Sirgdamas neapdairiai bandė 
papirkti ponią Vinsent, žadėjo jai atlygį; bet jį sudomino, kad mo- 
teris ironizuoja savo nenorą bent pirštą dėl jo pajudinti. Prieš išei- 
nant iš kambario Džimą apėmė dvejonės. Veik trejetą metų praleido 
su ponia Vinsent ir vis tiek ji jam patinka. Ji viena iš nedaugelio 
žmonių Longhua stovykloje, kurie tomis aplinkybėmis pajėgė su- 
prasti humorą. Bandydamas nenusileisti tarė: 

— Atlygį? Ponia Vinsent, nepamirškite, kad jūs britė. 


DVIDEŠIMT DEVINTAS SKYRIUS 
Žygis į Nantao 


Po poros valandų kaliniai, nušiurusi kaimo karnavalinė eisena, pa- 
traukė į žygį iš Longhua stovyklos į Nantao dokus. Dar neišėjęs, o 
jau išvargintas ilgo laukimo, Džimas iš kolonos priekio dairėsi į be- 
sirenkančius kalinius. Ganomi nuobodžiaujančių žandarų žvilgsnių, 
kaliniai atsargiai žengė pro vartus — vyrai su lagaminais, patalynės 

ryšuliais, moterys su šiaudiniais krepšiais skurlių. Sergančius kūdi- 
kius tėvai nešė ant nugarų, mažesnius motinos vedė už rankų. Stovė- 
damas už japonų štabo mašinos kolonos priešaky Džimas stebėjosi 
tokia per šiuos metus po Longua gultais išlikusių daiktų gausa. 

Matyt, kraunantis lagaminus į stovyklą laisvalaikis aiškiai buvo 
kalinių prioritetų sąrašo viršuje. Taikos metus praleidę Tolimųjų Rytų 
teniso aikštelėse ir kriketo laukuose jie slapta vylėsi taip pat stumti 
ir karą. Prie lagaminų rankenų kabojo daugybė tėniso rakečių, kri- 
keto lazdų ir meškerių, netgi golfo lazdų rinkinys, pririštas prie Pjero 
kostiumų ryšulių, kuriuos nešė ponas ir ponia Ventvortai. Apdriskę 
ir perkarę kaliniai plumpsėjo keliu medinėmis klumpėmis, išsidriekę 
į trijų šimtų jardų procesiją. Tempti bagažą darėsi per sunku, ir viena 
prie vartų tupinti kinė valstietė jau laikė baltą teniso raketę. 

Atsirėmę į savo automobilius žandarmerijos kareiviai ir puska- 
rininkiai žiūrėjo netardami nė žodžio. Šie gerai maitinami ir gerai 
aprūpinti saugumo dalinių kariai, kurių taip bijojo kinai, buvo patys 
stipriausi Džimo per karą matyti vyrai. Keista, kad šįkart jie niekur 
neskubėjo. Saulės atokaitoje rūkė, dirsčiojo į kelis amerikiečių Žžval- 
gybos lėktuvus ir nė nemėgino kalinių uiti ar skubinti. Du sunkve- 
žimiai įvažiavo pro vartus ir apsukę stovyklą surinko ligonius 1š 
ligoninės ir nebepaeinančius kalinius iš miegamųjų korpusų. 

Džimas sėdėjo ant savo medinės dėžutės bandydamas perri- 
kiuoti mintis ir pripratinti akį prie atvirų pasaulio už stovyklos 
tvoros perspektyvų. Buvo sunku ir baugu išeiti pro vartus ir jis 
taip susijaudino, kad grįžo į stovyklą — neva užsirišti batų raištelių. 
Drąsindamasis plekšnojo medinę dėžutę su savo turtais — lotynų 
vadovėliu, mokykliniu švarkeliu, „Packard“ reklama ir nuotrauka 
iš laikraščio. Dabar, kai jis jau netrukus pamatys tikrąją mamą ir 
tėtį, buvo besuplėšąs nežinomos poros — pakaitinių tiekos metų 
tėvų — prie Bakingamo rūmų nuotrauką. Bet galiausiai dėl visa ko 
įsikišo į dėžutę. 

Džimas girdėjo verkiant pavargusius vaikus. Žmonės jau sėdosi 
pakelėje, dengėsi veidus nuo puolančių musių — palikusios stovyklą 
jos skubėjo ieškoti prakaituojančių kūnų kitoje tvoros pusėje. Jis at- 
sisuko į Longhua. Užliejamieji laukai ir kanalai aplinkui stovyklą, 
kelias į Šanchajų, toks realus žvelgiant pro tvorą, dabar atrodė niū- 
riai, per daug apšviestas, tikras haliucinacijų peizažas. 

Džimas sukando maudžiančius dantis ir nusprendė stovyklai at- 
sukti nugarą. Priminė sau apie maisto išteklius Nantao sandėliuose. 
Todėl svarbu išsilaikyti procesijos priekyje ir, jei pavyktų, įsiteikti 
porai japonų kareivių prie štabo automobilio. Džimas kaip tik tai 
svarstė, kai prie jo prišlepsėjo pusnuogė figūra nuplyšusiais šortais 
ir medinėmis klumpėmis. 

— Džimai... Taip ir maniau, kad tave čia rasiu, — ponas Maks- 
tedas kilstelėjo išgeltusį veidą į saulę. Smulkus maliarinis prakaitas 
nubėrė jo skruostus ir kaktą. Jis trynė purvą atvirose vietose tarp 
šonkaulių, tarsi norėdamas atkrapštyti vaškinę odą gydančiai saulės 
šviesai. — Tai šito mes laukėme... 

— Jūs nepasiėmėte bagažo, pone Makstedai. 

— Ne, Džimai. Nemanau, kad man prireiks kokio nors bagažo. 
Tikriausiai tau atrodys keista. 

— Jau nebekeista, — Džimas įtariai dairėsi po atvirus laukus, besi- 
driekiančius tolius, vien su kapų kalnelių ir slaptų kanalų intarpais. 
Atrodė, tarsi šie nuobodžiaujantys japonų kareiviai būtų sustabdę 
laiką. — Pone Makstedai, kaip manote, ar Šanchajus pasikeitė? 

Pono Makstedo veidas trumpam nušvito blankia laimingesnių 
dienų prisiminimo įžiebta šypsena. 

— Šanchajus, Džimai, niekada nepasikeis. Nesijaudink, tu pažinsi 
savo mamą ir tėtę. 

— Galvojau apie tai, — prisipažino Džimas. 

Kitas jo rūpestis buvo ponas Makstedas. Džimas išsiveržė į ko- 
lonos priekį iš dalies dėl to, kad būtų pirmas prie maisto davinio, 

kai pasieks Nantao, bet taip pat norėdamas išsivaduoti iš stovyklos 
jam primestų pareigų. Būdamas vienas turėjo daug dirbti mainais 
už malones, kurios retai jį šildė. Ponui Makstedui aiškiai reikia pa- 
galbos ir jis viliasi, kad galės pasiremti į Džimą. 

Atkakliai vengdamas padėti Džimas atsisėdo ant medinės dė- 
žutės, galvojo apie šalimais svyrinėjantį poną Makstedą. Mėnesių 
mėnesius stumdant maisto vežimėlį įdiržusios bekraujės jo rankos 
kybojo prie šonų lyg baltos vėliavos. Jo kaulus krūvoj laikė tik jau- 
nesnio Makstedo atsiminimai apie barus ir baseinus. Jis badavo 
kaip ir daugelis vyrų bei moterų, besidedančių prie šios procesijos. 
Tačiau Džimui jis priminė kino teatre po atviru dangumi mirusį 
kareivį. 

Griovyje gulėjo pilkas cilindras — atsarginis ,,mustango“ degalų 
bakas. Ieškodamas kliauties palikti poną Makstedą Džimas buvo 
beeinąs per kelią, bet iš štabo automobilio pliūptelėjo karštų dūmų 
kamuolys. Ant užpakalinės sėdynės atsistojęs japonų seržantas mos- 
telėjo visiems krutėti. Šūkalodami ant kalinių abiejuose kolonos šo- 
nuose pajudėjo ginkluoti kareiviai. 

Lyg šimtai maišomų ir dalijamų medinių kortų malkų sučiužėjo 
klumpės. Stovėjęs pirmas prie ribos Džimas žengė priekin — su dė- 
žute rankoje ir karštoje Jangdzės saulėje spindinčiais batais. Jis pa- 
mojo japonų seržantui ir ryžtingai yrėsi žvyrkeliu, įsmeigęs akis į 
geltonus prancūzų koncesijos daugiabučių fasadus, tarsi į miražą, 
kuris kilo iš kanalų ir užliejamųjų laukų. 

Vedami viršum jų galvų sukančių musių spiečių kaliniai trepsėjo 
vieškeliu į Nantao. Viršum kapų kauburėlių ir apleistų apkasų gru- 
mėjo amerikiečių lėktuvai, bombarduojantys dokus ir paskirstymo 
stotis į šiaurę nuo Šanchajaus. Dundėjimas virpino užlietų laukų pa- 
viršių. Zenitinės artilerijos ugnys blykčiojo Bundo namų languose, 
nušviesdavo užgesusius neoninius ženklus, žadino per karą snau- 
dusių didžiųjų tarptautinių kompanijų — „Shell“, „Caltex“, ,Socony 

Vacuum“, „Philco“ —- pamėkles. Per pusę mylios į vakarus Šancha- 
jaus keliu miesto link teberiedėjo japonų sunkvežimių ir lauko ar- 
tilerijos vilkstinės. Skvarbus jų variklių riaumojimas lyg skausmas 
varstė žemę. 

Žengdamas procesijos priekyje Džimas bandė nugirsti iš paskos 
einančių Žmonių šnekas. Bet girdėjo tik kvėpavimą, sakytumei, pa- 
tirta laisvė atėmė jiems kalbos dovaną. Džimas nepaisė savo paties 
švokščiančių bronchų. Nors Longhua stovykloje nepaliovė sukęsis, 
tokios užduoties, kaip šis krypavimas slegiamam medinės dėžės, 
jam nebuvo kliuvę. Pirmąją valandą jis pernelyg rūpinosi ponu 
Makstedu, kad pastebėtų, koks išsekęs yra pats. Bet netrukus, pa- 
siekus Šanchajaus-Hangdžou geležinkelio liniją, ponui Makstedui 
teko sustoti — jį įveikė nestati įkalnė iki pervažos. 

— Mes kopiame. Džimai... Tarsi į Šanchajaus kalvas. 

— Reikia eiti pirmyn, pone Makstedai. 

— Taip, Džimai... Tu kaip tavo tėvas. 

Džimas liko su ponu Makstedu, irzo, bet padėti nepajėgė. Ponas 
Makstedas stovėjo vidury kelio, įsisprendęs į tikrą dubenį prime- 
nančius dubens kaulus, linguodamas prošal einantiesiems. Jis pa- 
plekšnojo Džimui per petį ir mostelėjo nebelaukti. 

— Tu eik, Džimai. Eik į voros priekį. 

— Aš užimsiu jums vietą, pone Makstedai. 

Per tą laiką Džimą aplenkė keli šimtai Žmonių ir jam visą pus- 
valandį teko vytis kolonos priekį. O po kelių minučių vėl atsiliko, 
skaudamais plaučiais gaudė drėgną orą. Jei ne ilgas postovis prie 
patikros punkto ties kanalu, būtų jau su ponu Makstedu. 

Jie priėjo pramoninį kanalą, iškastą nuo upės į vakarus iki 
Sužou. Du karo pamiršti jauni japonų kareiviukai saugojo smėlio 
maišų įtvirtinimą prie medinio tilto. Jų veidai buvo ne mažiau 
sukritę nei kalinių, kurie sunkiai vilko medines klumpes per nu- 
trintas lentas. 

Kol sunkvežimiai slinko per sutrešusius rąstus, tūkstantis aš- 
tuoni šimtai kalinių sėdėjo pakrantėje, išsidriekę per ketvirtį mylios 
gilioje žolėje. Aplinkui jie išsidėliojo bagažą —- lagaminus, teniso ra- 
ketes, kriketo lazdas. Lyg apsnūdę regatos žiūrovai smaksojo į dum- 
bliais aptrauktą vandenį. Srovė suko pro kitame krante ant seklumos 
užplaukusią sudegusią ginkluotą džonką. 

Džimas mielai atsigulė. Jį migdė, lyg krėstų karštinė, karšta 
saulė ir ryški nuo geltonos žolės atsispindinti šviesa dirgino sme- 
genis. Paskutiniame iš trijų sunkvežimių pamatė tarp neštuvų su 
ligoniais svirduliuojantųį gydytoją Ransomą. Džimas pagalvojo 
apie lotynų namų darbus, už kuriuos visą savaitę neatsiskaitė, bet 
gydytojas jau buvo už šimto jardų. 
prie vandens. Prisisėmė gertuves, visi gėrė stovėdami seklumoje. 
Prisiminęs juodus Nantao upelius ir jūras Beisiui išvirinto vandens 
Džimas baiminosi gerti iš kanalo. Gal ginkluotoje džonkoje likusi 
lavonų įgula? Galbūt žalių kanalo vandenų skalaujamame geleži- 
niame bokštelyje guli šio marionetinės kinų kariuomenės laivo ka- 
pitonas — Džimas mažne regėjo, kaip jo kraujas sunkiasi į kanalą, 
pakeliui numalšina britų kalinių troškulį ir teka maitinti ryžių šaknų, 
kad šie duotų derlių, užauginsiantį kitą išverstakailių kinų kartą. 

Džimas atsidarė dėžutę ir išsiėmė gertuvę. Nusileido pašlaite tarp 
besiilsinčių moterų ir nusikamavusių vaikų. Atsitūpęs ant siauros 
pakrantės rūpestingai prisisėmė vandens nuo paviršiaus vildamasis, 
kad dumbliai suteiks jėgų. Gėrė drungną skystį, žiūrėdamas, kaip 
tėkmė nuskalauja jo batų įspaudą smulkiame smėlyje. 

Prisisėmęs gertuvę Džimas užkopė prie savo dėžutės. Jam iš dešinės 
buvo D korpuse gyvenusio „Shell“ bendrovės inžinieriaus žmona. Ji 
be jėgų gulėjo aukštoje žolėje, žolių stiebai jau skverbėsi per jos su- 
dilusią medvilninę suknelę. Moters vyras sėdėjo šalia, mirkė pirštus 
gertuvėje ir žaliu vandeniu drėkino didelius išgedusius jos dantis. 

Džimui iš kairės gulėjo ponia Filips. Džimas suirzo, kad pama- 
čiusi jį geriantį pakrantėje ji nusprendė pailsėti šalia jo. Be abejonės, 
skirs jam kokį nors darbelį ir zys dėl lotynų namų darbų. Net išėjęs 
iš Longhua Džimas jautėsi vis dar įkalintas stovykloje. Visi, ku- 
riems kada nors padėjo, toliau laikėsi jo įsikibę. Jis jau įsivaizdavo, 
kaip iš ginkluotos džonkos bokštelio išnirs Beisis ir sušuks: „Darbai 
darbeliai, Džimai...“ 

Tačiau, regis, ponia Filips darbų jam skirti neketina. Žygis iš 
Longhbua ją visiškai nukamavo. Ji gulėjo ryškioje žolėje su vytelių 
lagaminu — tai buvo visa, kas liko po atokiose Kinijos vietovėse pra- 
leistų dešimtmečių. Jos veidas dabar atrodė kaip blyškiausias perlas, 
lyg paskendusią ją būtų ištraukę iš vandens į šį ramų krantą. Moters 
akys buvo įsmeigtos į tolimą tašką danguje. Džimas palietė skruostą 
žiūrėdamas, ar ji nemirusi. 

— Ponia Filips, atnešiau jums vandens. 

Ji nusišypsojo jam ir gurkštelėjo, jos mažyčiai kumšteliai laikė 
įsitvėrę lagamino lyg pora baltųjų pelių. 

— Ačiū, Džimai. Ar tu labai alkanas? 

— Ryte buvau alkanas, — Džimas bandė sugalvoti kokį juoką, 
kuris pralinksmintų ponią Filips. — Po šio žygio man trūksta oro, 
ne maisto. 

— Taip, Džimai... —- ponia Filips atidarė savo lagaminą. Pagraibė 
viduje ir ištraukė bulvytę. — Štai. Nepamiršk melstis už mus visus. 

— O, žinoma! — Džimas kuo skubiau kibo į bulvę, kad ji nespėtų 
apsigalvoti. — Aš grąžinsiu jums, kai nueisime į Nantao. Mūsų visi 
daviniai ten. 

— Tu man jau grąžinai, Džimai. Daug kartų, — ponia Filips vėl 
įsižiūrėjo į tą tašką danguje. —- Ar suvalgei bulvytę? 

— Ji buvo labai skani, - suvalgęs bulvę Džimas pastebėjo, kad se- 
nosios moters akys krustelėjo. — Ponia Filips, ar jūs ieškote Dievo? 

— Taip, Džimai. 

— Kaip manot... — Džimą sujaudino ponios Filips poelgis. Jis 
norėjo atsilyginti už dosnumą bent jau kukliu teologiniu pokalbiu. 
Pasekė pagyvenusios moters žvilgsnio kampą. — Ar jūs sakote, kad 
Dievas yra tiesiai virš mūsų? 

— Žinoma, Džimai. 

— Virš 31-osios lygiagretės? Ponia Filips, o gal Dievas būtų virš 
magnetinio poliaus? Gal reikia žiūrėti į žemę, po Šanchajumi... - ap- 
dujęs nuo parūgusios bulvės Džimas kikeno pagalvojęs, kad dievybė 
įstrigusi žemės viduriuose po Šanchajumi, galbūt „Sincere Com- 
pany“ parduotuvės rūsyje. 

Ponia Filips paėmė jo ranką, bandė nuraminti. Vis dar žiūrėdama 
į dangų nusprendė: 

— Iš Nantao jie perkels mus giliau... 

— Ne, mūsų daviniai... — Džimas kryptelėjo japonų sargybinių 
pusėn. 

Trejetas sunkvežimių pervažiavo per tiltą, ir jis pamatė gydytoją 
Ransomą tarp ligonių su mažu vaiku glėbyje. Vaiko verksmas aidėjo 
plieskiančioje saulėje. Šimtai kalinių sėdėjo karštligiškoje šviesoje 
tarsi figūros šiurpiuose kiniškuose filmų reklaminiuose plakatuose. 
Japonai tupėjo prie savo sunkvežimių ir išsitraukę iš kuprinių valgė 
ryžių makaronus. Jie net neketino dalytis maistu su tilto sargybi- 
niais. 

Į šalies gilumą?.. Nantao yra prieplaukų, bet kodėl japonai no- 
rėtų perkelti juos iš Šanchajaus? Džimas Žiūrėjo į ponią Vinsent, 
braidančią prie kranto per penkiasdešimt jardų. Susiradusi tinkamą 
vietą ji prisisėmė gertuvę vyrui ir vaikui. Gydytojas Ransomas iš 
stovinčių netoli sunkvežimių vyrų sudarė grandinę, jie perdavinėjo 
kibirus vandens ligoniams. 

Suglumęs dėl visų šių pastangų Džimas purtė galvą. Veikiausiai 
japonai kelia juos į šalies gilumą, kad ten nepastebėti amerikiečių 
lakūnų nužudytų. Jis klausėsi, kaip ,,Shell“ darbuotojo žmona verkia 

aukštoje žolėje. Saulė įelektrino orą virš kanalo, stipraus alkio aura 
gėlė akių raineles, priminė sprogusio ,„mustango“ paskleistą aureolę. 
Degantis amerikiečių piloto kūnas priartino mirusiųjų žemę. Jiems 
visiems būtų geriausia, kad gyvenimas baigtųsi, — toji pabaiga paža- 
dėta jau tada, kai „Idzumo“ paskandino kanonierę „Petrel“, o britai 
be kovos pasidavė Singapūre. 

O gal jie jau mirę? Džimas išsitiesė ant nugaros ir bandė suskai- 
čiuoti šviesos krislelius. Ši paprasta tiesa žinoma kiekvienam kinui 
nuo pat gimimo. Kai internuotieji britai ją perpras, nebebijos ke- 
lionės į mirties vietą... 

— Ponia Filips... Aš galvojau apie karą, — Džimas apsivertė ant 
žolės. Jis būtų paaiškinęs poniai Filips, kad ji mirusi, bet misionierė 
užmigo. Džimas tyrinėjo jos blyškias akis, sulūžusią dantų plokštelę 
pražiotoj burnoj. - Ponia Filips, daugiau nebesirūpinkite... 

Dulkes perskrodė žibintų šviesa. Keliu dardėjo žandarmerijos 
štabo automobilis. Japonų kareiviai nužirgliojo upės šlaitu mosuo- 
dami šautuvais ir ragindami kalinius keltis. Sunkvežimiai kolonos 
gale paleido variklius. Vyrai 1r moterys kopė šlaitu nešini lagami- 
nais ir vaikais. Kiti tysojo sutryptoje žolėje, nebenorėdami palikti 
šio ramaus kanalo. 

Džimas gulėjo ant šono, pasikišęs ranką po galva. Po ponios 
Filips bulvės jis apsnūdo, bombardavimo griaustiniai, britų žmonų 
balsai aidėjo taip toli. Jis žvelgė į žolės stiebelius, bandydamas išsi- 
aiškinti, kokiu greičiu jie auga — vieną aštuntąją colio kasdien, o gal 
vieną milijoninę mylios per valandą?.. 

Tada pastebėjo žolėje greta stovintį japonų kareivį. Visi, iš- 
skyrus kokį šimtą kalinių, jau užlipo ir išsirikiavo procesijoj už 
štabo automobilio. Aplinkui Džimą keletas Žmonių gulėjo visiškai 
ramiai. Ponia Filips gniaužė vytelių lagaminą, o moteris iš D kor- 
puso suunkštė, kai vyras spustelėjo rankomis jai pečius. Šeriai prie 
japonų kareivio lūpų buvo apkibę ryžiais. Jam vertinant Džimo 


220 


Saulės imperija 


būklę jie krutėjo kaip utėlės. Šią išraišką Džimas jau buvo matęs 
seniau, sulaikymo centre Šanchajuje, bet dabar nebesijaudino. Jis 
liks čia, šalia neskubraus vandens ir padės poniai Filips ieškoti 
Dievo. 

— Eime, Džimai! Mes tavęs laukiam! 

Išsekusi figūra atšlepsėjo šlaitu. Ponas Makstedas nusišypsojo ir 
nusilenkė japonų kareiviui, tarsi džiaugdamasis jį pažinęs. Paskui 
suklupo ant žolės ir truktelėjo Džimą už peties. | 

— Geras berniukas, Džimai. Mes jau judame į Nantao. 

— Jie gabens mus į šalies gilumą, pone Makstedai. Gal aš pasi- 
liksiu čia su ponia Filips. 

— Aš manau, kad ponia Filips nori pailsėti. Mūsų daviniai 
Nantao. Mums reikia tavęs, kad visus vestumei, — pasikaišęs šortus 
ponas Makstedas vėl nusilenkė japonų kareiviui ir padėjo Džimui 
atsistoti. 

Kolona klumpsėjo priekin paskui štabo automobilį. Džimas atsi- 
gręžė į tą šimtą šlaite pasilikusių kalinių. Kareivis stypsojo laižyda- 
masis ryžių grūdelius nuo smakro, o ponia Filips gulėjo prie jo kojų 
geltonoje žolėje, šalia moters iš D korpuso ir jos klūpančio vyro. 
Kiti kareiviai, ant pečių užsimetę šautuvus, ėjo palei krantą, žengė 
tarp besiilsinčių kalinių. Ar jie vėliau padės poniai Filips ir kitiems 
pasiekti Nantao? 

Džimas tuo abejojo. Išstūmęs iš minčių ponią Filips, jis spaudė 
medinę dėžutę ir statė kojas į priekyje šlubuojančio vyro pėdas dul- 
kėse. Ponas Makstedas jau vėl atsiliko. Trumpas poilsis krantinėje 
visus išvargino. Per pusę mylios nuo tilto prie išdegusio amunicijos 
sunkvežimio kevalo Nantao kelias suko stačiu kampu per pylimą 
tarp dviejų užliejamųjų laukų. Procesija sustojo. Stebimi japonų, 
kurie nesistengė jų skubinti, suglebę kaliniai abejingai laukė saulėje. 
Džimas klausėsi pavargusio alsavimo. Tada vėl sučiužėjo klumpės ir 
procesija pajudėjo priekin. 

Jis atsigręžė pažiūrėti į amunicijos sunkvežimį. Ir apstulbo iš- 
vydęs šimtus lagaminų ant tuščio kelio. Per daug nusikamavę neštis 
savo turtus kaliniai metė juos netardami nė žodžio. Lagaminai, pinti 
krepšiai, teniso raketės, kriketo lazdos, Pjero kostiumai kėpsojo 
saulėje, tarsi juos būtų išmėtęs staiga į dangų išgaravęs atostogau- 
tojų būrelis. 

Stipriai prisispaudęs dėžutę Džimas paspartino žingsnį. Po 
tiekos metų be jokio daiktelio jis neketino dabar visa prarasti. Jis 
galvojo apie ponią Filips, apie jų pokalbį prie saulėto kanalo, daug 
malonesnėje aplinkoje negu stovyklos kapinės, kur jis dažnai ją 
kvosdavo gyvenimo ir mirties klausimais. Ponia Filips taip mielai 
atidavė jam savo paskutinę bulvę. Jis prisiminė, kaip pusiausnūda 
buvo pamanęs, kad mirė. Bet jis nemirė. Treptelėjo į dulkes ir pats 
nustebo dėl savo silpnumo. Mirtis perlo baltumo oda mažne su- 
gundė jį saldžia bulvyte. 


TRISDEŠIMTAS SKYRIUS 
Olimpinis stadionas 


Visą popietę jie judėjo šiaurės kryptimi per Huangpu upės slėnį, 
per užliejamuosius laukus skaidančių upelių ir kanalų labirintą. 
Longhua aerodromas liko už jų, o prancūzų koncesijos daugiabučiai 
dunksojo rugpjūčio. saulėje kaip reklaminiai skydai. Upė buvo per 
kelis šimtus jardų į dešinę, jos rudame vandenyje stirksojo patru- 
linių laivų liekanos, seklumose kėpsojo motorinės džonkos. 

Nantao prieigose abi kelio pusės buvo suniokotos amerikiečių 
bombų. Užliejamuosiuose laukuose žiojėjo duobės lyg apskriti 
baseinai, juose plūduriavo vandeninių buivolų griaučiai. Praėjo 
„mMustangų“ ir „žaibų“ užkluptos vilkstinės likučius. Kariniai 
sunkvežimiai ir štabo automobiliai stovėjo po medžiais, tarsi būtų 

1šnarstyti lauko dirbtuvėse. Aplinkui mašinas išsvaidyti ratai, durys, 
ašys, sparnai ir kėbulo skydai nuplėšti patrankų ugnies. 

Kaliniams sustojus nusilengvinti, nuo krauju apgargėjusių prie- 
kinių stiklų pakilo spiečiai musių. Per keletą žingsnių už jo ponas 
Makstedas atsiliko nuo procesijos, atsisėdo ant amunicijos furgono 
pakojos. Tebelaikydamas savo dėžutę Džimas nuėjo prie jo. 

— Mes jau beveik vietoje, pone Makstedai. Užuodžiu dokus. 

— Nesirūpink, Džimai. Aš viską matau. | 

— Mūsų daviniai... 

Ponas Makstedas suėmė Džimo riešą. Nualintas maliarijos ir be- 
duonės jo kūnas mažne susiliejo su suniokotu automobiliu, ant kurio jis 
atsisėdo. Ratais traiškydami stiklą ant kelio pro šalį pralingavo trejetas 
sunkvežimių. Ligoninės pacientai tysojo vienas ant kito kaip susukti 
kilimai. Gydytojas Ransomas stovėjo paskutiniame sunkvežimyje nu- 
gara į vairuotojo kabiną, jo kojų nesimatė tarp suguldytų kūnų. 

— Makstedai!.. Eime, Džimai! Mesk dėžę! 

— Karas baigėsi, gydytojau! 

Džimas Žiūrėjo į trisdešimtį japonų kareivių procesijos pabaigoje. 
Šautuvus užsimetę ant pečių jie žengė neskubriai, lyg susimąstę. 
Džimui jie buvo panašūs į tėčio draugus, grįžtančius iš medžioklės 
Hangdžou prieš karą. Sunkvežimiai pakėlė debesis baltų dulkių, jos 
paslėpė gydytoją. Pirmieji kareiviai, dideli vyrai nudelbtomis akimis, 
aplenkė Džimą. Šnervės jiems virpėjo nuo šlapimo smarvės. Jų uni- 
formos ir ekipuotės diržai buvo apnešti plonyčiu dulkių sluoksniu, 
priminė Džimui Longhua aerodromo kilimo taką. 

— Gerai, Džimai... — Makstedas pakilo, o Džimas aiškiai pajuto 
ekskrementų kvapą nuo jo šortų. —- Teks vesti tave į Nantao. 

Įsikibęs Džimo peties jis pūtavo priekin, klumpėmis traišky- 
damas stiklo šukes. Nepajėgdami pralenkti sunkvežimių, jie mynė 
dulkių debesyse su keliais kitais atsilikėliais kolonos uodegoje. 
Daugelis kalinių palūžę sėdėjo su vaikais ant subombarduotų štabo 

automobilių pakojų — tarsi čigonai, ketinantys įsikurti šiuose išar- 
dytuose automobiliuose. Tačiau Džimas pažvelgė į dulkių miltus, 
nugulusius jo kojas ir batus tarsi talku, duobkasio prieš perlaidojant 
barstomo ant kino skeleto, — ir suprato, kad metas judėti priekin. 

Iki pavakario dulkių sluoksnis ant Džimo kojų ir rankų ėmė švy- 
tėti. Saulė leidosi į Šanchajaus kalvas, užlieti laukai tapo vandens 
šachmatų lenta apšviestais kvadratėliais, karo stalu, ant kurio išdė- 
lioti sudužę orlaiviai ir palikti tankai. Apšviesti saulėlydžio, kaliniai 
stovėjo ant pylimo geležinkelio linijos, vedančios į Nantao sandė- 
lius, tarsi filmo statistai, akinami studijos prožektorių. Aplinkui 
juos upeliuose ir įlankose tyvuliavo šafraninis vanduo — kvepalų 
fabriko vamzdyną užkimšo kvapiuose vandenyse paskendusių mulų 
ir buivolų maita. 

Sunkvežimiai kratėsi pirmyn per medinius pabėgius. Balansuo- 
damas ant plieninio bėgio Džimas per sutemas bandė įžiūrėti mū- 
rinius sandėlius šalia prieplaukos. Betoniniu molu per upę galėjai 
pasiekti apirusį švyturį. Pro žiūronus japonų kareivių grupelė tyri- 
nėjo rūkstantį plieninį anglių laivo korpusą — amerikiečių bombo- 
nešių pamuštas laivas užplaukė ant smėlio seklumos vidupyje. Nuo 
sprogimo apanglėjęs tiltelis buvo toks pat juodas kaip stiebai ir an- 
glių triumai. 

Per mylią pasroviui nuo anglininko buvo Nantao jūrų aviacijos 
bazė ir laidotuvių molai, kur Džimas buvo radęs priebėgą pas 
Beisį. Džimas svarstė, ar stiuardas sugrįžo į savo senąją slėptuvę. 
Kaliniai traukė geležinkelio pylimu iki grįstos pakrantės, Džimas 
padėjo eiti ponui Makstedui tarp bėgių. Į vakarus nuo prieplaukų, 
seklios įlankos vandenyse gulėjo išdegęs B-29 kiautas, jo uodega 
su eskadrilės ženklais kilo į sutemas kaip sidabrinis reklaminis 
stendas. 

Įsižiūrėjęs į tą didžiulį pamuštą lėktuvą Džimas atsisėdo šalia 
pono Makstedo tarp daugybės prieblandoje susispietusių kūnų. Alkis 

jį marino. Čiulpė krumplius, tenkinosi ir savo pūlių skoniu, pešė 
ir kramtė rūgščią žolę nuo šlaito. Japonų kapralas lydėjo gydytoją 
Ransomą ir ponią Pirs dokų pusėn. Iš toli atrodžiusios sveikos prie- 
plaukos prekėms iškrauti ir sandėliai buvo subombarduoti mažne iki 
griuvėsių. Kylantis vanduo sūpavo surūdijusius dviejų ant seklumos 
prie molo užplukdytų torpedinių katerių kiautus ir blaškė japonų 
kareivių lavonus nendrėse per penkiasdešimt jardų nuo tos vietos, 
kur tupėjo Džimas. Niekieno nesulaikyti keli britų kaliniai nuėjo 
prie vandens ir atsigėrė. Nusikamavusi motina laikė besituštinantį 
vaiką kaip kinės — žemiau kelių, paskui atsitūpusi pati išsituštino. 
Kitos padarė tą patį. Kai Džimas nuėjo gerti prie vandens, vakaro 
oras dvokė nuo besituštinančių moterų. 

Džimas stovėjo prie upės pasidėjęs ant žemės medinę dėžutę. Pa- 
kilęs vanduo nuskalavo jo dulkėtus batus. Gertuvėje vanduo blizgėjo 
nuo alyvos, išplautos iš Šanchajaus uoste nuskendusių krovininių 
laivų. Huangpu paviršiuje viena ant kitos klojėjo keletas plėvių, tarsi 
šioje upėje būtų stengiamasi išnaikinti gyvybės likučius. 

Jis atsargiai atsigėrė, paskui Žiūrėjo, kaip vanduo pliuškena į 
jo dėžutę. Džimas atsinešė ją visą kelią iš Longhua, nepaleido tų 
kelių daiktų, kuriuos taip sunkiai susirinko. Bandė išlaikyti karą, 
o drauge ir tą saugumą, kurį patyrė stovykloje. Dabar metas atsi- 
kratyti Longhua ir tiesiai žvelgti į dabartį, kad ir kokią netikrą — ši 
vienintelė taisyklė palaikė jį visus karo metus. 

Pastūmė dėžutę į riebų vandenį. Paskutinėmis prieblandos minu- 
tėmis mirusi upė atgijo vaivorykštės spalvomis. Kai dėžutė nuplū- 
duriavo šalin kaip kinų vaiko karstelis, alyvos ratilai nuskubėjo jos 
apkabinti, paskleisdami po upę šviesos virpesius. 

Džimas perlipo per besiilsinčius kalinius ir atsisėdo šalia pono 
Makstedo. Padavė jam gertuvę vandens ir išsikratė smėlį iš batų. 

— Laikaisi, Džimai? 

— Karas turi baigtis, pone Makstedai. 

— Baigsis, Džimai, - Makstedas trumpam atgijo. - Šiąnakt mes 
grįžtame į Šanchajų. 

— Į Šanchajų?.. — Džimas nebuvo tikras, ar ponas Makstedas ne- 
kliedi, gal sapnuoja Šanchajų kaip stovyklos ligoninėje mirštantys 
kaliniai, kurie vapėdavo apie Angliją. - Argi mūsų negabens į šalies 
gilumą? 

— Dabar tai jau ne... - ponas Makstedas parodė pirštu per tamsą į 
degantį prie molo anglininką. 

Džimas žiūrėjo į dūmus, kurie kilo nuo anglininko tiltelio ir ant- 
stato, degė viskas, išskyrus kaminą. Ugnis apėmė mašinų skyrių, 
laivagalis žioravo kaip anglys pakuroje. Tai laivas, kuris būtų nu- 
gabenęs juos į Kinijos gilumą, į žudymo vietas už Sužou. Nors ir 
palengvėjo, Džimas jautėsi nusivylęs. 

— O kaipgi mūsų daviniai, pone Makstedai? 

— Jie laukia mūsų Šanchajuje. Visai kaip senais laikais, Džimai. 

Ponas Makstedas susmuko ant žemės tarp išsekusių kalinių. Ką 
tik paskutinį kartą sėdėjo kaip įstengė tiesiai ir bandė įtikinti Džimą, 
kad viskas gerai, kad sėkmė ir nežinomo amerikiečių bombų mėty- 
tojo meistriškumas, išgelbėjęs juos nuo išplukdymo anglių laivu, ir 
toliau bus jų palydovai. 

— Pone Makstedai, ar norite, kad karas baigtųsi? Jis netrukus turi 
baigtis. 

— Jis jau beveik baigėsi. Galvok apie savo mamą su tėčiu, Džimai. 
Karas baigėsi. 

— Bet, pone Makstedai, kada gi prasidės kitas?.. 

Japonų kareiviai ėjo palei geležinkelį, paskui juos gydytojas 
Ransomas ir ponia Pirs. Kapralai šūkalojo vienas kitam, jų balsai 
dundėjo bėgiais. Ėmė krapnoti, prie sunkvežimių laukiantys karei- 
viai užsisiautė apsiaustus. Nuo įkaitusių bėgių kilo garas. Globdami 
mažus vaikus kaliniai pakilo nuo žemės. Tamsoje girdėjosi mur- 
mesys, žmonos graibstė vyrų rankas. 

— Digbi... Digbi... 

— Skoti... 

— Džeikai... 

— Banti... 

Moteris su miegančiu ant peties vaiku pagriebė Džimo ranką, 
bet jis pastūmė ją ir bandė prilaikyti poną Makstedą. Nuo tamsos 
ir lipnaus upės vandens jie abu apsvaigo ir vis taikėsi pargriūti ant 
bėgių. Vedami trijų sunkvežimių kaliniai nuėjo nuo pylimo ir su- 
sirinko prieplaukoje šalia sugriautų sandėlių. Šimtas kalinių liko 
vietoje, jie nebepajėgė eiti toliau, susitaikė su bet kokia jiems ja- 
ponų skirta ateitimi. Jie sėdėjo lietuje geležinkelio pylimo papėdėje, 
stebimi kareivių plevėsuojančiais apsiaustais. Kai kolona pajudėjo, 
Džimas suvokė, kad ketvirtis tą rytą išėjusių iš Longhua žmonių at- 
siliko. Dar prieš jiems įeinant pro dokų vartus, keletas kalinių ap- 
sisukę grįžo. Pagyvenęs škotas iš E korpuso, Šanchajaus energijos 
bendrovės apskaitininkas pensininkas, su kuriuo Džimas dažnai 
žaisdavo šachmatais, staiga pasitraukė iš kolonos. Tarsi pamiršęs, 
kur buvo visus šiuos karo metus, jis perėjo grįstą kiemą, paskui nu- 
maklino per lietų geležinkelio pylimo pusėn. 


Valandą ėję per tamsą jie pasiekė futbolo stadioną vakariniame 
Nantao pakraštyje. Ši betono arena buvo pastatyta poniai Čiang 
Kaišek nurodžius, viliantis, kad 1940-aisiais Kinijoje galėtų vykti 
olimpinės žaidynės. Po įsiveržimo 1937-aisiais japonų perimtas sta- 
dionas tapo karo zonos į pietus nuo Šanchajaus štabu. 

Kalinių kolona perėjo tylią automobilių aikštelę. Daugybė 
bombų išrausė degutbetonio dangą, bet balti žymėjimai dar švy- 
tėjo tamsoje. Tvarkingomis eilėmis stovėjo sumaitotos karinės ma- 
šinos: šrapnelių sudraskyti sunkvežimiai ir degalų vagonai, tankai 
nudilusiomis vikšrinėmis važiuoklėmis ir šarvuoti vikšraračiai, 
kiekvienas traukęs porą artilerijos pabūklų. Džimas spoksojo į 

raupsuotą stadiono fasadą. Bombų skeveldros išdaužė baltą tinką, 
atidengė Gomindano partijos galią skelbiančius kinų rašmenis — 
grėslius šūkius, pakibusius tamsoje kaip reklamos virš kiniškų kino 
teatrų prieškario Šanchajuje. 

Jie įėjo į betoninį tunelį, vedantį į tamsią areną. Amfiteatras 
priminė Džimui Šanchajaus sulaikymo centrą, tik visus jo pavojus 
karas padaugino šimtą kartų. Japonų kareiviai sustojo palei bė- 
gimo taką. Nuo jų aplytų apsiaustų varvėjo, blizgėjo durtuvai ir 
šautuvų buožės. Pirmieji atėję kaliniai jau sėdėjo ant šlapios žolės. 
Ponas Makstedas smuko ant žemės Džimui po kojų lyg iškinkytas. 
Džimas pritūpė šalia, bandė vaikyti uodus, atsekusius juos į sta- 
dioną. 

Trejetas sunkvežimių išniro iš tunelio ir sustojo ant šlako keliuko. 
Gydytojas Ransomas perlipo ligonius ir nusileido per galinį bortą. 
Iš antro sunkvežimio kabinos išlipo ponia Pirs, sūnus ir vyras liko 
prie vairuotojo. Per lietų Džimas girdėjo, kaip gydytojas ginčijasi 
su japonais. Pasislėpęs po savo apsiaustu vyresnysis žandarmerijos 
seržantas stebėjo jį be jokios išraiškos, paskui užsirūkęs nužirgliojo 
prie tribūnos ir atsisėdo priekinėje eilėje, tarsi ketindamas naktį Žiū- 
rėti akrobatų pasirodymą. 

Džimas apsidžiaugė, kai ponia Pirs sugrįžo į sunkvežimio ka- 
biną. Nepatenkintas gydytojo balsas ir jo intonacijos, nesyk gir- 
dėtos priekaištaujant dėl žaidimų ligoninės kapinėse, visai netiko 
Nantao stadione. Tūkstantis du šimtai kalinių suėję į stadioną tuoj 
pat visiškai nutilo. Stebint sargybiniams tribūnose, visi sutūpė ant 
žolės. Gydytojas Ransomas sukosi tarp moterų ir vaikų, vis dar 
bandydamas atlikti įprastas Longhua pareigas. Galiausiai, Džimas 
matė, palydėtas nedraugiško vyrų grupelės šūksnio jis suklupo 
tamsoje. 

Stadioną merkė lietus. Išsitiesęs ant nugaros, Džimas leido jam 
tekėti per veidą, šildyti vėsius skruostus. Net ir lietuje ant kalinių 

tūpė tūkstančiai musių. Džimas braukė jas nuo pono Makstedo 
burnos, bandė nuplauti jo veidą lietaus lašais, bet jos siautė jam ant 
lūpų, knebinėjo dantenas. 

Džimas matė, kad ponas Makstedas kvėpuoja labai negiliai. 
Svarstė, kaip galėtų jam pagelbėti, gailėjosi išmetęs savo dėžutę. 
Įstumti ją į upę buvo jausmingas, bet beprasmis gestas, pirmasis jo 
suaugusio veiksmas. Gal būtų išsikeitęs savo daiktus, gavęs ponui 
Makstedui bent kiek maisto. Japonų buvo ir katalikų, dalyvaudavo 
mišiose lotynų kalba. Gal kuriam nors iš šių lietuje sumirkusių karių 
būtų pasirodę vertingi Kenedžio Lotynų kalbos pradmenys, o dar 
Džimas būtų pažadėjęs duoti pamokų... 

Bet ponas Makstedas ramiai miegojo. Iš musių nutūptos burnos 
iškvepiamas oras buvo šėmas, kaip ir greta gulinčių kalinių. Po va- 
landos, jau lietui paliovus, lyg musoninis amalas stadioną apšvietė 
amerikiečių antskrydis. Dar vaikas saugiame namų Amhersto 
prospekte miegamajame Džimas žiūrėdavo, kaip šviesos dryksniai 
staiga išplėšia Žiurkes teniso aikštelės viduryje arba ant baseino 
pakraščio. Vera sakydavo, kad tai Dievas fotografuoja Šanchajaus 
piktadarybes. Nuo begarsio naktinio antskrydžio švytėjimo kažkur 
tarp japonų laivyno bazių ties Jangdzės žiotimis blizgėjo drėgnos 
Džimo rankos ir kojos, jis vėl prisiminė tas smulkias dulkeles, ku- 
rias pirmą kartą pamatė padėdamas statyti kilimo taką Longhua 
aerodrome. Suprato, kad jis ir miega, ir būdrauja, sapnuoja karą, ir 
karas jį sapnuoja. 

Džimas atrėmė galvą į pono Makstedo krūtinę. Mikliai švysčio- 
jantys antskrydžio žaibai audė stadioną, aptaisydami miegančius 
kalinius savo drobulėmis. Galbūt jie visi dalyvaus tiesiant milži- 
nišką kilimo taką? Jo galvoje amerikiečių lėktuvų garsas budino 
galingas mirties nuojautas. Asmenuodamas lotyniškus veiksmažo- 
džius — Džimui tai buvo arčiausiai maldos, — jis užmigo šalia pono 
Makstedo ir sapnavo lėktuvų kilimo takus. 

Stadioną užliejo drėgna ryto saulė, jos spinduliai žaidė bėgimo takų 
balose, amerikietiškų automobilių, sustatytų už futbolo vartų šiau- 
riniame aikštės gale, chromuotuose radiatoriuose. Pasirėmęs į pono 
Makstedo petį Džimas apžvelgė šimtus ant šiltos žolės gulinčių 
vyrų ir moterų. Keletas kalinių tupėjo ant žemės, saulės nugairinti, 
tačiau bekraujai jų veidai atrodė kaip kadais dažyta išblukusi oda. 
Jie spoksojo į automobilius, gandindamiesi jų ryškių grotelių, žvelgė 
baukščiomis Hangdžou valstiečių akimis, kai šie nuo ryžių laukų 
pakeldavo galvas į tėvų pakardą. 

Džimas nubraukė muses ponui Makstedui nuo burnos ir akių. 
Architektas gulėjo nejudėdamas, balti jo šonkauliai atsižioję aplink 
širdį, bet Džimas dar girdėjo menką jo kvėpavimą. 

— Jums jau geriau, pone Makstedai... Atnešiu vandens. 

Džimas šnairavo į automobilių eiles. Sekino net menkiausia pa- 
stanga sutelkti žvilgsnį. Jis stengėsi iškelti galvą, tačiau juto svyrant 
žemę, tarsi jį ir šimtus kalinių tuoj nustums nuo stadiono krašto. 

Ponas Makstedas pakreipęs galvą vypsojo į Džimą, rodantį 
automobilius. Jų buvo per penkiasdešimt — biuikai, keli „Lincoln 
Zephyr“ limuzinai, gretimai du balti kadilakai. Ar dabar, pasibaigus 
karui, jie atriedėjo pasiimti savo savininkų britų? Džimas paplekš- 
nojo per pono Makstedo skruostus, paskui sukišo rankas į ertmę po 
šonkauliais ir bandė masažuoti širdį. Būtų gaila, jei ponas Maks- 
tedas mirtų kaip tik dabar, kai jo studebekeris atvyko pargabenti 
šeimininko į Šanchajaus naktinius klubus. 

Japonų kareiviai sėdėjo ant betoninių suolelių ties tuneliu, gurkš- 
nojo arbatą prie anglių krosnelės. Jos dūmai vinguriavo tarp ligo- 
ninės sunkvežimių. Du jauni kariai padavinėjo kibirus vandens 
nusikamavusiam gydytojui Ransomui, tačiau futbolo aikštę užėmę 

Longhua kaliniai saugumo dalinį domino ne labiau negu per vaka- 
rykštį Žygį. 

Drebančiomis kojomis Džimas pakilo ir peršukavo sustatytas 
mašinas, ieškodamas tėvų pakardo. O kur vairuotojai? Jie turėtų 
laukti prie automobilių, kaip visada užmiesčio klube. Saulę ap- 
temdė lietaus debesėlis, stadioną apgaubė blanki šviesa. Pažiūrėjęs 
į aprūdijusį chromą Džimas suprato, kad šie automobiliai stovi čia 
jau metų metus. Žiemos apnašomis apaugusiais priekiniais stiklais, 
subliuškusiomis padangomis automobiliai buvo dalis japonų grobio, 
suplėšto 1š sąjungininkių valstybių piliečių. 

Džimas žvalgė šiaurines ir vakarines tribūnas. Pakopomis ky- 
lančių betoninių eilių sėdynės buvo išimtos, ir tribūnos dalys 
pritaikytos atviram sandėliui. Daugybė juodmedžio spintelių, rau- 
donmedžio stalų dar sveika furnitūra, šimtai valgomojo kėdžių riog- 
sojo krūvoje lyg baldų sandėlio palėpėje. Lovos ir spintos, šaldytuvai, 
kondicionieriai, sukrauti vienas ant kito, kilo šlaitu į dangų. Milži- 
niška prezidento ložė, iš kurios ponia Čiang ir Didysis vadas galbūt 
sveikino pasaulio atletus, buvo užgriozdinta ruletės ratais, kokteilių 
barais bei įvairiausiomis paauksuotomis gipsinėmis nimfomis, iškė- 
lusiomis virš galvų neskoningas lempas. Turkiškų ir persiškų kilimų 
ritiniai, greitosiomis apsukti brezentu, permirkę ir varvantys tysojo 
ant betono laiptų kaip surūdijusių vamzdžių krūva. 

Džimui šie apšiurę iš Šanchajaus namų ir naktinių klubų suplėšti 
trofėjai blizgėjo lyg naujutėlės vitrinos prekės, tarsi ištisi baldų 
skyrių aukštai. po kuriuos jis kadaise klajojo su mama „Sincere 
Company“ parduotuvėje. Negalėjo atplėšti akių nuo tribūnų, beveik 
tikėjosi pasirodant mamą šilko suknele, brūkštelint pirštinėta ranka 
per šias juodo lako terasas. 

Jis atsisėdo, prisidengė nuo blizgesio akis. Nykščiu ir smiliumi 
masažavo pono Makstedo skruostus, gnaibė lūpas ir krapštė bur- 
noje įklimpusias muses. Aplinkui ant šlapios žolės gulėjo Longhua 

kaliniai neatplėšdami akių nuo savo buvusios nuosavybės parodos — 
miražo, vis labiau ryškėjančio kylančioje rugpjūčio saulėje. 

Tačiau miražas netruko išsisklaidyti. Džimas nusibraukė rankas 
į pono Makstedo šortus. Japonai dažnai naudodavo stadioną kaip 
tranzitinę stovyklą, sutrypta jo žolė buvo prikreikta riebaluotų sku- 
durų, nedidelių laužaviečių pelenų, brezento draiskanų, medinių 
dėžių. Buvo čia ir žmonių palaikų, kraujo ir ekskrementų, ant kurių 
puotavo tūkstančiai musių. 

Garsiai užbirbė ligoninės sunkvežimio variklis. Japonų kareiviai 
nulipo nuo tribūnų ir rikiavosi žygiui. Veidus užsidengę medvilnės 
kaukėmis sargybiniai poromis užlipo per galinius bortus. Pade- 
damas trejeto kalinių anglų gydytojas Ransomas iškėlė mirusiuosius 
ir tuos, kurie buvo per silpni tęsti dienos kelionę. Iškelti iš sunkve- 
žimio jie gulėjo žolę suraižiusiose provėžose, tarsi bandydami susi- 
supti minkšta žeme. 

Džimas atsitūpė prie pono Makstedo, ėmė spūsčioti jo diafragmą 
kaip dumples. Jis buvo matęs, kaip gydytojas Ransomas prikelia mi- 
rusius ligonius, o ponui Makstedui labai svarbu atgauti bent kiek 
jėgų, kad galėtų žygiuoti su visais. Aplinkui juos gulėję kaliniai sė- 
dosi, keletas vyrų stovėjo šalia susispietusių žmonų su vaikais. Keli 
vyresnio amžiaus keliauninkai naktį pasimirė — per dešimtį pėdų 
išblukusia medvilnine suknele, įsmeigusi akis į dangų gulėjo ledi 
Brakne!l vaidinusi ponia Ventvort. Kitų kūnai prispaudė minkštą 
žolę ir gulėjo susitelkusiose balutėse. 

Džimui net ranką paskaudo bepumpuojant. Jis tikėjosi, kad 
gydytojas Ransomas nušoks nuo sunkvežimio ir pasirūpins ponu 
Makstedu. Tačiau trys sunkvežimiai jau riedėjo iš stadiono. Gy- 
dytojas Ransomas palenkė raudonplaukę galvą įvažiuojant į tu- 
nelį. Džimui kilo pagunda bėgti įkandin, bet jau buvo nusprendęs 
likti su ponu Makstedu. Jis patyrė, kad jeigu turi kuo rūpintis, 
tai tas pats, kas sulaukti kitų rūpesčio. Džimas klausėsi, kaip 

sunkvežimiai kirto automobilių aikštelę, jų pavarų dėžės gaikš- 
čiojo didinant greitį. Pagaliau Longhua stovykla išardoma. Šalia 
tunelio susidarė Žygio grupuotė. Apie trejetą šimtų britų kalinių, 
jaunesni vyrai su žmonomis ir su vaikais susirikiavo ant bėgimo 
tako, juos tikrino žandarmerijos seržantas. Greta futbolo aikštėje 
liko per daug išsekę, nepajėgiantys atsistoti ar atsisėsti kaliniai. Jie 
gulėjo ant žolės kaip mūšio aukos. Japonų kareiviai žirgliojo tarp 
kalinių tartum ieškodami pamesto kamuolio, nesidomėdami karo 
akligatvy įstrigusiais britais. 

Po valandos kolona pajudėjo, kaliniai nė neatsigręždami klump- 
sėjo tuneliu. Jiems įkandin žengė šeši kareiviai, kiti toliau atsi- 
palaidavę saugojo juodmedžio spinteles ir šaldytuvus. Vyresni 
puskarininkiai lūkuriavo prie tunelio, stebėdami virš galvų skren- 
dančius žvalgybos lėktuvus, nėmaž nesistengdami mobilizuoti ka- 
linių stadione. Tačiau praėjus penkiolikai minučių ėmė rinktis antra 
grupė, ir japonai priėjo jų patikrint. 

Džimas brūkštelėjo per drėgną žolę ir sukišo pirštus ponui Maks- 
tedui į burną. Architekto lūpos drebėjo apžiojusios jo krumplius. 
Tačiau rugpjūčio saulė jau džiovino drėgmę iš žolės. Džimas paste- 
bėjo balą vandens ant šlako takelio. Palaukęs, kol praeis sargybinis, 
perėjo per žolę ir atsigėrė iš rieškučių. Vanduo nutekėjo gerkle kaip 
suledėjęs gyvsidabris, tarsi elektros srovė, nuo kurios vos nesustojo 
širdis. Japonams nespėjus jo nuvaryti, dar pasėmė rieškučiomis ir 
nunešė vandens ponui Makstedui. 

Supylė vandenį Makstedui į burną, nuo jo dantenų šalin spruko 
musės. Šalia gulėjo kitas pagyvenęs žmogus — majoras Grifinas, 
išėjęs į pensiją indų armijos karininkas, kuris Longhua stovykloje 
pasakojo apie Pirmojo pasaulinio karo pėstininkų ginklus. Neturė- 
damas jėgų atsisėsti jis parodė į Džimo rankas. 

Džimas gnaibė pono Makstedo lūpas, lengviau atsiduso, kai šio 
liežuvis iš skausmo šovė priekin. 

— Pone Makstedai, netrukus turėtų pasirodyti mūsų daviniai, — 
Džimas bandė jį padrąsinti. 

— Geras berniukas, Džeimis, laikykis. 

— Džimai, — mojo jam majoras Grifinas. 

— Ateinu, majore Grifinai... - Džimas perėjo šlako taką ir grįžo su 
rieškučiomis vandens. Tupėdamas prie majoro ir plekšnodamas jam 
skruostus pastebėjo, kad per dvidešimtį pėdų ant žolės sėdi ponia 
Vinsent. Ji paliko vyrą ir sūnų su kaliniais futbolo aikštės vidury. 
Visiškai nusigalavusi neįstengė toliau eiti, dairėsi į Džimą tuo pačiu 
beviltišku žvilgsniu, kuriuo apdovanodavo valgantį straubliukus. 
Nakties lietus išplovė jos medvilninę suknelę ir ji liko pelenų blyš- 
kumo kaip anie Longhua aerodrome dirbę kinai. Ponia Vinsent nu- 
tiestų keistą kilimo taką, mąstė Džimas. 

— Džeimi, — ji pašaukė jį vaikystės vardu, kurį ponas Maks- 
tedas nepagalvojęs prikėlė iš prieškarinių atsiminimų. Ji norėjo, 
kad jis vėl būtų vaikas, kad suktųsi su nesibaigiančiais pavedimais, 
padėjusiais jam išgyventi Longhua. Semdamas šaltą vandenį nuo 
tako jis prisiminė, kad ponia Vinsent atsisakė jam padėti ligoje. 
Bet Džimą visada viliojo žiūrėti, kaip ji valgo. Palaukė, kol ji atsi- 
gėrė iš jo rankų. 

Atsigėrusiai padėjo atsistoti. 

— Ponia Vinsent, karas jau baigėsi. 

Susiraukusi ji nustūmė jo rankas, bet Džimui jau buvo vis vien. 
Jis Žiūrėjo, kaip moteris šlitiniuoja tarp sėdinčių kalinių. Džimas 
atsitūpė prie pono Makstedo, braukė muses jam nuo veido. Dar jautė 
ponios Vinsent liežuvį ant pirštų. 

— Džeimi... — jį vėl kažkas šaukė, tarsi jis būtų kinų kulis, bėginė- 
jantis pagal savo europiečių šeimininkų komandą. Jam taip svaigo 
galva, kad nebegalėdamas net sėdėti atsigulė prie pono Makstedo. 
Metas liautis lakstyti kur kas paprašys. Jo rankos sustingo nuo 
vandens. Karas truko pernelyg ilgai. Sulaikymo centre, Longhua 

stovykloje jis darė viską, kad išliktų gyvas, bet dabar dalis jo nori 
mirti. Jam tai vienintelis būdas užbaigti šį karą. 

Džimas apžvelgė šimtus kalinių ant žolės. Norėjo, kad jie visi 
mirtų savo pūvančių kilimų ir kokteilių spintelių apsuptyje. Paten- 
kintas apžiūrėjo, kad daugelis jau padarė jam šią malonę, ir pyko 
ant tų kalinių, kurie dar pajėgia eiti ir štai formuoja antrą Žygio 
grupę. Spėjo, kad juos vedžios po apylinkes, kol mirtinai nuvarys, 
o jis norėjo, kad jie liktų stadione ir mirtų matydami baltuosius 
kadilakus. 

Džimas įnirtingai braukė muses nuo pono Makstedo skruostų. 
Juokdamasis iš ponios Vinsent jis ėmė siūbuoti ant kelių, kaip da- 
rydavo vaikas, niūniuodamas ir monotoniškai daužydamas žemę. 

— Džeimi... Džeimi... 

Netoliese ant tako patruliavo japonų kareivis. Jis perėjo per žolę 
ir įsispitrijo į Džimą. Suerzintas triukšmo buvo bespiriąs jam sunkiu 
auliniu. Bet ūmai stadioną užliejo šviesa, plykstelėjusi pietvakari- 
niame futbolo aikštelės kampe, tarsi kažkur į šiaurės rytus nuo Šan- 
chajaus būtų sprogusi milžiniška amerikiečių bomba. Sargybinis 
susvyravo, pasikreipęs pažvelgė per petį, o šviesa už jo vis ryškėjo 
ir stiprėjo. Po kelių akimirkų ji išblėso, bet blankus švytėjimas ap- 
gaubė viską stadione — suplėštus baldus tribūnose, automobilius už 
vartų stulpų, kalinius ant žolės. Jie sėdėjo aukštakrosnės dugne kai- 
trinami antros saulės. 

Džimas goksojo į savo baltas rankas ir kelius, į šviesos išgąsdintą 
japonų kareivį sukritusiu veidu. Abu laukė griausmo, garso, kuris 
pasigirsdavo po bombos švystelėjimo, bet virš stadiono ir aplinkinių 
laukų tvylojo nedrumsčiama tyla, tarsi akimirką nusigandusi užsi- 
merkė saulė. Džimas nusišypsojo japonui, trokšdamas pasakyti, kad 
ši šviesa buvo jo mirties nuojauta, jo mažos sielos, susivienijančios 
su didesne mirštančio pasaulio siela, reginys. 

Šie žaidimai ir haliucinacijos tęsėsi iki vėlyvos popietės, tuomet 
oro antskrydis virš Hongkou vėl nušvietė stadioną. Džimas gulėjo 
sapnuodamas ir būdraudamas ir jautė, kaip žemė linguoja po nu- 
gara tarsi šokių salės grindys Šanchajaus užmiesčio klube. Šviesos 
žybsniai šokinėjo iš vieno tribūnos kampo į kitą, pavertė baldus į 
prožektoriais nušviestą paveikslą, iliustruojantį britų kolonizatorių 
gyvenimą. 

Blėstant dienai prie tunelio susirinko paskutinė žygio grupė. 
Džimas sėdėjo prie pono Makstedo žiūrėdamas, kaip penkiasde- 
šimt kalinių stoja į koloną. Kur jie eina? Daugelis vos laikosi ant 
kojų, Džimas abejojo, ar jie nusikas bent iki automobilių aikštelės 
už stadiono. 

Pirmą kartą po to, kai išeita iš Longhua, japonai prarado kan- 
trybę. Nekantraudami nusikratyti paskutinių dar kojas velkančių 
kalinių kareiviai žengė per futbolo aikštę. Jie pliauškino antausius, 
kumščiojo nugaras. Kapralas su medvilnine kauke švietė Žibintu į 
mirusiųjų veidus, paskui apversdavo juos ant nugaros. 

Už japonų tripinėjo baltmarškinis eurazijietis civilis, kaip geros 
kelionių agentūros gidas, noriai padedantis tiems, kam liepdavo eiti. 
Lauko pakraščiuose japonų sargybiniai jau plėšė mirusiųjų kūnus, 
avė batus, juosė nuo liemens diržus. 

— Pone Makstedai... — paskutinę šviesios sąmonės akimirką 
Džimas atsisėdo supratęs, kad privalo palikti architektą ir žengti į 
naktį su žygio komanda. 

— Dabar man reikia eiti, pone Makstedai. Metas karui baigtis... 

Jis bandė atsistoti, bet pajuto Makstedą sugriebus jo riešą. 

— Neik su jais... Džimai... lik čia. 

Džimas laukė, kada ponas Makstedas numirs. Tačiau šis pri- 
spaudė Džimo riešą tarsi bandydamas prirakinti jį prie Žemės. 
Džimas žiūrėjo, kaip žygio komanda nušlepsėjo tunelio link. Nepa- 
Jėgdamas žengti daugiau nei trejetą žingsnių vyriškis krito ir buvo 

paliktas ant tako. Džimas klausėsi artėjančių japonų balsų, kuriuos 
slopino kaukės, girdėjo, kaip seržantas užspringsta nuo smarvės, nu- 
sispjauna. 

Vienas kareivis atsiklaupė prie Džimo, po kauke švokšdamas, 
trūkdamas kvapo. Stiprios rankos apieškojo Džimo krūtinę ir klubus, 
apčiupinėjo kišenes. Šiurkščiai trūktelėjo nuo kojų batus ir nusviedė 
ant tako. Džimas gulėjo nė nekrustelėdamas, o degančių naftos 
saugyklų Hongkou liepsnos šokinėjo tribūnose, apšviesdamos šal- 
dytuvų dureles, baltųjų kadilakų radiatorių groteles ir šviestuvus, 
kuriuos vyriausiojo vado ložėje laikė gipsinės nimfos. 


TREČIA DALIS 


TRISDEŠIMT ANTRAS SKYRIUS 
Eurazijietis 


Stadioną šildė nekaitri saulė. Iš giedro dangaus staiga pabiro kruša — 
sušalusių garų šuoras pažiro nuo amerikiečių lėktuvo sparnų per tre- 
jetą mylių virš Jangdzės upės. Saulės apšviesti kristalėliai krito ant 
futbolo aikštelės kaip kalėdiniai blizgučiai. 

Džimas atsisėdo ir palietė krušos ledokšnius, ant žolės pabiru- 
sius baltojo aukso grynuolius. Pono Makstedo kūnas šalia jo buvo 
aptaisytas šviesų kostiumu, miniatiūrinės vaivorykštės raibuliavo 
ant peleninio veido. Bet per keletą akimirkų kruša ištirpo ir susigėrė 
į žemę. Džimas klausėsi, bene išgirs lėktuvą, vildamasis dar vienos 
krušos kaskados, tačiau dangus iki horizonto tvyrojo dykas. Keletas 
kalinių stadione atsiklaupę ant žolės čiulpstė ledokšnius, kalbėjosi 
tarpusavyje virš mirusių savo bendrų kūnų. 

Japonai dingo. Puskarininkiai ir žandarmerijos kareiviai susi- 
rinko savo įrangą ir per naktį išgaravo. Įsistebeilijęs į išėjimo tunelį 
Džimas basas stovėjo ant ledinės žolės. Plokščia šviesa krito nuo 
apleistos automobilių aikštelės sienų. Vienas britų kalinys jau šlub- 
čiojo tuneliu nuavėtomis klumpėmis, įkandin jo Žmona apiplyšusia 
suknele, delnuose paslėpusi veidą. 

Džimas laukė, kada šautuvo šūvis parblokš vyriškį prie žmonos 
kojų, bet pora išėjo į aikštelę ir žvelgė į bombų sumaitotų automo- 
bilių eiles. Džimas paliko poną Makstedą ir nužingsniavo bėgimo 
taku, ketindamas eiti paskui juos, bet paskui apdairiai nusprendė 
palypėti į tribūną. 

Betoniniai laiptai, regis, siekė aukščiau dangaus. Džimas sustojo 
pailsėti tarp baldų terasų. Atsisėdo prie pietų stalo ant kėdės stačia 
atkalte ir atsigėrė šilto lietaus vandens nuo poliruoto juodmedžio. 
Apačioje, futbolo aikštelėje, kokie trisdešimt kalinių kėlėsi tarsi 
po siautulingo pikniko. Moterys sėdėjo ant žolės, ramiai tvarkėsi 

plaukus tarp buvusių draugų kūnų, o keletas vyrų pro dulkėtus su- 
statytų automobilių langus bandė įžiūrėti prietaisų skydus. 

Mirė daugiau nei šimtas kalinių, jie gulėjo išsidraikę po futbolo 
aikštę, tarsi naktį nukritę iš dangaus. Atsukęs jiems nugarą Džimas 
per balas užlipo į aukščiausią tribūnos eilę. Palikęs poną Makstedą 
Džimas dabar jautėsi kaltas dėl jo mirties, o toji kaltė kažkaip sie- 
josi su prarastais batais. Jis spoksojo į šlapius savo kojų pėdsakus ir 
pats sau papriekaištavo nepardavęs batų japonams už saujelę ryžių 
ar saldžiąją bulvytę. Vadinasi, apsimetęs mirusiu neteko ir pono 
Makstedo, ir savo batų. 

Tačiau mirusieji apsaugojo Džimą ir išgelbėjo jį nuo naktinio 
žygio. Pratūnojęs tarp jų kūnų tamsos valandas, ir miegodamas, 
ir būdraudamas jautėsi artimesnis jiems negu gyviesiems. Ponui 
Makstedui atšalus, Džimas dar ilgai masažavo jam skruostus, vaikė 
šalin muses, kol jau neabejojo, kad siela jį paliko. Nepaisydamas 
musių ir mirusio architekto palaikų dvoko jis nesitraukė nuo pono 
Makstedo ir kitas dienas. Aikštės viduryje besiilsintys kaliniai mojo 
Džimą šalin, kai tas bandydavo prieiti arčiau. Gerdamas nuo baldų 
tribūnose varvantį vandenį jis išgyveno su viena pono Ventvorto 
kelnių kišenėje rasta bulve ir apkartusiais ryžiais, Kuriuos prie jo 
buvo pabėrę japonų kareiviai. 

Džimas atsirėmė į metalinį turėklą ir pažvelgė žemyn į mašinų 
aikštelę. Toji britų pora spoksojo į sukiužusių automobilių eiles, 
vieni tyliame pasaulyje. Džimas nusijuokė iš jų, šiurkščiai atsiko- 
sėjęs išspjovė gelsvų pūlių gumulą. Jis norėjo jiems šūktelėti: ,„Pa- 
saulis pražuvo! Šią naktį visi sušoko į kapus ir užsiklojo žeme!“ 

Na ir sėkmės... Džimas spoksojo į mirštančią žemę, vandens 
sklidinas bombų duobes užliejamuosiuose laukuose, į nutilusius 
Longhua pagodos zenitinius pabūklus, į krovininius laivus upės 
pakrantėje. Ne toliau nei per trejetą mylių stūksojo tylus miestas. 
Prancūzų koncesijos daugiabučiai 1r Bundo kontorų pastatai 


242 


Saulės imperija 


dunksnojo lyg didingas tiek metų jį palaikiusios tolimos vilties pa- 
veikslas. 

Po stadioną nardė upės atvėsintas gaivus vėjas, akimirkai ta 
keista šiaurės rytų šviesa, kurią buvo matęs virš tribūnų, vėl pritemdė 
saulę. Džimas žvelgė į savo blyškias rankas. Žinojo esąs gyvas, bet 
vis tiek jautėsi miręs kaip ir ponas Makstedas. Galbūt siela, užuot 
palikusi kūną, mirė jo galvoje? 

Džimas vėl ištroško, leidosi betoniniais laiptais vis pasisem- 
damas vandens nuo stalų ir spintelių. Jeigu karas baigėsi, metas 
ieškoti mamos su tėčiu. Tačiau dabar, kai nebėra juos saugančių ja- 
ponų, britui būtų pavojinga pėsčiomis vaikščioti po Šanchajų. 

Už vartų stulpų vienam britų kaliniui pavyko pakelti baltojo 
kadilako variklio dangtį. Stebimas bendrų, užsigulęs ant variklio 
čiupinėjo cilindrus. Džimas prisivertė atsikelti ir nuskubėjo laiptais 
žemyn —- jis norėjo būti vairuotojo šturmanu. Jis vis dar prisiminė 
kiekvieną Šanchajaus gatvę ir skersgatvį. 

Kirtęs bėgimo taką pastebėjo į stadioną įėjusius trejetą vyrų. Du 
buvo iki pusiaujo nuogi kinų kuliai juodomis medvilninėmis kel- 
nėmis, surištomis ties kulkšnimis virš šiaudinių sandalų. Trečiasis 
vyras buvo baltmarškinis eurazijietis, Džimo jau matytas su japonų 
saugumo dalinių kariais. Jie stovėjo prie tunelio, eurazijietis tyrinėjo 
stadioną. Žvilgtelėjo į sėdinčius ant žolės kalinius, bet jį akivaiz- 
džiai domino tribūnose stūksantys baldai. 

Eurazijietis nešėsi sunkų pistoletą, buvo užsikišęs jį už kelnių 
juosmens, tačiau Džimui nusišypsojo įsiteikiančia šypsena, tarsi 
jiedu būtų karo baisumų išblaškyti draugai. 

— Nagi, vaiki... Viskas gerai? — jis apžiūrėjo sudriskusius Džimo 
marškinius ir šortus, jo kojas, basas, purvinas ir žaizdotas pėdas. — 
Longhua stovykla? Įsivaizduoju, kad reikėjo stiprių blauzdų. | 

Džimas spoksojo į eurazijietį mūriniu žvilgsniu. Jis šypsojosi, 
tačiau akyse nebuvo matyti jokios užuojautos. Kalbėjo su ryškiu, 

bet neseniai įgytu amerikietišku akcentu, kaip manė Džimas, tas 
akcentas atsirado tardant paimtas į nelaisvę amerikiečių lėktuvų 
įgulas. Jis segėjo chromuotą rankinį laikrodį, o „Colt“ pistoletas už 
juosmens buvo kaip tik toks, kokius Longhua sargybiniai paėmė iš 
numušto ,„„Superfortress“ bombonešio pilotų. Nuo kylančio iš fut- 
bolo aikštelės dvoko jo plačios šnervės virpėjo ir trukdė susitelkus 
ištirti tribūnas. Vyras pasitraukė šalin, praleisdamas du tuneliu šlub- 
čiojančius britus. 

— Čia kažkokios žabangos, — tarė mąsliai. — Ar tavo tėtė su mama 
čia? Regis, jums visai praverstų pora maišelių ryžių. Paklausinėk ap- 
linkui, vaike, gal kas turi apyrankių, sutuoktuvių žiedų, talismanų. 
Galėtume dirbti drauge. 

— Ar karas baigėsi? 

Eurazijietis nudūrė akis, pritemdytas kažkokio praplaukiančio 
debesėlio. Paskui susikaupė ir entuziastingai 1šsišiepė. 

— Tai jau tikrai. Visas amerikiečių laivynas gali bet kurią minutę 
prisišvartuoti ties Bundu. 

Kai Džimo tai neįtikino, eurazijietis paaiškino: 

— Vaike, jie numetė atomines bombas. Dėdė Semas numetė po 
saulės gabalą ant Nagasakio ir Hirosimos, užmušė milijoną žmonių. 
Milžiniška pašvaistė... 

— Aš mačiau. 

— Vaiki... Argi ji nutvieskė visą dangų? Gal ir taip. 

Eurazijietis abejojo, bet nukreipė akis nuo grobio tribūnose ir 
ėmėsi tyrinėti Džimą. Nors elgėsi laisvai, visai tikras savimi nebuvo, 
tarsi nutuokė, kad atvykstančiam JAV laivynui jo poelgis gali pasiro- 
dyti ne visiškai amerikiečių naudai. Jis neramiai dirstelėjo į dangų. 

— Atominės bombos... visai riesta japoškėms, bet laimė tau, vaiki. 
Ir tavo mamai su tėčiu. 

Džimas kaip tik tai svarstė, kai eurazijietis pasuko link betoninės 
šiukšliadėžės prie įėjimo į tunelį ir ėmė raustis. 

— Ar karas tikrai baigėsi? 

— Taip, baigėsi, baigta, mes visi draugai. Imperatorius ką tik pra- 
nešė pasiduodąs. 

— Kur amerikiečiai? 

— Atvyksta, vaiki, jie turi atsigabenti savo atomines bombas. 

— Balta šviesa? 

— Teisingai, vaike. Atominė bomba, JAV ginklų ginklas. Gal tu 
matei Nagasakio bombą. 

— Taip, aš mačiau atominę bombą. Kas nutiko gydytojui Ran- 
somui? — eurazijietis nesuprato, ir Džimas pridūrė: — Ir žmonėms, 
kurie nužygiavo toliau? 

— Prasti popieriai, vaike, — eurazijietis papurtė galvą, tarsi ap- 
gailestaudamas dėl nedidelio apsirikimo. - Amerikiečių bombos, 
visokios ligos. Gal tavo draugui pavyks... 

Džimas buvo benueinąs, kai eurazijietis atsisuko nuo šiukšlia- 
dėžės. Vienoje rankoje laikė numintas klumpes, jas išsyk sviedė ant 
tako. Kitoje turėjo užvarsčiais surištus Džimo odinukus. Jau Žiojosi 
kažką sakyti laukiantiems kuliams, bet Džimas žengė priekin. 

— Jie mano, gydytojas Ransomas man juos davė, - tarė jis griežtai 
ir pastvėrė batus eurazijiečiui iš rankų. Džimas laukė, kada šis išsi- 
trauks ginklą arba lieps kuliams parmesti jį ant žemės. Nors i1šse- 
kintas alkio, išvargęs nuo laipiojimo į tribūną, Džimas suvokė, kad 
jis dar kartą patvirtina europiečio pranašumą. 

— Nusiramink, vaiki, — eurazijietis buvo nuoširdžiai susirū- 
pinęs. — Laikiau šituos batus, jei tu kartais pasirodytum. Taip ir pa- 
sakyk savo mamai su tėčiu. 

Džimas žengė pro kulius ir įėjo į nušviestą tunelį. Pulkeliai britų, 
vyrų ir moterų, stypčiojo aikštelėje tarp tankų ir išdegusių sunkve- 
žimių. Jie ėjo palei išblukusias linijas, nenuvokdami, kur jos veda, 
tarsi būtų išgyvenę visą karą tik tam, kad pranyktų šiame sunioko- 
tame labirinte. Išėjus iš stadiono mirtinoje virš ryžių laukų ir kanalų 

tvylančioje tyloje rugpjūčio saulė regėjos dar ryškesnė. Baltas glajus 
dengė nugyventą žemę. Ar laukus apsvilino ta atošvaistė, apie kurią 
kalbėjo eurazijietis? Džimas prisiminė liepsnojantį „„mustango“ pi- 
loto kūną ir stadioną užliejusią nebylią šviesą, susupusią savo dro- 
bulėn mirusiuosius ir gyvuosius. 


TRISDEŠIMT TREČIAS SKYRIUS 
Kamikadzė 


Saugus su savaisiais batais Džimas stovėjo prie betoninio forto, au- 
tomobilių aikštelės priedangos. Šanchajaus kelias palei įėjimą vedė 
pietinių priemiesčių link. Aplinkiniuose laukuose nieks nė nekrus- 
telėjo, bet per trejetą šimtų jardų prieštankiniame griovyje šalia 
kelio tūnojo marionetinių kinų kareivių būrys. Dar nenusimetę savo 
išblukusių oranžinių su žalia uniformų, spaudėsi prie anglių kros- 
nelės, šautuvus susibrukę tarp kelių. Iš griovio išlipęs puskarininkis 
įsisprendęs į klubus spoksojo, kaip Džimas pasuko į kelią. 

Jei tik jis prie kinų prisiartintų, jie užmuštų dėl batų. Džimas 
suvokė neturįs jėgų eiti į Šanchajų ir jau tikrai nepajėgs įveikti visų 
atvirame kelyje tykančių pavojų. Užsiglaudęs už forto patraukė sau- 
gaus Longhua aerodromo link. Vakarinė riba tebuvo vos toliau nei 
per pusę mylios — ta dilgėlėmis ir laukinėmis cukranendrėmis už- 
žėlusi žemė, nusėta degalų statinėmis ir apleistų lėktuvų korpusais. 
Tarp aprūdijusių lėktuvų uodegų jis jau įžvelgė betoninį kilimo taką, 
baltas jo paviršius kone garavo karštyje. 

Stadionas liko už nugaros. Kelias tiesėsi kaip tuščias karo nu- 
niokotą planetą juosiantis dienovidinis. Džimas laikėsi pakraščio, 
taikė kojas tarp subaigtų klumpių ir skudurų, kuriuos paskutinėse 
atkarpose prieš įeidami į stadioną išdraikė kaliniai britai. Abie- 
jose pusėse — bombų išmalti apkasai ir fortai, purvo pasaulis. Prie 

sklidinos vandens prieštankinės užtvaros tarp padangų ir amuni- 
cijos dėžių tysojo kinų kareivio kūnas, ant išsipūtusių sėdmenų ir 
pečių perplyšusi jo uniforma blizgėjo nuo alyvos lyg sprogusi dažų 
dėžė. Pakelėj poilsį rado nešulinis arklys nudirta nuo šonkaulių 
oda. Jis dirstelėjo į tą didžiulį narvą su vilties kibirkštėle rasti įka- 
lintą žiurkę. 

Priėjęs posūkį į rytus, Nantao dokų link, Džimas išsuko iš kelio. 
Kirto užlietus laukus palei drėkinimo griovio pylimą. Netgi čia, per 
mylią nuo upės, mazutas iš seklumon užplukdytų krovininių laivų 
sunkėsi upeliais ir kanalais, aptraukė užlietus laukus grėslia blizgia 
plėve. Džimas pasiilsėjo ant kelio palei aerodromo ribą ir žengė prie 
artimiausio iš paliktų lėktuvų. Toli, kitame aerodromo gale, po di- 
džiuliu Longhua pagodoje įrengtu priešlėktuvinės artilerijos bokštu, 
stūksojo subombarduoti angarai ir dirbtuvės. Keletas japonų mecha- 
nikų klajojo tarp sukiužusių lėktuvų, net kinų metalo laužo rinkėjų 
dar nebuvo, jie aiškiai bijojo šios tylos zonos. Džimas įsiklausė, bene 
išgirs brūžinant metalo pjūkleliu ar kapojant kirtikliu, bet ore tvy- 
rojo tyla, tarsi amerikiečių bombardavimo įniršis ilgiems metams 
būtų išvaikęs visus garsus. 

Džimas sustojo po „Zero“ naikintuvo uodega. Pro jo sparnus jau 
prasimušė laukinės cukranendrės. Patrankų ugnis nudegino metalo 
dangą ir apnuogino liemens lonžeronus, bet aprūdijęs kiautas dar 
skleidė tą pačią magiją kaip anie orlaiviai, kuriuos Džimas stebė- 
davo nuo susirinkimų namų balkono išskrendant nuo ir jo kloto 
kilimo tako. Džimas palietė plunksnos pavidalo radialinio variklio 
mentes, perbraukė per išlinkusio sraigto plokštumą. Iš alyvos au- 
šintuvo radiatoriaus ištekėjęs glikolis padengė orlaivį rausvais nė- 
riniais. Užlipęs ant sparno drūtgalio Džimas apžiūrėjo kabiną, 
sveikus matavimo prietaisų ciferblatus ir povairį. Skaudus liūdesys 
gaubė variklio traukos ir važiuoklės svirtis, nežinomos japonės prie 
„Mitsubishi“ surinkimo linijos įspaustas kniedes. 

Džimas klajojo tarp pamuštų lėktuvų, sakytumei, plūduriuojančių 
ant žalių dilgėlių kalvų, vėl lakdino juos savo mintyse. Apsvaigęs 
nuo nykstančio jų grožio atsisėdo pailsėti ant „Hayate“ naikintuvo 
uodegos. Žvalgėsi į dangų virš Šanchajaus, laukė amerikiečių at- 
skrendant į Longhua aerodromą. Jau porą dienų neturėjo nieko bur- 
noje, bet galva buvo šviesi. 

— Aaa... aaa... 

Gilus įniršio ir nusivylimo atodūsis atsklido iš tūpimo aikštelės 
pakraščio. Džimui nespėjus pasislėpti, dilgėlėse už „Zero“ kažkas 
sušnarėjo. Per dvidešimt pėdų nuo jo stovėjo japonų lakūnas. Jis 
vilkėjo išpūstu kombinezonu, prie rankovių buvo prisiūti specialios 
šturmo grupės ženklai. Be ginklo, bet nešėsi pušinį mietą, išluptą 
iš aerodromo tvoros. Jis plakė dilgėles aplinkui save, suirzęs varstė 
akimis aprūdijusius orlaivius, siurbė orą tarsi mėgintų įkvėpti juos 
skrydžiui. 

Džimas susirietė į kamuoliuką vildamasis, kad išblukusi ,„Ha- 
yate“ maskuotė pridengs jį. Pastebėjo, kad šis japonų jaunesnysis 
leitenantas dar nesukakęs dvidešimties, nesusiformavusio veido, 
bekaulės nosies ir smakro. Iš išblyškusios odos ir išsišovusių rieša- 
kaulių Džimas suprato, kad mokinukas pilotas ne mažiau išbadėjęs 
nei jis pats. Tik gilūs atodūsiai buvo kaip suaugusio vyro kvėpa- 
vimas, tarsi stojant į kamikadzių padalinį jam būtų paskyrę vyrė- 
lesnio lakūno gerklę ir plaučius. 

— Uli... — jis pastebėjo ant stabilizatoriaus sėdintį Džimą ir keletą 
sekundžių dėbsojo į jį pro dilgėles. Paskui nusisuko ir nužirgliojo 
tęsti nirtulingo aerodromo ribos patruliavimo. 

Džimas žiūrėjo, kaip jis tvatina cukranendres — gal bando iš- 
valyti vietą sraigtasparniui nusileisti. Gal japonai parengė slaptą 
ginklą, kuriuo duos atkirtį atominei bombai, galingą raketų nai- 
kintuvą, kuriam reikės ilgesnio už Longhua kilimo tako? Jis laukė, 
kada japonas duos ženklą sargybiniams pagodos papėdėje. Sustojęs 

vaikinas purtė galvą, ir Džimas darsyk pastebėjo, koks jis jaunutis. 
Prasidėjus karui ir keletą mėnesių prieš tai jo būta mokinuko, tiesiai 
iš mokyklos jis buvo užverbuotas mokytis skraidyti. 

Džimas atsistojo ir nubrido per dilgėles iki geltonuojančios žolės 
aerodromo pakrašty. Jis sumanė sekioti japoną per penkiasdešimt 
jardų, stabtelėjo, šiam sustojus pastumdyti sudužusio „Zero“ aukščio 
vairo. Palaukęs, kol japonas vėl pajudėjo, nusekė įkandin, net nesi- 
stengdamas slėptis, statydamas kojas į lakūno įmintas pėdas. 

Visą valandą jie klampojo palei pietinį aerodromo pakraštį, jau- 
nasis lakūnas ir berniukas jam įkandin. Karštyje išniro Longhua 
stovyklos barakai ir miegamieji korpusai. Tolumoje, kitam aero- 
dromo gale, palei saulėje išdegusius angarus sėdinėjo japonų antže- 
minės įgulos. Lakūnas suprato, kad Džimas jį seka, bet net nebandė 
jų šauktis. Tik jiems atsidūrus dviejų šaulio apkasą saugančių karių 
akiratyje, japonas sustojo ir mostelėjo Džimui prieiti arčiau. 

Jie stovėjo drauge šalia aprūdijusio lėktuvo griaučių prekiautojų 
nuardytais sparnais. Lakūnas čiulpčiojo orą, susidrovėjęs kantraus 
Džimo žvilgsnio tarsi vyresnis moksleivis, priverstas pastebėti juo 
besižavintį jaunesnį bamblį. Kad ir koks jaunas, jis gramzdino save 
į patį suaugusiojo nevilties dugną. Musių debesys siūbtelėjo nuo 
yrančio kulio kūno, palikto cukranendrėse tarp degalų bakų ir va- 
riklių blokų. Musės suko aplink lakūno burną, takšnojo lūpas tarsi 
nekantrūs į puotą susirinkę svečiai. Ar jos žinojo, kad šis paauglys 
lakūnas turėjo žūti atakuodamas amerikiečių lėktuvnešius Okina- 
voje? 

Nežinia kodėl japonas nė nekrustelėjo jų nusibraukti. Jis puikiau- 
siai suvokė, kad gyvenimas baigtas, netrukus Šanchajų vėl užim- 
siančios Gomindano pajėgos jį mielai sudoros. 

Japonas iškėlė medinį mietą. Lyg iš sapno bundantis miegantysis 
sviedė jį į dilgėles. Džimas krūptelėjo, o tas įsikišo ranką į kombine- 
zono kišenę ir ištraukė nedidelį mangą. 

Džimas paėmė geltoną vaisių iš įdiržusios piloto rankos. Jis buvo 
šiltas nuo jaunuolio kūno. Stengdamasis laikytis tokios pats savi- 
tvardos Džimas prisivertė išsyk nevalgyti. Jis palaukė, kol lakūnas 
įsmeigė žvilgsnį į betoninį kilimo taką. 

Paskutinį kartą su pasibjaurėjimu šūktelėjęs, japonas žengė 
priekin ir šėrė Džimui per galvą, modamas aerodromo tvoros pusėn, 
tarsi gindamas jį iš užkrėstos teritorijos. 


TRISDEŠIMT KETVIRTAS SKYRIUS 
Šaldytuvas danguje 


Saldus mangas slidinėjo Džimui aplink lūpas kaip ponios Vin- 
sent liežuvis po jo delnus. Per dešimtį pėdų nuo aerodromo tvoros 
Džimas sėdėjo ant „„mustango“ atsarginio degalų bako, nukritusio į 
žolę šalia užlieto ryžių lauko. Jis rijo minkštimą. graužė kauliuką, 
gremžė paskutinius plaušelius. Mintys jau sukosi apie kitą mango 
vaisių. Jei pavyktų prisiklijuoti prie šio lakūno, gal gautų ir daugiau 
vaisių. Per keletą dienų sukauptų jėgų nueiti į Šanchajų. Iki to laiko 
atvyktų amerikiečiai, ir Džimas galėtų pristatyti kamikadzę kaip 
savo bičiulį. Būdami kilnios širdies, amerikiečiai nepaisytų tokių 
smulkmenų kaip savižudžių atakos prieš jų lėktuvnešius Okinavoje. 
O stojus taikai japonas išmokytų jį skraidyti... 

Mažne apsvaigęs nuo tirštų lyg pienas mango sulčių Džimas nu- 
slydo ant žemės, nugara atsirėmęs degalų bako. Jis žvelgė į lygų užlieto 
lauko paviršių ir nusprendė surimtėti. Pirmiausia — ar jis tikras, kad 
karas baigėsi? Baltmarškinis eurazijietis buvo įtartinai atsainus, bet 
jam rūpėjo tik stadione saugomi baldai ir automobiliai. O jeigu moky- 
tųsi skraidyti, šis kamikadzė nebūtų pats geriausias instruktorius... 

Rugpjūčio dangų perskrodė pažįstamas grėsmingas variklių 
gaudimas. Džimas pašoko, vos neužspringęs mango kaulu. Tiesiai 

virš galvos, apie aštuonis šimtus pėdų virš tuščių ryžių laukų kabojo 
amerikiečių bombonešis. Keturių variklių ,„Superfortess“ skrido lė- 
čiau negu bet koks per visą karą Džimo regėtas lėktuvas. Ar jis ke- 
tina tūpti Longhua aerodrome? Džimas ėmė mojuoti lakūnui stiklo 
gaubtu uždengtoje kabinoje. Kai ,„Superfortress“ nėrė virš galvos, 
variklių griausmas sudrebino žemę, sykiu pagavo drebėti ir sukiužę 
lėktuvai tūpimo aikštės pakraštyje. 

Atsivėrė bombų sekcijų durelės, atidengė pasirėngusius iš lopšių 
kristi sidabrinius cilindrus. „„Superfortress“ nuskrido, vienu aukš- 
tesnio tono dešiniojo borto varikliu tratindamas orą. Neturėdamas 
jėgų pajudėti Džimas laukė, kada aplink ims sproginėti bombos, 
bet danguj pukšėjo spalvoti parašiutai. Daugybė kupolų linksmai 
sklendė ore, tarsi mėgaudamiesi rugpjūčio saule. Šie gyvi skėčiai 
priminė Džimui karšto oro balionus, kuriuos kinų fokusininkai i1š- 
lakdindavo virš Amhersto prospekto sodų baigiantis vaikų vakarė- 
liui. Gal-B-29 pilotai stengiasi pralinksminti jį, palaikyti jo dvasią, 
kol galės nusileisti? 

Parašiutai praskrido pro šalį, taikėsi kristi Longhua stovyklos 
pusėje. Džimas virpėdamas bandė įsižiūrėti į spalvotus kupolus. Du 
parašiutai susidūrė, susipynė jų virvės. Tempdamas subliuškusį ku- 
polą sidabrinis cilindras nuvirto žemėn ir pataikė į kanalo pylimą 
per porą šimtų jardų. 

Sukaupęs jėgų likučius prieš paskutinį kartą atsiguldamas tarp 
apleistų orlaivių, Džimas žengė per cukranendres į užlietą lauką. 
Nubrido sekliu vandeniu iki viduryje lauko tyvuliuojančios duobės, 
paskui jos pakraščiu nustypseno iki kanalo. 

Jam užlipus ant pylimo, paskutinis parašiutas nukrito laukuose į 
vakarus nuo Longhua stovyklos. B-29 variklių murmesys išsisklaidė 
virš Jangdzės. Džimas patraukė prie išsipleikusio ant pylimo skais- 
čiai raudono kupolo - tokio milžiniško, kad uždengtų namą. Jis Žiū- 
rėjo į blizgų audinį, prabangiausią iš visų matytų, į nepriekaištingus 

dygsnius ir siūles, baltas virvutes, nusidriekusias į drenažinį griovį 
šalia kanalo. | 

Nuo smūgio cilindras buvo sutrūkęs. Džimas nusileido saulės 
sukepintu šlaitu ir atsitūpė prie išsižiojusio cilindro galo. Aplinkui 
jį lomos dugne gulėjo konservuoto maisto ir cigarečių lobis. Ci- 
lindras buvo pritutintas kartoninių dėžučių, viena iškritusi suiro ir 
pabėrė visą turinį ant žemės. Džimas šliaužiojo tarp dėžučių, trin- 
damas akis bandė įžiūrėti etiketes. ,Spam“, „,„Klim“ ir ,Nescafė“ 
skardinės, šokolado plytelės, celofanuoti „Lucky Strike“ „Chester- 
field“ cigarečių pakeliai, Reader's Digest ir Life žurnalų ryšeliai, 
Time ir Saturday Evening Post. 

Tokios gausybės maisto vaizdas suglumino Džimą ir primetė jam 
būtinybę rinktis, o su ja nebuvo susidūręs keletą metų. Skardinės ir 
pakeliai buvo sušalę, tarsi ką tik ištraukti iš amerikietiško šaldytuvo. 
Į suirusią dėžutę jis puolė krautis mėsos konservus, pieno miltelius, 
šokoladą ir Reader's Digest numerių ryšelį. Paskui pirmą kartą per 
keletą dienų pagalvojęs apie ateitį įsikišo ir bloką „Chesterfield“ ci- 
garečių. 

Kai Džimas išlipo iš griovio, raudonas parašiuto kupolas švel- 
niai bangavo virš kanalo virpančiame ore. Spausdamas prie krūtinės 
šaltą lobį nubrido užlietu lauku. Eidamas duobės pakraščiu aero- 
dromo link vėl išgirdo neskubrų B-29 variklių gaudimą. Sustojęs 
žvalgėsi lėktuvo, jau svarstydamas, kaip jam susidoroti su šiais iš 
dangaus byrančiais lobiais. 

Ir beveik išsyk driokstelėjo šautuvo šūvis. Už šimto jardų nuo 
Džimo, kitam atviro lauko krašte, kanalo pylimu bėgo japonų ka- 
reivis. Basas, apdriskusia uniforma jis pralėkė pro parašiutą, nušoko 
nuo piktžolėmis apžėlusio šlaito ir nuskuodė per lauką. Prisidengęs 
įnirtingai vandenį taškančių kulnų purslais, pranyko tarp kapų kal- 
velių ir cukranendrių guotų. Džimas susirietė prie duobės krašto, pa- 
sislėpė tarp laukinių ryžių kuokštų. Pasirodė antras japonų kareivis, 

neginkluotas, bet su ekipuotės diržu ir amunicijos kišenėmis. Jis 
nukūrė kanalo pylimu, gaudydamas kvapą sustojo prie raudonojo 
parašiuto kupolo. Kryptelėjęs dirstelėjo per petį, ir Džimas pažino 
papurtusį džiovininko eilinio Kimuros veidą. 

Pylimu jį atsivijo pulkelis europiečių vyrų su bambuko lazdomis 
pasunkintais galais. Vienas nešėsi šautuvą, bet Kimura jo nepaisy- 
damas pasitaisė ekipuotės diržą ant sudriskusios uniformos. Nu- 
spyrė vieną savo palaikį batą į vandenį ir šlaitu nusileido į užlietą 
lauką. Jam nuėjus dešimtį žingsnių nuaidėjo antras šūvis. 

Eilinis Kimura griuvo kniūbsčias į seklų vandenį. Džimas tū- 
nojo laukiniuose ryžiuose, kol keturi europiečiai nepasiekė para- 
šiuto kupolo. Klausėsi jų nervingų ginčų. Visi buvo kaliniai britai, 
basi, nuplyšusiais šortais, bet nė vieno iš Longhua stovyklos. Jiems 
vadovavo įsiaudrinęs jaunas anglas purvinais tvarsčiais apvynio- 
tais riešais. Džimas spėjo, kad jis ilgus metus kalėjo požeminėje 
kamerojė. Balta žmogaus oda virpčiojo saulėje kaip iš kiauto iš- 
viliotos sraigės kūnas. Jis mosavo ore savo tvarsčiais lyg kraujais 
sumirkusiomis vėliavėlėmis, tarsi pranešdamas apie kažkokį ypa- 
tingą įniršį pačiam sau. 

Keturi vyrai šoko vynioti parašiuto kupolą. Kad ir badavę pas- 
taruosius mėnesius, dirbo mikliai ir netrukus iš griovio ištraukė 
metalinį cilindrą. Sugrūdę atgal jo turinį, užkimšo kūginį dangtį ir 
nuvilko sunkmenį palei pylimą. 

Džimas žiūrėjo, kaip jie vingiuoja tarp kapų kalvelių Longhua 
stovyklos pusėn. Buvo bebėgąs prisidėti prie jų, bet per pastaruosius 
metus išmoktas atsargumas įspėjo nekišti nosies iš slėptuvės. Per 
penkiasdešimt pėdų vandenyje gulėjo eilinis Kimura, o iš jo nugaros 
skleidėsi raudonas debesis tarsi paskendusio parašiuto kupolas. 

Po penkiolikos minučių, kai buvo tikras, kad iš aplinkinių laukų 
niekas nestebi, Džimas išniro iš laukinių ryžių ir grįžo į savo slėp- 
tuvę tarp suniokotų orlaivių. 

Greitai, nesivargindamas plautis rankų užlietame lauke, Džimas 
atlaužė „Spam“ dėžutės auselę ir nulupo dangtelį. Aštrus kvapas 
pašoko nuo rausvos kapotos mėsos, atsivėrusios saulėje lyg žaizda. 
Sukišo pirštus į mėsą ir gabaliuką prispaudė prie lūpų. Burna prisi- 
pildė keisto, stipraus taukų skonio. Ilgus metus pramitus ryžiais ir 
saldžiosiomis bulvėmis, gomurį užliejo egzotiškų prieskonių vande- 
nynas. Džimas suvalgė mėsą rūpestingai kramtydamas, kaip mokė 
gydytojas Ransomas, išsunkdamas paskutinį lašelį maistingųjų me- 
džiagų iš kiekvienos skaidulos. 

Ištroškęs nuo sūraus valgio, atsidarė „Klim“ skardinę, bet joje 
rado baltų miltelių. Prisikimšo pilną burną, per žolę pasiekė užlieto 
lauko kraštą 1r pasisėmęs šilto vandens saują pakėlė prie lūpų. Vos 
neužspringęs tirštomis, kremą primenančiomis putomis, išvėmė 
baltą skystį. Džimas su nuostaba žiūrėjo į šitą sniego baltumo fon- 
taną, išsigandęs, ar jam neteks mirti badu dėl to, kad pamiršo, kaip 
valgyti. Susivokęs perskaityti instrukciją, susimaišė tokio riebaus 
pieno pintą, kad riebalai plaukiojo saulėje kaip alyva aplinkiniuose 
kanaluose ir upeliuose. 

Apsvaigęs nuo maisto Džimas išsitiesė ant nugaros ir patenkintas 
čiulpė kietą saldų šokoladą. Suvalgius skaniausius gyvenime pietus 
jo skrandis pūpsojo po šonkauliais kaip futbolo kamuolys. Greta, už- 
liejamajame lauke, musių pulkai puotavo ant baltų vėmalų. Džimas 
nubraukė purvą nuo antros kumpio skardinės ir laukė vėl pasirodant 
japonų lakūno, kad galėtų atsilyginti už mangą. 

Per trejetą mylių į vakarus, netoli Hangdžou ir Sikavėjaus sto- 
vyklų, iš rugpjūčio danguj besisukančio B-29 krito daugybė spalvotų 
parašiutų. Apsuptas iš dangaus krintančios Amerikos gausos vizijos 
Džimas džiaugsmingai juokėsi. Jis ėmėsi savo antrųjų ir mažne dar 
svarbesnių pietų: sudorojo šešetą Reader's Digest numerių. Vertė 
lygius baltus žurnalų lapus, visai neprimenančius tų riebaluotų, 
kuriuos iki skutų suskaitė Longhua. Juose knibždėte knibždėjo 

pavadinimų ir madingų frazių iš jam visiškai nepažįstamo pasaulio, 
gausybė nesuprantamų vardų — Patonas, Eizenhaueris, Himleris, 
Belzenas, džipas, „GI“, „AWOL,, Jutos paplūdimys, fon Rundštetas, 
Ardėnų operacija ir šimtai kitokių Europos karo detalių. Viską su- 
dėjęs, gavo pasakojimą apie kitą planetą, didvyrišką nuotykį su dau- 
gybe pasiaukojimo ir stoicizmo epizodų, nesuskaičiuojamų drąsių 
poelgių, — per šviesmečius nuo to karo, kurį pergyveno Džimas ties 
Jangdzės žiotimis, nors jos milžiniško pločio vis tiek neužteko iš- 
plukdyti visiems Kinijos mirusiesiems. Bepuotaudamas prie žurnalų 
tarp musių ir vėmalų Džimas apsnūdo. Spirdamasis, kad Reader's 
Digest visai jo nesumenkintų, prisiminė baltą Nagasakio atominės 
bombos šviesą, — juk jis matė jos pašvaistės atsispindį nuo Kinijos 
jūros. Blyški jos aureolė vis dar tvylojo viršum tylių laukų, bet jau 
tikrai nė iš tolo neprilygo išsilaipinimo Normandijoje dienai arba 
Bastonei. Kitaip nei Kinijos kare, Europoje visi aiškiai žinojo, kieno 
kas pusėje, o Džimas šio klausimo taip niekuomet ir neišsprendė. 
Nepaisant visų tų naujų vardų, ar karo žarijos vėl bando įsiplieksti 
čia, prie didžiųjų Rytų Azijos upių, kad dabar būtų kovojama daug 
painesniais būdais, kurių Džimas pradėjo mokytis? 


TRISDEŠIMT PENKTAS SKYRIUS 
Leitenantas Praisas 


Iki popietės Džimas jau pakankamai atsipūtė, galėjo nukreipti mintis 
nuo šio klausimo ir pavalgyti antrą kartą. Šiltas kumpis, atšilęs po 
skrydžio dideliame aukštyje B-29 bombų sekcijose, išslydo jam tarp 
pirštų ant dulkėtos žemės. Pakėlęs možį mėsos drebučiuose ir nu- 
krapštęs muses bei purvą, nuplovė paskutiniu pienu iš miltelių. 
Kramsnodamas šokoladą ir galvodamas apie Ardėnų operaciją, 
Džimas žiūrėjo, kaip B-29 slysta virš tuščių kaimų per porą mylių į 

pietvakarius. Bombonešį lydėjo „Mustang“ naikintuvas, suko dide- 
lius ratus per tūkstantį pėdų virš „Superfortress“, tarsi pilotui būtų 
pabodęs varginantis darbas saugoti lygią vietovę. Žemėn leidosi 
parašiutų pulkelis, galbūt taikytas išsekusiems Longhua kaliniams, 
paliktiems japonų Žygiuojant iš Nantao stadiono. 

Džimas atsigręžė į Šanchajaus horizontą. Ar jam pakaks jėgų nu- 
eiti tas pavojingas keletą mylių iki vakarinių priemiesčių? Gal tėvai 
jau sugrįžo į Amhersto prospektą? Jie tikriausiai bus alkani po ke- 
lionės 1š Sužou ir turbūt džiaugtųsi paskutine „Spam“ skardine bei 
„Chesterfields“ cigaretėmis. Išsišiepęs pats sau Džimas galvojo apie 
mamą — nebeprisiminė jos veido, bet puikiausiai gebėjo įsivaizduoti, 
kaip ji reaguos į „Spam“. O užsigardžiuoti gautų šitiek Žurnalų... 

Jis pakilo, norėjo negaišdamas traukti į Šanchajų. Paplekšnojo 
išsipūtusį skrandį, svarstydamas, ar tai galėtų būti nauja amerikie- 
tiška liga nuo persivalgymo. Tą akimirką pro medžių šakas išvydo 
į jį atkreiptus veidus. Pro sukiužusį lėktuvą, keliu palei aerodromo 
ribą praėjo šeši kinų kareiviai. Jie buvo iš šiaurės Kinijos, aukšti, 
prakaulūs vyrai prikimštomis kuprinėmis ir dygsniuotomis mėly- 
nomis uniformomis. Ant minkštų kepurių prisiūtos penkiakampės 
žvaigždės, vadas nešėsi užsieninį kulkosvaidį su Oru aušinamų 
vamzdžiu ir cilindrine dėtuve. Jis buvo akiniuotas, jaunesnis ir smul- 
kesnis nei jo vyrai, sutelkto apskaitininko ar studento žvilgsnio. 

Ritmingu žingsniu, tarsi sukorę didelį nuotolį, šešetas kareivių 
žengė tarp lėktuvų. Jie praėjo per dvidešimt pėdų nuo Džimo, kuris 
konservus ir cigaretes buvo paslėpęs už nugaros. Veikiausiai jie kinų 
komunistai, pamanė Džimas, ir, žinoma, nekenčia amerikiečių. Iš- 
vydę cigaretes, nušaus jam nė nespėjus paaiškinti, kad ir pats ka- 
daise rimtai ketino tapti komunistu. 

Tačiau kareiviai dirstelėjo į jį be jokio susidomėjimo, jų vei- 
duose nebuvo to grėslaus panieka atmiešto nuolankumo - taip kinai 
paprastai nužvelgdavo europiečius ir amerikiečius. Nelėtindami 

žingsnio kariai netrukus išnyko tarp medžių. Džimas perlipo tvoros 
vielą žvalgydamasis japonų lakūno. Norėjo įspėti dėl komunistų ka- 
reivių, kurie nudėtų jį vos išvydę. 

Jis jau persigalvojo dėl Šanchajaus. Longhua ir Nantao apylin- 
kėse knibždėte knibžda ginkluotų vyrų. 

Pirmiausia jis grįš į stovyklą ir susiras internuotuosius britus, 
kurie nušovė eilinį Kimurą. Atgavę jėgas jie norės vykti į Šancha- 
jaus barus ir naktinius klubus. Džimas su pono Makstedo studebe- 
keryje įgyta patirtimi taps jų kelionės vadovu. 


Nors Longhua stovyklos vartai buvo vos per mylią, pereiti tuš- 
čius laukus Džimui užtruko dvi valandas. Aplenkęs eilinį Kimurą 
Džimas nubrido užlietu lauku, paskui kanalo pylimu išėjo į Šancha- 
jaus kelią. Pakraščiai buvo nusėti antskrydžių luženų. Grioviuose 
kėpsojo išdegę sunkvežimiai, tiekimo furgonai, aplink išdraikyti 
marionetinės armijos karių kūnai, arklių, vandeninių buivolų griau- 
čiai. Nuo tūkstančių iššaudytų šovinių tūtų kilo mirguliuojanti auk- 
sinė šviesa, tarsi prieš pat mirtį šie kareiviai būtų išplėšę lobyną. 

Džimas ėjo tyliu keliu žiūrėdamas, kaip amerikiečių naikintuvas 
pasuka 1š vakarų. Sėdėdamas atviroje kabinoje lakūnas rietė ratus 
apie Džimą taip sumažinęs variklio trauką, kad sidabrinė mašina 
šnarėjo ore. Tada Džimas pamatė, kad jo ginklų gaidukai atlaužti, 
tūtų išmetimo angos atviros, ir jam šovė į galvą, kad lakūnas juokais 
gali jį užmušti. Jis iškėlė „Chesterfields“ bloką ir Reader's Digest 
ryšelį, rodė juos tarsi pasus. Lakūnas pamojavo ir padaręs viražą, 
pasuko į Šanchajų. 

Susitikimas su šiuo amerikiečių aviatoriumi pakėlė Džimo 
dvasią. Atgavęs pasitikėjimą nupėdino iki stovyklos likusius šimtą 
jardų. Pažįstamų statinių vaizdas, stebėjimo bokštas ir spygliuotos 
vielos tvora sušildė ir padrąsino jį. Jis grįžta į tikruosius namus. 
Jeigu Šanchajuje per daug pavojinga, galbūt jo mama su tėčiu galėtų 

atvykti iš Amhersto prospekto ir gyventi su juo Longhua. Praktiniu 
požiūriu tai net gaila, kad japonų kareiviai jų nebesaugos. 

Priėjęs stovyklą Džimas nustebo išvydęs, kad kinų valstiečiai ir ka- 
riuomenės dezertyrai grįžo į savo vietą prie vartų. Jie tupėjo saulėje, 
kantriai spoksodami į nuogą iki pusiaujo britą, kuris stovėjo už vielos, 
ant klubakaulių užsijuosęs diržą su pistoletu dėkle. Džimas jį pažino 
— tai ponas Talekas, vyriausiasis ,,„Packard“ atstovybės Šanchajuje me- 
chanikas. Jis visą karą praleido lošdamas kortomis D korpuse, tik sykį 
buvo trumpam paliovęs, kai susiėmė su gydytoju Ransomu, atsisakęs 
padėti tvarkyti nuotekas. Džimas paskutinį kartą matė jį gulintį prie 

Dabar jis dykinėjo prie vartų, krapštinėdamas užsikrėtusią žaizdą 
ant lūpos, ir stebėjo veiklą rikiuotės aikštelėje. Du britai per sargybinės 
duris vilko parašiuto cilindrą ir kupolą. Trečias stovėjo ant stogo, su 
japonų žiūronais šukuodamas kaimo vietoves. 

— Pone Talekai, — truktelėjęs vartus Džimas subarškino sunkią 
spyną ir grandinę. — Pone Talekai, jūs užrakinote vartus. 

Talekas su pasibjaurėjimu pažvelgė į Džimą, aiškiai nepažindamas 
šito apdriskusio keturiolikmečio, įtarimą jam kėlė ir cigarečių blokas. 

— Iš kur tu po velnių išlindai? Ar tu britas, vaikykšti? 

— Pone Talekai, aš buvau Longhua. Gyvenau čia trejetą metų. 

Kai ponas Talekas buvo benueinąs, Džimas sušuko: 

— Aš dirbau ligoninėje su gydytoju Ransomu! 

— Su gydytoju Ransomu? — Talekas grįžo prie vartų. — Su daktaru 
šūdų maišytoju? | 

— Taip, pone Talekai. Aš maišiau šūdus gydytojui Ransomui. Man 
reikia grįžti į Šanchajų ir susirasti mamą su tėčiu. Mes turėjome pa- 
kardą, pone Talekai. 

— Jis išmaišė paskutinius savo šūdus... — Talekas išsiėmė ser- 
žanto Nagatos žiedą su raktais iš amunicijos kišenės. Dar abejojo, 
ar įleisti Džimą į stovyklą. — Pakardą? Geras automobilis... 


258 


Saulės imperija 


Atrakinęs vartus pamojo Džimui eiti vidun. Išgirdęs Žžlegėjimą, ei- 
linį Kimurą nušovęs anglas aptvarstytomis rankomis išpuolė iš sargy- 
binės. Nors ir sulysęs, buvo stipraus sudėjimo, nervingas, o kraujuojantys 
krumpliai dar paryškino jo pamėklišką blyškumą. Džimas buvo matęs 
Bridžhouso policijos nuovados požeminėse kamerose keletą mėnesių pa- 
sėdėjusių kalinių tokio pat kreidos baltumo oda ir išprotėjusiomis akimis. 
Žmogaus krūtinė ir pečiai buvo nusėti cigaretėmis išdegintais randais, 
tarsi mėgindamas padegti jo kūną kas būtų suakėjęs įkaitusiu žarstekliu. 

— Užrakink vartus! — kruvina ranka jis parodė Džimą. — Išmesk jį 
lauk! 

— Praisai, aš pažįstu vaikišų. Jo šeima pirko pakardą. 

— Varyk jį šalin! Suleisime čia visus su pakardais... 

— Gerai, leitenante. Straksėk, vaike. Negaišk. 

Džimas pabandė užkišęs golfo batą neleisti uždaryti vartų, bet lei- 
tenantas Praisas apvyniotu kumščiu smogė jam į krūtinę. Be kvapo 
Džimas skaudžiai žlegtelėjo ant žemės šalia spoksančių kinų. Jis iš- 
laikė „Spam“ dėžutę ir cigarečių bloką, bet šeši Reader's Digest nu- 
meriai, kuriuos buvo susikišęs užantin, pasklido ant žolės, juos iškart 
pastvėrė valstietės. Mažytės išbadėjusios moterys juodomis kelnėmis 
sėdėjo aplinkui jį, kiekviena su žurnalu rankose, tarytum susirengu- 
sios dalyvauti diskusijoje apie karą Europoje. 

Praisas užtrenkė vartus jiems prieš nosį. Viskas aplink jį — sto- 
vykla, tušti ryžių laukai, netgi saulė, regis, niršino jį. Jis papurtė galvą 
Džimui, paskui jo rankose pastebėjo „Spam“ skardinę. 

— Kur gavai? Longhua mėtomi daviniai priklauso mums! 

Jis kiniškai suspiegė ant valstiečių moterų, įtardamas, kad jos da- 
lyvavo šioje vagystėje. 

— Talekai!.. Jie vagia mūsų konservus! 

Jis atrakino vartus ketindamas išplėšti skardinę iš Džimo, bėt 
kažkas šūktelėjo iš stebėjimo bokšto. Vyras su žiūronais lipo kopė- 
čiomis žemyn, rodydamas į laukus už Šanchajaus kelio. 

Iš vakarų pasirodė du B-29, jų varikliai gaudė virš apleistos žemės. 
Priešais stovyklą lėktuvai išsiskyrė. Vienas nuskrido Longhua link, jo 
bombų durelės atsivėrė ir iškrito cilindrai. Kitas pakeitė kursą į Pudongo 
apylinkes į rytus nuo Šanchajaus. Kol „„Superfortress“ dundėjo virš 
galvos, Džimas susigūžė šalia kinų valstiečių. Apsiginklavę šautuvu ir 
bambuko vėzdais, Praisas ir kiti trys britai išbėgo pro vartus, pasileido 
per gretimą lauką. Dangus jau buvo pilnas parašiutų, mėlyni ir raudoni 
kupolai plaukė 1r leidosi į laukus per pusę mylios nuo stovyklos. 

B-29 variklių garsas pritilo, buvo girdėti tik švelnus grumėjimas. 
Džimui kilo pagunda vytis Praisą ir jo vyrus, pasiūlyti pagalbą. Pa- 
rašiutai nusileido už senųjų apkasų. Pametę gaires britai pakriko 
visomis kryptimis. Praisas perlipo žemės reduto parapetą ir įniršęs 
pamojavo šautuvu. Vienas vyrų įsmuko į seklų kanalą ir braidžiojo 
ratais dumbliais apėjusiame vandenyje, o kitu du bėgo dumblinais py- 
limais tarp laukų. 

Talekui stebint juos su nusivylimu, Džimas atsistojo ir įėjo pro 
vartus. „Packard“ mechanikas įkišo pistoletą į dėklą. Krintančių pa- 
rašiutų vaizdas jį apkerėjo, virves primenantys jo rankų ir pečių rau- 
menys susiraizgę virpėjo iš susijaudinimo. 

— Pone Talekai, ar karas baigėsi? — paklausė Džimas. — Ar tikrai . 
baigėsi? 

— Karas?.. - Talekas, regis, pamiršo, kad jis kada buvo. —- Geriau 
jau būtų pasibaigęs, vaikišti, nes dabar bet kurią minutę gali prasi- 
dėti kitas. 

— Mačiau komunistų kareivių, pone Talekai. 

— Jie visur plakasi. Palauk, kol leitenantas Praisas ims juos doroti. 
Mes tave įtaisysime sargybinėje, vaikišti. Ir nesimaišyk jam po kojų... 

Džimas nusekė Taleką per rikiuotės aikštelę ir jie kartu įėjo į sar- 
gybinę. Kadaise nepriekaištingai švarus budėtojo kambarys, bliz- 
ginamas kalinių kinų pertraukose tarp mušimo, buvo apšniaukštas 
ir apverstas. Japoniški kalendoriai ir dokumentai metėsi tarp tuščių 

„Lucky Strike“ pakelių, išnaudotų šovinių juostų ir senų pėstininkų 
aulinių skutų. Prie komendanto kabineto galinės sienos buvo su- 
krauta daugybė davinių dėžučių. Nuogas prie šešiasdešimties artė- 
jantis britas, buvęs Šanchajaus užmiesčio klubo barmenas, sėdėjo 
ant bambukinio suoliuko, rūšiuodamas mėsos konservus, kavą ir 
cigaretes. Jis sudėjo šokolado plyteles ant komendanto stalo, greitai 
nušveitė šalin Reader's Digest bei Saturday Evening Post ryšelius. 
Kabineto grindys buvo nuklotos žurnalais. 

Šalia jo jaunas britų kareivis škotų kalnų šaulių uniformos drais- 
kanomis karpė nailono virvę nuo parašiutų. Virvę suvijęs į dailias 
ringes, meistriškai lankstė mėlynus ir skaisčiai raudonus kupolus. 

Talekas žvelgė į šį lobių namelį, su baiminga pagarba gėrėda- 
masis visais su bendrais sukauptais turtais. Nustūmė Džimą nuo 
durų, susirūpinęs, kad berniukas kuoktelės nuo tiekos šokolado 
vaizdo. 

— Nespigink akių, sūnau. Valgyk savo mėsą čia. 

Bet Džimas neatplėšė žvilgsnio nuo žurnalų, išdraikytų ant 
grindų jam po kojomis. Jis norėjo juos sutvarkyti, sudaryti atsargų 
kitam karui. 

— Pone Talekai, dabar aš turėčiau grįžti į Šanchajų. 

— Į Šanchajų? Ten nėra nieko, išskyrus šešis milijonus badau- 
jančių kulių. Jie nudirs tau odą, nespėsi pasakyti ,,Kunkuliuojančios 
Versmės kelias“. 

— Pone Talekai, mano mama su tėčuu... 

— Vaikišti! Niekieno mama su tėčiu neina į Šanchajų. Už visus 
FRB" dolerius gausi kelis šimtus maišelių ryžių? O čia viskas krinta 
1š dangaus. 

Šautuvo drykstelėjimas nuaidėjo per laukus, netrukus dar du 
vienas po kito. Palikęs nuogą barmeną saugoti jų lobių sandėlio, 


* JAV Federalinis rezervų bankas. 

Talekas ir škotų kalnų šaulys išvirto iš sargybinės ir užskriejo stebė- 
jimo bokšto kopėčiomis. 

Džimas pabandė tvarkyti žurnalus ant grindų komendanto ka- 
binete, bet barmenas jį aprėkęs nuvijo šalin. Negavęs jokio darbo 
Džimas įėjo į kamerų kiemą už budėtojo patalpos. Laikydamas 
šiltus konservus jis žvalgėsi po tuščias kameras, matė juodas kraujo 
ir išdžiūvusių išmatų dėmes ant betoninių sienų. 

Vienoje kameroje tolimajame kiemo gale, pridengtas ant sker- 
sinių kabančio šiaudų kilimėlio, buvo mirusio japonų kareivio 
kūnas. Jis gulėjo ant betoninio suolelio, vienintelio baldo kameroje, 
su pririštais prie pečių medinės kėdės likučiais. Japono galva buvo 
sutrinta į košę ir priminė sumaigytą arbūzą, po jį kaip juodos sėklos 
ropinėjo šimtai musių. 

Džimas spoksojo pro grotas į kareivį sukrėstas, kad japonas, 
kuris saugojo juos tiek metų, buvo įkalintas ir mirtinai primuštas 
vienoje iš savo kamerų. Džimas susitaikė su eilinio Kimuros mir- 
timi bevardžiame užlietame ryžių lauke, bet šis jų gyvenimo taisy- 
klių stovykloje apsivertimas pagaliau įtikino, jog gali būti, kad karas 
tikrai baigėsi. 

Jis išėjo iš kamerų kiemo ir grįžo į budėtojo kabinetą. Atsisėdo . 
prie seržanto Nagatos stalo — tokios prabangos jam niekas nie- 
kuomet nebuvo leidęs, — ir ėmė skaityti išmėtytus Life ir Saturday 
Evening Post. Pirmą kartą prabangios reklamos, antraštės ir šūkiai 
„Kai bus gaminami geresni automobiliai, juos gamins „Buick““ jo 
nebejaudino. Nors buvo suvalgęs tiek maisto, kaip akmuo slėgė už- 
duotis susirasti kelią į Šanchajų, visa sumaištis, kurią savavališka 
taika sukėlė nusistovėjusiame ir saugiame karo peizaže. Taika atėjo, 
bet taikiau netapo. 

Pro išdaužtą langą Džimas žiūrėjo į B-29, už dviejų mylių kertantį 
upę, žvalgantį, ar Pudongo sandėliuose nesiglaudžia sąjungininkių 
šalių kalinių grupelės. Valstiečiai už Longhua vartų į bombonešius 

nekreipė dėmesio. Džimas pastebėjo, kad kinai niekada nepakelia 
galvos į lėktuvus. Nors buvo piliečiai vienos iš sąjungininkių vals- 
tybių, kovojančių su Japonija, jie nedalyvavo šių gelbėjimo išteklių 
dalijimesi. 

Jis klausėsi piktų iš Žygio po užliejamuosius laukus grįžtančių 
britų balsų. Kad ir kaip stengėsi, pačiupo tik du parašiutų cilin- 
drus. Leitenantas Praisas stovėjo prie vartų drebančiomis rankomis 
laikydamas šautuvą, kiti tempė cilindrus į stovyklą. Ant raudono 
šilko nuo jų kūnų žliaugė prakaitas. Kiti parašiutai pranyko lau- 
kuose, išgaravo Praisui iš panosės, juos nušvilpė slapti kapų kal- 
velių gyventojai. 

Didžiuliai kaip bombos cilindrai gulėjo ant grindų komendanto 
kabinete. Nuogas barmenas sėdėjo juos apžergęs, prakaitas nuo jo 
sėdmenų prislopino sidabrinį jų spindesį, o škotų kalnų šaulys šau- 
tuvo buože numušė jiems nosis. Vyrai plėšė kartonines dėžutes, per- 
karusiomis rankomis grobė mėsos ir kavos skardines, šokoladus ir 
cigaretes. Leitenantas Praisas sukinėjosi aplink juos, jo pečių kaulai 
barškėjo kaip kastanetės. Įsidirginęs ir išsekęs, ieškojo progos pa- 
kurstyti savo irzulį ir kur nors išlieti visą tą smurtą, kurį aptiko 
savyje mirtinai talžydamas aną japoną. Jis pastebėjo Džimą, tyliai 
skaitantį žurnalus prie seržanto Nagatos stalo. 

— Talekai! Jis ir vėl čia! Berniūkštis su pakardu... 

— Vaikištis buvo stovykloje, leitenante. Jis patarnavo vienam gy- 
dytojui. 

— Jis visur landžioja! Užrakink jį kameroje! 

— Jis ne iš plepių, leitenante, — Talekas laikė Džimo ranką, ne- 
noromis traukdamas jį kamerų kiemo link. - Jis atėjo iš pat Nantao 
stadiono. 

— Iš Nantao?.. Didžiojo stadiono? — Praisas atsigręžė į Džimą 'su 
susidomėjimu, žvelgė į jį su visu fanatiko atviraširdiškumu. — Kiek 
tu ten buvai, berniuk? 


263 


J. G. Ballard 


— Trejetą dienų, — atsakė Džimas. — O gal šešias. Kol baigėsi 
karas. 

— Jis nemoka skaičiuoti. 

— Jis galėjo kaip reikiant apsižiūrėti, leitenante. 

— Neabejoju, kad apsižiūrėjo. Tik ir zuja aplink. Berniuk, ką matei 
stadione? — Praisas nutaisė suktą grimasą. - Šautuvus? Saugyklas? 

— Daugiausia automobilius, — paaiškino Džimas. — Bent penkis 
biuikus, du kadilakus ir vieną „Lincoln Zephyr“ limuziną. 

— Tuščia jų, tų automobilių. Ar tu garaže gimęs? Ką dar matei? 

— Tik daugybę kilimų ir baldų. 

— Kailinių? — įsiterpė Talekas. — Ten nebuvo šaudmenų, leite- 
nante. O škotiškojo viskio, sūnau? 

Praisas ištraukė Life numerį Džimui iš rankų. 

— Dėl Dievo, susigadinsi akis. Klausyk pono Taleko. Ar matei ten 
škotiškojo? 

Džimas pasitraukė atgal taip, kad sidabriniai cilindrai pridengtų 
jį nuo šio pakrikusio žmogaus. Tarsi sudirgusios dėl grobio Nantao 
stadione leitenanto plaštakos kraujavo pro tvarsčius. Džimas su- 
prato, kad leitenantas Praisas norėtų užklupti jį vienas ir uždaužyti 
mirtinai — ne dėl to, kad žiaurus, bet tik Džimo skausmo vaizdas 
galėtų palengvinti tas kančias, kurias jam teko pakelti. 

— Ten galėjo būti škotiškojo viskio, — atsakė jis taktiškai. — Juk 
buvo daugybė barų. 

— Barų? — Praisas žengė per „Chesterfield“ blokus, taikydamasis 
skelti Džimui. — Aš tau parodysiu barus... 

— Kokteilių barų — bent dvidešimt. Juose galėjo būti ir viskio. 

— Kaip kokiam viešbutyje. Talekai, koks čia pas jus buvo karas? 
Gerai, berniuk, ką dar matei? 

— Mačiau, kaip ant Nagasakio numetė atominę bombą, - pasakė 
Džimas. Jis kalbėjo aiškiai. —- Mačiau baltą pašvaistę! Ar dabar karas 
jau baigėsi? 

Prakaituoti vyrai padėjo skardines ir cigarečių blokus. Leite- 
nantas Praisas spoksojo į Džimą, nustebintas jo pranešimo, bet nusi- 
teikęs patikėti. Jis užsidegė cigaretę, tuo tarpu virš stovyklos skrido 
amerikiečių lėktuvas — „„mustangas“ grįžo į bazę Okinavoje. 

— Aš mačiau atominę bombą... - rėkė Džimas per triukšmą. 

— Taip... tikriausiai matei. 

Leitenantas Praisas tvirčiau aptvarstė kraujuojančius krumplius. 
Įnirtingai žindo cigaretę. Gręždamas Džimą alkanomis akimis, pa- 
griebė Life žurnalą ir dingo iš komendanto kabineto. „Mustango“ 
varikliui virš užliejamųjų laukų nutilus, jie girdėjo, kaip Praisas 
mina pirmyn atgal po kamerų kiemą, susuktu žurnalu daužydamas 
duris. 


TRISDEŠIMT ŠEŠTAS SKYRIUS 
Musės 


Ar leitenantas Praisas pamanė, kad jį apnuodijo atominė bomba? 
Džimas perėjo rikiuotės aikštelę, pasižvalgė po tuščius barakus ir 
miegamuosius korpusus. Langai atlapi vėpsojo saulėje, tarsi gyven- 
tojai būtų nuo jo sprukę. Kalbos apie Nagasakio antskrydį ir pais- 
talai apie laukiantį lobį Nantao stadione apmaldė buvusį Nankino 
policijos karininką Praisą. Visą valandą Džimas padėjo vyrams 
išpakuoti parašiutų cilindrus, Praisas netgi neprieštaravo, kai Ta- 
lekas davė jų jaunam rekrūtui amerikietiško šokolado plytelę. Praiso 
galvoje susiplakė alkio ir smurto vaizdai, kaip ir tais metais, kai jį 
kalino japonų karo policija. 

Nešinas „Spam“ skardine ir Life žurnalų pluoštu Džimas užkopė 
laiptais į D korpuso koridorių. Stabtelėjo, pastebėjęs lentas su iš- 
blukusiais stovyklos laikraštėliais ir komendanto įsakymais. Mie- 
gamuosiuose apėjo gultų eiles. Kaliniams išvykus, japonai išplėšė 

savadarbes spinteles, tarsi šiame šlapimu sumirkusių čiužinių ir 
baldų iš pakuočių šiukšlyne dar galėjai rasti ką nors vertinga. 

Tačiau ištuštėjusi stovykla, atrodė, galėtų nedelsiant priimti gy- 
ventojus. Aplinkui G korpusą Džimas apžiūrėjo sukepusią Žemę, 
per tuos metus geležinių maisto vežimaičių ratų išgraužtas pro- 
vėžas, kreipiančias stovyklos virtuvių link. Stovėdamas savo kam- 
bario tarpduryje beveik nenustebo išvydęs išblukusias Žurnalo 
iškarpas viršum savojo gulto. Paskutinę akimirką prieš išeidama 
iš stovyklos ponia Vinsent nuplėšė jo narvelio užuolaidą, paten- 
kino ilgai tvardytą norą užimti visą kambarį. Tvarkingai sulanks- 
tyta užuolaida gulėjo po Džimo gultu, ir jam kilo pagunda ją vėl 
pakabinti. 

Kambaryje tvyrojo stiprokas kvapas, kurio visus tuos metus 
nebuvo užuodęs, viliojantis ir paslaptingas. Suvokė, kad tai po- 
nios Vinsent kūno kvapas, ir akimirką įsivaizdavo ją sugrįžus 
stovyklon. Išsitiesęs ponios Vinsent gulte Džimas ant kaktos ba- 
lansavo konservų skardinę. Dabar jis apžvelgė kambarį iš šio neį- 
prasto kampo - karo metais tokios privilegijos jam niekas niekada 
nesuteikė. Užkištas už durų jo narvelis tikriausiai priminė tas 
aptriušusias lūšnas, kurias Šanchajaus vargetos susinarstydavo iš . 
laikraščių ir šiaudinių čiužinių. Poniai Vinsent, matyt, dažnai jis 
atrodė kaip žvėris būdoje. Nenuostabu, svarstė tyrinėdamas Life 
numerį, kad jis ponią Vinsent taip erzino, jog ji troško, kad jis iš- 
nyktų, net jei turėtų mirti. 

Džimas gulėjo ant jos šiaudų čiužinio, uodė jos kūno kvapą, 
klubus ir pečius įtaikė į jos kūno įspaudą. Žvelgiant iš ponios Vin- 
sent varpinės, pastarieji trejetas metų atrodė šiek tiek kitaip — netgi 
keletas žingsnių per nedidelį kambarį sukėlė atskirą karą, atskiras 
kančias šiai moteriai su jos baugščiu vyru ir ligotu sūnumi. 

Meiliai pagalvojęs apie ponią Vinsent, Džimas panoro, kad jie te- 
bebūtų kartu. Jam trūko gydytojo Ransomo ir ponios Pirs, ir netgi to 

pulkelio vyrų, kurie kiurksodavo ant laiptų prie prieangio. Džimui 
dingojosi, kad jie irgi ilgisi Longhua. Galbūt kada nors jie visi sugrįš 
į stovyklą. 

Jis išėjo iš kambario ir nupėdino per koridorių iki galinių durų, 
kur žaisdavo vaikai. Ant žemės dar margavo jų Žaidimų išbrai- 
žymai - klasių, stiklo rutuliukų ir vilkelių. Džimas spyrė akmenuką 
į klasių kvadratėlius, tiksliai stumtelėdamas koja apšokavo visus 
langelius ir nusprendė apeiti visą stovyklą. Pajuto, kaip Longhua 
ima glemžti jį. 

Artėdamas prie ligoninės Džimas ėmė viltis, kad ten ras gydy- 
toją Ransomą. Prie šeštos trobelės durų drumzlinoje baloje gulėjo 
lietaus permerktas „Longhua senbuvių“ Pjero kostiumas. Džimas 
sustojo nuvalyti „Spam“ skardinės. Prisiminęs gydytojo Ransomo 
paskaitas apie higieną nubraukė etiketę kostiumo raukiniais. 

Ligoninės langai buvo pridengti bambuko langinėmis, tarsi 
gydytojas Ransomas būtų norėjęs, kad ligoniai popiet pamiegotų. 
Palipęs laiptais Džimas išgirdo viduje tykiai murmant. Stumtelėjo 
duris ir jį apsiautė musių debesis. Apkvaišintos šviesos jos siūbtelėjo 
į siaurą koridorių, tarsi bandydamos nusipurtyti prie sparnų priki- 
busį šlykštų dvoką. 

Braukydamas muses nuo lūpų Džimas įėjo į vyrų palatą. Puvėsių 
prisigėręs oras sruvo fanerinėmis sienomis, liejosi ant musių, min- 
tančių skersai gultų sukrautais kūnais. Atpažįstami iš apiplyšusių 
šortų ir gėlėtų suknelių, klumpių, įsirėžusių į ištinusias kojas, de- 
šimtys Longhua kalinių tysojo ant lentų tarsi skerdenos užkeiktoje 
skerdykloje. Nugaros ir pečiai blizgėjo nuo glitėsių, išpampusiuose 
skruostuose žiojėjo iškreiptos lūpos, tarsi šiuos iš pobūvio ištrauktus 
vyrus ir moteris kankintų žvėriškas apetitas. 

Jis ėjo aptemdyta palata „Spam“ skardinę tvirtai prispaudęs prie 
krūtinės, užsidengęs burną žurnalais ir kvėpuodamas per popierių. 
Džimas pažino keletą kalinių net iš karikatūriškai iškreiptų veidų. 

Jis ieškojo gydytojo Ransomo ir ponios Vinsent manydamas, jog šie 
kūnai yra Longhua gyventojų, kurie atsiliko jiems traukiant į sta- 
dioną. Musės puotavo ant tų kūnų, tarsi nujausdamos, kad karas bai- 
gėsi, skubėjo sugriebti kiekvieną kūnų gnybį prieš taikos badmetį. 

Džimas žvelgė nuo ligoninės laiptų į apleistą stovyklą ir tylius 
laukus už vielinės tvoros. Musės netrukus jį paliko ir nuzvimbė pa- 
laton. Jis pasuko į virtuvės daržą. Vaikštinėjo tarp apvytusių augalų, 
svarstė, gal juos palaistyti, nusiskynė du paskutinius pomidorus. Jau 
kėlė juos prie lūpų, bet neatsikando. Prisiminė savo nuogąstavimus, 
kad jo siela mirė Nantao stadione, nors kūnas išgyveno. Jeigu siela 
nepajėgė atsiskirti ir mirė jame, ar maitinant šį kūną, ji neišpurs kaip 
tie palaikai ligoninėje? 


Džimas sėdėjo susirinkimų namų balkone, galvodamas apie savo 
paskutinę naktį Nantao stadione. Vėlyvą popietę prie stovyklos 
vartų atvyko kinų pirklys, lydimas trejeto kulių. Naščiais jie atnešė 
ryžių vyno ąsočių. Džimas žiūrėjo, kaip priešais sargybinę vyksta 
prekių mainai. Leitenantas Praisas apdairiai užsklendė komendanto 
kabineto lobių skrynios duris. Vyno ąsočius išsikeitė į kelis blokus 
„Lucky Strike“ ir vieną parašiuto kupolą. Kai pirklys su kuliais, ne- 
šinais raudono šilko ryšuliu, išsibrazdino, britai nedelsdami įkaušo. 
Džimas nusprendė tą vakarą nebegrįžti į sargybinę. Baltas leitenanto 
Praiso kūnas svirduliavo sutemose, cigarečių išdagos ant jo krūtinės 
plieskė nuo vyno. 

Iš balkono Džimas žvelgė į Longhua aerodromą. Atsargiai atidarė 
„Spam“ skardinę. Gaila, kad gydytojas Ransomas nevalgys kartu su 
juo. Dėdamas šiltą mėsą į burną prisiminė kūnus ligoninėje. Mirusių 
kalinių vaizdas jo nesukrėtė. Tiesą sakant, jis visą laiką žinojo, kad 
tie, kas atsiliko traukiant iš Longhua, bus palikti mirti arba nužudyti 
ten, kur pasiliks. Ir vis tiek kapotas kumpis jam siejosi su tais išpur- 
tusiais lavonais. Ir kumpis, ir lavonai buvo gleivėti. Gyvieji, kurie 

valgo ir geria per greitai, kaip Talekas ir policijos leitenantas kru- 
vinomis rankomis, greitai prisijungs prie persivalgiusių mirusiųjų. 
Maistas peni mirtį, nekantraujančią jų pačių kūnų mirtį. 

Džimas klausėsi girtų šūksnių iš sargybinės, šūvių papliūpų 
Praisui pyškinant virš galvų laukiantiems prie vartų kinams. Ši 
rūsyje išbalusi albinoso figūra aptvarstytomis rankomis baugino 
Džimą kaip pirmas iš kapo prisikėlęs mirusysis, geidaujantis pradėti 
kitą pasaulinį karą. 

Jis 1lsino akis žvelgdamas į raminamą aerodromo kilimo tako 
geometriją. Už keturių šimtų jardų tarp suniokotų lėktuvų klampojo 
jaunasis japonų lakūnas. Įsitvėręs bambuko lazdą naršė dilgėles. 
Vakarėjančioje šviesoje išsipūtęs jo kombinezonas priminė Džimui 
kitą lakūną, prieš trejetą metų jį išgelbėjusį ir atvėrusį jam Longhua 
vartus. 


TRISDEŠIMT SEPTINTAS SKYRIUS 
Rezervuotas kambarys 


Netrukus Džimą pabudino pirmieji amerikiečių naikintuvų žvalgybi- 
niai skrydžiai. Naktį miegojo ponios Vinsent gulte, dabar pro G kor- 
puso langus stebėjo, kaip ,,mustangų“ poros suka ratais apie Longhua 
aerodromo pagodą. Po valandos davinius ėmė mėtyti į karo belaisvių 
stovyklas netoli Šanchajaus. B-29 eskadrilės išniro iš susisupsčiusių 
virš Jangdzės ūkanų ir suko virš užliejamųjų laukų su atviromis 
bombų sekcijų durelėmis tarsi nuomojamų limuzinų armada. 

Pasibaigus karui amerikiečių bombarduotojai nebenorėjo sutelkti 
arba iš nuobodžio nebesutelkdavo dėmesio į taikinius. Erzindami 
Taleką ir leitenantą Praisą, išmėtydavo savo krovinius po laukus ap- 
linkui stovyklą ir apgręžę sparnus neskubėdami skrisdavo namo, 
jau atlikę tos dienos darbą. 

Kada amerikiečių kariuomenė ir laivynas bus Šanchajuje? Nuo 
G korpuso stogo Džimas tyrinėjo ramų upės paviršių per trejetą 
mylių į šiaurę. Nėra abejonės, amerikiečiai vengia plaukti Jang- 
dzės upe baimindamiesi, kad japonų povandeninių laivų vadai nu- 
sprendė nepasiduoti. Bet kol jų nėra, Džimui per daug pavojinga 
eiti ieškoti mamos ir tėčio. Visas Šanchajus ir apylinkės tapo nei 
taikos, nei karo zona — atskirtu nuo pasaulio vakuumu, kurį ne- 
trukus užpildys įvairiausio plauko vadai ir nusivylę Kinijos gene- 
rolai. 

Palaukęs, kol Praisas su savo vyrais patrauks iš stovyklos ieškoti 
cilindrų, Džimas nuėjo į sargybinę. ,„Superfortress“ pagalbos lėk- 
tuvų sukelti oro šuorai ištraukė iš ligoninės pūvančios mėsos kvapą, 
jo skraistė kybojo virš stovyklos valandų valandas. Tačiau Talekas 
dvoko tarytum nejuto. Kai išėjo leitenantas Praisas — vaiduoklis me- 
džioti kitų vaiduoklių tarp kapų kalvelių, — Talekas jau buvo nusi- 
teikęs įleisti Džimą į komendanto kabinetą. Džimas greitai pavalgė 
kumpio ir miltelių pieno, paskui sėdosi prie seržanto Nagatos stalo 
budėtojo kambaryje ir krimsdamas šokoladą rūšiavo amerikietiškus 
žurnalus. 

Vėliau, Talekui išėjus tyčiotis iš augančios už vartų badaujančių 
kinų minios, Džimas užkopė stebėjimo bokšto laipteliais. Jis matė 
Praisą ir jo plėšikų kompaniją naršant upelius į vakarus nuo sto- 
vyklos. Sujungę pajėgas su kita sąjungininkių valstybių kalinių iš 
Hangdžou grupe, ginkluoti vyrai lakstė prieštankinių užtvarų pyli- 
mais, pyškino po užlietus laukus. 

Tapo aišku, kad buvę internuoti britai nėra vieninteliai plėšikai, 
siaučiantys po kaimo vietoves. Kinų valstiečiai ėmė grįžti į kaimus, 
kuriuos paliko keletą savaičių prieš karo pabaigą. Aplink šlaistėsi 
kulių gaujos, plėšė padangas ir kėbulų skydus nuo sudegusių japonų 
mašinų. Iš kinų marionetinės kariuomenės dezertyravę persimetėlių 
Gomindano kareivių skyriai klajojo laukais, jie puikiai suvokė, koks 

likimas laukia pakliuvus į buvusių draugų nacionalistų nagus, tačiau 
juos viliojo arčiau Šanchajaus amerikiečių mėtomi maisto daviniai. 
Džimui stovint stebėjimo bokšte, šių karių būrys pražirgliojo palei 
Longhua vartus. Su visa ginkluote, apiplyšusiomis uniformomis, nuo 
kurių nusiplėšė ženklus, praėjo vos per keletą pėdų nuo „Packard“ 
mechaniko, vienui vieno saugančio šokoladų ir Saturday Evening 
Post komplektų lobį. 

Kai po pietų pasirodė leitenantas Praisas, it negyvėlis susisupęs 
į raudoną audinį parašiuto, kurio gabentą cilindrą vilko jo vyrai, 
Džimas susirinko savo žurnalus ir išdūlino į G korpusą. Kokią va- 
landą dėliojo juos iš eilės, paskui iškilo apžiūrėti stovyklos. Ap- 
ėjęs ligoninę, perlipo tvoros vielą ir ištyrė užžėlusią vietovę tarp 
stovyklos ir Longhua aerodromo, vildamasis rasti paskutinėmis 
karo savaitėmis laisvėn paleistą vėžlį. 

Tačiau kanale palei tvorą mirko tik japonų lakūno lavonas. Kai 
kurias Longhua aerodromo dalis — pagodą, barakus ir stebėjimo 
bokštą — jau užėmė nacionalistinių dalinių priešakinės brigados 
kariai. Dėl kažkokių priežasčių japonų aviatoriai ir antžeminės 
įgulos nebandė bėgti, bet toliau gyveno kiaurymėmis Žiojinčiuose 
angaruose ir dirbtuvėse. Kiekvieną dieną nacionalistai išsivesdavo 
po kelis japonus ir užmušdavo dykvietėse į pietus ir į vakarus nuo 
aerodromo. 

Kanale tarp ,,„mustangų“ atsarginių degalų bakų veidu į vandenį 
plūduriuojančio japonų lakūno vaizdas įbaugino Džimą ne menkiau 
negu britų kūnai stovyklos ligoninėje. Jis nusprendė pasilikti sto- 
vykloje, kur saugu. Naktį miegodavo ponios Vinsent lovoje, dienas 
praleisdavo ragaudamas amerikietišką maistą ir šokoladą, rūšiuo- 
damas žurnalų kolekciją. Jis jau buvo sudaręs solidžią biblioteką, 
kurią tvarkingai sudėjo ant tuščių gultų savo kambaryje. Time, Life; 
Reader's Digest numeriai aprašė kiekvieną įsivaizduojamą karo as- 
pektą - pažįstamą pasaulį, bet sykiu visiškai nesusijusį su jo patirtimi 

Šanchajuje ir Longhua. Kartais studijuodamas dramatiškus tankų 
mūšių epizodus, pakrantės placdarmus, negalėdavo suprasti, ar jis 
pats apskritai pergyveno karą. 

Tačiau ir toliau rinko žurnalus nuo grindų komendanto kabinete, 
tarp jų vis paslėpdamas kumpio ir pieno miltelių skardinių - ilga- 
laikėms atsargoms, kurias apdairiai ėmėsi kaupti. Džimui aiškėjo, 
kad amerikiečiai jau rečiau mėto davinius, ir anksčiau ar vėliau jie 
baigsis. Dabar, sugrįžus jėgoms jis galėjo mitriai naršyti po stovyklą 
ir ypač pradžiugo, kai po vienu gultu D korpuse rado teniso raketę 
1r dėžutę kamuoliukų. 


Trečią rytą, kai Praisas ir jo vyrai su Žiūronais stypsojo ant sargy- 
binės stogo, nekantriai dairydamiesi amerikiečių pagalbos lėktuvų, 
prie stovyklos vartų atriedėjo senutėlis „Opel“ sunkvežimis. Vai- 
ruotojo kabinoje sėdėjo du iki pusiaujo nuogi britai, buvę Longhua 
kaliniai, o jų kinės žmonos ir vaikai gūžėsi kėbule su visu turtu. 
Paskutinį kartą Džimas matė šiuos vyrus, ,,Mole Line“ laivų sta- 
tyklos brigadininkus, karo pabaigos rytą Nantao stadione kilojant 
baltųjų kadilakų variklių dangčius. Jiems vis dėlto pavyko nusi- 
kapstyti iki Šanchajaus ir pasiimti šeimas, kurių japonai nebuvo 
internavę. Likę pliki nuogi sulaukėjusiame mieste jie nusprendė 
grįžti į Longhua. 

Ir jie jau gabenosi savo pirmąjį laimikį. Sidabrinis cilindras kaip 
bomba pūpsojo sunkvežimio dugne, šalia jo tamsiaakiai vaikai ki- 
niškomis palaidinėmis atrodė kaip nykštukai. Džimas stebėjo juos 
pro Beisio langą E korpuse ir patenkintas šypsojosi, kad Talekas ir 
leitenantas Praisas nulipo nuo sargybinės stogo. Jie nuskėtriojo prie 
vartų, bet net neketino jų atrakinti. Praisas ir buvę Longhua kaliniai 
ilgai ginčijosi, pastarieji piktai rodė į E korpusą, kuriame dabar gy- 
veno tik keturiolikmetis berniukas, vienas pats besijuokiantis viršu- 
tiniame aukšte. 

Džimas būgnijo kumščiais į betoninę sieną, mojavo vyrams ir 
jų niūriai šnairuojančioms žmonoms. Trejetą metų bandę ištrūkti 
iš stovyklos dabar jie stovi prie jos vartų, nusiteikę užsiimti vietas 
Trečiajam pasauliniam karui. Pagaliau šie žmonės ėmė suvokti pa- 
prastą tiesą, kurią Džimas visada žinojo — Longhua stovykloje jie 
buvo laisvi. 

Sandėris sudarytas, vartai atsivėrė. Leitenantui Praisui krito į akį 
opelis. Du britai su šeimomis kaipmat nuskuodė į D korpusą, o jiems 
įkandin — pirmieji tą rytą „„mustangai“. Orlaiviams skrendant virš 
stovyklos, sraigtų sukeltos oro bangos tuščiuose pastatuose vaikė 
dvokiantį vėją, maitos tvoską, nešamą tūkstančių priputusių musių. 

Prie vartų sėdintys kinų vargetos prisidengė veidus. O Džimas 
išmetė iš galvos mintis apie ligoninę, apie žuvusį lakūną kanale už 
vielinės tvoros ir įkvėpė amą gniaužiančios smarvės. Atėjo metas 
pamiršti mirusiuosius. Šitaip stovykla vėl atgis. Pieno milteliai ir 
šokoladas suteikė jam jėgų, bet ne tiek, kiek reikėtų ilgai kelionei 
į Šanchajų. Stovyklon grįš ir kiti žmonės, galbūt čia gyvens ir jo 
mama su tėčiu. Net jei amerikiečiai mėtys mažiau davinių, maistas 
stovyklai bus tiekiamas nuolat. Džimas pažvelgė į tylias virtuves už 
sargybinės, į aprūdijusius metalinius karučius. Jis jau svajojo apie 
saldžią bulvytę... 

Jo batai kaukšėjo tuščiuose koridoriuose ir lipant žemyn akme- 
ninėmis pakopomis. Bėgdamas iš priemenės išgirdo kalant sunkve- 
žimio variklį. Talekas ir škotų šaulys krovė parašiutų audinius ir 
maisto konservus per galinį bortą. 

— Džimai! Palauk! — Talekas pamojo jam. — Kaip tau regis, kur 
tu vyksti? 

— Į G korpusą, pone Talekai... - gaudydamas kvapą Džimas at- 
sirėmė į drebantį sunkvežimio sparną. Sargybinės tarpduryje lei- 
tenantas Praisas dėjosi šovinius į amunicijos juostą, atliko slaptą 
auksą skaičiuojančio vyro ritualą. — Noriu rezervuoti kambarį savo 

tėvams — jie gali atvykti į Longhua. Aš palaikysiu kambarį ir jums, 
pone Talekai. 

— Džimai... Džimai, — Talekas uždėjo ranką jam ant galvos ban- 
dydamas nuraminti pernelyg susijaudinusį berniūkšų. — Jau metas 
tau susirasti tėvą, vaikišti. Karas baigėsi, Džimai. 

— O kitas karas, pone Talekai. Sakėte, jis netrukus prasidės. 

„Packard“ mechanikas padėjo Džimui įlipti į sunkvežimio kė- 
bulą. 

— Džimai, reikia pirma užbaigti vieną karą prieš pradedant kitą. 
Mes tave pavešime — mes grįžtame į Šanchajų! 


TRISDEŠIMT AŠTUNTAS SKYRIUS 
Kelias į Šanchajų 


Sunkvežimis blaškėsi iš vienos Šanchajaus kelio pusės į kitą, mė- 
tydamas Džimą ant sujaukto parašiuto šilko ryšulio. Jis laikėsi 
įsitvėręs aplinkui jį sudėtų sausų davinių dėžių ir klausėsi, kaip Ta- 
lekas su leitenantu Praisu bando perrėkti it vargonai griaudžiantį 
variklį. 

Per išblukusią galinio lango maskuotę Džimas matė, kad polici- 
ninkas tyčia pakėlęs nuo vairo aptvarstytas rankas ir leidžia spau- 
džiančiam sunkvežimiui vinguriuoti ir krypti nuo kelio vidurio. 
Padangos pasiekė pakraštį, pakėlė dulkių ir lapų šuorą. Talekas 
sėdėjo keleivio vietoje su ryžių vyno ąsočiu, pro atvirą langą lai- 
kydamas iškištą šautuvą. Tarp bombų išplėšytų medžių pasirodžius 
prancūzų koncesijos daugiabučiams, jis ėmė daužyti kumščiu suran- 
tytą kapotą. 

Kad ir koks pavojingas buvo leitenanto Praiso vairavimas, 
Džimas džiaugėsi tokia puikia abiejų vyriškių nuotaika. Pir- 
mąją mylią leitenantas nepajėgė rasti antrosios pavaros, ir jie 

triukšmingai ritosi Šanchajaus keliu pėsčiojo greičiu, gresiant už- 
virti radiatoriaus vandeniui. Tuomet Hangdžou išmestas davinys 
atgaivino Praiso vairavimo įgūdžius. Jie nudardėjo ūkių keliais, 
kanalų pylimais, vydamiesi krintančius parašiutus, pralinksmėję 
nuo vilties juodojoje Šanchajaus rinkoje parduoti dar daugiau ame- 
rikietiškų prekių. 

Tačiau kiti tą lobį pasiekė pirma jų. Pusvalandį jie kratėsi ap- 
leistas laukais, bet taip ir nerado nė vieno cilindro. Praisas mosavo 
šautuvu, grasindamas visam tylių kanalų pasauliui. 

Laimei, Praiso įniršis greitai atlėgo. Grįžęs į Šanchajaus kelią 
leitenantas pakreipė sunkvežimį link žuvusio japonų karinio pasiun- 
tinio, gulinčio šalia motociklo. Negyvėlio galva sprogo paleisdama 
kraujo prisisiurbusių lervų ir smegenų audinių fontanus, kurie nu- 
taškė pakelės medžius. Toks išradingas vairavimas puikiai nuteikė 
Praisą, Džimas vylėsi, kad jo nuotaika nesubjurs, kol jie pasieks 
Šanchajų, o ten jis iššoks prie pirmojo šviesoforo. 

Džimas atsigręžė į nutolusius stovyklos stogus. Buvo keista 1š- 
vykti iš Longhua, bet jis suvokė, kad stovykla jį vėl buvo įkalinusi, 
kaip karo metais. Tereikėjo vieno Taleko žodžio, ir tariamai saugus 
pasaulis, kurį lipdėsi mažame kambarėlyje iš kelių „„Spam“ skar- 
dinių, subyrėjo jam po kojų. 

Jie pravažiavo Longhua pagodą šiauriniame aerodromo kampe, 
jos Zenitinių pabūklų vamzdžiai vis dar buvo nukreipti į dangų. 
Džimas žvalgėsi po sugriautus angarus, dairydamasis jaunojo la- 
kūno kamikadzės, gailaudamas, kad neatsilygino už mangą. Per 
mylią į rytus dunksojo olimpinis Nantao stadionas. Sviedinių su- 
varpyto fasado kiniškos raidės, garbinančios generalisimo Čiango 
kilnumą, dar labiau išryškėjo viršum automobilių aikštelės, tarsi fe- 
odalinė Kinijos praeitis prisikėlusi reikalautų sugrąžinti jos laikus: 

Sunkvežimis pasviro, nuslydo gūbriu. Leitentas Praisas įsigeidė 
važiuoti į stadioną negrįstu keliu. Džimas girdėjo, kaip Talekas 

prieštaravo, bet kaip tik tuomet per vairą buvo perduotas vyno 
ąsotis. Jie riedėjo tarp pirmųjų bunkerių ir šaulių apkasų, kurie 
saugojo buvusį japonų štabą. Juostos yrančių prieštankinių užtvarų 
kryžiavosi per laukus, pakraščiais tysojo karių nešulių diržai, riog- 
sojo amunicijos dėžės. 

Džimas atsigulė į parašiuto šilko glėbį. Jis iškart žinojo, kad 
olimpinio stadiono reginys bus per didelė pagunda. Nuo jo atvy- 
kimo į Longhua britai nepaliovė klausinėję apie sugrobtus baldus 
tribūnose. Džimui teko papuošti savo atsiminimus, kad užsiti- 
krintų konservų ir žurnalų iš komendanto kabineto tiekimą. Šie 
pramanai jau buvo užvaldę Praiso vaizduotę, tad ką nors pakeisti 
buvo per vėlu. 

Per šimtą jardų nuo automobilių aikštelės jie išsuko iš kelio ir 
sustojo drenažo griovyje tarp dviejų prieštankinių užtvarų pylimų. 
Abu įkaušę nuo ryžių vyno, Praisas su Taleku išlipo iš kabinos. 
Gudriai spitrindami į stadioną užsidegė po cigaretę. Praisas šautuvu 
barkštelėjo į sunkvežimio šoną. 

— Šanchajaus, Džimai ... —- sušuko pašiepiamai. 

— Tik trumpam nukrypome, Džimai, - ramino apgirtęs Talekas. — 
Pasigriebsim škotiškojo dėžę ir keletą kailinių Nankino kelio mer- 
ginoms. 

— Aš nemačiau jokių kailinių, pone Talekai, nei viskio. Tik dau- 
gybę kėdžių ir pietų stalų. 

— Pietų stalų? Gal manai, kad atsibeldėme čia pietauti? — leite- 
nantas Praisas nustūmė Taleką šalin. 

Jis spoksojo į stadiono fasadą, tarsi apsitrynusios kalkės būtų 
bandžiusios nurungti jo blyškumą. 

Džimas išsisuko į jo galvą nukreipto šautuvo vamzdžio. 

— Buvo butetų ir drabužių spintų. 

— Drabužių spintų? — Talekas svirduliavo tarp jų. — Gal tai, ko 
mums reikia, leitenante. 

— Gerai, — apsiramino Praisas. Pačiupinėjo cigarečių išdagas ant 
krūtinės, surinko slaptą skausmo ir atsiminimų kodą. — Sakiau, kad 
berniūkštis akyvai Žiūrėjo. 

Du vyrai perėjo kelią ir įžengė į automobilių aikštelę. Praisas 
pasilenkė prie tanko numuštais vikšrais ir atsikrenkštęs iš plaučių 
spjovė kalėjimo skreplį pro atvirą liuką. Džimas stoviniavo tarp su- 
rikiuotų sunkvežimių mintydamas apie poną Makstedą. Ar jis tebe- 
guli ant krauju sumirkusios žolės? Tiek prisivalgęs Džimas jautėsi 
kaltas, vėl prisiminė galėjęs parduoti batus. Kad ir kiek olimpiniame 
stadione stūksojo priplėštų barų, tai buvo niūri ir grėsli, blogų ženklų 
vieta. Čia jis matė atominio pliūpsnio Nagasakyje gaisą. Žvainas jo 
švytesys vis dar gaubė jų mirties žygio iš Longhua kelią —- kreidinis 
stadiono fasadas ir leitenanto Praiso kalkių duobės oda blykšojo ta 
pačia blandžia šviesa. 

Vaikydamas muses Life numeriu Džimas sėdėjo ant sunkve- 
žimio pakojos. Jis tyrinėjo nuotrauką, kurioje amerikiečių jūros 
pėstininkai kėlė vėliavą ant Suribačio kalno po Ivo Džimos mūšio. 
Amerikiečiai šiuose žurnaluose kovojo didvyrišką karą, artimą ko- 
miksams, kuriuos Džimas skaitė vaikystėje. Netgi mirusieji buvo 
garbinami — toks gyvųjų supratimas apie mirusiuosius... 

Du „Mustang“ naikintuvai pralėkė virš galvos pirma ,Superfor- 
tress““ bombonešio, atidundėjusio iš vakarų, atviromis bombų sek- 
cijos durelėmis, pasirengusio paberti ,,Spam“ konservus ir Reader's 
Digest tuščiuose laukuose. Variklių riaumojimas drebino žemę 
Džimui po kojomis, kad net virpėjo suniokotų mašinų eilės. 

Džimas nuleido žurnalą ir pastebėjo nuo įėjimo tunelio atbėgan- 
čius ginkluotus vyrus, jų balsus gožė lėktuvų gaudesys. „„Superfor- 
tress“ palengva skrodė dangų, bet vyrai pabiro nuo tunelio apimti 
panikos, tarsi nuogąstaudami, kad stadioną tuoj subombarduos. 
Per automobilių aikštelę skuodė barzdotas europietis odine ameri- 
kiečių lakūno striuke, paskui jį dar du žmogėnai su medžiokliniais 

šautuvais. Iki pusiaujo nuogas kinas, ant juodų kelnių sujuostu pis- 
toleto diržu, spruko susirietęs, o jam įkandin grupė kulių su bambu- 
kinėmis lazdomis. 

Tuneliu juos vijosi nacionalistinės kariuomenės būrys į ryškią 
saulę iškeltais šautuvais. Jie sustojo ir šovė į bėgančius vyrus, paleido 
padriką šūvių salvę. Džimas atidarė sunkvežimio dureles ir įsmuko į 
vairuotojo kabiną. Netoli įėjimo tunelio nuo stadiono fasado nubyrė- 
jusiose baltose dulkėse gulėjo Talekas. Leitenantas Praisas bėgo pro 
jį sunkvežimių eilių pusėn, jo veidas švietė lyg žibintas. Nusipurtęs 
tvarsčius, liuoktelėjo per automobilių aikštelės aptvarą ir nėrė į už- 
lietą lauką šalimais kelio. 

Kinų karininkas iššovė paskutinį pistoleto šūvį į pliūkštelinčią 
Praiso figūrą, paskui priklaupė stadiono įėjime. Iškėlę šautuvus, jo 
vyrai priėjo prie aprūdijusių mašinų. Suvaidinę pantomimą, kaip 1š- 
šluoja visus sužeistus užpuolikus, apsigręžė ir grįžo į stadiono prie- 
globstį. Talekas negyvas tysojo saulėje, liedamas kraują į kreiduotas 
dulkes. 

Mėlyni ir raudoni parašiutai krito virš Hangdžou. Džimas nu- 
slydo sėdyne, atidarė priešingos kabinos pusės dureles ir išsmuko 
ant žemės. Slėpdamasis už amunicijos furgonų ir artilerijos pabūklų 
nubėgo prie aptvaro. 

Leitenantas Praisas nebegrįžo į „Opel“ sunkvežimį su šilkais ir 
amerikietiškais daviniais. Kai Džimas pasiekė griovį, rado sunkve- 
žimį tarp prieštankinių pylimų. Ant žemės prie keleivio vietos dar 
kilo dūmas nuo paskutinės Taleko „Lucky Strike“ nuorūkos. 

Džimas pažvelgė pro langą į prietaisų skydelį. Ar jam pavyktų 
nuvažiuoti su šia mašina į Šanchajų? Per daug pavojinga pasiduoti 
nacionalistams kareiviams stadione, jie nušaus jį vos pamatę, nea- 
bejodami, kad jis užpuolikų gaujos narys. 

Galvodamas apie Taleką, kuris mirė, nespėjęs pamatyti Nantao 
baltųjų kadilakų, Džimas nusprendė eiti į Šanchajų pėsčiomis. Kai 

ketindamas pasiimti kelias maisto skardines ir Reader's Digest 
numerius, lipo per galinį bortą, prie sunkvežimio išgirdo žings- 
nius. Nespėjus kryptelėti, kažkas čiupo jį už pečių. Kieti kumščiai 
smogė į pakaušį ir patiesė jį ant grindų. 

Sėdėdamas tarp cigarečių blokų Džimas jautė, kad iš nosies 
ir burnos teka kraujas ir varva per rankas ant parašiuto šilko. Jis 
pažvelgė į atbėgusį iš stadiono pusnuogį kiną su pistoleto dėklu. 
Šis spoksojo į Džimą tuo pačiu žvilgsniu be išraiškos, kokį dažnai 
matydavo virėjo veide namuose Amhersto prospekte jam taisantis 
nukirsdinti vištą. Šalia jo, nekantraudamas čiupti sunkvežimio 
krovinį, stovėjo kulis su lazda. 

Iš abiejų griovio kraštų leidosi ginkluoti vyrai, juos vedė barz- 
dotasis europietis odine lakūno striuke. Pusė šios banditų gaujos 
buvo kinai, kai kurie kuliai su lazdomis, kiti nacionalistų ir ma- 
rionečių karinėmis uniformomis, su šautuvais, ekipuote. Antra 
pusė — europiečiai ar amerikiečiai, apsitaisę kuo įvairiausiai, už- 
sijuosę amunicijos diržus, pistoletų dėklai ir Šanchajaus policijos 
šovininės kabojo ant kiniškų palaidinių. Bado nualinti jų kūnai 
Džimui liudijo, kad dauguma buvę internuotieji. 

Kai kulis pakėlė lazdą, Džimas susiurbė kraują ir nurijo karštus 
skreplius. 

— Aš einu į Longhua stovyklą... Aš britas kalinys, — mostelėjo 
pietvakarių pusėn. Per ištinusią nosį balsas keistai bosavo, lyg 
paskutinėmis likusiomis gyvenimo minutėmis jo kūnas sparčiai 
sentų. — Į Longhua stovyklą... 

Nekreipdami į jį jokio dėmesio ginkluoti vyrai sėdėjo ant py- 
limo ir rūkė. Europietis lakūno striuke mynė aplink sunkvežimį. 
Pakėlęs Taleko nuorūką kulis įtraukė dūmo. Visi dairėsi į dangų ir 
į tuščią kelią palei stadioną. Aplinkui šiuos žmones tvyrojo lėtas, 
tuščias kalėjimo stovyklos laikas. Ištįsusiais, bespalviais veidais 
jie, regis, buvo išnirę giliai iš po žemių. 

— Longhua... - pakartojo Džimas. Kulis su lazda nenuleido nuo 
jo akių. Džimas žinojo, kad tereikia menkiausio ženklo, ir žingte- 
lėjęs priekin kulis suskaldys kaukolę. Jam trenkęs pusnuogis kinas 
apžiūrinėjo sunkvežimį, tyrinėjo užpakalines padangas. Vilda- 
masis patraukti europiečių dėmesį Džimas parodė į stadioną. 

— „Lincoln Zephyr“ — Nantao. Biuikai, balti kadilakai... 

— Kas čia kalba apie kadilakus? — neaukštas vyriškis sidabri- 
niais plaukais, moterišku amerikietišku balsu ir su šautuvu ant pe- 
ties prisiartino prie sunkvežimio. Niekas jo neklausė, norėdamas 
nuslėpti, jog jam neatsako, prisidegė cigaretę. Ugnis virptelėjo nu- 
pudruotuose skruostuose, apšviesdama pažįstamas apdairias akis, 
skvarbų, bet kukliai aprėpiantį žvilgsnį. 

— Beisi! - Džimas nusibraukė kraują nuo nosies. — Čia aš, 
Beisi, - Džimas. Šanchajaus Džimas! 

Stiuardas spoksojo į Džimą. Akimirką pagalvojęs jis mažne 
oficialiai papurtė galvą, tarsi pažinęs keturiolikmetį, bet praradęs 
susidomėjimą juo. Jis peržvelgė davinių dėžes, pačiupinėjo para- 
šiuto šilką. Ir pasitraukė šalin, kad kuliui būtų daugiau vietos už- 
simoti lazda. 

— Beisi! — Džimas stvėrė žurnalus ir pirštais nuo jų viršelių 
braukė kraują. Jis pakėlė juos prieš piktą pusnuogio kino su pis- 
toletu žvilgsnį, — Life, Beisi, Reader's Digest! Laikiau naujausius 
numerius tau... Beisi, aš išmokau šimtus naujų žodžių — Bergen- 
Belzenas, fon Rundštetas, „GI Joe““... 


* JAV kareivis (Antrojo pasaulinio karo žargonas). 

Banditai 


Mašina spaudė alyvuotos įlankos pakrante, pro aprūdijusį nuskan- 
dinto torpedinio katerio kiautą. Suspaustas tarp Beisio ir barzdoto 
prancūzo užpakalinėje sėdynėje Džimas žiūrėjo, kaip iš po biuiko 
ratų trykšta fontanai. Grėsmingos vaivorykštės skleidėsi kaip povų 
uodegos, paversdavo tolimus Šanchajaus kontorų pastatus į nupaišytą 
ant dažų dėžutės miestą. Ta pati šiurpi pažara gaubė torpedinį laivą, 
siaustė seklumose gulinčių japonų kūnus. 

Džimas per petį bandė dairytis į tolstančią Šanchajaus horizonto 
liniją, bet dėl sumušto kaklo buvo sunku sukioti galvą. 

— Ei, berniuk... — prancūzas stuktelėjo Džimo ranką tarp kelių 
įstrigdytu karabinu. - Raminkis. Ar vėl nori į nosį)?.. 

— Džimai, čia nėra vietos grumtis. Mes sėdėkim ramiai ir moky- 
kimės žodžių. — Beisis apkabino jį ranka. — Geriau žiūrėk į tą žurnalą, 
kad neužmigtum. 

— Gerai, Beisi. Neužmigsiu. 

Neužmigti buvo visų svarbiausia, Džimas tai žinojo. Jis įsispyrė į 
amunicijos dėžę ant mašinos dugno, paskui tol gnaibė lūpas, kol akyse 
pašviesėjo. Šalia prancūzo prie dešinės pusės keleivio durelių sėdėjo 
kulis su bambukine lazda, ketinęs užmušti Džimą, kol neįsikišo 
Beisis. Priekinėje sėdynėje prie vairuotojo kino sėdėjo du australai iš 
Sikavėjaus stovyklos. 

Septynetas buvo susispaudęs į apskretusį biuiką. Jo langus dar puošė 
marionetinio kinų generolo insignijos ir ryžių popieriaus lipdukai, per 
vusių vėmalų, nuo kraujo iš Džimo nosies ir iš sužeistų Žmonių Žaizdų. 
Be lazdų ir ginklų, mašina buvo prigriozta amunicijos dėžių, ameri- 
kietiškų cigarečių blokų, ryžių vyno ąsočių ir alaus butelių, į kuriuos 
vyrai vis šlapinosi dardėdami kaimo keliais į Šanchajaus pietvakarius. 

Staiga jie sustojo, alyvuotas įlankos vanduo ėmė skalauti automo- 
bilio ratus. Priekyje važiavo japoniškas sunkvežimis, o jame — dar 
tuzinas šios banditų gaujos narių. Perkrautas sunkvežimis lingavo 
ant siauros pilkų plytų rampos nuo pakrantės iki pylimu einančio 
kelio. Automobilis buvo prikimštas parašiutų cilindrų, japoniškų 
prekių, pagrobtų tą rytą iš karinių sandėlių Nantao, susuktų čiu- 
žinių, dviračių ir siuvimo mašinų, priplėštų iš kaimų į pietus nuo 
Longhua. 

Biuikas užsiropštė trupančių plytų rampa ir riedėjo įkandin sunk- 
vežimio per debesis dulkių, sūkuriuojančių šiam iš po ratų. Kelias 
nuo įlankos suko į sausumą, bet greitai pasimetė užliejamųjų laukų ir 
kanalų labirinte. Džimas svarstė, ar ši banditų grupė, ši nuodinga šau- 
dyklė, besiblaškanti pirmyn atgal sudalytais laukais, turi kokią nuo- 
voką, kur važiuoja. Tačiau per aštuonis šimtus jardų į šalį lygiagrečiu 
keliu per tuščius laukus spaudė antras sunkvežimis. Senas olimpi- 
niame stadione pasigrobtas opelis gabeno dar penkis gaujos narius. Iš 
Nantao jūrų bazės jie išvyko vos išaušus, bet kažin kur blaškėsi, kol 
liko vos keletas minučių iki kitos užduoties. 

Keliams susitikus, Džimas pamatė pusnuogio kino bandito figūrą 
juodomis kelnėmis, su revolverio diržu. Jis stovėjo už vairuotojo ka- 
binos, rėkdamas komandas kuliui prie vairo. Džimas bijojo šito buvusio 
marionetinės kariuomenės karininko, kurio geležinius krumplius dar 
jautė sumuštas sprandas. Tik Beisis išgelbėjo jį, bet atokvėpis gali 
būti trumpalaikis. Kapitonas Sungas mažai paisė Beisio ir kitų gaujos 
europiečių, o su Džimu elgėsi kaip su šunimi, kurį prireikus galima 
nuvaryti iki mirties. Nepraėjus nė valandai po pagrobimo Džimas jau 
ropojo tarp kapų kalvelių prie kaimo netoliese Hangdžou, pasiųstas į 
priekį kaip skalikas išuostinėti teritorijos ir pritraukti netikėtos ugnies. 
Dar apdujęs, iš nosies ant žurnalo rankose varvant kraujui, jis kiūtojo 
tarp sutrešusių karstų laukdamas kol atslūgs ugnis, kol banditai sugrįš 
iš kaimo prisiplėšę dviračių, čiužinių bei ryžių maišų. Sumojęs, kad 

tikrasis banditų grupės vadas yra kapitonas Sungas, Džimas bandė 
pasitarnauti kinui. Bet kapitonas nebuvo linkęs skirti jam pavedimų. 
Po karo kinai pasikeitė — kaimiečiai, klajojantys kuliai ir pasimetę 
marionetinės kariuomenės kariai žvelgė į europiečius taip, kaip prieš 
karą Džimas nebuvo matęs - lyg šių visai nebūtų, — nors britai padėjo 
amerikiečiams sumušti japonus. 

Sunkvežimiai sustojo kryžkelėje. Kapitonas Sungas iššoko iš 
opelio ir nužirgliojo iki biuiko. Beisis nejučiomis suspaudė Džimo 
ranką. Beisis buvo pasirengęs Džimo mirčiai, jo susidomėjimą ber- 
niuku palaikė tik vaizdingi Džimo pasakojimai apie Nantao stadione 
banditų laukiantį grobį. 

Dulkių viesulas apgaubė tris mašinas šioms apsigręžus ir nudar- 
dėjus palei nebenaudojamą kanalą. Nenuvažiavę nė pusės mylios jie 
sustojo ant akmeninio tilto virš apleisto kaimo. Kapitonas Sungas su 
trejetu vyrų išlipo iš sunkvežimio, prie jų prisidėjo prancūzas iš biuiko 
ir kulis su lazda. Australai sėdėjo priešais sunkvežimį, gėrė vyną iš 
ąsočių, nekreipdami dėmesio į vargingus namelius. Kitais kartais ka- 
pitonas Sungas būtų šūktelėjęs Džimui ir pasiuntęs jį pašniukštinėti 
po pastatus, bet šis kaimas buvo aiškiai apleistas ir daug kartų plėštas 
apylinkėse siaučiančių banditų. 

— Ar mes važiuosime į Šanchajų, Beisi? - paklausė Džimas. 

— Greitai, Džimai. Bet pirma mums reikia pasiimti specialią 
įrangą. 

— Įrangą, kurią pasidėjote kaimuose? Įrangą karo reikalui? 

— Taip, Džimai. Įrangą, kurią čia mums paliko OSS“, kai aš 
slaptai dirbau Gomindanui. Juk nenorėtum, kad ji atitektų komunis- 
tams, tiesa, Džimai? 

Šitaip jie abu apsimetinėjo. Džimas žiūrėjo į tuščią kaimą, vie- 
nintelę jo negrįstą gatvę dalijo atviras nuotekų griovys. | 


* JAV žvalgybos žinyba. 

— Čia turi būti daugybė komunistų. Ar karas baigėsi, Beisi? 

— Baigėsi, Džimai. Tarkime, jog faktiškai jis baigėsi. 

— Beisi... — Džimui atėjo pažįstama mintis. — O ar kitas karas 
faktiškai prasidėjo? 

— Galima ir taip sakyti, Džimai. Džiaugiuosi, kad padėjau tau 
išmokti tų žodžių. 

— Daugybės žodžių dar neišmokau, Beisi. Man reikėtų grįžti į 
Šanchajų. Jei pasisektų, gal jau šiandien pamatyčiau mamą ir tėtį. 

— Į Šanchajų? Tai labai pavojingas miestas, Džimai. Šanchajuje 
reikia ne vien sėkmės. Palaukime, kol pamatysim JAV laivyną pri- 
sišvartuojant prie Bundo. 

— Ar dėdė Semas greit bus čia, Beisi? Visi „gobai““ ir „GI Joe“? 

— Bus, Džimai, visi Ramiojo vandenyno zonos amerikiečių da- 
liniai... — apie galimybę susitikti su savo tėvynainiais Beisis kalbėjo 
be entuziazmo. 

Džimas klausinėjo apie pabėgimą iš Longhua, bet Beisis slapu- 
kavo ir išsisukinėjo. Kaip paprastai, visa, kas įvyko po pabėgimo, 
jo seniai nebedomino. Jis liko tas pats mažas, smulkmeniškas žmo- 
gelis, savo rankas puoselėjantis vyras, kuris paisė tik trumpalaikės 
naudos. Jo stiprybė buvo tai, kad neleido sau svajoti, nes nieko nie- 
kuomet nepriėmė už gryną pinigą — 0 gydytojas Ransomas viską 
priėmė būtent taip. Bet gydytojas Ransomas veikiausiai neatlaikė 
mirties žygio iš Longhua, o Beisis išgyveno. Tačiau šį kartą lobių 
sandėlio vaizdas olimpiniame stadione išklibino Beisio atsargumo 
mechanizmo apsaugos užraktus. Džimas atkakliai kurstė stiuardo 
vaizduotę pasakodamas apie turtus, kurių jam pakaktų prabangoj 
sugrįžti į Ameriką. Džimas numanė, kad Beisis per stovyklos radiją 
išgirdo apie gresiantį Žygį į sušaudymo vietą ir papirko naktinį bu- 
dėtoją, kad paslėptų jį viename iš Nantao sandėlių. 


* JAV jūreivis (Antrojo pasaulinio karo žargonas). 

Sėdėdamas prie nagus brūžinančio Beisio Džimas mąstė, kad 
karo patirtis šio amerikiečio beveik nepalietė. Visos mirtys ir badas 
buvo tarsi chaotiška pakelės drama, stebima pro biuiko keleivio 
langą, Žiaurus reginys, kaip viešos egzekucijos, kurių pažiūrėti su- 
sirinkdavo krante atostogaujantys britų ir amerikiečių jūreiviai. Iš 
karo jis nieko neišmoko, nes nieko nesitikėjo, kaip ir kinų valstie- 
čiai, kuriuos jis plėšė ir šaudė. Gydytojas Ransomas sakydavo, kad 
nieko nesitikintys žmonės pavojingi. Tačiau penkiems šimtams mi- 
lijonų kinų teks išmokti tikėtis visko. 

Džimas čiupinėjosi sugurintą nosį, o ginkluoti vyrai tupėjo ant 
tilto su ryžių vyno ąsočiais. Nors stovykloje metų metus gyveno pus- 
badžiu, nedaugelis buvusių kalinių puolė valgyti konservuotą maistą, 
sukrautą sunkvežimių kėbuluose. Jie po vieną gėrė karštoje saulėje, 
retai kalbėjosi. Džimas nežinojo beveik nė vieno jų vardo. Sutemus, 
kai grįždavo į jūrų aviacijos bazę Nantao, dauguma su grobio dalimi 
pasklisdavo po slėptuves senamiesčio būstuose, o kitą rytą susirink- 
davo tarsi fabriko darbininkai. Džimas miegojo biuike, pastatytame 
ant betoninio elingo, apsuptas sudegusių hidroplanų korpusų. Beisis 
su prancūzu pernakt lėbaudavo lakūnų užkandinėje. 

Prancūzas parklajojo iš kaimo ir pasirėmė prie Beisio lango. 

— Nieko - nė šūdo spirgos. 

— Tai jie galėjo mums palikti, — pasibjaurėjęs atsakė Beisis. — 
Kodėl kinai negrįžta į savo kaimus? 

— Ar jie Žino, kad karas baigėsi? — paklausė Džimas. — Turėtum 
jiems pasakyti, Beisi. 

— Galbūt... Mes negalime laukti amžinai, Džimai. Į Šanchajų trau- 
kiamos stambios pajėgos, apie šešetą įvairių Gomindano armijų. 

— Gali būti sudėtinga pasiimti jūsų įrangą? 

— Taigi. Dabar aplankysime tą komunistų kaimą. O paskui nu“ 
vešiu tave tėčiui. Galėsi papasakoti jam, kaip rūpinausi tavimi visą 
karą, išmokiau visų tų žodžių. 

— Tu tikrai rūpinaisi manimi, Beisi. 

— Taip... - Beisis mąsliai įsispoksojo į Džimą. — Laikykis mūsų. 
Prasti būtų tavo popieriai, jei tave pagrobtų. 

— O čia aplink knibžda pagrobėjai, Beisi? 

— Pagrobėjai ir komunistai. Žmonės, kurie nenori sutikti, kad 
karas baigėsi. Nepamiršk šito, Džimai. 

— Taigi... Beisi, o ar tu matei sprogstant atominę bombą? — ban- 
dydamas išblaškyti stiuardą kokia nors linksmesne tema, paklausė 
Džimas. — Iš Nantao stadiono aš mačiau pašvaistę virš Nagasakio. 

— Sakyk tu man, vaike... - Beisis įdėmiai nužvelgė Džimą, su- 
glumęs dėl ramaus vaikiščio kruvina nosimi balso. Paėmęs tepa- 
luotą skudurą nuo užpakalinio lango nubraukė Džimui nosį. — Tu 
matei atominę bombą?.. 

— Visą minutę, Beisi. Balti gaisai apgaubė Šanchajų, ryškiau už 
pačią saulę. Manau, tai Dievas norėjo viską gerai apžiūrėti. 

— Manau, kad apžiūrėjo. Tie balti gaisai, Džimai. Gal galėčiau 
įdėti tavo nuotrauką į Life žurnalą. 

— Sakai, galėtum, Beisi? 

Mintis, kad jo nuotrauka galėtų pasirodyti Life, svaigino Džimą. 
Jis nusišluostė kruviną veidą 1r pabandė išsitiesinti apiplyšusius 
marškinius — jei imtų ir ūmai išdygtų fotografas. Gavę kapitono 
Sungo signalą banditai sugrįžo į savo mašinas. Kai jie išvažiavo iš 
kaimo ir pasuko upės pusėn, Džimas vaizdavosi savo nuotrauką tarp 
„Tiger“ tankų ir JAV jūrų pėstininkų. Su Beisio banditų grupe jau 
trankosi ketvertą dienų ir jam neramu, kad tėvai gali pamanyti, jog 
Džimas neatlaikė mirties Žygio iš Longhua. Galbūt sėdėdami prie 
baseino Amhersto prospekte jie sklaidys naujausią Life numerį ir 
pažins savo sūnaus veidą tarp admirolų ir generolų... 


Jie važiavo palei rytinę Longhua aerodromo ribą. Persisvėręs per Beisį 
Džimas išsikorė pro langą. Jis žvalgėsi po upelius ir užliejamuosius 

laukus, bene pamatys japonų oro įgulų kūnus. Dalį aerodromo užėmę 
Gomindano padaliniai vis dar žudė japonus būriais. 

— Tau patinka lėktuvai, Džimai? 

— Aš būsiu lakūnas, Beisi, ateis tokia diena. Nuskraidinsiu mamą 
su tėte į Javą. Aš apie tai daug galvojau. 

— Graži svajonė... — Beisis nustūmė Džimą šalin ir parodė į su- 
kiužusį lėktuvą tarp medžių. — Va dar vienas japoškė, niekas jo ne- 
nudėjo. 

Beisis atlaužė šautuvo spyną. Džimas iškišo galvą per langą, 
peržvelgė medžių eiles. Šalia „Zero“ naikintuvo stabilizatoriaus iš- 
vydo išbalusį jaunojo lakūno, pasiklydusio tarp apverstų sparnų ir 
liemenų, veidą. 

— Jis japoškė krioškė, — skubiai paaiškino Džimas. — Kvanka- 
žudis. Beisi, nori, papasakosiu apie stadioną? Ten gali būti kailinių, 
man regis, ponas Talekas matė juos prieš nušaunamas, ir šimtai 
dėžių škotiškojo viskio... 

Laimei, Beisis jau uždarė langą. Biuiką prinešė aštraus smėlio. 
Jis kilo nuo kreidinio kelio paviršiaus, maišėsi su dulkių rūku, tvy- 
lančiu virš nubalintų laukų, tankų griovių ir kapų kalvelių - toji pati 
Džimo iš olimpinio stadiono regėta šviesa, skelbianti vieno karo pa- 
baigą ir kito pradžią. 

Prieš pat sutemstant jie privažiavo komunistų miestelį prie upės 
per porą mylių į pietus nuo Longhua. Apšiurę vienaukščiai nameliai 
gūžėsi prie keramikos fabriko sienų, kaip aplinkui gotikinę katedrą 
viduramžių pastatai, Džimo matyti vaikystės enciklopedijose. De- 
gimo krosnių kupolai ir plytų kaminai dar traukė paskutinius saulės 
spindulius, tarsi reklamuodami šilumą ir gerovę, kurią komunistų 
valdžia atnešė į šį lūšnelių sąnašyną. 

— Gerai, Džimai. Pamiršk tą žodžių galią. Dabar tu užeisi pas juos. 

Džimui nespėjus padėti žurnalo ant palangės, kapitonas Sungas 
atlapojo duris. Pusnuogis karininkas išsviedė Džimą kaip ryšulį. 

Elgdamasis su berniūkščiu kruvina nosimi kaip varovas su triufelių 
1eškančia kiaule jis paleido Džimą per lauką, šūkčiodamas ir ūk- 
čiodamas, niukindamas jį pistoleto vamzdžiu. Abu sunkvežimiai ir 
biuikas stovėjo šalia pylimo, kuriuo ėjo Šanchajaus—Hangdžou gele- 
žinkelio linija. Už trijų šimtų jardų linijos atšaka plačiu linkiu vedė 
iki keramikos dirbtuvių, slėpė jas nuo miestelio. Ginkluoti vyrai iš- 
lipo ant išdžiūvusio lauko palei pylimą. Vieni atsisegė šovinines, kiti 
valėsi šautuvų buožes. Rūkė ir gurkšnojo vyną iš molinių ąsočių, 
juos pasistatę ant biuiko variklio dangčio. Kiekvienas sau jie stovėjo 
tyliai blėstančioje šviesoje. 

Kai įkandin nebesigirdėjo kapitono Sungo ūkavimų nei švilpesių, 
Džimas nutrepsėjo suluobėjusiu lauku. Sugnybęs nosį vylėsi sustab- 
dyti kraujavimą, bet paskui leido vėjui iškruvinti skruostus. O gal 
pasiseks, ir komunistų sargybinis, stovintis prie pylimo, pagalvos, 
kad Džimas jau sužeistas ir nukreips ugnį į banditus už jo nugaros. 

Jis nusileido pylimo papėdėn ir susigūžė tarp laukinių ryžių 
kuokštų. Nubraukęs kraują nuo jų stiebelių nulaižė pirštus. Jis jau 
atliko, kas buvo skirta. Per penkiasdešimt jardų perkirtęs ryžių 
lauką kapitonas Sungas ropštėsi puria pylimo žeme. Jam įkandin 
bėgo lazdomis ginkluoti kuliai su Beisiu ir prancūzu. Australai ir 
Gomindano dezertyras sėdėjo ant biuiko pakojos ir maukė vyną. 

Džimas užkopė, regis, talku nubertu šlaitu. Lietus vietomis 
buvo išplovęs šlaitą, jis įšliaužė po surūdijusiais bėgiais ir supuvu- 
siais pabėgiais. Keliose vietose linija neseniai pakeista, veikiausiai 
komunistų padalinių, kurie miestelyje įsirengė bazę. Keramikos 
fabriko molas, geležinkelio linija, krūvos plytų — 0 ir Longhua 
aerodromas netoliese, — fabrike su senomis krosnimis ir kami- 
nais tarsi užutekyje komunistai įkūrė savo įgulą. Tačiau, pasak 
Beisio, jie išvyko prieš porą dienų, toliau stūmėsi Šanchajaus link, 
o keli šimtai kaimelio gyventojų liko be priedangos. Be kairniečių 
gero, čia dar gali būti komunistų ginklų bei kolaborantų, kuriuos 

galima išsikeisti į artėjančių prie Šanchajaus Gomindano gene- 
rolų palankumą. 

Pasislėpęs po geležinkelio pabėgiais Džimas susirangė ant pylimo 
krašto. Žemiau plytėjo dirvonuojantys ryžių laukai, laivybos kanalo 
atskirti nuo miestelio daržų. Gatvės tuščios, bet iš keleto kaminų vin- 
guriavo menkas dūmelis. 

Vienintelį kartą garsiai bumbtelėjo laivyno patranka kitoj upės 
pusėj. Vidupyje buvo prišvartuotos dvi kinų nacionalistų kanonierės. 
Sviedinys pataikė į keramikos dirbtuvių sandėlį, pakilo raudonų dulkių 
debesis. Iš upės pakrančių pietų pusėj atsklido šaulių ginklų poškė- 
jimas — ten iš medinio lichterio išsilaipino Gomindano kareivių kuopa. 

Žemiau geležinkelio pylimo pupsėdama dyzeliniais varikliais ka- 
nalu stūmėsi šarvuota džonka. Ant tiltelio dailiomis amerikietiškomis 
uniformomis, plieno šalmais stovėjo kinų karininkai ir pro žiūronus 
šukavo miestelį bei jo daržus. Artimesnė kanonierė iššovė antrą svie- 
dinį, jis sprogo tarp pilkomis čerpėmis dengtų stogų, pasipylė duženų 
lietus. Miestelis išsyk sujudo. Šimtai kinų pabiro siauromis gatvelėmis 
į aplinkinius laukus kaip skruzdės iš sudaužyto gėliapuodžio. Ant 
galvų nešėsi susuktus čiužinius ir drabužių ryšulius. Bėgo takeliais 
tarp daržų sklypelių. Sena moteris juodomis kelnėmis ir palaidinė 
brido upeliu palei kelią iki juosmens vandeny, rėkė šlaitu besileidžian- 
tiems giminaičiams. 

Motorizuota džonka plaukė kanalu, jos varikliai būgnijo kaip 
kumščiai į medinį korpusą. Džimas aiškiai matė šviežutėles vyres- 
niųjų kinų karininkų uniformų klostes, elegantiškus amerikietiškus 
žygio batus. Netgi eilinių kareivių būriai ant denio po tilteliu buvo 
gausiai aprūpinti ginklais ir radijo stotelėmis. Džonkos viduryje sto- 
vėjo juodas ,„Crysler“ limuzinas, ant chromuotos jo antenos plevėsavo 
Gomindano generolo vėliavėlė. 

Metalinė automatinio pabūklo aikštelė buvo įrengta laivapriekyje. 
Be įspėjimo šauliai atidengė ugnį į miestelį. Trasuojamieji sviediniai 

skriejo virš galvų sprunkantiems kaimiečiams, sproginėjo atsimušę 
į namų stogus. Gavę komandą nuo tiltelio šauliai pasuko vamzdį, 
taikiklius nukreipė į kaimelį per kelis šimtus jardų į vakarus nuo 
miestelio. Pirmieji kanonierių sviediniai jau krito ant dulkėto kelio 
šalia žemų lūšnelių. Išsilaipinusi iš lichterio nacionalistų kareivių 
kuopa dabar bėgo per laukus, medžiodama sprunkančius Žmones. 

Pirmasis kitos papliūpos sviedinys sukėlė didžiulį sprogimą. 
Pranyko visa grupelė drėbtinių namelių, juos įsiurbė į orą užviręs 
jų pačių griuvėsių debesis. Sprogmenų sandėlis sproginėjo, spjau- 
dydamas į dangų dūmų stulpus. Ant kelio arčiau kaimelio daugybė 
valstiečių gulėjo tarp ryšulių ir čiužinių ritinėlių, tarsi vietos gyven- 
tojai būtų nutarę naktį praleisti laukuose. 

Džimas rankomis spaudė burną ir nosį tramdymasis, kad neimtų 
rėkti. Jis Žiūrėjo į ugnies jūrą apačioje, dūmų siaustomus laukus, 
apšviestus laivų artilerijos salvių ir šalia keramikos fabriko de- 
gančių namų. Degimo krosnys ir kaminai žioravo saulėlydyje, tarsi 
vėl degtų ugnis, pakurta daržuose išdraikytais kaimiečių kūnais. 
Džonkai plaukiant kanalu Džimas klausėsi variklių — tos baisios šir- 
dies, kurios priešmirtiniai dūžiai aidėjo per Kiniją, dailučiams ge- 
nerolams prisidengus akis žiūronais, užsiėmus ginklų skaičiavimo 
astronomija. 

— Beisi... — Banditai traukėsi nuo geležinkelio linijos. Kapitonas 
Sungas su savo kuliais nulipo nuo šlaito ir ėjo atgal prie sunkve- 
žimių. — Beisi, ar męs galime grįžti į Longhua? 

— Atgal į stovyklą? — stiuardas šnairavo pro krintančias iš dan- 
gaus dulkes. Apdujęs nuo amunicijos sandėlio sprogimo bangos jis 
spoksojo į peizažą tarsi busdamas iš sapno. — Tu nori grįžti į sto- 
vyklą, Džimai? 

— Reikia pasirengti, Beisi. Kada atvyksta amerikiečiai? 

Pirmą kartą Beisis, regis, nežinojo, ką atsakyti. Jis vėl atsigulė 
tarp medinių pabėgių, paskui parodė į šiaurę ir triumfuodamas 

švilptelėjo. Per dešimtį mylių, atskirti tik niūraus upės paviršiaus, 
saulės nušviesti amerikiečių kreiserio antenų stiebai ir antstatas įsi- 
taisė prie Šanchajaus Bundo kontorų pastatų ir viešbučių. 


KETURIASDEŠIMTAS SKYRIUS 
Kritę lakūnai 


Visą rytą artilerija drioksėjo virš upės nuo Pudongo. Nantao pakrantę 
aptemdė viršum vandens pasviręs padegamųjų bombų dūmų stulpas, 
platesnis net už pleškančius sandėlius. Nuo priekinės dumblyne pa- 
statyto biuiko sėdynės dulkiname priekiniame stikle Džimas ste- 
bėjo artilerijos ugnies žybsnius. Nacionalistų atitempti amerikiečių 
pabūklai skleidė aršų, drėgną garsą, lyg jų vamzdžiai būtų pripil- 
dyti vandens. Viršum vangios, į krantą teliūškuojančios potvynio 
upės tvylojo niūrus, saulės nepasiekiamas oras. Už Pudongo molo 
įtaisytos Gomindano haubicos pliūpsniai blykčiojo priešais biuiko 
vairo įsitvėrusio Džimo krumplius, vis nušviesdavo per šimtą metrų 
nugramzdinto povandeninio laivo periskopų bokštelį. 

Džimas pastebėjo iš dūmų debesies išnyrant žvalgybos lėktuvą 
ir nusipurtant nuo sparnų besidriekiančios juodos miglos sruogas. 
Iš pietvakarių priartėjo trys amerikiečių bombonešiai. Artilerijos 
ugnis paliovė, ir smėlio maišais sutvirtintas torpedinis laivas iš- 
plaukė į upę surinkti nuklydusių cilindrų. 

Iš B-29 orlaivių pabiro tuzinas parašiutų ir sparčiai leidosi 
žemyn. Cilindrai buvo prikrauti ne „Spam“ ar „Klim“ skardinių, 
Reader's Digest komplektų, bet šaudmenų ir sprogmenų Gomin- 
dano kariams. Batalionas su artilerijos parama siekė išstumti Pu- 
dongo sandėlių griuvėsiuose tebesilaikančius komunistų padalinių 
likučius. Žuvusių komunistų kareivių kūnai tysojo ant molo kaip 
rąstai. 

Bombonešiams nuskridus Džimas girdėjo nenumaldomą artile- 
rijos ugnies bangų grumėjimą nuo Hangdžou ir atvirose vietovėse 
į vakarus nuo Šanchajaus. Miestą supo bent trejetas nacionalistų 
armijų, kurios rungėsi tarpusavyje, kam atiteks aerodromai, laivų 
statyklos ir geležinkeliai, o ypač japonų palikti ginklai ir amunicijos 
atsargos. Su nacionalistais kolaboravo — nors kartais ir prieš juos 
kovojo — marionetinės kariuomenės likučiai, grupelės Gomindano 
perbėgėlių, stumiamų atgal prie kranto, ir visokio plauko milicijos 
pajėgų, užverbuotų į Šanchajų sugrįžusių vietinių vadukų. 

Šios besirungiančios kariuomenės, tarsi viena priešais kitą 
dulkes braukančios šluotos, svaidė dešimtis tūkstančių kinų vals- 
tiečių. Nuginti nuo Šanchajaus vartų priešakinių nacionalistų armijų 
padalinių, pabėgėlių pulkai klajojo aplink miestą, ieškodami prie- 
globsčio laukuose arba išplėštuose kaimuose. 

Tai šių pabėgėlių, išbadėjusių peiliais ir kauptukais ginkluotų 
kulių gaujų, Džimas labiausiai bijojo. Vengdami jų bet kokia kaina 
Beisis su banditų grupe laikėsi arčiausiai visų mūšių. Rytiniuose 
Nantao pakraščiuose tarp dokų ir jūrų aviacijos bazės buvo nie- 
kieno Žemė su prieplaukomis, sandėliais ir apleistais barakais, kurie 
Gomindano milicijai ir valstiečių pabėgėliams atrodė per daug arti 
kitoje upės pusėje Pudonge verdančių kovų. Čia Beisis su kitais še- 
šiais gaujos nariais stovyklavo bunkeriuose ir betoniniuose fortuose, 
o likę jiems buvo tik prieškarinis biuikas ir miglota viltis parsiduoti 
nacionalistų generolui. 

O dabar netgi automobilis tapo pernelyg akivaizdžiu taikiniu 
Gomindano artileristams. 

— "Tu sėdėk prie vairo, Džimai, - liepė jam Beisis, banditams pa- 
liekant biuiką dumblynėje. — Dėkis, kad vairuoji šią puikią mašiną. 

— Oho, o galima, Beisi? — Džimas laikė vairą, vyrams stovint ant 
juodos pakrantės šalia automobilio 1r užtaisant ginklus. Jų veidai 
suvirpėjo nuo upę perskrodusio sprogimo garso. 

— Ar jūs einate į stadioną? 

— Taip, Džimai. Prisimink tuos metus Longhua. Mums reikia 
ginti savo investicijas. Nacionalistai nori užimti Šanchajų ir neįsi- 
leisti jokio užsienio verslo. 

— Ar tai mūsų, Beisi? 

— Tai tavęs, Džimai. Tu dalis tarptautinės bendruomenės. Kai 
grįšime, gausi kailinius ir dėžę viskio savo tėčiui. 

Beisis spoksojo į sugriuvusius sandėlius ir lavonus ant molo, tarsi 
regėjo ten kalnus rytų turtų, supakuotų gabenti į Friską. Džimui 
buvo gaila Beisio, jam kilo pagunda įspėti jį, kad stadionas tikriau- 
siai tuščias, kad Gomindano padaliniai išplėšė tuos menkus likučius 
vertingesnių daiktų, atlaikiusių saulę ir lietų. Bet Beisis pagavo kab- 
liuką ir dabar noriai iriasi prie kobinio. Jei jam pasiseks, jei nežus 
per stadiono puolimą, jis mes savo šautuvą ir pėsčias grįš į Šanchajų. 
Po kelių dienų pilstys vyną „Cathay“ viešbutyje, ceremoningai pa- 
tarnaudamas amerikiečių karininkams, išlipusiems iš prišvartuoto 
prie Bundo kreiserio... 

Beisiui su vyrais nuėjus, pradingus tarp sugriautų prieplaukos 
sandėlių, Džimas vartė ant sėdynės gulinčius žurnalus. Jis neabejojo, 
kad Antrasis pasaulinis karas baigėsi, bet ar Trečiasis pasaulinis jau 
prasidėjo? Žiūrėdamas į Normandijos operacijos nuotraukas, kėli- 
mąsi per Reiną, Berlyno paėmimą, jis jautė, kad tai tik mažesnis 
karas, repeticijos prieš tikrą konfliktą, kuris prasidėjo čia, Toli- 
muosiuose Rytuose, numetus ant Nagasakio ir Hirosimos atomines 
bombas. Jis prisiminė tą žemę užgulusią atošvaistę, kitos saulės še- 
šėlį. Čia, ties didžiųjų Azijos upių žiotimis, virs mūšiai paskutinio 
karo, lemsiančio planetos ateitį. 

Pudongo krante vėl įsiplieskus artilerijos ugniai, Džimas nubraukė 
savo kraują nuo vairo. Jo nosis kraujavo jau keturias dienas. Nurijęš 
kraują stebėjo atvirą kelią nuo krovinių prieplaukos į stadioną. Per 
šimtą jardų nuo biuiko du kinai milicininkai įlipo į užplukdyto ant 


293 


J. G. Ballard 


seklumos povandeninio laivo priekį. Jie nepaisė mūšio kitoje upės 
pusėje ir užsimetę ant pečių šautuvus žengė deniu iki periskopo. 

Džimas atidarė vairuotojo dureles. Metas sprukti, kol milici- 
ninkai nepastebėjo biuiko. Iš krūvos skardinių, cigarečių blokų ir 
šovinių juostų ant mašinos grindų jis pasirinko šokoladą, kumpio 
skardinę ir Life numerį. Kai abu kinus užstojo bokštelis, išlipo ant 
dumblėtos seklumos. Pasilenkęs Žemiau krantinės užtvaros nubėgo 
iki akmeninio Šanchajaus upės policijos prieplaukos molo. Kiek to- 
liau nei per porą mylių į šiaurę senamiesčio pastatai ir sandėliai, už 
jų Šanchajaus centro kontoros, bet Džimui visa tai neberūpėjo - jis 
vėl pasuko į Longhua aerodromą. 


Iš olimpinio stadiono kilo dūmai, plona balta uodega rangėsi iš vieno 
liepsnos šaltinio, tarsi Beisis su gauja iš baldų tribūnose būtų sukūręs 
laužą. Artilerijos ugnies bangos nuo Pudongo ir Hangdžou nutilo, o 
iš stadiono Džimas girdėjo trumpus pasipyškinimus šautuvais. 

Ieškodamas priedangos Džimas iš atviro kelio išsuko į laukus. 
Jis brido per laukines cukranendres, apaugusias dykvietę šalia šiau- 
rinės Longhua aerodromo ribos. Medžių ir surūdijusių degalų bakų 
užtvara skyrė jį nuo atviros tūpimo aikštelės, sugriautų angarų ir 
pagodos. Tarsi inkrustuotas žalvario skeveldromis siauras takelis 
buvo nusėtas šovinių tūtomis. Jis laikėsi daiktais išvirtusios vielinės 
tvoros, vengdamas musių pulkų, susispietusių pašlaitėse viršum dil- 
gėlių lapinių. 

Abiejose kelio pusėse mirusių japonų kūnai dryksojo ten, kur 
buvo nušauti ar nudurti. Džimas sustojo prie seklaus drėkinimo 
griovio, kuriame surištomis už nugaros rankomis gulėjo oro pajėgų 
eilinis. Užtūpusios 1t triukšminga kaukė šimtai musių puotavo ant 
jo veido. Išsivyniojęs šokoladą ir numojęs muses nuo jo veido Žžur- 
nalu Džimas nubrido per laukines cukranendres. Daugybė negyvų 
japonų gulėjo dilgėlėse. sakytum, nukritę iš dangaus - jaunatviškos 

armados lakūnai, pašauti, kai bandė išskristi namo, į Japonijos ae- 
rodromus. 

Džimas perlipo išvirtusią tvorą, žengė pro kėpsančius tarp me- 
džių sumaitotus lėktuvus. Vasaros lietuje jų liemenys išverkė rūdžių 
upes. Musės siuto dėl ryto šviesos, baisiausiai niršo be jokios prie- 
žasties. Palikęs lėktuvus Džimas pasuko atvira negrįsto aerodromo 
plyne. Viename sugriuvusiame angare pavėsyje sėdėjo grupė ja- 
ponų, klausėsi šautuvų kalenimo iš stadiono, bet artėjančio Džimo 
jie visai nepaisė. 

Jis žvelgė į betoninį kilimo taką po kojomis. Nustebo, kad jo pa- 
viršius suskilinėjęs, su daugybe alyvos dėmių, išraižytas padangų, 
išduobėtas ratų smūgių. Bet dabar, kai prasidėjo Trečiasis pasau- 
linis, netrukus bus nutiestas naujas kilimo takas. Džimas pasiekė 
betoninės juostos galą ir nusiyrė per žolę pietinės aerodromo ribos 
link. Laukas kilo iki apžėlusių senųjų apkasų gūbrių, paskui nuožul- 
niai leidosi į slėnį, kur japonai kadaise atveždavo pastatų nuolaužų 
ir stogų čerpių. 

Nors ir apaugusiame aukštomis dilgėlėmis, slėnyje karštoje 
rugpjūčio saulėje, regis, tvyrojo tos pačios pelenų dulkės. Kanalo 
krantai baltavo kaip upelio patvankos, kurioje prausiami mirusieji. 
Seklumoje pūpsojo nesprogusi bomba įtrūkusiu gaubtu, tarsi di- 
džiulis vėžlys, užmigęs beslėpdamas galvą purve. 

Suvokęs, kad pažeme nardantys „„mustangai“ gali sužadinti jos 
detonatorių, Džimas nušliaužė prigludęs prie žemės, sklaidydamas 
dilgėles žurnalu. Jis mestelėjo ,,Spam“ skardinę į orą, sugavo viena 
ranka, bet antrą kartą męstelėjęs pametė ją tarp švendrių. Žvejo- 
damas vešlioje žolėje pagaliau rado skardinę prie vandens ir nu- 
sprendė suvalgyti kapotą kumpį, ko! jis galutinai neišsprūdo jam iš 
rankų. ' 

Atsisėdęs ant kanalo šlaito nuplovė purvą nuo dangtelio. Kraujo 
lašelis iš nosies paptelėjo į vandenį ir jį išsyk užpuolė miriadai ne 

ilgesnių nei degtuko galvutė žuvyčių. Kai paviršių pasiekė antras 
tautas. Jos blaškėsi po vandenį, nejausdamos saulės nušviesto pavir- 
šiaus, įnirtingai puolė viena kitą. Atsikrenkštęs Džimas pasilenkė ir 
paleido burbulą pūlių nuo savo užkrėstų dantenų. Jis grimzdo kaip 
giluminė bomba, sukėlusi paniką tarp žuvų. Akimirksniu vandenyje 
nebeliko nieko, išskyrus tirpstančius pūlius. 

Žuvys Džimo jau nebedomino, atsigulęs ėmė žiūrinėti reklamas 
žurnale. Klausėsi žemo artilerijos ugnies garso. Sikavėjaus ir Hang- 
džou artilerija buvo vis garsesnė, mat konkuruojančios nacionalistų 
armijos vis glaudžiau juosė Šanchajų. Jis neabejojo, kad Beisis ir 
banditų gauja nė neketino grįžti į biuiką ir paliko jį dumblynėje, kad 
atitrauktų dėmesį, jei kinų kareiviai būtų sekę juos iki upės. 

Žolėje netoliese kažkas dukart linktelėjo galva, patvirtindamas šią 
strategiją. Džimas gulėjo nejudėdamas su gerklėje įstrigusiu paskutiniu 
šokolado kąsneliu, taip išsigando vaiduoklio artumo. Kažkas gulėjo 
nendrėse per keletą pėdų nuo jo, žmogystos keliai beveik siekė van- 
denį. Tarsi bandydama padrąsinti Džimą vėl linktelėjo galva. Džimas 
praskyrė žolę ir įsižiūrėjo į Žmogystos veidą. Apvalūs skruostai ir 
minkšta nosis, karo vaikystės nepriteklių išvargintas veidas buvo pa- 
auglio azijiečio, gal kokio kaimiečio sūnaus, kuris atėjo čia pažvejoti. 
Berniukas tysojo ant nugaros tarp žolės ir nendrių, tarsi gulėtų lovoje 
su baldakimu šalia Džimo ir tyliai klausytųsi jo minčių. 

Džimas atsisėdo, susuktą žurnalą iškėlė virš galvos. Pro musių 
gaudesį klausėsi, ar neišgirs žingsnių aukštoje žolėje. Bet slėnyje 
tuščia. tik musės užkėtusios skaidrų orą. Figūra krustelėjo maigy- 
dama žolę. Per daug atsipalaidavęs, kad susikibtų, įsitinginiavęs jau- 
nuolis slydo šlaitu į vandenį. 

Su visu per ilgus karo metus išmoktu atsargumu Džimas atsi- 
klaupė ant kelių, paskui atsistojo ir žengė per nendres. Stengdamasis 
tvardytis jis pažvelgė į šią apsnūdusią figūrą. 

Priešais jį kruvinu kombinezonu su šturmo grupės ženklais gu- 
lėjo jaunojo japonų piloto kūnas. 


KETURIASDEŠIMT PIRMAS SKYRIUS 
Gelbėjimo misija 


Džimas susisielojo. Suplojęs žolę pasidarė vietos šalia japono. La- 
kūnas tysojo su kombinezonu, prigulęs vieną ranką. Kažkas jį pa- 
stūmė nuo šlaito į kanalą, ir jam krintant susipynė kojos. Dešinys 
kelis siekė vandenį, jau pradėjo mirkti kombinezono klešnė. Virš 
galvos Džimas pastebėjo nubrauktos žolės šliūžę, saulėje besitie- 
siančius žolių stiebelius. 

Jis žvelgė į lakūną, bent kartą patenkintas, kad musės įsiterpė 
tarp jo ir šio lavono. Japono veidas buvo vaikiškesnis negu iš Džimo 
atsiminimo, tarsi miręs jis būtų grįžęs į tikrąjį savo amžių, į paau- 
glystę atokiame Japonijos kaimelyje. Lūpos pražiotos, lyg lauktų, 
kol mama pagaliukais įdės žuvies kąsnelį; dantys išsiklaipę. 

Pastėręs nuo negyvo lakūno vaizdo Džimas žiūrėjo, kaip jau- 
nuolio keliai slysta į vandenį. Atsitūpęs ant šlaito ėmė sklaidyti 
Life, bandė sutelkti dėmesį į Čerčilio ir Eizenhauerio nuotraukas. 
Taip ilgai visas viltis jis siejo su šiuo jaunu pilotu, puoselėjo tuščią 
svajonę, kad jie išskris kartu, paliks Longhua, Šanchajų ir karą 
visiems laikais. Jam reikėjo šio lakūno — šito jo sumanyto vaiz- 
duotės dvynio, savo paties kopijos, kurią jis stebėjo pro spygliuotą 
vielą, — kad padėtų išgyventi karą. Jei japonas mirė, mirė ir jo 
paties dalis. Džimas taip ir nesuprato tiesos, kad milijonai kinų 
nuo pat gimimo žinojo esantys beveik mirę, o manydami kitaip 
apgaudinėja save. 

Džimas klausėsi artilerijos ugnies iš Hangdžou ir Sikavėjaus, 
ratus sukančio nacionalistų ugnies koregavimo lėktuvo. Beisiui su 


297 


J. G. Ballard 


banditais mėginant veržtis į stadioną, šaulių ginklų aidas persirito 
per aerodromą. Mirusieji žaidė savo pavojingus žaidimus. 

Nusprendęs jų nepaisyti Džimas toliau skaitė žurnalą, bet musės 
atlėkė nuo lavonų palei upelį ir greitai surado jaunojo piloto kūną. 
Džimas atsistojo ir pačiupo japoną už pečių. Apsikabinęs už pažastų 
ištraukė iš vandens ir nutempė ant siauros lygios iškyšos. 

Nors putlaus veido, pilotas beveik nieko nesvėrė. Bado nualintas 
kūnas buvo lengvutis kaip Longhua stovyklos vaikų, su kuriais 
Džimas mažas eidavo imtynių. Kombinezono liemuo ir kelnės per- 
mirkusios krauju. Jam smogta durtuvu į kryžkaulį, šlaunis ir sėd- 
menis, paskui buvo nustumtas nuo šlaito su kitais įgulos nariais. 

Sėdėdamas prie kūno Džimas spragtelėjo „Spam“ skardinės 
liežuvėlį ir atlupo dangtelį. Suvalgęs mėsą skardine iškas japonui 
kapą. Palaidojęs eis į Šanchajų, nepaisys mirusiųjų Žaidimų. Jeigu 
pamatys tėvus, pasakys jiems, kad Trečiasis pasaulinis jau prasidėjo 
ir kad jiems reiktų grįžti į savo stovyklą Sužou. 

Kapoto kumpio drebučiai nuo karščio sumišo su ištirpusių taukų 
gleivėmis. Džimas nusiplovė ranką kanale ir dangteliu atsirėžė kuklų 
kąsnelį. Įsidėjo mėsos į burną, bet kaipmat išspjovė vandenin. Tau- 
kina mėsa tebebuvo gyva, tarsi išpjauta kvėpuojančiam gyvuliui. To 
gyvulio plaučiai ir kepenys virpėjo skardinėje, širdis palaikė jų gy- 
vybę. Džimas atsipjovė antrą kąsnį ir vėl įsidėjo į burną. Lūpomis 
jautė pulsą, žvėries baimę prieš paskerdžiant. 

Ištraukė kąsnį iš burnos, įsižiūrėjo į riebaluotą mėsą. Gyvas 
kūnas neskirtas negyvėliams maitinti. Šitas maistas praris tuos, kas 
bandys jį valgyti. Džimas išspjovė paskutinę skaidulą ant žolės prie 
japono. Pasilenkęs ant lavono pakepšnojo pamėlusias lūpas smi- 
liumi, ketindamas įdėti kąsnelį kumpio jam į burną. 

Kreivi dantys sukando jam pirštą, nubruožė odelę. Džimas šveitė 
mėsos skardinę, ji nusirito per žolę į kanalą. Patraukė ranką su- 
pratęs, kad lavonas tuoj atsisės ir jį sudoros. Negalvodamas ką darąs, 

Džimas kumščiu smogė lakūnui į veidą, paskui atsitraukė ir suriko 
ant jo per musių spiečių. 

Lakūno burna padarė begarsę grimasą. Padrikas Žvilgsnis nu- 
krypo į dangų, bet musei geriant iš akies rainelės, vokas virpėjo. 
Jam buvo perdurtas pilvas ir dabar šviežias kraujas sunkėsi iš tar- 
pukojo per kombinezoną. Siauri pečiai sutrintoje žolėje kryptelėjo 
bandydami atgaivinti bejėges rankas. 

Džimas žvelgė į jaunąjį lakūną, iš visų jėgų stengdamasis su- 
vokti įvykusį stebuklą. Jo palytėjimas atgaivino japoną, pražiodęs 
jam burną praplėšė mirtyje mažą plyšelį ir leido sugrįžti jo sielai. 

Ištiesė kojas ant drėgno šlaito, nusibraukė rankas į sudrisku- 
sias kelnes. Musės suko aplink, gėlė lūpas, bet Džimas jų nepaisė. 
Prisiminė klausinėjęs ponią Filips ir ponią Gilmur apie Lozoriaus 
prikėlimą, jos tvirtino, kad tai buvęs visai ne stebuklas, bet papras- 
čiausias įvykis. Gydytojas Ransomas kasdien prikeldavo savo ligo- 
nius iš mirusiųjų masažuodamas širdį. 

Džimas pažvelgė į savo rankas, bet buvo linkęs jomis per daug 
nesižavėti. Pakėlė delnus į šviesą, kad saulė sušildytų odą. Pirmą 
kartą nuo karo pradžios jis pajuto vilties antplūdį. Jei jis prikėlė šį 
mirusį japonų lakūną, galėtų prikelti ir save, 1r milijonus kare žu- 
vusių kinų, tebežūstančių kovose už Šanchajų, besivaikančių tokio 
pat iliuzinio grobio kaip ir turtai olimpiniame stadione. Jis prikels 
Beisį, kai jį užmuš stadioną ginantys Gomindano sargybiniai, tik ne 
kitus banditų gaujos narius, ir niekuomet neprikels leitenanto Praiso 
nei kapitono Sungo. Prikels savo mamą ir tėtį, gydytoją Ransomą 
ir ponią Vinsent, britų kalinius Longhua ligoninėje. Prikels japonų 
aviatorių įgulas, gulinčias grioviuose aplinkui aerodromą, ir tiek 
antžeminio personalo, kad pakaktų lėktuvų eskadrilei. 

Japonų pilotas žioptelėjo. Jo akys kryptelėjo, tarsi bandydamos 
suktis, kaip gydytojo Ransomo atgaivintų ligonių. Lakūno gyvybė 
vos plastėjo, bet Džimas žinojo, kad teks palikti jį prie kanalo. Džimo 

rankos ir pečiai drebėjo, įelektrinti iškrovos tos pačios energijos — 
saulės ir Nagasakio bombos, kurios sprogimą pats matė. Jau regėjo 
ponią Filips ir ponią Gilmur, mandagiai besikeliančias iš kapo, su- 
sidomėjusias ir sutrikusias jam pasakojant, kaip jas išgelbėjęs. Įsi- 
vaizdavo gydytoją Ransomą, nusipurtantį žemes nuo pečių, ir ponią 
Vinsent, priekaištingai žvelgiančią į kapą... 

Džimas iščiulpė kraują ir pūlius nuo dantenų ir greitai nugurkė. 
Paslydęs ant šlapios žolės nučiuožė į seklų kanalo vandenį. Atgavęs 
pusiausvyrą nusiprausė veidą. Jis norėjo atrodyti tvarkingai, kai 
ponia Vinsent vėl atmerks akis ir jį pamatys. Šlapiomis rankomis 
perbraukė jaunojo lakūno skruostus. Teks jį palikti, nes kaip ir gydy- 
tojas Ransomas, kiekvienam nekantraujančiam mirusiajam Džimas 
galėjo skirti tik kelias minutes. 


Bėgdamas slėniu stovyklos link Džimas atkreipė dėmesį, kad 
Pudongo ir Hangdžou artilerija nutilo. Aerodrome prie angarų 
sustojo sunkvežimių kolona, ginkluoti vyrai amerikietiškomis 
uniformomis lipo į stebėjimo bokštą. Virš Longhua glaudžiomis 
formuotėmis suko „mustangų“ grandys, jų varikliai riaumojo, 
guldydami nualintą žolę. Mosuodamas jiems Džimas bėgo prie 
stovyklos tvoros. Jis žinojo, kad amerikiečių lėktuvai atvyksta į 
šalį paimti jo prikeltų Žmonių. Prie kapų kalvelių į vakarus nuo 
stovyklos tarp suirusių karstų stovėjo trejetas kinų su kauptu- 
kais — pirmieji nukentėję nuo karo dabar ateina jo pasveikinti. 
Jis šūktelėjo porai europiečių stovyklos skarmalais, kurie brido iš 
patvinusio upelio su savadarbiu Žuvų tinklu. Jie žvalgėsi į Džimą, 
šūkalojo jam, tarsi nustebę vėl būdami gyvi su tuo kukliu padargu 
rankose. 

Džimas perlipo tvorą ir nubėgo šlako taku į stovyklos ligoninę. 
Vyrai su kastuvais stovėjo kapinėse, prisidengę akis nuo neįprastos 
šviesos. Ar jie išsikasė iš kapų? Artėdamas prie ligoninės laiptų 

Džimas stengėsi tramdyti drebulį. Bambukinės durys atsivėrė, 1š- 
lėkė musių debesys pasibaigus jų puotų dienoms. Braukdamas jas 
nuo veido, uždengto žalia chirurgine kauke, išėjo raudonplaukis 
žmogus amerikiečių uniforma. Jis nešėsi insekticidinę bombą. 

— Gydytojau Ransomai!.. — Džimas spjovė kraują iš burnos ir 
užlėkė sutrešusiais laiptais. — Jūs sugrįžote, gydytojau Ransomai! 
Viskas gerai, visi sugrįžta! Aš tuoj prikelsiu ponią Vinsent!.. 

Džimas žengė pro gydytoją Ransomą į tamsą, bet šis sučiupo už 
pečių. 

— Neskubėk, Džimai... Taip ir maniau, kad gali čia būti, - jis nu- 
siėmė kaukę, prispaudė Džimo galvą prie krūtinės ir ėmė tikrinti 
Džimo dantenas, nekreipdamas dėmesio į kraują, kuris sudėmėjo 
naujutėlius jo amerikiečių kariuomenės marškinius. — Tėvai laukia 
tavęs, Džimai. Vargšas Žmogeli, tu niekad nepatikėsi, kad karas 
baigėsi. 

KETURIASDEŠIMT ANTRAS SKYRIUS 
Siaubingasis miestas 


Po poros mėnesių, išvykimo į Angliją išvakarėse, leisdamasis „SS 
Arrawa“ trapu ir paskutinį kartą žengdamas ant Kinijos Žemės, 
Džimas prisiminė gydytojo Ransomo žodžius. Apsitaisęs šilkiniais 
marškiniais, su kaklaraiščiu, pilka medvilnės eilute iš ,„Sincere 
Company“ parduotuvės, Džimas mandagiai palaukė, kol nulips pa- 
gyvenusi anglų pora. Apačioje klegėjo akį rėžiantis naktinis Šan- 
chajaus Bundas. Tūkstančiai kinų suplaukė į aikštę, stumdėsi tarp 
tramvajų ir limuzinų, džipų ir JAV karinių sunkvežimių, ordų trau- 
kiamųjų ir minamųjų rikšų. Draugėj jie Žiūrėjo į britų ir amerikiečių 
kariškius, įeinančius ir išeinančius iš Bundo viešbučių. Prieplaukose 
šalia ,„Arrawa“, užstotose šio laivapriekio ir laivagalio, iš vidupyje 
prišvartuoto kreiserio į krantą laipinosi amerikiečių jūreiviai. Nu- 
žengusius iš desantinio laivo kinai puolė spiečiumi — kišenvagiai 
ir rikšų mMynėjai, prostitutės ir barų viliokės, prekijai, peršantys na- 
muose varytą „Jonny Walker“, aukso ir opijaus prekiautojai ir nak- 
tinė Šanchajaus minia, besipuikuojanti juodu šilku, lapių kailiais ir 
kitokia prabanga. 

Jauni amerikiečiai jūreiviai yrėsi pro sampanų šeimininkus ir 
šūkalojančius karo policininkus. Jie stengėsi laikytis kartu, bandė 
atsikratyti minios, taip svetingai priimančios juos Kinijoje. Dar 
nepriėjus tramvajaus bėgių Bundo centre, juos išblaškė minamųjų 
rikšų palyda, bet jie jau glėbė baro merginas, šūkalojančias ne- 
švankybes susilaižiusiems kinams suteneriams prieškariniuose pa- 
karduose, ištrauktuose iš garažų nuošaliuose skersgatviuose prie 
Nankino kelio. 

Šios Šanchajaus nakties panoramos svarbiausias akcentas buvo 
trejetas kino ekranų ant pastolių viršum Bundo. Nacionalistų gene- 
rolas — dabartinis karinis miesto valdytojas — kartu su JAV laivynu 

surengė nenutrūkstamą kino kronikos apie Europos ir Ramiojo van- 
denyno operacijas peržiūrą, kad Šanchajaus miestelėnai galėtų bent 
žvilgtelėti į neseniai pasibaigusio pasaulinio karo vaizdus. 

Džimas įveikė paskutinį siūbuojančio trapo laiptelį ir pažvelgė į 
virpančius vaizdus, sunkiai besirungiančius su viešbučių bei nak- 
tinių klubų neoniniais ženklais ir šviečiančiomis reklamomis. Per 
garsiakalbius leidžiami garso takeliai sykiais sudundėdavo kaip pa- 
būklai, garsiau už grumančią gatvę. Džimui karas prasidėjo žiūrint 
kronikas Šanchajaus katedros kriptoje — o dabar baigiasi, stovint po 
tais pačiais besikartojančiais kadrais: rusų kulkosvaidininkai puola 
per Stalingrado griuvėsius, JAV jūrų pėstininkai atkreipia liepsnos- 
vaidžius į Ramiojo vandenyno salas ginančius japonus, Karališkojo 
jūrų laivyno naikintuvai skuta pažeme, apšaudydami amunicijos 
traukinį Vokietijos paskirstymo stotyje. Kas dešimt minučių ekra- 
nuose pasirodydavo kiniškos raidės, didžiulės Gomindano armijos 
žygiavo, sveikindamos pergalingą vyriausiąjį vadą Čiangą Nankino 
paradų tribūnoje. Vienintelės nepašlovintos pajėgos liko Kinijos ko- 
munistai, bet jie buvo išvalyti iš Šanchajus bei pakrantės miestų. Jų 
karių įnašo į sąjungininkų pergalę niekas nepripažino, jis pasimetė 
po sluoksniais juostų, apie karą skelbiančių savą tiesą. 

Per tuos porą mėnesių sugrįžęs į namus Amhersto prospekte 
Džimas dažnai eidavo į vėl atidarytus Šanchajaus kino teatrus. Jo 
tėvai lėtai atsigavo po įkalinimo metų Sužou stovykloje, ir Džimas 
turėjo gražaus laiko ekskursijoms po Šanchajų. Po vizito pas bal- 
tarusį dantų gydytoją prancūzų koncesijoje liepdavo Jangui, vai- 
ruojančiam „Lincoln Zephyr“ limuziną, nuvežti jį į „Grand“ arba 
„Cathay“, kurių erdviose salėse sėdėdavo pirmoje parterio eilėje ir 
dar kartą žiūrėdavo Bat/ano pusiasalį arba Kovojančią damą. 

Jangą glumino Džimo noras žiūrėti šiuos filmus tiek daug 
kartų. Savo ruožtu Džimui buvo įdomu, kaip pats Jangas praleido 
karo metus — kaip kinų generolo valetas ar japonų vertėjas, ar kaip 

Gomindano agentas, dirbęs komunistų pusėje? Tą pačią dieną, kai 
grįžo Džimo tėvai, Jangas prisistatė su limuzinu, kaipmat pardavė 
jį Džimo tėvui ir įsidarbino vairuotoju. Jangas jau vaidino antra- 
eilius vaidmenis dviejuose atgimstančios Šanchajaus kino studijos 
f11muose. Džimas įtarė, kad kol jis žiūrėdavo antrą iš suporuotų vai- 
dybinių filmų ,„Cathay“ kino teatre, automobilis buvo nuomojamas 
kaip kino rekvizitas. 

Šie Holivudo filmai, kaip ir virš Bundo minių rodomi kino žur- 
nalai, nepaliovė žavėję Džimo. Kai dantų gydytojas sutvarkė jo žan- 
dikaulį ir užgijo Žaizda gomuryje, jis netruko priaugti svorio. Dieną 
sėdėdamas vienas prie stalo gausiai valgydavo, o naktį ramiai mie- 
godavo savo miegamajame antrame nerealių namų Amhersto pros- 
pekte aukšte — kadaise tai buvo jo namai, bet dabar atrodė tokia pati 
iliuzija kaip Šanchajaus kino studijos butaforija. 

Amhersto prospekte praleistomis dienomis jis dažnai pagalvo- 
davo apie savo narvelį Vinsentų kambaryje stovykloje. Spalio pa- 
baigoje paliepė noro nerodančiam Jangui nuvežti jį į Longhua. Jie 
pasuko per vakarinius Šanchajaus priemiesčius ir netrukus pasiekė 
pirmąjį iš miesto prieigas saugančių įtvirtintų patikros punktų. Na- 
cionalistų kareiviai amerikietiškuose tankuose varė atgal šimtus nu- 
skurdintų valstiečių — neturėdami nei ryžių, nei dirbamos žemės, 
jie bandė rasti prieglobstį Šanchajuje. Vėjo perpučiamose drėbtose 
buveinėse, sunkvežimių padangomis ir žibalo bakais sutvirtintomis 
sienomis, jie glaudėsi laukuose netoliese supleškėjusio Nantao olim- 
pinio stadiono. Iš tribūnų dar kilo dūmai - tarsi švyturys amerikiečių 
pilotams, kertantiems Kinijos jūrą iš bazių Japonijoje ir Okinavoje. 

Riedant perimetro keliu, Džimas spoksojo į Longhua aerodromą, 
virtusį skraidymo svajone. Ant žolės stovėjo daugybė JAV laivyno 
ir oro pajėgų lėktuvų, naikintuvai ką tik iš fabriko, chromuoti tranš- 
portiniai lėktuvai, regis, laukė, kol bus eksponuojami prekybos sa- 
lonuose Nankino kelyje. 

Džimas tikėjosi, kad Longhua stovykla bus ištuštėjusi, bet bu- 
vusiame kalėjime vėl virė gyvenimas, teritorija buvo apjuosta nauja 
spygliuota viela. Nors nuo karo pabaigos praėjo mažne trejetas mė- 
nesių, daugiau negu šimtas Didžiosios Britanijos piliečių gyveno 
atidžiai saugomoje stovykloje. E korpuse buvo įsikūrusios šeimos, 
kambarių sienas jos susirentė iš amerikiečių davinių dėžių, para- 
šiutų cilindrų ir Reader's Digest ryšelių. Kai, ieškodamas Beisio 
narvelio, Džimas bandė ištraukti žurnalą iš 1mprovizuotos sienos, 
jį šiurkščiai nuginė šalin. 

Palikęs įnamiams jų turtus, jis liepė Jangui važiuoti į G kor- 
pusą. Vinsentų kambaryje dabar buvo įsikūrusi kinė ama, dirbanti 
britų porai kitoje koridoriaus pusėje. Ji atsisakė įleisti Džimą ar 
praverti duris daugiau nei per plyšelį, tad jis grįžo į linkolną ir 
liepė Jangui paskutinį kartą apsukti stovyklą. 

Ligoninė ir stovyklos kapinės dingo - liko pelenų ir šlako plynė, 
iš jos kyšojo keletas suanglėjusių sijų. Kapai kruopščiai išlyginti, 
tarsi kas ketintų įrengti teniso aikšteles. Džimas klaidžiojo tarp 
tuščių žibalo statinių — tai iš jų padegtas anas laužas. Žvelgė pro 
vielą į aerodromą, į betoninį kilimo taką, krypstantį į Longhua pa- 
godą. Vešli augmenija pridengė japonų orlaivių griuvenas. Jam sto- 
viniuojant prie vielos ir akimis sekant kanalą per siaurą slėnumą, 
virš stovyklos praskrido amerikiečių bombonešis. Nuo sidabrinių 
sparnų apačios atsispindėjusi blausi šviesa akimirką šmėkštelėjo 
tarp dilgėlių ir neūžaugų karklų lyg dvasia. 

Kai pabrukęs uodegą Jangas, kažkodėl suerzintas apsilankymo 
Longhua, riedėjo atgal į Amhersto prospektą, Džimas mąstė apie 
paskutines karo savaites. Į pabaigą viskas šiek tiek susijaukė. Jis 
buvo išbadėjęs ir galbūt šiek tiek aptemo galva. Tačiau neabejoja, 
kad regėjo Nagasakio atominės bombos pašvaistę netgi per Ki- 
nijos jūrą — už keturių šimtų mylių. Tačiau dar svarbiau, kad jis 
matė Trečiojo pasaulinio karo pradžią, suvokė, jog karo veiksmai 

vyksta aplinkui jį. Kino kroniką Bunde žiūrinčios minios nepajėgė 
suprasti, jog rodomas jau prasidėjusio karo anonsas. Ateis laikas, 
kai kino kronikos visai nebeliks. 

Tas keletą savaičių prieš jam su motina ,„Arrawa“ išplaukiant į 
Angliją Džimas dažnai prisimindavo jaunąjį japonų lakūną, kurį 
manėsi prikėlęs iš mirusiųjų. Jis nebebuvo tikras, kad tai buvo tas 
pats lakūnas, anąkart pavaišinęs jį mangu. Tikriausiai jaunuolis 
merdėjo ir Džimui pajudėjus atsitokėjo. Kad ir kaip būtų - kai kas 
tikrai įvyko, ir jei būtų buvę daugiau laiko, kiti irgi būtų sugrįžę 
į gyvenimą. Ponia Vinsent su vyru mirė varomi iš stadiono, toli 
nuo Šanchajaus, mažame kaimelyje į pietvakarius. Bet Džimas 
būtų galėjęs padėti ligoniams stovyklos ligoninėje. O Beisis — ar 
jis žuvo puldamas stadioną, regėdamas paauksuotas nimfas prezi- 
dento tribūnoje? O gal jiedu su leitenantu Praisu vis dar siaučia po 
Jangdzės apylinkes marionetinio generolo biuiku ir laukia trečio 
karo, sugrąžinsiančio, kas jiems priklauso? 

Tėvams apie tai Džimas nieko nepasakojo. Nepatikėjo net gy- 
dytojui Ransomui, kuris aiškiai įtarė, kad Džimas pats pasiliko 
Longhua po paliaubų žaisti gyvenimo ir mirties žaidimų. Džimas 
prisiminė, kaip grįžo į namus Amhersto prospekte, o jo mama ir 
tėtis droviai šypsojosi šezlonguose sode. Aplinkui tuščią baseiną 
pines, kuriose gulėjo žuvę japonų pilotai. Kol gydytojas Ransomas 
amerikietiška uniforma kone oficialiai stovėjo terasoje, Džimas 
buvo beaiškinąs tėvams apie viską, ką jiedu su daktaru nuveikė 
kartu, bet mamai su tėčiu teko savų karo vargų. Nors Džimą jie 
labai mylėjo, atrodė pasenę 1r užsisklendę. 


Džimas ėjo krantine nuo „„Arrawa“, žvelgdamas į rodomą virš nak- 
tinės minios kino kroniką. Antras ekranas prieš „Palace“ viešbutį 


dabar buvo tuščias, vietoje tankų mūšių vaizdų ir saliutuojančių 

kariuomenių nakties ore kybojo sidabrinės šviesos stačiakampis, 
langas į kitą pasaulį. 

Kol kariuomenės mechanikai ant pastolių taisė projektorių, 
Džimas perėjo tramvajaus bėgius ir žengė prie ekrano. Pirmą kartą 
pastebėję ekraną kinai sustoję dairėsi į baltą stačiakampį. Džimas 
nusibraukė švarko rankovę, į jį atsimušus kuliui, traukiančiam dvi 
kailiniuotas baro merginas. Keistai mirganti šviesa nušvietė jų nu- 
pudruotus į kaukes panašius veidus. 

Tačiau kinų galvos jau krypo į kitą reginį. Minia susispietė prie 
Šanchajaus klubo. Pro sukamąsias duris išėję amerikiečių ir britų 
jūreiviai stovėjo ant viršutinio laiptelio ginčydamiesi tarpusavyje, 
įkaušę mosavo prie Bundo prišvartuoto kreiserio pusėn. Kinai 
žiūrėjo, kaip jie sustojo linijon tarsi choras. Pakurstyti smalsios, 
bet tylios auditorijos, jūreiviai ėmė tyčiotis iš kinų. Vyresniajam 
davus ženklą, vyrai atsisegė platėjančias kelnes ir ėmė čiurkšti ant 
laiptų. 

Per penkiasdešimt pėdų apačioje kinai be žodžių žiūrėjo, kaip 
šlapimo arkos liejasi į putojančią srovę ir teka gatve. Srovei pa- 
siekus šaligatvį, kinai pasitraukė šalin tokiais pačiais nebyliais 
veidais. Džimas dairėsi į aplinkinius - klerkus, kulius, kaimo mo- 
teris, — puikiai nujausdamas, ką jie galvoja. Ateis diena, kai Kinija 
nubaus visą pasaulį, ateis šiurpaus keršto diena. 

Kariškiai filmininkai persuko juostą, ir viršum minios galvų 
vėl užvirė oro mūšis. Jūreivius nulakdino rikšų vilkstinė, o Džimas 
pasuko atgal į laivą. Jo tėvai ilsėjosi viršutiniame denyje, keleivių 
salone, Džimas norėjo paskutinį vakarą praleisti su tėčiu prieš 
jiems su mama kitą dieną išplaukiant į Angliją. 

Jis žengė ant trapo suvokdamas, kad tikriausiai visiems laikams 
išvyksta iš Šanchajaus, iškeliauja į nedidelę, keistą šalį kitame pa- 
saulio krašte, kurioje nėra buvęs, tačiau kuri vis tiek vadinasi tė- 
vyne. Tačiau Šanchajų palieka tik dalis jo sielos. Kita jos dalis 

visada liks čia, sugrįš, plukdoma potvynio vandenų kaip karstai, 
leidžiami nuo Nantao laidotuvių molų. 

Po „Arrawa“ laivapriekiu į nakties srovę išniro vaiko karstelis. 
Pro šalį ūžtelėjęs jūreivius iš amerikiečių kreiserio plukdantis de- 
santinis laivas galingu gūsiu nubloškė jo popierines gėles. Banguo- 
jančia girlianda jos apipynė karstelį, iškylantį ilgon kelionėn iki 
pat Jangzdės žiočių tik tam, kad būtų vėl parplukdytas potvynio 
vandenų, parvingiuotų pakrantėmis ir užliejamais dumblynais iki 
šio siaubingo miesto krantų. 


Britų rašytojas J. G. Ballardas (1930-2009), išgarsėjęs romanu „Avarija“ | 
(1973, liet. 2010) kaip neįprastų psichopatologinių būsenų tyrinėtojas, 

1984 m. parašė autobiografinį pasakojimą „Saulės imperija“, kuriame 
"tyrė paties ekstremaliausio XX a. žmonijos įvykio — Antrojo sia Sa 
karo — įtaką žmogaus psichikai. Kraupioje bado, mirčių ir žmonių žiau- 
rumo istorijoje autorius nuoširdžiai pasakoja, ką jis pats — vienu olikme IS 
anglų paauglys — patyrė japonų okupuotame Šanchajuje ir unghua kon- 
centracijos stovykloje. Be jokių moralės skrupulų baisias | aro žaizdas | 
berniuko sąmonėje fiksuojantis rašytojas sukūrė širdį veriantį Der 1 
žmonijai, pasidavusiai smurto, galios ir dominavimo kultui. 


Pasaulinę šlovę J. G. Ballardui „Saulės imperija“ A 1987 metais, k 
JAV režisierius Stevenas Spielbergas pastatė to paties pavadini 1 0 ti 1 14, 
nominuotą 6 „Oskarams“. Holivudo karaliaus perpasakota šiur i karo | 

verpetų blaškomo paauglio istorija yra ne mažiau įtaigi, tačiau tn vutį | 
salstelėjusi ir pernelyg sentimentali. Tikrąjį nežmoniško pasaulio oš nz K k 
rą, kurį lyg ateivis iš kitos planetos stebi maž sis Džimas, galima. ist Aj 
tik perskaičius šią atvirą, subtilią ir nesumeluotą knygą. | os, 

